**ДЕЛА**

**&**

**МИСИЈА**

Acts 3-05.doc

**I. ВОВЕД**

**А. Книгата Дела на апостолите: Нејзината важност**

**1.** Го прикажува доаѓањето на Светиот Дух да престојува во човекот.

**2.** Црквата е основана.

**3.** Претставува мост меѓу евангелијата и посланијата.

**4.** Ги открива принципите за мисиска работа, за основање цркви и за црковно уредување.

**Б. Авторство**

**1.** Јасно е дека авторот на Дела бил придружник на Павле. Ова го дознаваме од деловите каде што се употребува зборот “***ние***” како **16:10-17, 20:5-21-21:18; 27:1-28:16**.

**2.** Преку процес на елиминација на павловите придружници, во деловите каде што се употребува “***ние***” Лука е единствениот што не е споменат по име, па затоа тој е најголемиот кандидат за автор.

**В. Приматели**

**1.** (**Лука 1:1-4; Дела 1:1**) Теофил. Теоријата вели дека тој бил издавач и дека пишаната историја му била испратена за печатење и дистрибуција.

**2.** *Theos* – Бог, *Philein* – да љубиш. Теофил – “оној што го љуби Бог”. Може да биде и шифрирано име за некој високорангиран верник во римската власт со цел да се заштити неговиот идентитет.

**Г. Датум – Кога била напишана книгата Дела?**

**1.** Според повеќето теолози напишана е пред 70 г.

**2.** Напишана е за време на Павловиот престој во затвор во Рим. Павле бил погубен во 66 г. а Петар бил погубен во 64 г. Затоа што Дела завршува додека Павле е сè уште во затвор, а не се споменати ниту неговата, ниту смртта на Петар, книгата најверојатно е напишана меѓу 62 и 64 г.

**3.** Клучни настани не споменати во Дела

**а.** Уништувањето на Ерусалим – 70 г.

**б.** Погубувањето на Павле – 66-67 г.

**в.** Пожарот во Рим – 64 г.

**г.** Прогонството на христијаните од Нерон што почнало во 64 г.

**д.** Поради неспомнувањето на овие важни настани, изгледа дека книгата била напишана меѓу 62-64 г.

**Д. Извори – Од каде ги добил Лука информациите?**

**1.** Бил сведок на настаните додека патувал со Павле. Другите сведоци би биле: Петар, Јован, Јаков, Барнаба, Сила, Тимотеј, Тит, Аполос, Акила и Присцила.

**2.** Орални и пишани записи на локалните цркви: црквата во Ерусалим, (**1-5 и 15-16**) црквата во Цезареја (**8:26-40, 9:31-10:48**) црквата во Антиох (**11:19-30, 12:25-14:28**).

**Ѓ. Поделба на книгата.**

**1.** Поглавје 1: Вовед и преглед на евангелието

**2.** Дел 1: Ширењето на евангелието меѓу Евреите, Петар е централна личност, Поглавје 2-12

**а.** Поглавје 2-7: ширењето во Ерусалим

**б.** Поглавје 8-12: ширењето во Палестина

**3.** Дел 2: ширењето меѓу неевреите. Павле е централна личност, Поглавје 13-28

**а.** Поглавје 13-21:16; ширењето додека Павле бил слободен.

**б.** Поглавје 21:17-28:31; ширењето додека Павле бил затворен.

**Е. Времето на дела**

**1.** Дела покрива период од околу 33 години, 30-63 г.

**2.** На почетокот на овој период, Јудеја била управувана од прокуратори. Прокураторот бил управител на провинцијата и одговорен за сопственостите на императорот и за собирање на даноците и плаќање на римските трупи.

**а.** Понтиј Пилат – прокуратор, 26-36 г.

**б.** Марселиј – 36-37 г.

**в.** Марулиј – 37-41 г.

**3.** Во 41 г., системот на прокуратори бил привремено прекинат во Јудеја.

**а.** Клавдиј бил император во Рим и за управител го назначил Ирод Агрипа Први, внукот на Ирод Велики.

**б.** Ирод Агрипа умрел во 44 г. и по неговата смрт во Јудеја биле вратени прокураторите се до 66 г.

**4.** Два прокуратора споменати во Дела: Антониј Феликс и Порциј Фест.

**а.** Најпрво Феликс го испрашувал Павле и го држел во затвор две години, оставајќи го Павле во рацете на неговиот наследник.

**б.** Фест го извел Павле пред него и го прашал дали сака да оди во Ерусалим и таму да му биде судено. Павле се повикал на Цезарот и подоцна бил испратен во Рим.

**5.** Од 66-73 г., Евреите биле во отворен бунт против Рим. Тоа резултирало со уништувањето на Ерусалим во 70 година.

**6.** Светот во кој најпрво биле проповедано евангелието бил под римска власт.

**а.** Римјаните биле цврсти, но најчесто праведни.

**б.** Им давале голема слобода на локалните власти.

**в.** Рим го одржувал редот, градел добри патишта и ја одржувал комуникацијата меѓу сите делови од империјата.

**7.** Со Римската империја управувале сенатот и императорот.

**а.** Императорот требало да биде највисокиот јавен службеник, предмет на волјата на народот изразена преку римскиот сенат.

**б.** Власта на императорите била апсолутна. Тие дури се прогласувале и за богови.

**в.** Четирите императори за време на Дела:

**(I)** Тибериј – 14-37 г.

**(II)** Калигула – 37-41 г.

**(III)** Клавдиј – 41-54 г.

**(IV)** Нерон – 54-68 г.

**ПОТРЕБИТЕ НА СВЕТОТ:**

* 85.000 неспасени луѓе умираат секој ден.
* Околу 45 луѓе умираат секоја минута без Христос.
* Повеќе од 6 милијарди луѓе живеат во светот.
* Околу 2 милијарди луѓе живеат загубени без Христос и ефективно христијанско сведоштво.
* 40.000 деца умираат дневно од прегладнетост.
* 68.000 мисионери работат со 3 милијарди луѓе: Хиндуси, Муслимани, Кинези, Будисти и племенски групи. (1:1.000.000 полновремени работници).

**ПРОБЛЕМОТ ДЕНЕС: Броеви 32:1-6**; тие ги имале сите ресурси што им биле потребни, но не сакале да влезат во битката за Господ.

**Ж. Кратка историја на развојот на Црквата на Исус Христос за време на првите 300 години**

Историски, знаењето и разбирањето секогаш следеле по искуството. Нешто мора да се случи, треба да се појави некој нов аспект на реалноста, за луѓето да сакаат да го разберат или знаат. Таткото, Синот и Светиот Дух биле познати уште кога се родила Црквата, но Светиот Дух добивал многу малку внимание долг период, особено во западните (Европски) цркви. Акцентот бил на проучувањето на Словото (исправна доктрина), држење под контрола на телесната природа (манастирите цутеле), и малку акцент се ставало на живеењето во Духот, или пак зависењето од Духот за водство, за сила и за свесност за Божјото присуство во секојдневниот живот на верникот. Источните (православни) цркви имале подобро разбирање на Духот отколку западните цркви. Но, само во последните неколку стотина години, во западното разбирање, Светиот Дух се врати на својата позиција од првиот век.

**1. АПОСТОЛСКОТО ДОБА: 30 – 100 год. АД**

Црквата се родила на денот на Педесетница, пеесет дена откако Исус бил распнат, умрел и бил погребан. Исус се вознел на Небото, назад кај Таткото, велејќи им на своите ученици да останат во Ерусалим сè додека не го примат Утешителот-Советникот.

Искуството на сто и дваесетте верни во Ерусалим бил уникатно, почнувајќи го новиот ред на Црквата со моќ (оган) и чуда и знаци кога учениците зборувале на други јазици, така што луѓе од другите народи можеле да слушнат за Божјите дела на својот јазик и да поверуваат.

На денот кога Црквата се родила, пламени јазици и звук како силен ветер го исполниле местото каде што сто и дваесетте ученици и следбеници на Исус чекале. Учениците излегле на улицата и минувачите што биле дојдени да ја прослават Педесетницата сопреле и го слушале Петар. Петар, еднаш исплашениот и неверен ученик, сега бил исполнет со Светиот Дух и со сила. Неговите зборови ги допреле срцата на оние што биле отворени да го слушнат Божјиот Дух.

Постојат малку докази дека оние што ја искусиле Педесетницата имале целосно разбирање на она што се случило и на нејзината важност.

Сто и дваесетте луѓе кои го доживеале тоа прекрасно искуство, веднаш им го “објасниле” тоа на другите преку Христовата смрт на крстот за нив, зборувајќи работи што Светиот Дух им ги давал во тој момент. Три илјади поверувале и се спасиле, а тоа било само почетокот.

Учениците и оние што се спасиле, препознале дека тоа е дело на Светиот Дух, но не можеле да ги дефинираат Неговите карактеристики. А сепак, суптилните и честите чуда и увидите што Светиот Дух им ги давал на *верниците* во книгата Дела биле уверителни. Бог силно работел меѓу човештвото, а верниците биле поотворени за Духот од кога било претходно.

Павле и другите апостоли почнале да зборуваат за Светиот Дух и да им откриваат на другите каков е, додека и самите живееле во Духот. Апостолите и многу други живееле во Духот, исполнети со Неговата сила да ги исполнат нивните задачи и повиците. Светиот Дух моќно работел и во поединците и во Христовото Тело како целина.

Светиот Дух им ги дал на христијаните “даровите на Духот” и сигурно се обидел да ги научи да ги употребуваат тие дарови за благослов на другите. Тие се гордееле на нивните дарови како некаков знак на важност, и толку биле фокусирани на нивните човечки желби и потреби, што често ги злоупотребувале даровите само за нивна изградба, наместо за изградба на другите. Затоа Павле им пишува на верниците во Коринт, да им даде упатства за целта и употребата на “даровите”. Ова може да го видите и да го прочитате во 1 Коринќаните. Христијаните кои активно живееле во Светиот Дух, го правеле тоа без да се обидат да го разберат.

**2. ДОБАТА НА МАЧЕНИЦИТЕ (Предникејското доба) 100 – 313 г.**

Мачеништвото почнало со каменувањето на Стефан, додека Савле (подоцна Павле) гледал со одобрување. Многу Евреи биле мачени и тепани додека Павле ревносно ја прогонувал новата црква. Сите апостоли, освен Јован, умреле со маченичка смрт.

Сепак, Светиот Дух ги посетувал мачениците и им давал мир и мудар говор за време на судењата и погубувањата, што неверниците сè повеќе го сакале она за кое што мачениците биле подготвени да умрат.

Во второто доба, натприродниот живот, наприродните мир, радост и исправно живеење наспроти смртта, смело му биле претставени на паганскиот свет. Контрастот бил толку реален и однесувањето на христијаните толку забележително, што сè повеќе обратеници им се приклучувале на заедниците на верници, примарно меѓу нееврејските народи и самиот Рим. До тогаш имало многу малку обраќања на Евреите кои биле раштркани низ тогашниот свет.

**Сè повеќе растело чувството дека излевањето на Светиот Дух во сила, во знаци и во чуда, завршило со смртта на последниот апостол. Сè повеќе христијаните преминувале од чудата, до едноставното одржување на верата, од искрено искусување на Светиот Дух, до нагласување на Исус Христос, или “Бог”, како неподелено божество.**

Од прогонството што следело по уништувањето на еврејскиот храм, сè до крајот на ова второ доба, Црквата се соочила со речиси седумнаесет генерации што малку мислеле на искуството на Педесетницата и чудата како извор на сила што може да ја искусат. Тие се фокусирале на новораѓањето и крштавањето и верноста до смрт.

Тоа било време на гладијатори, на лавови и на колосеумот во Рим, кои ги забавувале луѓето со колењето христијани додека гледачите повеќе не можеле да ја поднесат светата реакција на смртта на христијаните. При крајот, насилната смрт веќе не им била интересна на толпите, па тие завршиле.

Христијанската секта ја демонстрирала силата на Светиот Дух во животите на верниците. Не постоел друг начин да се објаснат ставовите и силата на овие луѓе, нивната добрина и љубовта едни за други, па дури и љубовта за нивните мачители. Лесно било да се види нивната светлина во темен свет.

Светиот Дух го манифестирал Неговото присуство во животите на обичните луѓе. *Верниците* му ја предале на Бог нивната позиција во светот, па дури и нивните животи. А Црквата растела. Цврста и искрена Црква само за искрените, па дури и да се слаби.

Моралноста на христијаните била атрактивна, наспроти помрачената јавна или приватна корупција. Христијаните ги натерале најдобрите и најблагородните умови и срца да сакаат да ја дознаат нивната тајна.

Во ова доба, Светиот Дух го демонстрирал Неговото присуство преку квалитетот на животите на мачениците и на оние што го живееле животот без да станат маченици. Ересите биле конфронтирани. Светиот Дух бил внатрешна реалност, невидлива како нивните срца. Библијата станувала попрепознатлива кога посланијата на Павле и четирите евангелија биле додадени на Стариот завет, препознаени како помазани од Светиот Дух и водејќи ја црквата.

Со ова како позадина, да го започнеме нашето проучување на Словото:

**II. КНИГАТА ДЕЛА НА АПОСТОЛИТЕ – ПОГЛАВЈЕ 1**

* Во поглавје 1, првите 11 стихови се поклопуваат со крајот на евангелието по Лука и формираат врска меѓу овие две книги. По воскресението, Исус останал на земјата четириесет дена.
* Стихови 12-26 ги прикажуваат учениците собрани заедно во подготовка за доаѓањето на ветеното крштавање во Светиот Дух.
* Во тоа време Јуда бил заменет со Матиј.
* **КЛУЧНИ ЛИЧНОСТИ ВО ПОГЛАВЈЕ 1**: Воскреснатиот Господ, Петар.
* **Дела 1:8,** овој стих е основата на книгата Дела. Остатокот од книгата ни го покажува неговото исполнување.

**А. Предговор на Дела 1:1-5**

**1.** Стихови 1-2: Тука Лука го открива постоењето на неговата претходна книга (Евангелие по Лука) “првиот извештај” или “претходната книга” – грчки – Ton Logon.

**(Дела 1:1-2)** Првиот извештај, о Теофиле, го составив за сето она што Исус почна да го прави и поучува, 2 до денот кога беше вознесен, откако преку Светиот Дух им даде заповеди на апостолите што ги беше избрал.

**а.** Овој текст дава директна врска со Евангелието по Лука. Главниот предмет на евангелието е сумиран во Стх. 1 **“За сето она што Исус почна да го прави и поучува”** па сè до неговото вознесение.

**б.** Во зборот “почна” ја откриваме намерата за пишувањето на Дела.

Во евангелието, Лука ги опишува оние работи што Исус почнал да ги прави и да ги поучува во границите на неговото земно тело; Дела ја продолжува сторијата за сè она што Исус продолжил да го прави и да го поучува преку Неговото ново тело, “Црквата”.

**2.** Остатокот од книгата Дела го документира делото на воскреснатиот Господ Исус преку неговото тело, Црквата.

**а.** По воскресението, учениците се расштркале и нивните надежи за Исус како Месија и воспоставувањето на Неговото царство биле уништени.

**б.** Исус сега почнува да ја обновува нивната доверба и да ги подготвува за нивната иднина со тоа што им се појавува, жив и воскреснат! Има единаесет појавувања по воскресението запишани во Словото...

**(I)** На Марија Магдалена (Јвн. 20:11-18; Мк. 16:9-11)

**(II)** На другата жена што отишла на гробот (Мт. 28:9)

**(III)** На Петар (Лк. 24:34; 1 Кор. 15:5)

**(IV)** На двајцата на патот за Емаус (Лк. 24:13-35; Мк 16:12)

**(V)** На десетте апостоли, без Тома (Јвн. 20:19-24)

**(VI)** На единаесетте апостоли, со Тома, една недела подоцна (Јвн. 20:25-29; Мк. 16:14-18)

**(VII)** На седум апостоли крај Галилејското езеро (Јвн. 21:1-24)

**(VIII)** На 500 ученици на гората во Галилеја (Мт. 28:16-20; 1.Кор. 15:6)

**(IX)** На Јаков, Исусовиот брат (1.Кор. 15:7)

**(X)** На учениците близу до Бетанија при вознесението (Дела 1:6-11; Мк. 16:19; Лк. 24:50-51)

**(XI)** Најверојатно Исус му се појавил на Павле кога го назначил за апостол на неевреите (Гал. 1:16-19). Таму не се вели дека се сретнал со Христос, но се верува дека тогаш го примил неговото откровение.

**3.** На учениците им биле потребни три работи ако сакале да ја исполнат задачата.

**а.** Сигурност дека Исус е жив

**б.** Упатства

**в.** Сила

**4.** **Стх. 3** - **“им се претстави жив”** – употребен е необичен грчки збор, кој се наоѓа само на уште едно место, во **Дела 9:41**, кога Табита е мртва и Петар се моли за неа. Таа воскреснала и тој **“ги викна светиите и вдовиците и им ја покажа (претстави) жив”.** Со други зборови, исто како што Табита била лесно препознатлива по воскресението од мртвите, и Исус лесно можел да биде препознаен како воскреснатиот спасител.

**(Дела 1:3)** …на кои им се претстави жив по Своето страдање, со многу несоборливи докази: јавувајќи им се четириесет дена и зборувајќи им за Божјото царство.

Во Исусовите појавувања по воскресението, Тој се претставил жив на таков начин што не остава сомнеж за Неговиот идентитет и за реалноста на Неговото воскресение од мртвите. Тоа било важно за иднината на црквата. Од огромна важност било тие рани верници да ја познаваат реалноста на воскреснатиот спасител, инаку немало да има за што да сведочат.

**5.** **Стх. 3** “…зборувајќи им за Божјото Царство.”

**(УПАТСТВО)**

**а.** Целта на Исусовото појавување по воскресението било да им даде на учениците упатства за “Божјото царство”.

**б.** Евреите, а особено зилотите, или радикалите, очекувале Месијата да дојде во сила, како цар. Тие очекувале тој Месија да ги ослободи од угнетувачкото управување на Римјаните и да го воспостави своето месијанско царство.

**в.** Евреите тогаш би живееле во мир и би му служеле на нивниот цар, кој би владееле од неговиот престол во Ерусалим. Затоа што Исус не го сторил тоа, им било тешко да веруваат дека тој е нивниот Месија. Тој не бил она што тие го очекувале.

**г.** Тој не дошол во силата што тие ја очекувале. Тој не проповедал револуција, ниту пак имал кралски изглед.

**д.** Тие ги гледале пророштвата за второто доаѓање на Христос, а целосно го промашиле Неговото прво доаѓање.

**ѓ.** Затоа било неопходно Исус да ги подготви апостолите и да им даде соодветни упатства за Божјото царство.

**е.** Исус ја открива вистината на Писмата преку пророштвата на Мојсеј, пророците и Псалмите за Месијата и Неговото царство.

**(Лука 24:24-27)** Некои од нашите отидоа до гробот и го нашле точно како што рекоа жените, но Него не Го виделе.” Тој им рече: “О неразумни и бавни во сфаќањето на сето она што го рекоа пророците! Не требаше ли Христос да го претрпи тоа, и да влезе во Својата Слава?” Та кога почна од Мојсеј и од сите пророци, им објасни што е пишано за Него во Писмото.

**(Лука 24:44-49)** И им рече: “Тоа се зборовите што ви ги зборував додека уште бев со вас, дека треба да се исполни сè што е напишано за Мене во Мојсеевиот Закон, во Пророците и во Псалмите.” 45 Тогаш им го отвори умот, за да ги разберат Писмата, 46 и им рече: “Напишано е дека Христос треба да настрада и да воскресне од мртвите на третиот ден, 47 и да биде навестувано во Негово име покајание и прошка на гревовите на сите народи, почнувајќи од Ерусалим. 48 Вие сте сведоци на тоа, 49 а еве, Јас ви го праќам ветувањето на Мојот Татко, а вие останете во градот, додека не се облечете во сила озгора!”

**6.** **Стх.** 4-5 “…чекаат ветувањето на Таткото,” Крштавање со Светиот Дух

**(СИЛА)**

**(Дела 1:4-5)** Кога се состануваше со нив, им заповеда да не се оддалечуваат од Ерусалим, туку да го чекаат ветувањето на Таткото, “за кое чувте од Мене": зашто навистина Јован крштаваше со вода, а вие, не по многу дни, ќе бидете крстени со Светиот Дух!”

**а.** На крајот на овој текст што се поклопува со евангелието по Лука, го гледаме последниот чекор на подготовка потребен за исполнување на задачата: Силата на Светиот Дух.

**б.** Тука е опишан дарот на Светиот Дух:

**(I)** Тоа е посебно ветување, а изворот е Таткото. (**Јоил 2:28**) **И, ете, потоа ќе излеам од Мојот Дух врз секое тело...** Изворот на Светиот Дух е Таткото (**Јвн. 14:16-19, 26**), Исус е оној што крштева во Светиот Дух (**Мт. 3:11**).

**(III)** Има четири примери во сведоштвото на Јован Крстителот дека Исус е оној што крштава со Светиот Дух (**Мт. 3:11; Мк. 1:8; Лк. 3:16; Јвн. 1:33**).

**(III)** Исполнувањето на ветувањето на Таткото било близу, **“не по многу дни”** требало да бидат крштавани со Светиот Дух. Тоа покажува дека она што се случило на денот на Педесетница било исполнување на ветувањето на Таткото. Затоа Петар може смело да застане и да рече**, “тоа е кажаното преку пророкот Јоил”.**

**Б.** **Мандатот за сведочење – Дела 1:6-8:** Овој дел од Словото ја поставува сцената за сè што ќе се случува во книгата Дела. Темата на сведочењето е толку доминантна, што сè друго во книгата треба да биде гледано во светло на тоа. Зборот “сведоштво” се употребува 39 пати во различни форми.

**(Дела 1:6-8)** А кога се собраа, Го прашаа, велејќи: “Господи, сега ли ќе го востановиш царството на Израел?” 7 А Тој им рече: “Не е ваше да ги знаете времињата и периодите, што Таткото ги одреди со Својата власт. 8 Туку ќе примите сила, кога Светиот Дух ќе слезе на вас и **ќе Ми бидете сведоци** како во Ерусалим, така и во цела Јудеја, и Самарија, па сè до крајот на земјата.”

**1. стих 6** ”Сега ли ќе го востановиш царството на Израел?”

Ова прашање уште еднаш ја покажува надежта на Евреите за воспоставување на месијанското царство. Тоа е валидно прашање и Исус така и се однесувал со тоа. Тие знаеле дека нешто посебно ќе се случи, и сè уште чекале Исус да го укине римското ропство и да го воспостави своето земно царство. Ним им правело совршена смисла Тој да е Месијата што требало да дојде во Својата слава и да се зацари.

**2. стих 7** - Исусовиот одговор А Тој им рече: “Не е ваше да ги знаете времињата и периодите, што Таткото ги одреди со Својата власт.”

Ова повторно го вади на светлина фактот дека Таткото имал совршен план и вистинско време. Тој го има целиот авторитет, па затоа, враќањето на Исус и милениумското владеење ќе се случат кога Таткото ќе каже (Мт. 24:36; Мк. 13:32).

**3. стих 8** - Мандатот за сведочење

**(Дела 1:8)** Туку ќе примите сила, кога Светиот Дух ќе слезе на вас и ќе Ми бидете сведоци како во Ерусалим, така и во цела Јудеја, и Самарија, па сè до крајот на земјата.”

**а.** Тука мандатот за сведочење стои како **главна тема** на книгата Дела.

**б.** Тоа доаѓа како директна заповед лично од Исус. **Тоа се Исусовите последни зборови пред Неговото вознесение**, па затоа, се од огромна важност.

**в.** Како верници, ние сме одговорни, како првите ученици, да продолжиме со исполнувањето на таа задача. Тоа ни доаѓа заедно со “**ветувањето од Таткото**” кој ќе нè оспособи да ја завршиме задачата. Тоа се однесува на **личност**, на **сила** и на **агенда**. Да ги разгледаме сите поединечно.

**4. Личноста: Ова се однесува на Исус Христос** ”и ќе Ми бидете сведоци”

**а.** Исус треба да биде предметот на нашето сведоштво: тоа кој бил, сето она што го кажал и го направил. Примарната цел на сите ученици е да го откријат Исус.

**б.** Кога Исус е откриен, ја откриваме самата природа и карактерот на Бог Таткото. Исус рекол, **“Кој ме видел мене, Го видел и Таткото” Јован 14:9.**

**5. Силата: Силата на Светиот Дух (Дела 1:8)** “Туку ќе примите сила, кога Светиот Дух ќе слезе на вас ...”

**а.** Тоа е “дунамис” (моќ), која требало да ги оспособи да го исполнат мандатот за сведочење.

**б.** За да одиш до краиштата на земјата ти е потребна натприродна сила. Знај дека Бог секогаш ти дава сила за она за кое те повикал. Силата на Црквата и на нејзините членови доаѓа од Светиот Дух, а не од луѓето. Затоа ни треба Светиот Дух.

**6. Агендата:** “...во Ерусалим, така и во цела Јудеја, и Самарија, па сè до крајот на земјата.”

**а.** Тука може да се види преглед на останатиот дел од книгата.

**(I)** Погл. 2-7, Сведоштвото во Ерусалим.

**(II)** Погл. 8-12, Сведоштвото во Јудеја и Самарија.

**(III)** Погл. 13-28, До крајот на земјата.

**б.** До крајот на земјата е многу значајна изјава зашто го открива Божјото срце за досегнување на сите народи со пораката на спасението и нашата одговорност да ја исполниме таа задача.

**в.** Тоа требало да ја скрши типичната еврејска мисла дека спасението е само за Евреите.

**г.** Низ целото Слово се гледа Божјата љубов за сите народи. Во Битие, Бог го повикува Авраам кој требало да стане татко на многу народи и преку него сите народи требало да бидат благословени. До Откр. 7:9-12.

**В. Вознесението – Дела 1:9-11:** Со вознесението се затвора делот од Лука што се поклопува (**Лука 24:50-53**) и **Дела 1:9-11**

**(Дела 1:9-11)** И велејќи го тоа, се вознесе пред нивните очи, и облак Го зеде од пред нивните погледи. И додека гледаа настојчиво кон небото, додека Тој си заминуваше, ете двајца мажи во бела облека застанаа крај нив и им рекоа: “Мажи, Галилејци, зошто стоите и гледате во небото? Овој Исус Кој од вас се вознесе на небото, ќе дојде така како што Го видовте да оди на небото.”

**1. Вознесението е неопходно комплетирање на воскресението**. Со други зборови, тоа е доказ дека Исусовото воскресение не е само привремено оживување. Да се прифати телесното воскресение, без вознесението, би значело дека Христос или сè уште живее во телесна форма на земјата денес или дека повторно умрел подоцна.

**2.** Вознесението им ставило до знаење на учениците дека појавувањето на Исус што го искусувале за време на четириесетдневниот период е завршено.

**3.** Исус повеќе не бил присутен во физички облик, но Неговото присуство требало да биде реализирано во секој верник преку присуството на Светиот Дух.

**4.** Вознесението било воздигнување на Исус од десната страна на Таткото. Тоа го обележало влегувањето во Неговото небесно свештенство.

**5.** Стихот 11 завршува со ветувањето дека Исус ќе се врати на истиот начин.

**Г. Вовед во Педесетницата – Дела 1:12-26**

**1.** Централната точка на сè во Дела 1:12-2:47 е Педесетницата. Овој параграф природно се дели на три дела:

**а.** Вовед во Педесетницата – Дела 1:12-26. Воведот во Педесетницата понатаму е поделен во два настана.

**(I)** Враќањето во Ерусалим (Стх. 12-14)

**(II)** Бирањето замена за Јуда (Стх. 15-26)

**б.** Денот на Педесетницата 2:1-41

**в.** По Педесетницата

**(Дела 1:12-14)** Тогаш се вратија во Ерусалим од гората, која се вика Маслинова, што е близу до Ерусалим, колку еден саботен ден одење. И кога влегоа во куќата, се искачија во горната соба, каде што чекаа: Петар и Јован, Јаков и Андреј, Филип и Тома, Бартоломеј и Матеј, Јаков Алфеев и Симон Зилот, и Јуда братот на Јаков. Сите овие еднодушно и едностојно беа во молитва, заедно со некои жени, со Марија, мајката на Исус, и со Неговите браќа.

**2. Стх. 12 - “Kолку еден саботен ден одење”** било околку еден километар. Тоа било максималното растојание, што според законот на Мојсеј, на Евреите им било дозволено да го изодат во сабота (Из. 16:29). Враќањето на учениците во Ерусалим бил чин на послушност, а не прашање на избор, зашто единаесетте ученици биле Галилејци. Затоа што Исус бил убиен таму, а тие биле Негови сопатници, тоа било небезбедно место, но Ерусалим требало да биде почетната точка на нивното сведоштво. Па така, во послушност на Исусовата заповед, тие се вратиле во Ерусалим.

**3. Стх. 13 “Во горната соба, каде што чекаа.”**

Соби како таа биле на располагање за изнајмување и биле употребувани за собири, проучување, молитва, а понекогаш и за живеење.

**4. Стх. 14 “Сите овие еднодушно и едностојно”** Буквално “со ист ум” или “во ист дух”.

**а.** Овој текст го привлекува вниманието кон нивната обединетост во целта, во чувствата и во желбите. Забележете дека фразата, “**еднодушно**” ја има шест пати во книгата Дела (**1:14; 2:1, 46; 4:24; 5:12; 15:25**).

**б.** Тие продолжиле со молитвите, покажувајќи ја важноста на молитвата уште од самиот почеток. Во речиси секое поглавје на книгата, ќе најдете референци за молитва што му била принесувана на Бог. Едно нешто што е јасно во Дела е дека верниците се молеле, а молитвата предизвикувала реакција од Бог.

**5.** Забележете дека Лука ги вклучува и **“некои жени, со Марија, мајката на Исус и со Неговите браќа”.** Ова му дава особено значење на фактот дека ветувањето на Духот е за секого, а не само за учениците. Исто така, посочува на “браќата” на Исус, кои пред воскресението не го прифаќале како Месијата (**Мт. 7:5**), но подоцна, по воскресението, го прифатиле.

**6.** Изборот на замената за Јуда – **стx. 15-26**

**(Дела 1:15-26)** А во тие дни Петар застана меѓу браќата (а беа собрани околу сто и дваесет души), и рече: “Браќа, требаше да се исполни Писмото што Светиот Дух го прорече преку Давидовата уста за Јуда, кој им беше предводник на оние кои Го фатија Исус; тој беше вброен меѓу нас и имаше добиено дел од службата. (Имено, тој стекна нива со незаслужена награда; и падна ничкум, се растрбуши по средината и се свлечка целата негова утроба. И тоа им стана познато на сите жители на Ерусалим, па нивата на нивниот јазик беше наречена Акелдама, што значи “Крвна нива.") Зашто, во свитокот на Псалмите е напишано: 'Неговиот имот да биде испустен и никој да не живее во него!' и ,Неговата служба да ја прими друг.' И така, треба еден од луѓето, што беа со нас за сето време, откако Господ Исус дојде кај нас и си отиде од нас, почнувајќи од Јовановото крштавање до денот кога се вознесе од нас, еден од нив треба да биде заедно со нас сведок на Неговото воскресение.” И предложија двајца: Јосиф, наречен Барнаба (со прекар и Јуст), и Матиј. И се помолија, велејќи: “Господи, Ти Кој ги познаваш срцата на сите, покажи ни кого го имаш избрано од овие двајца, да земе дел во оваа служба и апостолство, од кое отпадна Јуда, за да појде на своето место!” И фрлија жрепка за нив, а жрепката падна за Матиј па него го вброија во единаесетте апостоли.

**а.** Во десетте дена меѓу вознесението и Педесетницата требало да биде избрана замена за Јуда.

**б.** Некои велат дека избирањето на Матиј било грешка зашто подоцна не е споменат во книгата Дела. Сепак, ако тоа бил критериумот, сите други апостоли, освен Петар, Јаков и Јован би требало да бидат исклучени.

**в.** **Стх. 15** – Петар е говорникот и презема водство. Петар бил “прв меѓу еднакви”, но тој бил нивниот препознат водач. Неговото име се споменува прво во секое набројување на апостолите, вклучувајќи го и тоа во **Дела 1:13**. Но дали требало Петар и другите да чекаат додека не им биде даден Духот? Не смееме да заборавиме дека Господ претходно им вдахнал и им го дал Духот (Јвн. 20:22). Кога дошол Духот на Педесетница, тоа било со цел да ги исполни со сила и да ги крштева во едно Христово тело.

**г.** **Стх. 16-20** дава објаснување за потребата од наследник.

Отпадништвото на Јуда и неговата смрт биле претскажани во Словото, а за тоа Петар го посочува **Пс.41:9; Пс.109:2-8**. Петровата верзија за купувањето на земјиштето и смртта на Јуда, изгледаат контрадикторни со записот во **Матеј 27:3-10**, но всушност го надополнуваат. Јуда не го купил земјиштето лично, но затоа што било купено со неговите пари, во таа смисла, тој бил купувачот. А затоа што триесетте сребреници биле сметани за “крвави пари”, нивата била наречена “крвна нива” (**Мт. 27:8**).

**д.** **Стх. 21-22** – Квалификациите за замената

**(I)** Да го придружувал Исус од почетокот.

**(II)** Да бил сведок на Неговото воскресение.

**ѓ. Стх. 23-26** – Методот за бирање бил фрлање жрепка.

**(I)** Биле избрани двајца што ги исполнувале овие услови и потоа сите се молеле за божествено водство.

**(II)** Жрепката била фрлена. **Изр. 16:33 Ждрепка се фрла во скут, но сè што решава таа, од Господ е**. Имињата биле напишани на камења и садот бил тресен сè додека не бил исфрлен едниот камен.

**(III)** Ова е последен пат да се користи овој метод за откривање на Божјата волја во НЗ. Сега го имаме Светиот Дух за водство, а охрабрени сме и да ги “проучуваме писмата” за да знаеме каква е Божјата волја.

**III. ДЕНОТ НА ПЕДЕСЕТНИЦА: ДЕЛА 2**

**А.** **Може да се каже дека има четири главни Божји откровенија за човекот** – три од нив веќе се појавиле, а четвртото може да се случи секој ден.

**1. Во Стариот завет – Бог се открил како Бог за нас.**

Како Јахве, Бог на заветот, Тој требало да ги демонстрира Неговата моќ, грижа и заштита за Неговиот народ, Израел.

**2. Второто главно откровение за човекот се случило за време на отелотворувањето – Бог со нас.**

**а.** Исус Христос, Синот Божји и Синот Човечки, а истовремено Бог.

**б.** Тој дошол да ни го открие Таткото.

**в.** Тој дошол и преку пример покажал што е свет живот и како треба да се живее.

**3. Третото главно откровение било на Педесетница. Откровението на Бог во нас.**

**а.** Самиот Божји живот и Неговата сила требало да живеат во секој верник.

**б.** Истиот Дух што го воскреснал Христос од мртвите, требало да престојува во животите на спасените.

**в.** Истиот Дух што го оспособил Исус да ги прави чудата, сега живее во нас.

**4. Последното големо откровение ќе се случи кога Исус ќе дојде во Својата слава да го воспостави Неговиот престол засекогаш. Бог за нас, во нас и со нас истовремено!**

**Б. 2:1-4 – Ветувањето на Таткото доаѓа**

**(Дела 2:1-4)** А кога дојде Педесетница, сите беа собрани на едно место. И одненадеж се чу бучава од небото, како кога дува силен ветар и ја исполни целата куќа во која седеа. И им се појавија јазици како од пламен, кои се разделија и над секого од нив застана по еден. И тие сите се исполнија со Светиот Дух и почнаа да зборуваат на други јазици, како што Духот им даваше да говорат.

**1. Стх. 1** “Педесетница” – што значи пеесети ден.

**а.** Тоа бил еден од трите главни празници на кој сите мажи Евреи се очекувало да дојдат во Ерусалим.

(Пвт. Зкн. 16:16) Трипати во годината секое машко треба да се јавува пред Господ, твојот Бог, на местото, што ќе го одбере Тој: на празникот Бесквасници, на празникот Педесетница и на празникот Сеници; и никој не смее да се јавува пред Господ со празни раце.

**б.** Другите два празника биле **Пасхата и Бесквасните лебови** (овие два празника, иако посебни, често биле гледани заедно), што биле пред Педесетницата и **Сениците** што доаѓал по околку 4 месеци.

**в.** Педесетницата била прославувана на “Денот по седмата сабота” или пеесетиот ден по Празникот на првите плодови (следува подетално објаснување).

**г.** Празникот Педесетница, или “денот на Педесетницата” како што е опишан во Дела 2:1 исто така имал и други имиња:

**(I)** Празникот на жетвата, **Излез 23:16**,

**(II)** Денот на првите плодови, **Броеви 28:26-31** (Тоа биле првите плодови од жетвата на пченицата).

**(III)** Празникот на седмиците, **Излез 34:22**

**(Излез 23:16)** …и празникот на жетвата од првите плодови од твојот труд, што си ги посеал на нивата твоја, и празникот на берењето плодови на крајот од секоја година кога го собираш родот од твоите ниви.”

**д.** Денот на Педесетница бил наречен “Празникот на седмиците” затоа што **доаѓал по** период од 7 седмици на жнеење што **почнувал со** принесување на првиот сноп јачмен за време на Празникот на првите плодови се случувал за време на прославата на Пасхата. Празникот на седмиците или Педесетница доаѓал 50 дена подоцна, за време на жетвата на пченица (околу првата недела од Јуни).

**ѓ.** Евреите го сметале времето на Педесетница за годишнина на давањето на Мојсеевиот закон на планината Синај, и време за годишно обновување на Мојсеевиот завет.

**е.** Да ги погледнеме накратко празниците наброени во Левит 23 што може да ни помогне да го гледаме секој празник во вистински редослед.

**(I)** **Пасхата** била на 14-ти од еврејскиот месец Нисан, што е нашиот Април. Често Пасхата и Бесквасните лебови се сметаат за еден празник.

**(II)** **Празникот на бесквасните лебови** почнувал следниот ден, на 15 Април и траел седум дена (15-ти-21-ви) кога Евреите јаделе леб бес квасец.

**(III)** **Празникот на првите плодови** што се паѓал од прилика на 16-ти Април бил денот кога требало да го донесат првиот сноп јачмен кај свештеникот и тој требало да го претстави пред Господ на првиот ден од седмицата (Недела) по Сабатот (Сабота). (Неделата бил денот од седмицата кога Исус воскреснал од мртвите за да биде **“првина на оние кои починале” 1 Кор. 15:20**).

**(IV)** **Празникот Педесетница** требало да биде пеесет дена од Празникот на првите плодови на жетвата на **јачменот**. Овој празник вклучувал и “ден на првите плодови” кога се принесувале првите плодови од жетвата на **пченицата**. Празникот на Педесетница бил отприлика во првата седмица од Јуни и се паѓал во недела.

**(V)** **Празникот на трубите** бил во седмиот месец, еврејскиот месец Тисри, кој е близу нашиот Октомври. Празникот бил на првиот ден од месецот кога се принесувале жртви паленици пред Господ. Истовремено се трубело во трубите додека биле принесувани жртвите во храмот.

**(VI)** **Празникот на Денот на очистувањето** се случувал на 10-тиот ден на т-миот еврејски месец (наш Октомври). Ова бил единствениот ден во текот на годината во кој Првосвештеникот смеел да влезе во Најсветото место за да изврши очистување за себе си и за израелскиот народ.

**(VII) Празникот на Сениците** се случувал на 15-от ден од седмиот еврејски месец (Октомври) и траел седум дена плус еден дополнителен ден, кој бил замислен за свечен собир.

**ж.** Следниве информации (употребени со дозвола од ‘Водичот за библиски коментари’ на Вилингтон) открива некои интересни споредби во врска со значењето на старозаветниот празник Педесетница и новозаветната Педесетница:

**(I)** Старозаветната Педесетница била пеесет дена откако Израел го напуштил Египет. Забелешка: пасхалното јагне било заклано на 14-ти Април, 1491 год. п.н.е., а Израел го напуштил Египет следната ноќ (**Из. 12:1, 2, 6, 12, 31**). Точно пеесет дена подоцна тие пристигнале на планината Синај за време на првата седмица од Јуни (**Из. 19:1**).

**(II)** Новозаветната Педесетница се случила пеесет дена откако Христос воскреснал од мртвите. Забелешка: Нашиот Господ бил распнат за време на Пасхата, во Април (**Јвн. 19:14**). Потоа, по воскресението, минал четириесет дена со неговите ученици (**Дела 1:3**). Потоа, десет дена по вознесението (**Дела 1:5; 2:1**) се случила новозаветната Педесетница.

**(III)** Старозаветната Педесетница го прославувала роденденот на израелскиот народ (**Из. 19:5**) и на давањето на Законот.

**(IV)** Новозаветната Педесетница го прославувала роденденот на црквата (**Дела 2:41-47**).

**(V)** На старозаветната Педесетница биле заклани околу 3.000 луѓе (**Из. 32:28**).

**(VI)** На новозаветната Педесетница се спасиле околу 3.000 луѓе (**Дела 2:41**).

**(VII)** Старозаветната Педесетница била претставена на силен начин: А третиот ден, на осамнување, загрме и молњи засветкаа, и настана густ облак над планината, и затруби труба со многу силен глас, така што затрепери сиот народ, кој беше во логорот. Тогаш Мојсеј го изведе народот од логорот, за да Го пресретне Бога; и застанаа во подножјето на планината. А Синајската Планина целата беше во дим, зашто Господ беше слегол на неа во оган; и дим се креваше од неа, како дим од печка; и целата планина силно се тресеше; (**Изл. 19:16, 18**).

**(VIII)** Новозаветната Педесетница била претставена на силен начин: И одненадеж се чу бучава од небото, како кога дува силен ветар и ја исполни целата куќа во која седеа. И им се појавија јазици како од пламен, кои се разделија и над секого од нив застана по еден. (**Дела 2:2, 3**).

**В. Има големо значење во излевањето на Светиот Дух на денот на Педесетница**. Можеме да видиме како се открива Божјиот совршен план.

**1.** Најпрво, имало **значајна стратегија**.

**а.** Тој требало да се излее кога во градот имало илјадници посетители од многу народи.

**б.** Тој ден требало да го посведочи разнесувањето на семето во многу народи.

**2.** Второ, имало **симболично значење**.

**а.** Ако Празникот на првите плодови, или Педесетницата, за Евреите и Јудаизмот бил ден на давањето на Законот, за христијаните тоа бил ден на доаѓањето на Светиот Дух.

**б.** Тоа требало симболично да ја демонстрира разликата меѓу Законот и Духот.

**в.** Доаѓањето на Духот на Педесетница ја издвојува суштинската разлика меѓу еврејската вера и посветеноста на христијаните на Христос. Еврејската вера е фокусирана на Тората (фокусирана на Законот) и управувана од Тората, додека верата на христијаните е фокусирана на Христос и управувана од Духот.

**3.** Трето, имало **значаен пример** што бил демонстриран тој ден.

**а.** Преку споредбата на Исусовото крштавање од Јован, кога Светиот Дух дошол врз Него и искуството на Неговите ученици на Педесетница, кога тие биле исполнети со Светиот Дух, Лука покажува дека мисијата на христијанската црква, како и Исусовата служба на земјата, зависи од исполнувањето со Светиот Дух.

**б.** Кога Исус ја почнал Неговата служба на земјата, со крштавањето во вода, Духот дошол врз Него...

**в.** ...пред учениците да ја почнат нивната служба, Светиот Дух дошол врз нив во слично искуство како крштавањето, но не во вода, туку во Духот.

**г.** **Забелешка**: Истите ученици веќе го примиле Светиот Дух во Јован 20:22. Но ова искуство било исполнување со Светиот Дух за сила да бидат сведоци и било пропратено со зборување на други јазици и да ги внесе во Христовото тело (црквата) што била воспоставена тој ден.

**Г.** **Дела 2:2-3 “**И одненадеж се чу бучава од небото, како кога дува силен ветар и ја исполни целата куќа во која седеа. 3 И им се појавија јазици како од пламен, кои се разделија и над секого од нив застана по еден.”

Иако Светиот Дух бил активен низ целиот СЗ, како при создавањето или оспособувањето на Божјите слуги за служење, Тој бил активен и во животот и службата на Исус. Сепак, од тој момент се случиле две важни промени: сега Светиот Дух живеел во секој верник и Неговото присуство требало да биде постојано, а не привремено како во времето на СЗ.

**1.** “Ветар и оган” биле симболи на божествено присуство (**Стх. 2-3**).

**2.** Ветрот често е употребуван како симбол за Божјото присуство. На еврејски: руах, а на грчки: пневма. Овие зборови можат да се преведат како ветер или дух.

**(2 Сам. 5:24)** Кога ќе чуеш шум како кога минува некој по врвовите на црниците, тогаш појди, зашто тогаш Господ тргнал пред тебе за да ја порази филистејската војска.

**(Пс. 104:3)** …на вода си ги поставил Твоите дворови, облаците си ги направил како Своја кола, на крилјата од ветрот патуваш.

**(Дела 2:2-3)** ...одненадеж се чу бучава од небото, како кога дува силен ветар и ја исполни целата куќа во која седеа. И им се појавија јазици како од пламен, кои се разделија и над секого од нив застана по еден.

**3. Огнот** како симбол на божествено присуство бил добро познат меѓу Евреите.

**а.** Грмушката што гори (**Из. 3:2-5**)

**б.** Огнениот столб што го водел Израел (**Из. 13:21**)

**в.** Огнот на планината Синај (**Из. 24:17**)

**г.** На Педесетница огнот е слика за присуството на Духот.

**д.** Овие симболи на Божјото присуство им биле дадени на учениците во горната соба, за да бидат сигурни дека навистина го искусиле Бог и она што го чекале.

**ѓ.** На секој Евреин му биле познати ветрот и огнот како симболи на Божјото присуство.

**(Дела 2:2-3)** одненадеж се чу бучава од небото, како кога дува силен ветар и ја исполни целата куќа во која седеа. И им се појавија јазици како од пламен, кои се разделија и над секого од нив застана по еден.

**4.** Најпрво тоа изгледало како една голема огнена маса, или грст пламења, но потоа тие се поделиле и на секого посебно слегол по еден.

Тука гледаме една убава слика на Божјото присуство и акцентот на личниот однос со Него.

**Д.** **(Дела 2:4)** И тие сите се исполнија со Светиот Дух и почнаа да зборуваат на други јазици, како што Духот им даваше да говорат.

**1.** Духот бил излеан врз сите оние што го чекале. Тие се исполниле со Него и зборувале како што Тој им давал.

Исполнувањето со Духот е за сила за сведочење и служење (**Дела 1:8**). Ние не сме охрабрени да бидеме крштавани во Духот зашто тоа е нешто што го прави Бог кога ја ставаме нашата доверба во Неговиот Син и сме крштавани во Христовото тело. Нас ни е заповедано да се исполнуваме со Духот (**Ефш. 5:18**) зашто постојано ни е потребна сила ако сакаме ефективно да му служиме на Бог. На Педесетница, христијаните биле исполнети со Светиот Дух и го искусиле крштавањето на Духот. После тоа, тие биле исполнети со Духот повеќе пати (**Дела 4:8, 31; 9:17; 13:9**), но само еднаш биле крштавани.

Крштавањето во Духот значи дека му припаѓам на Неговото тело; полнотата на Духот значи дека моето тело му припаѓа нему. Крштавањето е конечно; исполнувањето се повторува кога му веруваме на Бог за нова сила за сведочење. Крштавањето ги вклучува сите верници зашто не прави едно во Христовото тело **1 Кор. 12:13**; исполнувањето е лично и индивидуално. Ова се две различни искуства и не треба да бидат помешани. **1 Кор. 12:13: “Зашто ние сите сме крстени преку еден Дух, во едно тело”.**

Грчкиот збор *ваптизо* има две значења, едното буквално, а другото фигуративно. Зборот, буквално значи да “**потопиш**”, но фигуративното значење е “**да се поистоветиш со**”. Крштавањето во Духот е тој чин преку кој Бог ги поистоветил верниците со возвишената Глава на црквата, Исус Христос, и го оформил духовото тело на Христос на земјата (1 Кор. 12:12-14). Историски, тоа се случило на Педесетница; денес тоа се случува кога грешникот ќе поверува во Исус Христос и ќе се роди одново.

**1 Кор. 12:12-14** Зашто, како што е телото едно, а има многу органи, и сите органи на телото, иако се многу, едно тело се, така е и Христос. Зашто ние сите сме крстени преку еден Дух, во едно тело - било Евреи, или Грци, било робови, или слободни, и сите сме напоени од еден Дух. Зашто телото не се состои од еден орган, туку од многу.

* Важно е да се забележи дека историски, излевањето на Духот со манифестацијата на “зборување на јазици” се случила во три фази: учениците со чисто еврејско потекло во горната соба биле “исполнети” на Педесетница (**Дела 2:4**); самарјаните (полуевреи, полунеевреи) го “примиле Светиот Дух” (**Дела 8:15-17**); и Светиот Дух “Слезе врз” неевреите додека Петар зборувал во домот на Корнелиј (**Дела 10:44-48; 11:15-17**; и види **Ефш. 2:11-22**).

**2. Разбирање на користење на термините:**

**а.** На Педесетница (**Дела 2:4**), употребен е зборот ***исполнети***, а не *крштавани.*

**б.** Во домот на Корнелиј (**Дела 10:44-48**), се вели дека Светиот Дух *слегол, се* ***излеал****,* и бил ***примен****.* Но кога Петар давал извештај пред црквата во Ерусалим го употребил зборот ***крштавани****.* Тој вели дека нееврејските верници биле “крстени со Светиот Дух” (**Дела 11:16**) **“како и нас на почетокот”** (**Дела 11:15**). Тоа јасно вели дека иако зборот ***крштавани*** не е употребен во искуството на Педесетницата, учениците биле крштавани или потопени во присуството на Духот на тој ден. Зборовите ***исполнија, примија, излеа, крстија***и ***слезе врз***се употребуваат наизменично за да се опише присуството на Духот што доаѓа во животот на верникот.

**в.** Освен овие два настана, во Дела се забележани само четири пати кога Светиот Дух дошол врз верниците.

**(I)** Молитвената група во Ерусалим била “**исполнета**” со Светиот Дух (**Дела 4:31**).

**(II)** Самарјаните (полуевреи, полунеевреи) “го **примија** Светиот Дух” (**Дела 8:15-17**).

**(I)** Павле бил **исполнет** со Светиот Дух (**Дела 9:17**).

**(IV)** Јовановите ученици искусиле како Светиот Дух се **спушта врз нив** (**Дела 19:6**).

**г.** Важен е уште еден факт. Освен на Педесетницата и во домот на Корнелиј, зборот *крштава* е употребен во врска со Светиот Дух само еднаш во остатокот на НЗ. Би требало да обрнеме внимание на ова зашто, после книгата Дела, зборот *крштава* е употребен само уште еднаш во однос на Светиот Дух. Тоа е во **1 Кор. 12:13: “Зашто ние сите сме крстени преку еден Дух, во едно тело”.** Тоа значи дека Светиот Дух ги зема сите верници и ги крштава, или ги потопува, ги поставува во Христовото тело – во црквата.

**д. Како заклучок, што значи сето ова?**

**(I)** Кога човек ќе го разбере евангелието и ќе поверува, Светиот Дух влегува во неговиот живот. Тој *слегува, се излева, го исполнува, го крштава* (потопува) верникот. **Тоа е лично *искуство***. Тој чин на Духот се случува во животот на верникот кога ќе го прими Исус. Верникот го *искусува* доаѓањето на Духот во неговиот живот. Тој го прима Духот *искуствено.*

**(II)** Кога човек ќе го разбере евангелието и ќе поверува, Светиот Дух го *крштава* или го потопува и го поставува во Христовото тело, што е Божјата Црква. Верникот не го чувствува или искусува овој чин. Тоа е Божји чин што се случува на небото. Верникот е *вбројан* како Божјо дете. Тој е *вбројан* како член на Телото, на Црквата. **Тоа е *позиција*, а не исуство што верникот го чувствува**. Тоа се случува еднаш за сите. Верникот е посвоен како Божјо дете. Тоа е вечна *позиција*, позиција на син или ќерка. Верникот станува член на Божјата црква (**1.Кор. 12:13**).

**(III)** Откако човекот ќе се спаси, тој треба да **“…исполнувајте се со Духот”** секојдневно **Еф. 5:18 “И не опивајте се со вино во кое е разузданоста, туку исполнувајте се со Духот”** Таа заповед е во сегашно време, што значи дека верникот треба постојано да се исполнува со Духот; тој треба да продолжи да се исполнува…Исполнувањето со Духот е лична манифестација на Христос на верникот кој секојдневно живее во послушност (**Јвн. 14:21**- додека живееме во послушност ќе ја искусиме “манифестацијата” на исполнувањето со Духот). Тоа е свесност за Неговото присуство, за Неговото водство во секој момент. Таа свесност е привилегија за верниците. Но исполнувањето на Духот не е автоматско искуство. Одговорноста да се биде исполнет со Духот почива врз секој верник. Верникот е исполнет кога чекори во послушност кон Христос. Тој треба да избере да живее во Духот, а не во телото.

**3. Што е се зборувањето на јазици и неговата поврзаност со примањето на Светиот Дух?**

**а.** Оние што го следат пентекосталното верување за она што обично се нарекува примање на “крштавањето во Светиот Дух” со доказ на зборување на јазици (од кои дел сум и јас) можеби треба уште еднаш да размислат за изборот на термините што ги употребуваат. По испитување на секој од случаите во Дела каде што Светиот Дух бил примен, “НИКАДЕ” не го наоѓаме терминот “крштавање” употребен за да го опише настанот во моментот кога е искусен. Како што дискутиравме претходно, следниве стихови употребуваат различна терминологија и изгледа дека речиси сите се употребуваат наизменично:

**(I)** **Дела 2:4** оние во горната одаја биле “исполнети” и зборувале на јазици.

**(II)** **Дела 4:31** молитвената група била “исполнета” а не се споменуваат јазици.

**(III)** **Дела 8:15-17** самарјанските верници го “примиле” Духот и не се споменати јазици, иако тоа најверојатно се случило поради реакцијата на Симон кој сакал да ја купи силата што посведочил како ја примиле. Тој видел нешто што во него ја создало таа желба.

**(IV)** **Дела 9:17-18** Павле бил “исполнет” а не се споменати јазици иако знаеме дека Павле зборувал на јазици.

**(V)** **Дела 10:44-48** пишува дека врз нееврејските верници во домот на Корнелиј Духот “слегол” и “се излеал” врз нив. Тие зборувале на јазици. Подоцна, кога Петар го опишува овој настан употребува изрази како “слезе врз нив” и “крштавани со Светиот Дух”.

**(VI)** **Дела 19:4-7** Дванаесетте ученици на Јован Крстителот – Светиот Дух “слегол врз нив” додека Павле се молел и почнале да зборуваат на јазици.

**б.** Од она што го посочува Словото, морам да се согласам со претходните коментари кои велат дека термините, се исполнија, се крстија, го примија, се излеа итн. можат да бидат употребувани наизменично.

**в.** Исто така, изгледа дека треба да има големо очекување **за способноста** **да се зборува на јазици** да се содржи во првичното примање на Светиот Дух.

**г.** Конечно, кога зборуваме за крштавање “СО” Светиот Дух (затоа што “во” Светиот Дух се појавува само 4 пати во Словото и ниеднаш не е јасно поврзано со зборување на јазици) изгледа дека логично се однесува на нашето станување дел од Христовото тело (**1 Кор. 12:13**).

**д.** Како се манифестира дарот на зборување на јазици во животот на верникот. Мое лично мислење е дека јазиците се манифестираат преку вера и преку покорување на присуството на Светиот Дух кое веќе се наоѓа во секој верник. Исус е оној што крштава со Светиот Дух, а Светиот Дух им ги дава даровите на Духот на верниците.

**Ѓ. За оние студенти што сакаат да зборуваат на јазици, а сè уште не го прават тоа: она што следува е чекор-по-чекор пример како да му се помогне некому со манифестацијата на дарот на јазици.**

**1.** Моли се и барај (Стх. 1). Тие што чекале во горната соба биле обединети (во молитва).

**2.** Божјото присуство ќе дојде (Стх. 2, 3). Бог сака да им дава добри дарови на Неговите деца и секако дека Светиот Дух нема да задржи каков и да е добар дар од нас.

**(Мт. 7:11)** И така, ако вие кои сте зли знаете како да им давате добри дарови на своите чеда, колку повеќе добри нешта ќе им даде вашиот Татко, Кој е на небесата, на оние што Го молат?

**(Јвн. 7:37-39)** А во последниот, големиот ден на празникот Исус застана и извика, велејќи: “Ако е некој жеден, нека дојде кај Мене и нека пие. Кој верува во Мене, како што е кажано во Писмото, ,од неговата внатрешност ќе потечат реки на жива вода.'“ Тоа го рече за Светиот Дух, Кого ќе Го примат оние кои веруваат во Него, зашто Светиот Дух уште не им беше даден, бидејќи Исус уште не беше прославен.

**3.** Тие зборувале - Стх. 4. Тука е чекорот на вера.

**а.** Духот ги дава зборовите...но мора да почнеш да зборуваш за да дојдат тие зборови.

**б.** Ја предаваш контролата врз твојата волја на Светиот Дух, но не контролата врз твојата способост да зборуваш. Мора да ги изговориш зборовите што ќе ти доаѓаат.

**в.** Ако ја држиш устата затворена, ништо нема да се случи. Светиот Дух нема да те присили да зборуваш. Тука треба да се стави во акција твојата вера. Верата е збор на “дејствие”. Таа се покажува преку дејствување.

**г.** Додека почнуваш да зборуваш во вера, Божјиот Дух ќе ти дава зборови.

**д.** Твојот ум вели, “што треба да кажам”, но сети се дека **твоето разбирање е бесплодно**. Не мора да разбереш. Ти едноставно му дозволуваш на твојот човечки дух да комуницира со Бог преку присуството на Светиот Дух. Јазикот често се нарекува “духовен јазик” зашто не е му е познат на оној што го зборува и затоа разбирањето е бесплодно.

**(1 Кор. 14:14)** Зашто, ако се молам на јазик, мојот дух се моли, но мојот ум е бесплоден.

**Е. Дела 2:5-13 Ефектот од излевањето**

**(Дела 2:5-13)** А тогаш во Ерусалим живееја Евреи, побожни луѓе, од сите народи под небото. 6 И кога се чу бучавата, се собра многу народ и се збуни, зашто секој слушаше како зборуваат на неговиот јазик. 7 Сите се восхитуваа и се чудеа, велејќи: “Ете, зар сите овие што зборуваат не се Галилејци? 8 Тогаш, како ние го слушаме секој својот мајчин јазик? 9 Парќаните, Мидијците, Еламитите, жителите на Месопотамија, на Јудеја и Кападокија, на Понт и Азија, 10 на Фригија и Памфилија, на Египет и од пределите на Либија, околу Киринија, и Римјаните кои се тука привремено, Евреи и прозелити, 11 Криќани и Арабјани, ги слушаме како зборуваат на нашите јазици за Божјите моќни дела?” 12 Сите се восхитуваа и во недоумение си велеа еден на друг: “Што може да биде ова?” 13 Други пак се подбиваа и велеа: “Се препиле слатко вино!”

**1. Стх. 5** “…побожни луѓе, од сите народи под небото.”

**а.** “Побожни луѓе” се однесува на побожните Евреи од дијаспората. Тоа биле Евреите што биле раштркани низ целиот свет. Тие биле **“побожни луѓе”** кои одвојувале време и труд да се вратат за прославата на празникот на жетвата.

**б.** Улиците биле преполни...имало луѓе од сите краишта на цивилизацијата.

**(I)** Парќаните – денешен Иран

**(II)** Мидијците – партнери во империјата заедно со Персијците во времето на Даниел

**(III)** Еламитите – југозападен Иран

**(VI)** Жителите на Месопотамија – луѓето што живееле “меѓу реките” Тигар и Еуфрат – многу Израелци живееле таму откако биле депортирани во тој регион од Асирците и Вавилонците

**(V)** Кападокија, Понт и Азија, Фригија и Памфилија – региони на Мала Азија

**(VI)** Египет – имал голема еврејска популација, особено во Александрија. Септуагинтата, грчкиот превод на Стариот Завет, бил преведен таму.

**(VII)** Пределите на Либија околу Киринеја – Западно од Египет, на африканскиот “брег на Средоземното Море”.

**(VIII)** Рим – голема еврејска популација

**(IX)** Криќани од островот Крит

**(X)** Арабјани – Евреи што живееле во областа јужно од Дамаск

**в.** Овој пасус го открива Божјото срце за народите.

**Зошто го сторил тоа Бог?**

* Педесетницата била обратен процес на судот кај вавилонската кула, кога Бог им ги помешал јазиците на народите (**Бт. 11:1-9**).
* Божјиот суд кај Вавилон ги раштркал луѓето, но Божјиот благослов на Педесетница ги обединил верниците во Духот.
* Кај Вавилон, луѓето не биле способни да се разбираат меѓусебно, но на Педесетница, луѓето ги слушнале Божјите пофалби и го разбрале кажаното.
* Вавилонската кула била дизајнирана за слава и за име на луѓето, но Педесетницата му донела слава на Бог.
* Градењето на вавилонската кула било чин на бунтовништво, но Педесетница била служење на понизна покорност кон Бог. Каков контраст!

Уште една причина за дарот на јазици била за луѓето да знаат дека Евангелието е за целиот свет. Бог сака да и говори на секоја личност во нејзниот јазик и да и ја даде спасоносната порака за спасението во Исус Христос. Нагласката на Дела е на светската евангелизација "до свршетокот на светот" (ВВ).

**г.** Забележете го Божјото време и Божјиот план.

**(I)** Светиот Дух дошол во време кога во градот имало најмногу луѓе.

**(II)** Сега учениците требало да разберат зошто Исус им рекол да **“чекаат во градот”.** Она што често најпрво не ни прави смисла, подоцна има многу смисла кога Бог дејствува согласно со нашата послушност.

**д.** Тука има важна лекција што треба да се научи – Бог има план и вистинско време.

**(I)** Низ Словото наоѓаме многу примери кога Бог им вели на Своите слуги да направат нешто што најпрво не им прави смисла.

**(II)** Сепак, ако му веруваме и знаеме дека Тој има план за нашите животи, ќе видиме како се исполнуваат Неговите божествени цели.

**(III)** Бог има план за Неговото име да биде прославено меѓу народите.

**(Авк. 2:14)** Зашто земјата ќе се исполни со празнување за славата Господова онака како што водите го исполнуваат морето.

**2. Стх. 12-13** Забележете две реакции кај набљудувачите

(Дела 2:12-13) Сите се восхитуваа и во недоумение си велеа еден на друг: “Што може да биде ова?” Други пак се подбиваа и велеа: “Се препиле слатко вино!”

**а.** Вчудовидени, тие го барале вистинското значење, “Што може да биде ова?”

**б.** Се исмевале, велејќи, “Се препиле слатко вино!”

**в.** Може да се очекува таква реакција секогаш кога Божјиот Дух почнува да се движи во твојот живот.

**г.** Некои ќе бидат вчудовидени и ќе се прашуваат што би можело тоа да значи, додека други ќе се исмеваат – осудуваат.

**Ж. Проповедта на Петар 2:14-36**

**1.** Важноста на проповедањето

**а.** Во обид да им угоди на интересите на луѓето, црквата во САД денес става акцент врз многу различни програми, методи и пристапи. Мали групи, споделување, “културно релевантни” богослужби со акцент врз музика и драма...може да се најде психологија, техники на менаџмент и стратегии на рекламирање како си наоѓаат пат до животот на црквата.

**б.** Семинари за среќен брак и за тоа како да се управува со финансиите изобилуваат во црквата. Ниту една од овие работи не е лоша сама по себе, дури некои се многу корисни, но често овие програми, стратегии и техники за маркетинг се заменуваат со приоритетот на проповедањето.

**в.** Првиот настан кој е запишан по доаѓањето на Духот било проповедањето на Петар. Проповедањето му било приоритет на Исус, на апостолите и на секоја црква што сака да ја исполни Божјата мисија.

**(Лука 4:16-21)** Тој дојде во Назарет, каде што беше пораснал. И според Својот обичај влезе во саботен ден во синагогата, и стана да чита. Му го подадоа свитокот на пророкот Исаија, го одвитка и го најде местото каде што беше напишано: “Духот на Господ е врз Мене, зашто Ме помаза и Ме прати да им донесам радосна вест на бедните; да им јавам ослободување на заробените, прогледување на слепите, пуштање на слобода на напатените и да ја навестам благопријатната Господова година.” Го смота свитокот, му го врати на служителот и седна, а очите на сите во синагогата беа вперени кон Него. И почна да им зборува: “Денес се исполни ова писмо што го чувте со вашите уши.”

**(Рим. 10:14-17)** Но, како ќе Го повикаат Оној во Кого не поверувале? А како ќе поверуваат во Оној за Кого не чуле? А како ќе чујат без проповедник? И како ќе навестуваат, ако не се испратени, како што е напишано: “Колку се прекрасни нозете на оние што носат радосни вести за добри нешта!” Но сите не ја послушаа Радосната Вест, зашто Исаија вели: “Господи, кој ì поверува на нашата вест?” И така, верата доаѓа од слушање, и тоа од слушање на Христовото слово.

(ВВ) Петар не проповедал на јазици; тој им се обратил на собраните на секојдневен арамејски јазик што тие го разбирале. Пораката била дадена од Евреин, до Евреи (**Дела 2:14, 22, 29, 36)**, на Еврејски свет ден, за воскресението на еврејскиот Месија кој нивниот народ го распнал. Неевреите кои биле таму биле прозелити во еврејската религија (**Дела 2:10**). Петар не ја отворил вратата на вера за неевреите сè до посетата на Корнелиј (**Дела 10**).

**2.** Шест теми постојано се повторуваат во трите проповеди на Петар во поглавјата 2-4. Овие теми го претставуваат проповедањето на раната црква. Тие се...

**а.** Дошло добата на исполнување – Месијата дошол.

**б.** Тоа се случило преку службата, смртта и воскресението на Исус, што накратко е опишано со докази од Словото.

**в.** Поради воскресението и вознесението, Исус бил воздигнат од десната страна на Бог, како месијанска глава на “новиот Израел”, оние што покажуваат вера како Авраам.

**г.** Светиот Дух, како исполнување на Јоил 2:28, бил знак за Христовата сегашна сила и славата.

**д.** Скорешното враќање на Христос.

**ѓ.** Пораката секогаш завршува со повик на покајание, понуда на прошка, можност да се прими Светиот Дух и ветување за спасение...

**3.** Првата христијанска проповед – Пораката може да се подели на следниов начин:

**а.** Објаснување на она што се случило при излевањето на Светиот Дух (**Стх. 14-21**).

**б.** Прокламација на апостолската порака на евангелието (**Стх. 22-36**)

**в.** Повик на покајание со ветување за благослов (**Стх. 37-41**).

**4.** Во стиховите 14-16, Петар одговара на обвинувањето дека **“се препиле слатко вино!”**

**(Дела 2:14-16)** А Петар стана, со единаесеттемина, го поткрена гласот и им рече: “Луѓе, Евреи и сите вие кои живеете во Ерусалим! Знајте го ова и послушајте ги моите зборови! Овие луѓе не се пијани, како што мислите вие, зашто е одвај третиот час на денот, туку тоа е кажаното преку пророкот Јоил:

**5. Одбраната: Стх. 15 – Одвај е 9 ч. претпладне.**

Тоа бил часот за молитва, кога се принесувала утринската жртва во храмот. Ниту еден пристоен Евреин не би пиел пред тоа, особено на таков свет ден како Педесетница. Објаснувањето ќе мора да се најде во нешто друго.

**6.** Објаснувањето на натприродниот феномен се наоѓа во **Стх. 16-21**.

(**Дела 2:16-21**) …туку тоа е кажаното преку пророкот Јоил: ,Во последните денови' - вели Господ - 'ќе излеам од Својот Дух над секого, и вашите синови и вашите ќерки ќе пророкуваат, и вашите момчиња ќе гледаат виденија, а вашите старци ќе сонуваат соништа.  Исто така, во тоа време, над Моите слуги и над Моите слугинки ќе излеам од Мојот Дух и тие ќе пророкуваат.  Ќе правам чуда горе на небото и знаци долу на земјата: крв, оган и чад. Сонцето ќе се претвори во темнина, и месечината во крв, пред доаѓањето на великиот и славен Господов ден.  И секој кој ќе го повика Господовото име, ќе биде спасен.'

**а.** Зборот “***ова***” во стих 16 се однесува на излевањето на Светиот Дух.

**б.** Зборовите “тоа” или “она” посочуваат на пророштвото на Јоил. Тоа пророштво било дадено во 835 год. п.н.е. Толку долго чекале.

**7.** Петар ги споменува “Последните денови”. Во тие “последни денови” требало да се очекува следново:

**а.** Враќање на духот на пророштво, откровенија, соништа, визии и пророштва. Тоа било многу значајно поради долгиот период од последното пророштво, период од околу 475 години.

**б.** Излевање на Божјиот Дух врз секого.

**в.** Враќање на знаците и чудата.

**г.** Долгоочекуваните Последни денови се тука и сега...тоа го знаеме поради повторното воспоставување на пророштвото. Пророштвото во НЗ е повеќе поврзано со објавување на Божјото Слово, отколку со објавување на непредвидливи идни настани.

**8.** Објавувањето – стихови 22-36

**а.** Стих 22 – Исусовото служење било Бог го потврдил со натприродни чуда и знаци и преку оние што биле сведоци на Неговата служба. **Јован 5:31 Ако Јас сведочам Сам за Себе, Моето сведоштво не е вистинито.**

**(Дела 2:22)** Мажи Израелци! Чујте ги овие зборови: Бог во вашата средина Го потврди Исус Назареќанецот со сили, со чуда и со знаци, што Бог преку Него ги направи меѓу вас, како што знаете и самите.

**(I)** Јован Крстителот сведочел за Него (Јвн. 5:33)

**(Јвн. 5:33)** Вие пративте кај Јован, и тој посведочи за вистината,

**(II)** Делата што ги правел сведочеле за Него (Јвн. 5:36)

**(Јвн. 5:36)** Јас пак имам сведоштво поголемо од Јовановото: делата што Таткото ми ги даде да ги завршам, токму тие дела што ги правам сведочат за Мене - дека Таткото Ме прати.

**(III)** Таткото сведочел за Него (Јвн. 5:37-38)

**(Јвн. 5:37-38)** И Таткото, Кој Ме прати, Самиот сведочи за Мене. Вие ниту го чувте некогаш Неговиот глас, ниту го видовте Неговиот лик и Неговите зборови не остануваат во вас, зашто не Му верувате на Оној Кого Тој Го прати.

**(IV)** Словото сведочело за Него (**Јвн. 5:39**)

**(Јвн. 5:39)** Вие ги проучувате Писмата, зашто сметате дека имате вечен живот во нив: и тие сведочат за Мене.

**(V)** Фактот што Исус имал натприродна сила, секогаш ги терал религиозните луѓе од да се прашуваат дали тој е Месијата (Јвн. 9:15-16, 24-34). Прокламирањето на Петровата порака било јасно – Исус бил потврден од Таткото преку знаци и чуда и преку пророците.

**б.** Исусовата смрт била дел од божествениот план (стих 23). Ако Исус бил Месијата, тогаш зошто бил жртва? Зошто не ја употребил Неговата моќ да го избегне крстот?

**(Дела 2:23)** Вие, Него, откако беше предаден според предодредената Божја волја и предзнаење, преку рацете на беззакониците Го распнавте и Го убивте.

**(I)** **Исусовата смрт и Неговото страдање биле дел од Божјиот план за откуп на човекот**. Крстот не бил случајност!

Тој припаѓал во вечниот Божји план. Низ целата книга Дела го гледаме апостолско учење дека крстот бил отсекогаш во Божјото срце.

**(Дела 3:18)** Но, Бог на тој начин го исполни тоа што го навестуваше однапред, преку устата на сите пророци: дека Неговиот Христос ќе пострада.

**(Дела 13:29)** И кога исполнија сè што е напишано за Него, Го симнаа од дрвото и Го положија в гроб.

**(2 Тим. 1:9)** Кој нè спаси и нè повика со свето призвание, не според нашите дела, туку по сопствената цел и благодат, која ни беше дадена во Христос Исус уште пред вечни времиња.

**(Откр. 13:8)** ... но не одолеаја и не се најде веќе место за нив на небото.

**(II)** Христовата смрт била исполнување на Законот

**Евр. 9:22-28** Според законот, речиси сите работи се исчистуваат со пролевање крв.

**(III)** Христовата смрт била исполнување на пророштво **Ис. 53:5, 10-12**

**(Ис. 53:5)** А Тој беше изнаранет за нашите гревови и мачен заради нашите беззаконија; казната за нашиот мир падна врз Него, а преку Неговите рани ние се излекувавме.

**(Ис. 53:10-12**) “Но волјата Господова беше да Го казни, и Го предаде на мачење; а кога ќе го принесе Својот живот како милостивна жртва, Тој ќе види долговечно потомство, и волјата Господова ќе напредува преку Неговата рака. 11 Ќе се зарадува поради трудот на душата Своја и ќе види светлина. Праведниот Слуга Мој ќе ги оправда мнозина и гревовите нивни врз Себе ќе ги понесе. 12 Затоа Јас ќе Му дадам големо наследство, со силните плен ќе дели, зашто Себеси на смрт се предаде, и меѓу злодејците беше вброен и ги понесе врз Себе гревовите на мнозина и за престапниците стана посредник.”

**(IV)** Тука Петар се осврнува на тешкотијата што неговите слушатели би ја имале да веруваат дека Месијата е убиен. Запомнете, Евреите во тоа време очекувале нивниот Месија да дојде со сила и да ги ослободи од римската власт. Тие го чекале “Лавот од Јуда”, но не го очекувале “Јагнето Божјо”. Иако Исусовата смрт била дел од Божјиот план, тоа не ги ослободува оние што го убиле од нивната вина.

**(V)** Човековата слободна волја отворила пат човекот да го стори тој безбожен чин, “преку рацете на беззакониците”.

**(Дела 2:23)** Вие, Него, откако беше предаден според предодредената Божја волја и предзнаење, преку рацете на беззакониците Го распнавте и Го убивте.

* Тука гледаме библиски парадокс – Бог е суверен, а човекот има слободна волја.
* Дел од Божјиот божествен план било Неговиот Син да умре и да го даде својот живот за откуп на многумина...а сепак тоа било сторено од безбожни луѓе, “рацете на беззакониците”, кои го заковале на крстот.

**(VI)** “Беззаконици” е вообичаена фраза за неевреите без мојсеевиот закон.

* Иако Евреите го иницирале распнувањето, терминот “рацете на беззакониците” посочува на римските власти (неевреите) кои го извршиле истото.
* Може да се научи важна лекција од овој дел од Словото – Бог е семоќен, Бог е суверен, а сепак му дал на човекот слободна волја. Целото зло во светот се прави од безбожни луѓе – гладта, убиствата, безбожноста се директна последица на тоа што луѓето живеат надвор од послушноста на Божјата волја и целта.

**Како заклучок, “Божјите цел и предзнаење стојат како неопходни фактори зад сè што се случува, а сепак, што и да се случи, се случува преку луѓето, изразувајќи ја нивната слободна волја како луѓе”.**

Сега Петар го врти своето внимание кон славната победа на Исусовото земно служење.

**в.** Воскресението – стx. 2:24-35

**(Дела 2:24-35) ...** но Бог Го крена и Го ослободи од смртната агонија, зашто не можеше смртта да Го задржи. Зашто Давид вели за Него: 'Постојано Го гледам Господ пред себе; Тој ми е оддесно, за да не се поместам. Затоа се развесели моето срце и се зарадува мојот јазик, а и моето тело ќе почива во надеж; зашто нема да ја оставиш мојата душа во Адот, ниту ќе дозволиш Твојот Светец да види распаѓање. Ти ми ги покажа патиштата на животот, ќе ме исполниш со веселба со Своето присуство.' Мажи, браќа! Можам слободно да ви кажам за патријархот Давид дека умре и беше погребан и дека неговиот гроб е меѓу нас до ден денешен. Но, бидејќи беше пророк и бидејќи знаеше дека Бог му се заколна оти од родот на неговите бедра некого ќе постави на неговиот престол, предвидувајќи за воскресението на Христос, рече: ,Ниту беше оставен во Адот, ниту телото Му виде распаѓање.' Бог Го воскресна Овој Исус, за што ние сите сме сведоци. И така подигнат на Божјата десна страна, Тој Го прими од Таткото ветувањето на Светиот Дух, го излеа ова што го гледате и слушате. Зашто Давид не се вознесе на небесата, но самиот изусти: 'Му рече Господ на мојот Господ: седни оддесно до Мене, 35 додека не ги соборам Твоите непријатели како подношка на Твоите нозе!'

**(I)** Петар го потенцира воскресението како конечен доказ дека Исус е навистина Избраниот.

* Без воскресението не би постоела ни Црквата. По распнувањето, учениците биле збунети, скршени луѓе, нивниот сон си заминал, а животите им биле потресени. Воскресението било она што го променило тоа и од кукавици ги претворило во херои.
* Воскресението било главна тема на проповедањето на апостолите и трагично е што многу цркви денес го ограничуваат проповедањето за воскресението само на Велигден.
* Сепак, ние сме деца на воскресението. Секој ден е ден на воскресението и мора да ја препознаеме неговата важност. Во источната црква, на Велигден, кога ќе се сретнат двајца христијани едниот вели, “Христос воскресна”, додека другиот одговара, “Навистина воскресна!”

**(II)** Воскресението му се припишува на Бог (**Стх. 24**)

**(Дела 2:24)** ...но Бог Го крена и Го ослободи од смртната агонија, зашто не можеше смртта да Го задржи.

* Преку воскреснувањето на Исус, Бог ја “уништил агонијата на смртта”.
* Некои преводи велат, “Бог го крена и Го ослободи од смртната агонија”.
* Зборот што е преведен како “агонија или болка” доаѓа од грчкиот збор *одинас,* што буквално значи “породилни болки”.
* Како болката на жената што раѓа, смртната болка за Исус била привремена и резултирала со нешто славно – живот на воскресението.
* Во Исусовиот случај, гробот не бил место за чување мртви коски, туку бил гроб подготвен да експлодира со нов живот.

**(III)** **Стх. 24** ...но Бог Го крена и Го ослободи од смртната агонија, зашто не можеше смртта да Го задржи.

* Смртта не можела да го задржи Синот на животот зашто немала власт над Него. Зошто? **Смртта не можела да го задржи поради божествената моќ.**

**(Јвн. 11:25)** Исус ì рече: “Јас Сум Воскресението и Животот; оној што верува во Мене, и да умре - ќе живее.

**(Евр. 2:14)** Бидејќи, пак, децата имаат учество во телото и крвта, така и Самиот Тој зеде учество во тоа, та со смртта да го обессили оној кој ја имаше власта над смртта, односно ѓаволот.

* **Смртта не можела да го задржи поради божественото ветување кога Исус ветил дека ќе воскресне од мртвите.**

**(Јвн. 2:18-22)** Тогаш Евреите Го прашаа: “Со каков знак ни докажуваш дека смееш да го правиш ова?” А Исус им одговори, велејќи: “Разурнете го овој Храм, и ќе го подигнам за три дни!” Тогаш Евреите рекоа: “Храмов е граден четириесет и шест години, а Ти за три дни ли ќе го подигнеш?” Ама Тој зборуваше за Храмот на Своето тело. Кога беше воскреснат, пак, од мртвите, Неговите ученици се сетија дека го рече тоа, па им поверуваа на Писмото и на словото што Исус им го рече.

**(Лк. 24:46)** …и им рече: “Напишано е дека Христос треба да настрада и да воскресне од мртвите на третиот ден.

* **Смртта не можела да го задржи поради божествената цел.**
* Бог замислил Неговите луѓе да бидат со Него во вечноста.
* За да го сторат тоа, тие треба да минат низ смртта и да дојдат на другата страна.
* Смртта едноставно е врата со која сите мора да се соочат и низ која треба да минат еден ден. Исус требаше да помине прв за да отвори пат.

**(1 Кор. 15:16-26)** Зашто, ако мртвите не воскреснуваат, ни Христос не воскреснал. А ако Христос не воскреснал, суетна е вашата вера - вие сè уште сте во вашите гревови. Тогаш и оние кои починале во Христос, загинале. Ако само во овој живот се надеваме на Христос, ќе бевме за жалење, повеќе од сите други луѓе. Но сега, Христос воскресна од мртвите, како првина на оние кои починале. Бидејќи смртта дојде преку човек, така преку човек дојде и воскресението од мртвите. Зашто, како што сите умираат во Адам, така и во Христос сите ќе оживеат. Но секој по својот ред: Христос како првина, а потоа оние кои се Христови, во времето на Неговото доаѓање. Тогаш доаѓа крајот, кога Тој ќе Му го предаде царството на Бог и Таткото; откако ќе го уништи секое началство и секоја власт и сила. Зашто, Тој треба да владее “додека не ги собори сите Свои непријатели под нозете Негови.” Последниот непријател кој ќе биде уништен е Смртта.

**(Јвн. 14:19)** Уште малку, и светот веќе нема да Ме гледа, а вие ќе Ме гледате; затоа што Јас живеам и вие ќе живеете.

**(IV)** Во **Стх. 25-35**, Петар покажува дека воскресението е исполнување на пророштво. Тој зборува за давидовите зборови во однос на ветувањето за воскресението на Христос како исполнување на пророштво.

**г.** Крај на Петровата проповед – **Стх. 33, 36**

**(Дела 2:33)** И така подигнат на Божјата десна страна, Тој Го прими од Таткото ветувањето на Светиот Дух, го излеа ова што го гледате и слушате.

**(Дела 2:36)** И така, целиот Израелов дом сигурно нека знае дека Него Бог Го направи Господ и Христос - Овој Исус, Кого вие Го распнавте!”

**(I)** Исус бил возвишен од десната страна на Бог. (Тоа ја покажува Неговата еднаквост со Бог). Исус го дал ветувањето за Светиот Дух; Исус го дал/излеал Светиот Дух. Тоа е она што сега го гледате.

**(II)** Оној што тие го распнале, Бог го направил Господ и Христос.

**З. Реакцијата на народот – Стх. 37-41**

**(Дела 2:37-41)** А кога го чуја тоа, ги засегна во срцето, и му рекоа на Петар и на другите апостоли: “Мажи, браќа, што да правиме?” А Петар им рече: “Покајте се! И секој од вас нека се крсти во името на Исус Христос за на проштавањето на вашите гревови, и ќе го примите дарот на Светиот Дух. Зашто, ова ветување е за вас, за вашите деца и за сите далечни, колку што Господ, нашиот Бог, ќе ги повика кај Себе си.” И уште со многу други зборови сериозно сведочеше и ги предупредуваше, велејќи: “Спасете се од ова расипано поколение!” И така, се крстија оние кои го прифатија неговото слово, па тој ден се приклучија околу три илјади души.

**1.** **Ги засегна во срцето – гр. *катанисомаи*. Скршени во срцето, прободена совест**.

**а.** Одеднаш ги удрила сериозноста на нивниот грев. Нивниот долгоочекуван Месија бил убиен преку нивните планови.

**б.** Некои од нив, таму тој ден, претходно извикувале “распни го Него, а ослободи го Бараба”.

**в.** Доказ за нивното отворено срце била нивната реакција, “Браќа, што да правиме?” Оние што пред малку ги нарекле пијани, сега ги нарекле браќа.

**2.** **“Што да правиме”,** како да се помириме со Оној што го распнавме?

**3.** Петровиот одговор на нивното прашање – **Дела 2:38-39**

**(Дела 2:38-39)** А Петар им рече: “Покајте се! И секој од вас нека се крсти во името на Исус Христос за на проштавањето на вашите гревови, и ќе го примите дарот на Светиот Дух. Зашто, ова ветување е за вас, за вашите деца и за сите далечни, колку што Господ, нашиот Бог, ќе ги повика кај Себе си.”

**а.** Покајте се/покајание – одвраќање од гревот, од непослушноста или од бунтовништвото и враќање кај Бог. Покајанието вклучува вртење во спротивната насока од гревот, за да чекориме во новиот живот со решителност никогаш да не се вратиме во грешниот живот. Покајанието демонстрира внатрешна и комплетна промена на умот што е вкоренета во стравот Божји и тагата поради работите што сме ги сториле против Него.

**(2.Кор. 7:8-12)** Зашто, дури и да ве нажалив со ова послание, не се каам. Па иако се покајав, оти навистина гледам дека посланието ве натажи, макар и за кратко, - сега се радувам, не заради тоа што се нажаливте, но затоа што се нажаливте за покајание; бидејќи се нажаливте според Бога, за да не бидете во нешто оштетени од нас. Зашто, тагата која е по Божја волја донесува покајание за спасение, за кое не се жали; но тагата на светот донесува смрт. Зашто, видете, колкава искрена сесрдност произлезе токму од ова, од вашата побожна тага: каква одбрана, какво негодување, каков страв, каков копнеж, каква ревност и казнување. Покажавте во сè дека сте чисти во тоа дело.

Покајание – одвраќање од гревот, внатрешна и комплетна промена на умот што е вкоренета во стравот Божји и тагата поради работите што сме ги сториле против Него.

**(I)** Таа промена на срцето наоѓа израз во промената на однесувањето.

**(II)** Вистинското покајание произведува **“побожна тага”** за гревот, чин на вртење и одење во спротивната насока.

**(III)** Вистинското покајание не е само одвраќање од нешто, тоа е и вртење кон Некого...Исус.

**(IV)** Кога некој вистински ќе се покае, почнува да го гледа плодот на своето покајание...

**(V)** Јован Крстителот им го вели ова на садукеите и фарисеите. (**Мт. 3:8) “Принесувајте плодови достојни за покајание”**

**б.** **“Крстете се”** – Тоа требало да биде отворена прокламација на нивното покајание и вера во Христос.

**(I)** Со крштавањето во името на Исус, тие би го препознале како нивни Месија.

**(II)** Воденото крштавање е **јавно исповедање** на твојата вера во Исус Христос.

**(III)** При воденото крштавање, го поистоветуваш твојот живот со Христовиот. Во суштина велиш, “Се поистоветувам со Исусовите смрт, погребување и воскресение. Јас сум Негов”.

**(IV)** **Воденото крштавање не те “спасува”.** Се крштаваш затоа што си спасен.

За жал, преводот на **Дела 2:38** во англискиот превод *(King James Version)* предлага дека луѓето мора да бидат крштавани за да бидат спасени, нешто што Библијата не го поучува. Грчкиот збор *еис* (што е преведен како “за” во фразата “за проштевање на гревовите”) може да значи “врз основа на”. Во Матеј 3:11, Јован Крстителот крштавал врз основа на покајанието на луѓето. Дела 2:38 не треба да се употребува за да се поучува спасение преку крштавање. Ако крштавањето е суштинско за спасението, тогаш би било чудно тоа што Петар не вели за тоа ништо во другите негови проповеди (Дела 3:12-26; 5:29-32; 10:34-43). Всушност, луѓето во домот на Корнелиј го примиле Светиот Дух *пред да се крстат*! (Дела 10:44-48) Затоа што на верниците им е заповедано да се крштаваат, важно е да се има чиста совест преку послушност (1 Петар 3:21), но не смееме да го гледаме крштавањето како дел од спасението. Ако е така, тогаш никој од Евреите 11 не бил спасен. **(**ВВ**)**

**(V)** Треба да се крштаваш затоа што тоа е заповед од Исус, уредба на црквата…од послушност.

**(Мт. 28:19)** Затоа одете и направете од сите народи Мои ученици, крштавајќи ги во името на Таткото и Синот и Светиот Дух, учејќи ги да го чуваат сето она што ви го заповедав!

**(Дела 2:42)** И беа постојани во апостолското учење и во општењето; во раскршувањето на лебот и во молитвите.

**(Дела 8:12)** Кога му поверуваа на Филип, кој го проповедаше Евангелието за Божјото царство и за името на Исус Христос, се крштаваа и мажи и жени.

**(Дела 8:36-37)** А кога патувајќи дојдоа до некоја вода, евнухот рече: “Еве вода! Што ме спречува да се крстам?” А Филип рече: “Ако веруваш од сè срце - смееш.” Тој одговори, велејќи: “Верувам дека Исус Христос е Божјиот Син.”

**(Дела 10:47-48)** “Може ли некој да им забрани да се крстат со вода овие што Го примија Светиот Дух како и ние?” И им заповеда да се крстат во името на Исус Христос. Тогаш го замолија да остане уште неколку денови.

**(Дела 11:16)** Тогаш се сетив на Господовите зборови: ,Јован крштаваше со вода, а вие ќе бидете крстени со Светиот Дух.

**(Дела 16:15)** Кога пак беше крстена таа и нејзините домашни, нè замоли, велејќи: “Ако сметате дека верувам во Господ, влезете во мојот дом и останете.” И нè принуди.

**(Дела 16:33)** И тој ги зеде во тој час на ноќта, им ги изми раните од ударите и веднаш се крсти заедно со сите домашни.

**(Дела 18:8)** И Крисп, началникот на синагогата, со сите свои домашни, поверува во Господ; и мнозина Коринќани, кои го слушаа, поверуваа и беа крстени.

**(Дела 19:3-5)** Тој уште им рече: “А во што се крстивте?” Тие рекоа: “Во Јовановото крштавање.”  А Павле рече: “Јован крштаваше со крштавање за покајание, велејќи му на народот да верува во Оној Кој ќе дојде по него, односно во Христос Исус.” Откако го чуја тоа, беа крштавани во името на Господ Исус.

**(Дела 22:16)** А што се двоумиш сега? Стани, крсти се и измиј се од своите гревови, повикувајќи го Господовото име.'

**(VI)** **Што ако сум крштаван како бебе?** Сети се на целта на воденото крштавање...јавно да го поистоветиш твојот живот со Христовиот. Заповедта е да веруваш, па потоа да бидеш крштаван.

**(VII)** **Како можам да знам дали моето дете е подготвено да биде крштавано во вода?**

Кога детето сфаќа што значи да бидеш спасен, сфаќа како може да биде спасено и знае да објасни зошто сака да се крштава во вода, тогаш е подготвено.

**(VIII)** Ако не си крштаван во вода откако му го предаде срцето на Исус Христос, тогаш треба да го сториш тоа веднаш.

**(IX)** Петар рекол, “**покајте се и крстете се**” и...

**в.** Примете го дарот на Светиот Дух

**(Дела 2:38-39)** А Петар им рече: “Покајте се! И секој од вас нека се крсти во името на Исус Христос за на проштавањето на вашите гревови, и ќе го примите дарот на Светиот Дух. 39 Зашто, ова ветување е за вас, за вашите деца и за сите далечни, колку што Господ, нашиот Бог, ќе ги повика кај Себе си.”.

**(I)** Тука личноста што се покајала и ја исповедала својата вера го прима исполнувањето со Духот.

**(II)** Стихот често се цитира во однос на крштавањето во Светиот Дух, но, сепак, во контекст, може да се види дека е поврзан со спасението при кое Светиот Дух престојува во верникот.

**(III)** **Секој што е новороден го прима дарот на Светиот Дух**. Присуството на Бога, Христовиот Дух.

**(Рим. 8:11)** Ако во вас живее Духот на Оној Кој Го воскресна Исуса од мртвите; тогаш Оној Кој Го воскресна Христос Исус, ќе ги оживее и вашите смртни тела преку Својот Дух Кој живее во вас.

**(Рим. 8:16)** Самиот Дух сведочи заедно со нашиот дух дека сме Божји чеда.

**(1 Кор. 6:19)** Или не знаете дека вашето тело е храм на Светиот Дух Кој е во вас, Кого го имате од Бог, па дека не си припаѓате на себеси?

**4.** Реакцијата на Петровата проповед – **стих 41**

**(Дела 2:41)** И така, се крстија оние кои го прифатија неговото слово, па тој ден се приклучија околу три илјади души.

**а.** Словото било примено со радост.

**б.** Словото донело надеж и слобода.

**в.** 3.000 души биле спасени – Црквата се родила.

**S. Посветеноста на првите верници – стих 42-47**

**(Дела 2:42-47)** И беа постојани во апостолското учење и во општењето; во раскршувањето на лебот и во молитвите. А страв и трепет влезе во секоја душа, зашто преку апостолите стануваа многу чуда и знаци. А сите оние кои поверуваа, беа заедно и сè им беше општо. И ги продаваа своите сопствености и имоти и тоа го споделуваа со сите, секому според неговата потреба. И секој ден беа постојано и еднодушно во Храмот; раскршуваа леб по домовите и јадеа со радост и со чисто срце, Го славеа Бог и беа мили кај целиот народ. А секој ден Господ ги придодаваше оние кои се спасуваа.

**1. На Педесетница имало големо излевање на Божјиот Дух.**

**а.** Петар смело го проповедал евангелието на Исус Христос како резултат на исполнувањето со Светиот Дух.

**б.** Црквата се раѓа кога луѓето го слушаат Словото и веруваат.

**в.** Раната црква горела за Господ. Тие продолжувале во она што ги поучувале апостолите, во заедништвото и во молитвите. Биле еднодушни, се грижеле за потребите на другите и се исполнувале со Господовата радост. Така би требало да биде и денес.

(ВВ) На две фрази од **Дела 2:42** им е потребно можно објаснување. “**Раскршуваа леб**” веројатно се однесува на редовните оброци, со тоа што на крајот на секој оброк застанувале да се присетат на Господ преку она што ние го нарекуваме “Господова вечера”. Лебот и виното биле вообичаени работи на еврејската маса.

Зборот ***општење***значи повеќе од само “да се биде заедно”. Тоа значи “да имаш нешто заедничко” и веројатно се однесува на споделувањето на материјалните добра што се практикувало во раната црква. Тоа секако дека не било форма на модерен комунизам, зашто таа програма била целосно доброволна, привремена (**Дела 11:27-30**) и мотивирана од љубов.

Црквата била обединета (**Дела 2:44**), мила кај народот (**Дела 2:47а**) и растела (**Дела 2:47б).** Имала силно сведоштво меѓу неспасените Евреи, не само поради чудата што ги правеле апостолите (**Дела 2:43**), туку и поради начинот на кој членовите на заедништвото се сакале и му служеле на Господ. Воскреснатиот Господ продолжувал да работи преку нив (**Мк. 16:20**) и луѓето продолжувале да се спасуваат. Каква црква!

Христијаните што ги среќаваме во Дела не биле задоволни со тоа да се среќаваат само еднаш неделно за “богослужби”. Тие се среќавале **секојдневно** (**Дела 2:46**), се грижеле едни за други **секојдневно** (**Дела 6:1**), освојувале души **секојдневно** (**Дела 16:5**), го проучувале Словото **секојдневно** (**Дела 17:11**) и растеле во број **секојденвно** (**Дела 16:5**). Нивната христијанска вера била секојдневна реалност, а не рутина што се извршува еднаш во неделата. Зошто? Затоа што воскреснатиот Христос им бил жива реалност а силата на Неговото воскресение дејствувала во нивните живот преку Духот.

**2. Новите верници биле посветени на: (стих 42)**

**а. Апостолското учење**

**(I)** Што поучувале апостолите?

**(II)** Тогаш немало посланија

**(III)** Немало напишано евангелија

**(Лк. 24:44-45)** И им рече: “Тоа се зборовите што ви ги зборував додека уште бев со вас, дека треба да се исполни сè што е напишано за Мене во Мојсеевиот Закон, во Пророците и во Псалмите.” Тогаш им го отвори умот, за да ги разберат Писмата.

**(IV)** Учењето на Исус од Проповедта на гората

**(V)** Нивните разговори со воскреснатиот Христос пред Неговото вознесение.

**(Кол. 3:16-17)** Христовото слово да живее изобилно во вас во сета мудрост, поучувајте се и опоменувајте се еден друг со псалми, химни и духовни песни, пеејќи Му на Бог со благодат во вашите срца. И што и да правите со збор или дело, правете сè во името на Господ Исус, благодарејќи Му преку Него на Бог Таткото.

**б. Општење**

**(I)** “Коинонија” значи едност, општење со, имање нешто заедничко.

**(II)** Секогаш кога се употребува овој збор во НЗ посочува на некаков вид споделување.

**(2 Кор. 8:4)** …и нè молеа многу да им укажеме можност да учествуваат во издршката на светиите.

**(2 Кор. 9:13)** Поради доказот на оваа служба тие ќе Го прослават Бог, заради вашата послушност кон Христовото Евангелие кое го исповедате и за штедроста на вашиот придонес за нив и за сите… тука споделувањето значело исполнување потреби.

**(III)** Коинонија – се употребува и за опишување на “учестување” во нешто заедно со некого.

**(IV)** Заедништвото ги чинело луѓето во раната црква. Заедништвото не е само сентиментално чувство на единство. Тоа доаѓа преку давање.

**(V)** Раната црква често се собирала и споделувала...тие го споделувале животот, благословите и материјалните работи со срце на единство.

**(VI)** Многумина не ја запознаваат радоста на христијанското заедништво зашто никогаш не научиле да се предадат. Тие одат во црква само за своите потреби, ретко свесни за потребите на другите, и си заминуваат велејќи дека “таму нема заедништво”.

**(VII)** Вистината е дека ќе имаме заедништво само кога ќе ни стане навика да се досегнуваме до другите и да им дадеме нешто од нас.

**(VIII)** Кога Божјиот Дух се излева врз луѓето, тие не само што имаат ревност за Божјото Слово, туку и глад за вистинско заедништво и подготвени се да се предадат себеси за другите.

**в. Раскршување леб:**

**(I)** ‘Агапе’ гозба за да се прослави воскресението на Христос и радоста на заедништвото ИЛИ Господова вечера за да се назначи Неговата смрт.

**(Дела 2:46)** И секој ден беа постојано и еднодушно во Храмот; раскршуваа леб по домовите и јадеа со радост и со чисто срце.

**(II)** Има нешто посебно во заедничкото раскршувањето на лебот – интимност, споделување – затоа ние, христијаните, сакаме да јадеме.

**(III)** Посветеноста на раскршувањето на лебот може да се однесува на прославување на причеста. По главното јадење, кога верниците се собирале да јадат, би земале од останатиот леб и виното и би се присетиле на Господовата смрт и Неговото исчистување на нашите гревови.

**(IV)** Тој секогаш треба да биде главниот фокус на нашето собирање.

**г. Молитва:**

**(I)** Уште од самиот почеток е јасно дека молитвата била суштинска за раната црква.

**(II)** Веднаш пред Неговото заминување, Исус им рекол на Своите ученици...

**(Јвн. 14:13-14)** И што и да побарате во Мое име, ќе направам, за да се прослави Таткото во Синот. И ако посакате нешто во Мое име, Јас ќе го сторам.”

**(III)** Раната црква го земала тоа ветување како извор на Божјото исполнување на нивните потреби и тие неуморно барале божествена помош.

**(IV)** Раната црква сериозно го сфатила тоа упатство. Тие секојдневно оделе во храмот на молитва, се собирале за молитва во домовите (**Дела 4:24-31**) и затоа што се молеле, ја виделе Божјата интервенција во нивните животи и во црквата.

**(V)** Ако ние, како црква, сакаме да го исполниме нашиот повик, тоа може да се случи само преку заедничка молитва.

**3. Овие биле работите на кои им биле посветени раните верници...**

**а.** Биле постојани во поучувањето на Божјото Слово

**б.** Биле постојани во општењето едни со други

**в.** Биле постојани во општењето со Господ

**г.** Биле постојани во молитвите

**д.** Ако јас и ти сакаме да се спасиме од изопаченото поколение меѓу кое живееме, тогаш мора да им се предадеме на истите дисциплини.

**4. Џон Стот, во неговиот коментар на книгата Дела вели:**

**а.** “Навраќајќи се на овие белези на првата заедница, исполнета со Духот, очигледно е дека сите тие се однесувале на меѓусебните односи на црквата. Најпрво, односот спрема апостолите (во покорност). Тие биле ревносни да ги примат упатствата на апостолите. Црква што е исполнета со Духот е апостолска црква, новозаветна црква, која сака да верува и да биде послушна на она што Исус и Неговите апостоли го поучувале.

**б.** Второ, нивниот меѓусебен однос (во љубов). Тие биле истрајни во заедништвото, поддржувајќи се едни со други и грижејќи се за потребите на сиромашните. Црквата исполнета со Духот е црква што љуби, што се грижи и што споделува.

**в.** Трето, нивниот однос спрема Бог (во обожавање). Тие го обожавале Бог и во храмот и во домовите, преку Господовата вечера и преку молитвите, со радост и стравопочит. Црквата исполнета со Духот е црква што обожава.

**г.** Четврто, нивниот однос спрема светот (преку досегнување). Тие биле вклучени во постојана евангелизација. Црква што е себецентрична, обземена само со сопствените проблеми, не може да тврди дека е исполнета со Духот. Така што, црквата што е исполнета со Духот е мисионерска црква.

**5. Карактерот на раната црква – стих 43-47**

**(Дела 2:43-47)** А страв и трепет влезе во секоја душа, зашто преку апостолите стануваа многу чуда и знаци. А сите оние кои поверуваа, беа заедно и сè им беше општо. И ги продаваа своите сопствености и имоти и тоа го споделуваа со сите, секому според неговата потреба. И секој ден беа постојано и еднодушно во Храмот; раскршуваа леб по домовите и јадеа со радост и со чисто срце, Го славеа Бог и беа мили кај целиот народ. А секој ден Господ ги придодаваше оние кои се спасуваа.

**а.** Кога верниците во црквата се посветени, постојани и истрајни во...

**(I)** поучување и разбирање на Божјото Слово...

**(II)** заедништво – вистинска “коинонија”...

**(III)** општење со Бог – прославување на Господ и Неговата смрт, чекајќи го Неговото враќање...

**(IV)** молитва...

**(V)** Тогаш црквата ќе ја карактеризираат некои работи. Тие дисциплини произведуваат духовен карактер. Да погледнеме четири аспекти/карактеристики на првата црква.

* **#1. Тоа била црква што буди почит**

**(Дела 2:43)** А страв и трепет влезе во секоја душа, зашто преку апостолите стануваа многу чуда и знаци.

* “Страв” – фобос (гр.) – исплашеност, паника, ужас. Тој збор се однесува на светиот страв во однос на божественото присуство што со себе носи став на стравопочит.
* Го опишува чувството што се јавува кога некој ќе сфати дека Бог е близу.
* На Исаија тоа му било познато...

**(Ис. 6:1-6)** Во годината кога умре цар Озија, јас Го видов Господа, седнат на престолот висок и издигнат, а полите на облеката Негова го исполнија целиот храм. 2 Околу Него стоеја серафими; секој од нив имаше по шест крилја: со две секој го криеше лицето свое, со две други ги криеше нозете свои, а со две леташе. 3 И викаа еден кон друг и велеа: “Свет, свет, свет е Господ Саваот! Целата земја е полна со Неговата слава!” 4 И се разниша горништето на вратите од гласот на оние што викаа, а домот се исполни со дим. 5 И реков: “Тешко мене, зашто сум човек со нечиста уста и живеам среде народ исто така со нечиста уста, - а очите мои Го видоа Царот, Господ Саваот!” 6 Тогаш долета до мене еден од серафимите со разгорен јаглен во раката што го беше зел со клешти од жртвеникот.

* Тој концепт на стравот Господов е употребен во **Дела 5** за да се опише реакцијата на црквата на смртта на Ананија и Сафира.

**(Дела 5:5)** Кога Ананиј ги чу зборовите, падна и издивна. И голем страв ги обзеде сите, кои чуја за тоа.

**(Дела 5:11)** И голем страв ја опфати целата црква и сите кои го чуја тоа.

* Повторно е употребен, во Дела 19, за да се опише реакцијата на целиот град Ефес на нападот врз некои еврејски егзорцисти од опседнатиот човек.

**(Дела 19:17)** Тоа го дознаа Евреите и Грците, кои живееја во Ефес и сите ги обзеде страв и трепет, додека името на Господ Исус се величаше.

* **Лука 7:16** го употребува да ја опише реакцијата кога нашиот Господ го воскреснал синот на вдовицата.

**(Лука 7:16)** Страв ги обзеде сите, па Го славеа Бог и велеа: “Голем пророк се појави меѓу нас” и “Бог го посети Својот народ.”

* Животот на ова прво заедништво бил толку реален и духовно силен, што секој, и тие внатре во црквата, и тие надвор, имале чувство на стравопочит.
* Тие не чувствувале стравопочит кон црквата поради нејзините градби, програми или работите што изразувале човечка способност...тие чувствувале стравопочит кон натприродниот карактер на нејзиниот живот! Тоа била црква што предизвикува стравопочит.
* **#2. Тоа била чудотворна црква**

**(Дела 2:43)** А страв и трепет влезе во секоја душа, зашто преку апостолите стануваа многу чуда и знаци.

* Чудата биле потврда за Исусовата служба.
* Истите знаци и чуда го потврдувале кредибилитетот и на раната црква.
* Чудата и знаците се за привлекување внимание и посочување на некоја духовна вистина.

**(Јвн. 14:10-12)** Не веруваш ли дека Јас Сум во Таткото и дека Таткото е во Мене? Зборовите што ви ги кажувам не ги зборувам од Себе; Таткото, Кој е во Мене, Тој ги врши делата. 11 Верувајте Ми дека Јас Сум во Таткото и Таткото е во Мене; ако пак не - верувајте заради самите дела. 12 Вистина, вистина, ви велам: кој верува во Мене, делата што ги вршам Јас, ќе ги врши и тој. Ќе прави и поголеми од нив, зашто Јас одам кај Таткото.

* Евангелизацијата со сила е клучна за освојување луѓе што трагаат по духовни одговори. Црквата што е подготвена да следи каде и Господ да ја води...која е подготвена да оди насекаде и да го проповеда евангелието...ќе види како чудата и знаците го потврдуваат Словото.
* Чудата често функционираат заедно со евангелизацијата.

**(Мк. 16:15-18)** И им рече: “Одете по целиот свет и проповедајте го Евангелието на секое создание! 16 Кој ќе поверува и биде крстен, ќе биде спасен, а кој не ќе поверува, ќе биде осуден. 17 А овие чудотворни знаци ќе ги придружуваат оние што поверувале: во Мое име ќе истеруваат демони, ќе зборуваат нови јазици, 18 ќе фаќаат змии, дури и ако испијат нешто смртоносно - нема да им наштети; ќе полагаат раце на болни, а тие ќе оздравуваат.”

(Дела 1:8) Туку ќе примите сила, кога Светиот Дух ќе слезе на вас и ќе Ми бидете сведоци како во Ерусалим, така и во цела Јудеја, и Самарија, па сè до крајот на земјата.”

**(1 Кор. 2:4-5)** И мојата порака и мојата проповед не се состоеја во убедливи зборови на мудроста, туку во пројава на Духот и силата, 5 та вашата вера да не почива врз човечка мудрост, туку врз Божја сила.

* **#3. Раната црква била ЦРКВА ШТО СПОДЕЛУВА**

**(Дела 2:44-45)** А сите оние кои поверуваа, беа заедно и сè им беше општо. 45 И ги продаваа своите сопствености и имоти и тоа го споделуваа со сите, секому според неговата потреба.

* Во раните денови, пред поделбите да влијаат на црквата, сите оние што поверувале биле заедно. Тие имале не само духовно, туку и практично единство.
* Фразата “**сè им беше општо”** не значи дека живееле заеднички. Првата црква не била комуна...
* Одлуката да се следи Христос имала потенцијал да направи хаос во системот на поддршка на новиот верник, затоа што често тие биле отфрлани од неспасените членови на семејството и дури и бркани од своите домови.
* Финансискиот притисок во семејството и заедницата создавал потреби. Реакцијата во таа нова христијанска заедница била помагање и исполнување на потребите на другите.
* Нивното споделување не било ограничено само на материјални работи туку вклучувало и духовни работи како молитва, заедништво и обожавање.
* Верувам дека затоа што се осврнувале на “целата потреба” биле ефективни во досегнувањето на нивната заедница...мора да бидеме внимателни да не запоставиме ниту еден елемент од “равенката на потребата”.
* Ако човек е гладен, ќе биде тешко да прими духовна вистина...сепак, ако му дадеш само храна и си го наполни стомакот, каква вечна вредност ќе има тоа...
* Раната црква била црква што споделува...тие ги исполнувале физичките потреби на луѓето околу нив...се грижеле за духовните потреби...секојдневно оделе во храмот и по домовите за молитва и обожавање...заедно јаделе... биле вистински обединети во срцето, во умот и во духот.
* **#4. Тие биле РАДОСНА ЦРКВА**

**(Дела 2:46-47)** И секој ден беа постојано и еднодушно во Храмот; раскршуваа леб по домовите и јадеа со радост и со чисто срце, 47 Го славеа Бог и беа мили кај целиот народ. А секој ден Господ ги придодаваше оние кои се спасуваа.

* Не изненадува тоа што обединетата, чудотворната и црквата што споделува била исто така и радосна црква.
* Радост – именка што доаѓа од глаголот “agalliao” – да се радуваш.
* Клучна работа за радоста била искреноста на нивните срца...
* Едноставноста на нивната љубов спрема Бог и едни за други!
* Друга причина зошто биле радосна црква – “го славеа Бог” (стх. 47а).
* Славењето на Бог произведува радост. Да го славиш Бог е да ги објавуваш Неговите прекрасни дела и атрибутите.
* Целта на тоа прво заедништво била да се велича Господ, а тоа произведувало вистинска радост.
* Оние што се прославуваат себеси никогаш нема да имаат радост што трае. Тие што се обземени со себеси никогаш нема да имаат радост.
* Радоста доаѓа кај оние што Му даваат слава на Бог, а со неа доаѓа силата да се соочиме со секој предизвик!

**(Неемија 8:10)** И им рече: “Одете, јадете добри јадења и пијте добри пијалаци, и испратете им и на оние што немаат приготвено, зашто овој ден е свет пред нашиот Господ. Не тажете, зашто радоста пред Господ е поткрепа за вас.”

**б.** Каков бил резултатот од таа чудотворна, радосна црква, црква што споделува и буди стравопочит.

**(Дела 2:47)** Го славеа Бог и беа мили кај целиот народ. А секој ден Господ ги придодаваше оние кои се спасуваа.

Благонаклоност кај луѓето...Господ секојдневно го зголемувал нивниот број.

**IV. РАНАТА ЦРКВА НА ДЕЛО - 3:1-26 - Исцелување на сакатиот човек**

(ВВ) Акцентот во Дела 3 и 4 е на името на Господ Исус (**Дела 3:6,16; 4:7,10,12,17-18,30**). Името е многу повеќе од идентификација; тоа со себе носи авторитет, репутација и сила. Името на Господ Исус го има *целиот авторитет* зад себе, зашто Тој е Божји Син (**Мт. 28:18**). Затоа што Неговото име е “име над сите имиња” (**Флп. 2:9-11**), Тој заслужува обожавање и послушност. Многу важна работа за првите христијани било името на Исус Христос, Божјиот Син, да биде прославувано, а и на црквата денес би требало да и е важно истото.

Додека го проучуваме овој дел, треба да забележиме дека акцентот е на Евреите. Петар им се обратил на Евреи (**Дела 3:12**) и ги нарекол “синови на пророците и на заветот” (**Дела 3:25**). Се повикал на еврејските татковци (**Дела 3:13**) како и на пророците (**Дела 3:18, 21-25**). Фразата “времето кога ќе биде обновено се” (**Дела 3:21**) е дефинитивно еврејска и се однесува на месијанското царство што било ветено преку пророците. Пораката сè уште оди најпрво кај Евреите (**Дела 3:26**) и е претставена со еврејски термини.

Верниците сè уште биле приврзани за храмот и традиционалните часови за молитва (**Пс. 55:17; Дан. 6:10; Дела 10:30**). Имајте на ум дека **Дела 1-10** опишува постепена транзиција од Израел кон неевреите и од “еврејско христијанство” (**Дела 21:20**) до “едно тело” составено и од Евреи и од неевреи. Потребни биле неколку години пред многу еврејски верници навистина да го разберат местото на неевреите во Божјата агенда, а тоа разбирање не дошло без конфликти.

**А. Сцената – Дела 3:1-2**

**(Дела 3:1-2)** Петар и Јован одеа кон Храмот во деветтиот молитвен час. 2 Тогаш донесоа еден човек, сакат од раѓањето. Него го поставуваа секој ден пред портата на Храмот, наречена Красна, за да проси милостина од оние што влегуваа во Храмот.

**1. Евангелијата и Дела откриваат дека Петар и Јован биле блиско поврзани.**

**а.** Партнери во рибарењето – **Лука 5:10**

**б.** Дел од “потесниот круг” на ученици, заедно со Јовановиот брат, Јаков – **Мт. 17:1; Мк. 5:37**

**в.** Тоа се двајцата ученици што биле испратени да ја приготват пасхата – **Лк. 22:8**

**г.** Тие биле единствените ученици што го следеле Исус до куќата на првосвештеникот по Неговото апсење

**д.** Тие биле првите ученици што го посетиле Исусовиот гроб по воскресението

**ѓ.** Во првите поглавја од Дела ги наоѓаме како служат и патуваат заедно

**2. Стих 1 – Раната црква сè уште ги следела еврејските традиции за молитва и обожавање.**

**а.** Тие оделе во храмот за молитва.

**б.** Оделе за време на часот на молитва.

**в.** Имало три “часови” за молитва во секојдневниот календар за Евреите.

**(I)** Првиот час за молитва бил во 9 ч., времето за утринската жртва.

**(II)** Вториот час бил на пладне.

**(III)** Третиот час за молитва бил во 15 ч., времето за вечерната жртва.

**(Пс. 55:17)** Навечер и наутро, и напладне ќе молам и ќе викам, и Тој ќе го чуе гласот мој.

* Тоа време може да има значење за чудото затоа што било часот кога Исус умрел на крстот и рекол “се сврши”.
* Тоа време сигурно било значајно, затоа што во тогаш во храмот имало најмногу луѓе.

**3. Портата на храмот...**

**(Дела 3:2)** Тогаш донесоа еден човек, сакат од раѓањето. Него го поставуваа секој ден пред портата на Храмот, наречена Красна, за да проси милостина од оние што влегуваа во Храмот.

**а.** Красната порта, внатре во дворот на храмот, на источната страна, ги двоела дворот на неевреите и дворот за жените.

**(III)** Како и другите порти, била голема и украсена.

**(III)** Според еврејскиот историчар Јосиф, била направена од коринтски бакар и била толку голема што биле потребни дваесет луѓе да ја затворат.

**(III)** На влезот на портата тие го пресретнале сакатиот човек кој најверојатно бил еден од многуте просјаци што барале милостина покрај портата.

**4. Сакатиот човек**

**а.** Имал повеќе од 40 години (**4:22**) и бил сакат од раѓање.

**(I)** Бил сакат од раѓање и неговиот случај бил безнадежен – докторите немале лек.

**(II)** Иако немало лек за неговата болест, сепак имал пријатели! Тој секојдневно бил носен кај портата во храмот да проси милостина. Тоа било најдобро место за просење. Просјаците во Палестина имале три омилени места за просење...

* Пред портата на некој богат – **Лука 14:1-2; 16:19-21**
* На главните патишта – **Марко 10:46**
* Најдобрата локација бил храмот. Храмот бил најдобро место за просење затоа што секојдневно, три пати на ден, привлекувал огромни толпи луѓе. Луѓето што доаѓале и си заминувале од храмот давале милостина, што било важен дел од еврејскиот живот, со надеж дека ќе добијат некаква услуга од Бог мислејќи дека преку нивните добри дела тој ќе им ги ислуша молитвите.

**б.** Сакатиот човек бил стратешки наместен пред портата за максимален ефект. Сцената била наместена. Петар и Јован оделе да се сретнат со црквата за молитва. Сакатиот човек бил на неговото место очекувајќи дека некои милостиви души ќе му помогнат малку за да може да преживее, но тој ден не бил како сите други денови крај портата!

**Б. Знакот – 3:3-7**

**(Дела 3:3-7)** Штом ги виде Петар и Јован кога сакаа да влезат во Храмот, запроси да му дадат милостина. 4 А Петар, како и Јован, се загледа во него и му рече: “Погледај нè!” 5 А тој обрна внимание на нив, очекувајќи да добие нешто. 6 Но Петар му рече: “Немам ни сребро ни злато, а што имам, тоа ти давам: во името на Исус Христос Назареќанецот, оди!” 7 Тогаш го фати за десната рака и го исправи, а нему веднаш му зацврснаа стапалата и глуждовите.

**Четири аспекта на ова чудо вреди да се споменат**

**1. Било неочекувано**

**а.** Како реакција на извикот за милостина на просјакот, Петар и Јован застанале, и се загледале во него.

**б.** Истиот грчки збор (atenizo) се употребува за да се опише погледот на апостолите кога Господ се вознесувал во Дела 1:10.

**в.** Кога луѓето ќе се сретнат со некој што проси, повеќето само одминуваат. Ако видиш некој што е во потреба, а не сакаш да му помогнеш, тогаш се обидуваш да не го забележуваш.

**г.** Тоа не се случило со Петар и Јован тој ден. Двајцата ученици се фокусирале на несреќниот сакат човек.

**д.** Откако ја увиделе потребата, Петар му заповедал на просјакот, “Погледни не!”

**ѓ.** Со големо исчекување, просјакот им дал нешто, неговото внимание, очекувајќи да добие нешто.

**е.** Не знам дали Петар мислел за тоа, но со тоа што побарал од човекот да погледне во него, тој ја активирал верата кај човекот. Просјакот немал што да даде освен неговото внимание. Кога го дал тоа, неговото очекување да добие се активирало.

**(Јвн. 16:24)** Досега ништо не баравте во Мое име; барајте и ќе добиете, та вашата радост да биде целосна.

**(Мт. 21:22)** ...и сè што ќе побарате во молитва, со вера, ќе добиете.

**ж.** Еден јасен принцип на примање од Господ во Словото е верата. Иако тој просјак очекувал нешто сосема поинакво, иако неговата вера била свртена кон Петар и Јован, тој сè уште не го видел Исус.

**з.** Тој го дал своето внимание, го дал она што го имал, а Бог го сретнал и му дал неспоредливо, изобилно и незамисливо повеќе отколку што можел да помисли или побара тој ден.

**ѕ.** ...сребро и злато немам...

**(I)** Сигурен сум дека кога човекот го слушнал тоа, неговата вера и очекувањето опаднале. Тој очекувал да биде исполнета неговата потреба. Тој мислел дека му се потребни пари за да му биде исполнета потребата,

**(II)** но Бог гледал подалеку од парите и од површината на неговата потреба. Бог ја гледа нашата вистинска потреба, а не само она што самите го гледаме. Тој знае што ти е навистина потребно.

**(Мт. 6:31-33)** И така, не бидете загрижени, велејќи: ,Што ќе јадеме?' или: ,Што ќе пиеме?' или: ,Што ќе облечеме?' 32 Зашто сето тоа го бараат и другите народи, а вашиот небесен Татко знае дека сето ова ви е потребно. 33 Туку, барајте го најпрвин Божјото царство и Неговата праведност, а сето друго ќе ви се додаде.

**и.** Чудото што овој човек го примил тој ден било сосема неочекувано! (Бог прави неочекувани и изненадни работи).

**2. Забележете дека ова чудо било направено во името на Исус.**

**(Дела 3:6)** Но Петар му рече: “Немам ни сребро ни злато, а што имам, тоа ти давам: во името на Исус Христос Назареќанецот, оди!”

**(Дела 3:16)** И врз основа на верата во Неговото име, овој кого го гледате и познавате го зацврсти Неговото име. А верата до која доаѓаме преку Него, му даде целосно здравје пред сите вас.

**а.** Името не само што ја идентификува или издвојува личноста, тука ја изразува и самата природа на нејзиното постоење. Затоа, моќта на личноста е присутна и достапна во нејзиното име.

**(I)** За другите, сè она што ти си, се манифестира преку твоето име. Се она што го гледаат во тебе е она што твоето име им значи ним; твојот карактер, делата, силата, сите се поврзани во твоето име.

**(II)** Кога ќе слушнеш нечие име, тоа во тебе буди некаква реакција.

**(III)** Името на Исус, во овој случај, не е магична формула за исцеление.

**(IV)** Тоа не е поштенска марка за крај на твоите молитви.

**(V)** Во името на...значи преку доблеста на Христовиот карактер, авторитетот и моќта.

**(VI)** Да се направи нешто **“во името на Исус Христос”** е да се дејствува согласно со Неговата волја; да се направи она што Тој би го направил кога би бил тука, да се дејствува во Неговиот авторитет и во Неговата моќ.

**б.** Принципот на амбасадори

**(I)** Гласникот на царот одел во името на царот.

**(II)** Тој го носел авторитетот на царот кога давал одредби во негово име.

**(III)** Да не се послуша царскиот пратеник, значело да не се послуша царот.

**(IV)** Петар имал авторитет да го употребува името на Исус.

**(V)** **Јвн. 14:12-14** – Сите Исусови ученици имале авторитет да го употребуваат Неговото име.

**(Јвн. 14:12-14)** Вистина, вистина, ви велам: кој верува во Мене, делата што ги вршам Јас, ќе ги врши и тој. Ќе прави и поголеми од нив, зашто Јас одам кај Таткото. 13 И што и да побарате во Мое име, ќе направам, за да се прослави Таткото во Синот. 14 И ако посакате нешто во Мое име, Јас ќе го сторам.”

**в.** Целта – Зошто Господ ќе ги одговара молитвите во името на Исус?

**(I)** За Таткото да се прослави во Синот.

**(II)** За да носат плод што ќе трае (**Јвн. 15:16**).

**(Јвн. 15:16)** Вие не Ме избравте Мене, туку Јас ве избрав вас и ве поставив да одите и да принесувате плод, и вашиот плод да остане; за што и да побарате во Мое име, да ви даде

**г.** Дејствувајќи во името на Неговиот Господ, Петар му заповеда на просјакот да стане и да оди.

**(Дела 3:7)** Тогаш го фати за десната рака и го исправи, а нему веднаш му зацврснаа стапалата и глуждовите.

**(I)** Петар, правејќи нешто типично за него, го фатил човекот за рака и почнал да го крева.

**(II)** Тоа било смел чекор од негова страна.

**(III)** Веднаш штом го сторил тоа, стапалата и зглобовите на човекот се зацврстиле.

**д.** **Стих 16:** Верата во името на Исус ослободила сила.

**(Дела 3:12)** А кога Петар го виде тоа, му се обрати на народот: “Мажи Израелци, зошто се чудите на ова или зошто гледате на нас, небаре ние со своја сила или побожност направивме овој да оди?

**(Дела 3:16)** И врз основа на верата во Неговото име, овој кого го гледате и познавате го зацврсти Неговото име. А верата до која доаѓаме преку Него, му даде целосно здравје пред сите вас.

**ѓ.** Петровата вера ја ослободила силата на името на Исус.

**(I)** Тој знаел кој е Исус, од каде дошол и што бил способен да направи.

**(II)** Петар имал вера во природата, карактерот и силата на Исус (**Јвн. 16:23-28**).

**(Јвн. 16:23-28)** Во оној ден нема да Ме прашувате за ништо. Вистина, вистина, ви велам: што и да побарате од Таткото во Мое име, ќе ви даде. 24 Досега ништо не баравте во Мое име; барајте и ќе добиете, та вашата радост да биде целосна.” 25 “Ова ви го зборував сликовито, но доаѓа часот кога нема да ви зборувам веќе сликовито, туку ќе ви зборувам отворено за Таткото. 26 Во тој ден ќе барате во Мое име; и не ви велам дека Јас ќе Го молам Таткото за вас, 27 бидејќи самиот Татко ве љуби, зашто вие Ме засакавте Мене и верувавте дека Јас Сум излегол од Бога. 28 Излегов од Таткото и дојдов во светот. Сега повторно го оставам светот и одам кај Таткото.”

**(III)** Тоа била верата во Исусовата природа, во Неговиот карактер, во Неговата сила...Сè било за Исус, за Таткото да биде прославен во Синот...

**(IV)** Чудото не било цел само по себе...Чудата и знаците се за посочување на духовни вистини – тие одат рака под рака со евангелизацијата.

**3. Било моментално.**

**(Дела 3:7)** Тогаш го фати за десната рака и го исправи, а нему веднаш му зацврснаа стапалата и глуждовите…

**а.** Тоа било моментален одговор на долгопостоечка потреба.

**(I)** Бог е се уште Бог на чуда – Бог се досегнал и го допрел тој сакат човек и тој веднаш оздравел.

**(II)** Тоа било забележително чудо – божествена интервенција во човечки живот. Докторите не можеле да му понудат надеж, пријателите и програмите немале ништо што може да му помогне, него му било потребно чудо ако сакал да оздраве.

**(Мт. 3:9)** И не мислете да речете во себеси: ,Авраам е наш татко', зашто ви велам, Бог може од овие камења да му издигне чеда на Авраам

**(Рим. 11:23)** А и тие, ако не останат во неверието, ќе бидат накалемени, зашто Бог може пак да ги накалеми.

**(Рим. 14:4)** Кој си ти, што судиш туѓ слуга? Тој стои или паѓа пред својот господар, а ќе стои зашто Господ е силен да го поткрепи.

**(2 Кор. 9:8)** А Бог е способен изобилно да ја излее сета благодат врз вас, па имајќи секогаш доволно сè што е потребно, да имате изобилно за секое добро дело,

**(Јуда 1:24)** А Оној Кој може да ве дочува од слизнување и да ве постави непорочни пред Неговата слава со голема радост,

**(Еф. 3:20)** А на Оној, Кој може да направи неспоредливо повеќе, отколку што можеме да бараме или замислиме, според силата што дејствува во нас.

**4. Чудото било комплетно.**

**(Дела 3:8)** …па скокна, се исправи и прооде; и влезе со нив во Храмот, скокајќи и фалејќи Го Бог.

**а.** Петар не морал да му помага на тој просјак да остане на нозе.

**(I)** Веднаш штом почувствувал сила како протекува во неговите стапала и зглобови, тој почнал да оди и да потскокнува. Петар и Јован не морале да го поддржуваат.

**(II)** Симптомите целосно го напуштиле. Тој не одел наоколу куцајќи, туку почнал да оди. Истите стапала, што никогаш претходно не го носеле товарот на неговото тело, сега станале целосни и способни.

**В. Дела 3:8-11 – Продолжението**

**(Дела 3:8-11)** Па скокна, се исправи и прооде; и влезе со нив во Храмот, скокајќи и фалејќи Го Бог. 9 Така, целиот народ го виде како оди и како Го фали Бог. 10 И го препознаа дека тоа е оној што седеше пред Красната Порта на Храмот заради милостина, тики се исполнија со восхит и беа вон себеси поради тоа што му се случи. 11 Бидејќи тој не се одделуваше од Петар и Јован, восхитениот народ се собра околу нив во тремот наречен Соломонов.

**1.** Имало три резултати од чудотворното исцеление на сакатиот човек.

**а. #1. Радоста на просјакот**

**(I)** Тој одел наоколу славејќи го Бог

**(II)** Тивкиот ритуал на вечерната жртва бил прекинат од извици “алелуја”

**б. #2. Било дадено јавно сведоштво**

**(I)** Изливот на славење од страна на просјакот предизвикал шок и чудење.

**(II)** Сите луѓе во храмот го виделе како оди наоколу и го слави Бог.

**(III)** Тие знаеле кој бил тој, го препознале како сакатиот човек што со години седел покрај портата и просел.

**(IV)** Немало сомнеж во реалноста на чудото.

**(V)** Дури и скептичните еврејски водачи не го одрекле чудото.

**(VI)** Забележи ја сличноста со твоето искуство на спасение:

(BB) Тој бил роден сакат, а сите ние сме родени неспособни да чекориме угодно пред Бог. Нашиот татко, Адам, паднал и неговата осакатеност им ја пренел на неговите потомци (**Рим. 5:12-21**).

Човекот бил и сиромашен, а и ние како грешници сме банкротирани пред Бог, неспособни да го платиме огромниот долг што му го должиме (**Лука 7:36-50**).

Тој бил “надвор од храмот”, а сите грешници се одвоени од Бог, без разлика колку се блиску до вратата.

Човекот бил исцелен преку Божјата благодат, а исцелението било моментално (**Ефш. 2:8-9**).

Тој дал доказ за она што Бог го направил “скокајќи и фалејќи го Бог” (**Дела 3:8**) и јавно поистоветувајќи се со апостолите, и во храмот (**Дела 3:11**) и при нивното апсење (**Дела 4:14**). (BB)

Сега кога можел да стои, немало сомнеж *каде* стои овој човек!

**(Дела 4:16)** И врз основа на верата во Неговото име, овој кого го гледате и познавате го зацврсти Неговото име. А верата до која доаѓаме преку Него, му даде целосно здравје пред сите вас.

**в. #3. Резултат од исцелението на сакатиот – сцената била подготвена за голем собир.**

**(I)** Бог знае како да привлече толпа луѓе – сè она што се случило тој ден било подготовка за евангелието да биде проповедано и луѓе да се спасат.

**(II)** Да запомниме дека околностите во нашите животи не се секогаш такви какви што изгледаат. Господарот има план и ја поставува сцената за Неговите планови и цели.

**(III)** Кога работите не одат како што си замислувал, држи се, поглавјето сè уште не е завршено.

**(IV)** Запомни дека Исус минувал покрај истиот сакат човек кога одел во храмот да се моли.

**(V)** Тој не го исцелил – има време за сè под сонцето. Сè има смисла во Божјиот план.

**(VI)** Верувај му, не губи надеж, не се откажувај! Имај вера во Него, во Неговата природа, карактерот, моќта и подготвеноста да ти помогне.

**Г. Втората проповед на Петар – Дела 3:11-26**

(ВВ) Ова веројатно не е тип на проповед што би ја проповедале денес на евангелизација, затоа што е наменета за еврејските слушатели тогаш. Како на Педесетница, Петар им се обратил на луѓе кои ги познавале Писмата и биле запознаени со недамнешните случувања во Ерусалим (види Лука 24:18). Тоа не била група на пагани без никаква религиозна заднина. Еврејските водачи навистина нанеле голема неправда кога го уапсиле и го осудиле Исус и побарале од Пилат да го распне. Колку граѓани се согласувале со нивната одлука не знаеме, но можете да си го замислите жалењето на луѓето кога сфатиле дека тие го предале и го убиле нивниот Месија.

Мора да има пресведочување пред грешникот да доживее обраќање. Сè додека пациентот не е уверен дека е болен, никогаш нема да ја прифати дијагнозата или лечењето. Петар го претворил храмот во судница и ги изнел сите докази пред присутните. Како може еден обичен рибар да направи такво чудо освен ако Бог не е со него? Никој не се осмелувал да го порекне чудото зашто просјакот стоел пред сите нив совршено здрав (Дела 3:16; 4:14). Да се прифати чудото би значело да се признае дека Исус Христос навистина е Божјиот Син и дека има сила во Неговото Име.

**1. Бог уште еднаш ја поставил сцената за голема жетва**

**(Дела 3:11)** Бидејќи тој не се одделуваше од Петар и Јован, восхитениот народ се собра околу нив во тремот наречен Соломонов.

Бог го ***знае*** вистинското време (часот за молитва). Храмот требало да биде најполн во тој час. Фактот дека Бог ја знае нашата ситуација треба да нè утеши и да нè охрабри во верата.

**(Пс. 103:13-14)** Kако таткото што ги милува синовите, така и Господ ги милува оние, кои се бојат од Него. 14 Зашто Тој го знае нашиот состав, помни дека сме прав.

**(Наум 1:7)** Добар е Господ; Тој е прибежиште во ден на неволја. Тој ги заштитува (познава) оние, кои прибегнуваат кај Него.

**(Пвт. Зкн. 2:7)** зашто Господ, Бог твој, те благослови во секое твое дело; те чуваше (познаваше) додека патуваше ти по таа голема пустина; ете, четириесет години Господ, Бог твој, е со тебе; ти од ништо не се лишуваше.”

**2. Петар, Неговиот слуга, ја препознал можноста...**

**(Дела 3:12)** А кога Петар го виде тоа, му се обрати на народот: “Мажи Израелци, зошто се чудите на ова или зошто гледате на нас, небаре ние со своја сила или побожност направивме овој да оди?

**а.** Да го разгледаме овој факт за момент...витално важно е да се искористат можностите што Бог ни ги дава ако сакаме да бидеме употребени од Него.

**б.** Има времиња кога Бог прави нешто во животот на некој околу нас и мора да бидеме брзи да дејствуваме.

**в.** Петар започнува со две прашања упатени кон толпата.

**(Дела 3:12)** А кога Петар го виде тоа, му се обрати на народот: “Мажи Израелци, зошто се чудите на ова или зошто гледате на нас, небаре ние со своја сила или побожност направивме овој да оди?

**(I) “Зошто се чудите на ова?” е благ прекор**

* Како Божји народ на заветот, тие знаеле дека Бог е Бог на чуда. Чудата играле важна улога во нивната историја...
* Многу од истите луѓе го виделе Исус како прави чуда.
* Тоа што Бог направил уште едно чудо не требало да ги шокира луѓето.

**(II) “Зошто гледате на нас?”**

* Најпрво народот погледнал долу – кон сакатиот.
* Потоа го виделе како оди и биле вчудовидени од чудото.
* Потоа погледнале во Петар и Јован како тие да се нешто посебно и како преку нивната голема сила или побожност да бил исцелен сакатиот... (ВВ) Петар веднаш го идентификувал изворот на исцелението – Исус Христос, Божјиот Син. Петар мудро им рекол дека Богот на нивните татковци, Богот на Авраам, Исак и Јаков го сторил тоа.
* Целото време тие не требало да гледаат долу, ниту на човек...требало да гледаат горе!
* Ве молам сфатете дека кога Бог те употребува, тоа не е поради некој голем чин на вера...
* Ниту поради тоа што си свет или побожен.
* Туку затоа што Бог нашол подготвен сад што ќе му дозволи да се излее преку него и давајќи му ја славата на единствениот што е достоен.
* Духовната гордост го уништува течението на натприродното.
* Да запомниме да ги чуваме нашите погледи фокусирани на Него, а не на садот што Тој ќе избере да го употреби. Со други зборови, тргни го погледот од слугата и сврти го кон Господарот! За сите нас ќе биде подобро ако престанеме да гледаме наоколу и погледнеме нагоре!

**3. Петар го зема како тема на неговата проповед неспоредливото име на Исус**

**а.** Тој претставува пет од многуте имиња на Господ. Сите тие имиња имаат месијански импликации.

**б.** Петар ги употребил тие називи за Месијата од СЗ и го поврзал Исус од Назарет со нив. Тие називи исто така откриваат дел од природата и карактерот на Христос.

**4. Називите на Месијата во Стариот завет**

**а. “Неговиот слуга Исус”**

**(Дела 3:13)** Богот на Авраам, Исак и Јаков, Богот на нашите татковци, Го прослави својот Слуга Исус, Кого вие Го предадовте и од Кого се откажавте пред Пилат, кога тој реши да Го ослободи.

**(I)** Божји слуга – се однесува на месијанското пророштво во **Исаија 42:1-4, 52:13.**

**(Ис. 42:1-4)** Еве го мојот Слуга, Кого Го поддржувам, Мојот Избраник, љубимецот на душата Моја. Ќе Го положам Духот Свој врз Него, и Тој ќе им донесе правда на народите; 2 нема да викне, ниту да го подигне гласот Свој, нема да дозволи да го чујат на улиците; 3 скршената трска нема да ја здроби, и чадливата ламба нема да ја угасне; ќе суди според вистината; 4 нема да ослабне, ниту ќе изнемошти, додека на земјата не воспостави правда, народите ќе се надеваат на Неговиот закон.

**(Ис. 52:13)** Ете, Мојот Слуга ќе успее, ќе се воздигне, ќе се возвиси и возвеличи.

**Ис. 53:1-12** е веројатно најдобропознат текст за “слугата што страда”...оној што врз Себе ги земал нашите гревови и беззаконија**...(Ис. 53:10-11)** Но волјата Господова беше да Го казни, и Го предаде на мачење; а кога ќе го принесе Својот живот како милостивна жртва, Тој ќе види долговечно потомство, и волјата Господова ќе напредува преку Неговата рака. 11 Ќе се зарадува поради трудот на душата Своја и ќе види светлина. Праведниот Слуга Мој ќе ги оправда мнозина и гревовите нивни врз Себе ќе ги понесе.

**(II)** Матеј го идентификува Исус како Слугата во пророштвото на **Исаија 42:1-4** во **Матеј 12:18-21**. Исус поучува дека една од причините поради која дошол е да служи.

**(Мт. 20:28)** ...така како што Синот Човеков не дојде да Му служат, туку да служи, и да ја даде Својата душа за откуп на мнозина.

**(Јвн. 8:28)** Затоа Исус им рече: “Кога ќе Го подигнете Синот Човеков, тогаш ќе знаете дека Јас Сум и дека ништо не правам Сам од Себе, туку дека го зборувам она што Таткото Ме научи.

**(III)** Ако Бог го обликува ликот на Неговиот Син во нас, тогаш што мислиш дека треба да биде една од нашите примарни карактерни црти? **Служење едни на други!**

**б. Светиот:** **Стх. 14** – Назив за Месијата во **Пс. 16:10, Мк. 1:24**

**(Дела 3:14)** Вие се откажавте од Светецот и Праведникот, и молевте да ви биде ослободен еден убиец.

**(Пс. 16:10)** Зашто Ти нема да ми ја оставиш душата моја во пеколот, ниту, пак, Светецот Твој да види распаѓање

**(Јвн. 6:69)** Ние поверувавме и сознавме дека Ти си Божјиот Светец.

Дури и демоните го препознале Исус како Светиот Божји! (**Лука 4:34**) “А што имаме ние со Тебе, Исусе Назареќанецу? Дали дојде да нè сотреш? Знам, Кој си Ти: Светиот Божји.”

**(I)** Свет = *агиос* на грчки = да бидеш одвоен за Бог.

**(II)** Исус не е свет само по природа, туку и одвоен да ја врши Божјата волја.

**в. Праведникот: Стх. 14, 7:52, 22:14**

**(Дела 3:14)** Вие се откажавте од Светецот и Праведникот, и молевте да ви биде ослободен еден убиец.

**(I)** Од грчкиот збор “дикаиос” и ја содржи во себе идејата да се биде невин од каков било злостор или криминал.

**(II)** Соочени со избор меѓу убиец и Исус, нивниот невин Месија, тие го избрале убиецот Бараба.

**г. Принцот на животот/Изворот на животот/Авторот на животот:**

**(Дела 3:15)** А Го убивте Творецот на животот, Кого Бог Го воскресна од мртвите, за што ние сме сведоци.

**(I)** Петар го поистоветувал Исус со нивниот долгоочекуван Месија, додека истовремено презентирал неколку парадокси...

* Иако Исус бил слуга, Бог го воздигнал.
* Тој бил нивниот избавител, а сепак народот му го предал на Пилат.
* Тие го отфрлиле Светиот и Праведникот и го примиле несветиот и неправеден убиец Бараба.
* Потоа Петар го изнел најголемиот парадокс од сите...тие го убиле Принцот на животот, а барале да биде ослободен оној што одземал живот.

**(II)** Принцот на животот се однесува на изворот или зачетникот на нешто.

**(Пс. 36:9)** Зашто во Тебе е изворот на животот: во Твојата светлина ние гледаме светлина.

**(III)** Бог е изворот на животот, зачетникот на животот, а Исус, Месијата, е идентификуван со тој назив.

**(Јвн. 1:4)** **Во Него имаше живот** и животот им беше светлина на луѓето.

**(1 Јвн. 5:11)** А еве го сведоштвото: Бог ни даде вечен живот, и тој **живот е во Неговиот Син**.

**(1 Јвн. 5:20)** Исто така знаеме дека Божјиот Син дојде и ни даде разбирање, за да Го познаеме Вистинскиот, а ние сме во Вистинскиот, во Неговиот Син Исус Христос. **Тој е вистинскиот Бог и вечен живот**.

**(Јвн. 14:6)** **Исус му одговори: “Јас Сум Патот, Вистината и Животот**. Никој не доаѓа кај Таткото, освен преку Мене.”

**(IV)** Петар не само што го поистоветува Исус со зачетникот на животот, туку изјавува и дека иако Исус бил мртов, сега живее.

**(Дела 3:15)** A Го убивте Творецот на животот, Кого Бог Го воскресна од мртвите, за што ние сме сведоци.

**(V)** Тука Петар сведочи како очевидец за фактот на воскресението, а подоцна и Павле сведочи за воскресението во 1 Коринќаните.

**(1 Кор. 15:3-7)** Зашто, најпрвин ви го предадов она што го бев и примил: дека Христос умре за нашите гревови, според Писмата, 4 и дека беше погребан и дека воскресна на третиот ден, според Писмата; 5 дека му се јави на Кифа, а потоа и на дванаесеттемина. 6 Потоа им се јави едновремено на повеќе од петстотини браќа, од кои повеќето се живи до денес, а некои починаа. 7 Потоа му се јави на Јаков, и потем на сите апостоли.

**(VI)** Ако Исус не воскреснел од мртвите, тоа тврдење ќе било лесно да се побие...сè што религиозните водачи или римските службеници требало да го сторат е да го покажат Неговото мртво тело, но не можеле.

**(VII)** Принцот на животот живее! А без Него, не можеш да живееш!

**(1 Јвн. 5:11,12)** А еве го сведоштвото: Бог ни даде вечен живот, и тој живот е во Неговиот Син. 12 Кој **Го има Синот, го има тој живот; кој Го нема Божјиот Син, го нема тој живот**.

**д.** Пророк како Мојсеј – **Стх. 22**

**(Дела 3:22)** Зашто Мојсеј беше рекол: ,Господ Бог ќе ви издигне од вашите браќа Пророк како мене, бидете Му послушни во сè што ќе ви рече!

**(I)** Петар го поврзува Исус со пророштвото во Второзаконие 18:15-19. Мојсеј избавителот, претслика за идниот Месија кој го извел Божјиот народ од египетското ропство.

**(Пвт. Зкн. 18:15-19)** Господ, твојот Бог, ќе ти дигне пророк од браќата твои, како мене, - Него слушајте Го, - 16 бидејќи ти Го молеше Господа, твојот Бог, кај Хорив во денот на собранието, велејќи: “Да не го чујам во иднина гласот на Господ, нашиот Бог, и да не го видам повеќе тој голем оган, за да не умрам.” 17 И ми рече Господ: “Добро е тоа, што го кажале; 18 Јас ќе им издигнам пророк од браќата нивни, каков што си ти, ќе ги ставам зборовите Мои во устата Негова и Тој ќе им каже се, што Јас ќе му заповедам; 19 а кој не ќе ги послуша зборовите што ќе ги говори оној Пророк од Мое име, Јас ќе му се одмаздам.

**5. Објаснување на чудото – направено преку вера во Неговото Име**

**(Дела 3:16)** И врз основа на верата во Неговото име, овој кого го гледате и познавате го зацврсти Неговото име. А верата до која доаѓаме преку Него, му даде целосно здравје пред сите вас.

**а.** Петровата вера, во името на Исус = природата и карактерот на Исус, резултирале со исцеление на човекот.

**(I)** Тоа не била Петровата сила или светост...

**(II)** Не била ни верата на човекот...иако кај него имало исчекување да добие нешто.

**(III)** Верата во Исус била таа што ја ослободила Божјата сила за исцеление...

**(IV)** Петар верувал во Исусовата природа, во Исус како исцелител.

**(V)** Петар верувал во Исусовиот карактер, во Неговата волност да исцели.

**(VI)** Петар верувал во Исусовата сила – во способноста да го направи чудото на исцеление.

**(VII)** Петар верувал во Исус и како Исусов амбасадор, со авторитетот да ги прави Исусовите дела, Петар застанал, изговорил исцеление кон човекот и Исус го исцелил.

**(Мк. 9:23-24)** Исус пак му рече: “Ако можеш! Сè е можно за оној што верува!” 24 Таткото на момчето веднаш извика, велејќи: “Верувам! Помогни му на моето неверие!”

**б.** Исто така, сфати дека верата е Божји дар. Не можеш да веруваш без Негова помош.

**(Дела 3:16)** И врз основа на верата во Неговото име, овој кого го гледате и познавате го зацврсти Неговото име. А верата до која доаѓаме преку Него, му даде целосно здравје пред сите вас.

**в.** Верата доаѓа од Бог, таа не е нешто што можеш ти да го “собереш”, базирано врз твојата светост или добри дела.

**г.** Можеш да градиш средина каде што верата ќе расте...

**(I)** Преку молитва – “Господи, помогни му на моето неверие”

**(II)** Преку молење во Духот

**(Јуда 1:20)** А вие, мили мои, изградувајте се себеси врз вашата пресвета вера, молејќи се во Светиот Дух.

**(III)** Преку читање на Божјото Слово

**(Рим. 10:17)** И така, **верата доаѓа** од слушање, и тоа од слушање на Христовото слово.

**6. Сфати дека исцелението е чин на Божјата милост**

**а.** Бог, кој дејствува поради Неговото сочувство и милост за страдањата, е тој што исцелува преку Неговата моќ.

**б.** Внимавај да не си создадеш некаква формула за исцеление.

**в.** Гледај да не ги судиш оние што не го примаат исцелението и да мислиш дека се во грев или дека им недостига вера.

**(I)** Треба да се молиме, да имаме вера, да стоиме врз Божјото Слово, да го познаваме Бог како исцелител и да знаеме дека Тој е суверен.

**г.** Чудото на исцелението на сакатиот човек се случило во Божји момент и со Божја цел. Тоа било знак и чудо, употребено да ги привлече луѓето кон чудотворецот, Исус. Во самата срж на чудото се наоѓала евангелизација.

**7. Дела 3:17 е стих на транзиција во проповедта на Петар. Сè до тој момент тој ги пресведочувал за распнувањето на нивниот Месија.**

**а. “Браќа”... 3:17**

**(Дела 3:17)** А сега, браќа, знам дека вие како и вашите началници, го направивте тоа од незнаење.

**(I)** Со обраќање на луѓето со браќа, тој се поистоветил со нив како Евреин и се ставил на нивно ниво. Премногу често, пропуштаме да го сториме тоа со луѓето што се обидуваме да ги досегнеме.

**(II)** Добро е да најдеш пат до срцето на човекот преку некоја заедничка точка. Поистоветувај се со него за да ја слушне твојата порака.

**б.** **(Дела 3:17)** “...го направивте тоа од незнаење”.

**(I)** (ВВ) Но, Петар не ги оставил луѓето без надеж. Всушност, тој речиси како да ги бранел со тоа што им рекол дека тоа го направиле во незнаење (Дела 3:17), додека во исто време го исполниле Божјото Слово (Дела 3:18).

Во старозаветниот закон, постои разлика меѓу **намерни гревови** и **гревови од незнаење** (види **Лев. 4-5; Бр. 15:22-31).** Човекот што грешел со предумисла бил бунтовник против Бог и бил виновен за голем грев. Тој требало да се “отсече” од неговиот народ (**Бр. 15:30-31**), што значело екскомуникација, па дури и смрт. Таквиот дрзок грешник бил осудуван, но на човекот што згрешил ненамерно и без предумисла му била давана шанса да се покае и да побара прошка од Бог. Незнаењето не ја отстранува вината од грешникот, но игра улога во одлучување на последиците.

Исус се молел, “Татко, прости им, бидејќи не знаат што прават” (**Лука 23:34**), а Бог ја одговорил Неговата молитва. Наместо да испрати суд, Тој го испратил Светиот Дух да и даде сила на Црквата и да ги пресведочи загубените грешници. Ситуацијата на Израел била како човекот што го убил својод сосед без претходна зла намера и побегнал во најблискиот град на прибежите (**Бр. 35:9-34**). Сè додека останувал во тој град, бил безбеден, зашто таму одмаздувачот не можел да го фати и убие. Тој бил слободен да си замине дома само по смртта на врховниот свештеник. Петар ги повикал тие “убијци” да побегнат преку вера во Исус Христос и да најдат прибежиште во Него (**Евр. 6:18**).

**(Бр. 15:22-31)** “Ако погрешите поради незнаење и не ги исполните сите тие заповеди, кои Господ му ги кажа на Мојсеј, 23 сè она што ви заповеда Господ преку Мојсеј, од денот, кога Господ ви заповедал, и за во иднината во родовите ваши, 24 ако грешката е направена неволно од народот, тогаш целото општество нека принесè еден јунец за сепаленица, за благопријатен мирис на Господ, заедно со лебен принос и прелив, според прописите, и еден козел - жртва за грев. 25 И свештеникот ќе го ослободи од грев целото општество на синовите израелски, и ќе им се прости, зашто тоа било грешка, и тие принеле свој дар на Господ и жртва за грев пред Господ, поради своето незнаење. 26 И ќе му биде простено на целото општество на синовите израелски и на придојдениот, кој живее меѓу нив, зашто целиот народ го направил тоа поради незнаење. 27 Ако некој сам згреши не сакајќи, нека принесè едногодишна коза заради својот грев. 28 И свештеникот ќе ја ослободи од грев таа душа, која не сакајќи направила пред Господ грев, и таа ќе биде очистена и ќе и биде простено. 29 Еден закон да биде за сите вас, како за жителите од синовите израелски, така и за придојдениот, кој живее мегу вас, кога некој ќе погреши несакајќи. 30 Ако некој од тукашните или од придојдените изврши нешто со дрскост, тој Го хули Господа; да се истреби таа душа од народот свој; 31 зашто тој го презрел зборот на Господ и ја нарушил заповедта Негова; да биде истребена таа душа; гревот нејзин да биде врз неа.”

**(II)** Павле напишал дека ако управителите на народот знаеле кој е Исус, **немаше да Го распнат Господ на славата. 1.Кор. 2:8**

**(III)** Она што го сториле, го сториле во незнаење, а сепак, незнаењето не ја отстранува вината...сè уште постоела вина и потреба за покајание. Откако го опишал злосторството, ги приложил доказите и ја објаснил природата на нивниот грев, Петар им понудил прошка! (**Дела 3:19-26**) Каква чудна работа за еден обвинител да стане бранител и милостив судија! Она што Петар сакал да го направи е да го охрабри својот народ да верува во Христос и да го искуси Неговото спасение. (ВВ)

**8. Дела 3:18 – Бог претскажал дека сите тие работи ќе му бидат направени на Месијата**

**(Дела 3:18)** Но, Бог на тој начин го исполни тоа што го навестуваше однапред, преку устата на сите пророци: дека Неговиот Христос ќе пострада.

Страдањето и распнувањето биле јасно претскажани од пророците: **Исаија 53, Псалм 22, Захарија 12:10**

**9. Покајте се... 3:19**

**(Дела 3:19)** Затоа, покајте се и обратете се, за да ви бидат избришани гревовите, та од Господовото присуство да дојдат времиња на освежување.

**а.** Покајанието е клучен новозаветен термин

**б.** ‘Метаноео’ буквално значи “да се промени умот или целта”

**в.** Сепак, покајанието не е само одвраќање од нешто...тоа вклучува и вртење кон Бог.

**10. Обратете се – свртете се кон Бог**

**(Дела 3:19)** Затоа, покајте се и обратете се, за да ви бидат избришани гревовите, та од Господовото присуство да дојдат времиња на освежување.

**а.** Англискиот превод вели дека Петар ги охрабрил слушателите да “се свртат кон Бог”, но грчкиот текст всушност вели “**бегајте кон Бог**”.

**б.** Таа терминологија потсетува на старозаветните градови на прибежиште.

**(I)** Во Израел, ако некој убиел некого случајно, можел да побегне во град за прибежиште и таму да живее заштитен од роднините на жртвата што би барале да се одмаздат.

**(II)** Таму можел да живее до смртта на врховниот свештеник, а после неговата смрт можел да се врати дома.

**в.** Не е доволно да се чувствува жалење за гревовите. Покајание значи доволно да жалиш за да прекинеш...а прекинувањето значи вртење грб на гревот и одење кон Исус.

**(Дела 17:30)** И така, не гледајќи на времињата на незнаењето, Бог сега им заповеда на луѓето да се покајат сите и насекаде.

**11. Бог употребува разни средства да нè донесе до покајание**

**а. Вистината** е едно средство што Господ го употребува да ги донесе луѓето до покајание...Мт. 11:21-24

**(Мт. 11:21-24)** “Тешко тебе, Хоразине! Тешко тебе, Бетсаидо! Зашто ако во Тир и Сидон се случеа моќните дела, што се случија кај вас, одамна би се покајале во струнени вреќи и пепел. 22 Но, ви велам: полесно ќе им биде на Тир и Сидон во судниот ден, отколку вам. 23 А ти, Капернауме, кој се воздигна до небото, ќе слезеш до Адот. Зашто ако во Содом се случеа моќните дела што се случија во тебе, ќе останеше до ден денешен. 24 Но ви велам, на земјата Содомска ќе ì биде полесно на судниот ден, отколку тебе.”

**(I)** Бог може да употреби чуда и знаци за да открие некоја вистина

**(II)** Бог го употребува Неговото Слово за да открие вистина и да нè води до покајание – тоа е илустрирано во споредбата со богатиот и Лазар

**(Лк. 16:30-31)** Тој пак му рече: ,Не, татко, Аврааме! Само ако некој од мртвите отиде кај нив, тие ќе се покајат.' 31 Му рече: ,Ако не ги слушаат Мојсеј и пророците, нема да му веруваат ни на оној кој воскреснал од мртвите.'“

**б.** Бог употребува жалење поради гревот да ги доведе луѓето до покајание.

**(2 Кор. 7:9-10)** Сега се радувам, не заради тоа што се нажаливте, но затоа што се нажаливте за покајание; бидејќи се нажаливте според Бога, за да не бидете во нешто оштетени од нас. 10 Зашто, тагата која е по Божја волја донесува покајание за спасение, за кое не се жали; но тагата на светот донесува смрт.

**(I)** Тагата или жалењето за гревот не треба да бидат помешани со вистинското покајание, зашто Јуда почувствувал жалење поради предавството на Исус, но не се покајал.

**(II)** Можно е да се жали за гревот без покајание, исто како што е можно да се има знаење без покајание.

**в.** Бог ја употребува Неговата добрина да ги доведе луѓето до покајание.

**(Рим. 2:4)** Ги презираш ли богатството на Неговата добрина, воздржливоста и долгата трпеливост, не знаејќи дека Божјата добрина те води кон покајание?

**(I)** Кога ќе се сетиш на целата Божја добрина кон тебе, тоа може да те донесе до место каде што ќе ја видиш празнотијата на гревот и Божјата полнота што води до покајание.

**(II)** Овој свет нема што да ти понуди – сè е лажно во споредба со животот на заедништво со Исус.

**г.** Стравот од крајниот суд може да ги доведе луѓето до покајание

**(Дела 17:30-31)** И така, не гледајќи на времињата на незнаењето, Бог сега им заповеда на луѓето да се покајат сите и насекаде, 31 зашто го определи денот, кога ќе му суди праведно на целиот свет - преку Човек Кого Го определил за тоа, давајќи им на сите уверување со тоа што Го воскресна од мртвите.”

**12.** ... **за да ви бидат избришани гревовите – Дела 3:19**

**а.** Прошка е она што им е потребно на луѓето, а еднинственото место каде што човек навистина ќе најде прошка е во Исус Христос.

**(Ис. 43:25)** А Јас, Јас Сам ги бришам твоите престапи заради Самиот Себе и гревовите твои нема да ги спомнам

**(Ис. 44:22)** Ќе ги растерам како магла твоите беззаконија, и твоите гревови - како облак; сврти се кон Мене, зашто Јас те откупив.

**(Бр. 14:18)** ,Господ е долготрпелив и многумилостив, Кој ги простува беззаконијата и престапите, и не остава без казна, туку за беззаконијата на предците ги казнува потомците дури до третото и четвртото колено.’

**(Пс. 85:2)** Ти им ги прости беззаконијата на Твоите луѓе, ги покри сите нивни гревови.

**(Пс. 86:5)** Зшто Ти, Господи, си добар, кроток и многумилостив кон сите, кои Те повикуваат.

**(Пс. 130:3-4)** Господи, ако гледаш на беззаконијата, - тогаш кој ќе се одржи, Господи? 4 Но во Тебе има простување, за да Те почитуваат.

**(Кол. 2:13-14)** Вас, кои бевте мртви во престапите и необрезанието на вашето тело, ве оживеа заедно со Него, простувајќи ни ги сите наши престапи 14 и бришејќи ја обврската од нашиот долг, која со своите одредби беше против нас; Тој ја отстрани кога ја прикова на крстот.

**13.** …да дојдат времиња на освежување – **Дела 3:19**

**(Дела 3:19)** Затоа, покајте се и обратете се, за да ви бидат избришани гревовите, та од Господовото присуство да дојдат времиња на освежување.

**а.** Ова може да биде разбрано на неколку различни начини

**(I)** Во Петровиот контекст најверојано се однесува на иден ден на благослов кога Евреите ќе се свртат кон Христос во голем број и кога ќе дојде крајно доба на национален благослов. Римјаните 11 зборува за тој иден настан.

**(II)** Од друга страна, постојат времиња на освежување за Божјиот народ уште сега! Кога доаѓаме кај Бог и примаме прошка, тоа ја отвора вратата за времиња на освежување на нашите духовни животи. Времиња кога Тој е толку реален, толку близу, што кога ќе ја отвориш Библијата зборовите како да се живи! Ако се приближиме до Него, Тој ќе се приближи до нас.

**(Јак. 4:8)** Приближете се кон Бог, и Тој ќе се приближи кон вас; исчистете ги рацете, вие грешници, и очистете ги срцата, вие луѓето што се двоумите!

**14.** Потоа, во стиховите 20-25, за Исус се зборува како за пророк. За оние што ги слушаат Неговите зборови, тие се живот, но ќе донесат уништување за оние што нема да ги послушаат зборовите на пророкот.

**(Дела 3:20-25)** И да Го испрати Исус, Претскажаниот за вас Христос, 21 Кого небото треба да Го прими до времето кога ќе биде обновено сè, за кое Бог зборуваше од дамнина преку устата на Своите свети пророци. 22 Зашто Мојсеј беше рекол: ,Господ Бог ќе ви издигне од вашите браќа Пророк како мене, бидете Му послушни во сè што ќе ви рече! 23 А секоја душа, која не ќе Го послуша тој Пророк, ќе биде истребена од народот.' 24 А и сите пророци од Самоил па натаму, кои зборуваа, ги навестуваа овие денови. 25 Вие сте синови на пророците и на Заветот што Бог го склучи со вашите татковци кога му рече на Авраам: ,Во твоето Семе ќе бидат благословени сите племиња на земјата.'

**15.** Конечно, во стих 26 гледаме **крајна причина за покајание** во фактот дека Исус бил испратен да нè благослови со тоа што ќе не оттргне од нашите беззаконија.

**(Дела 3:26)** Бог првин вам ви Го подигна Својот Слуга и ви Го испрати за да ве благослови, со тоа што секого од вас ќе го одврати од вашите беззаконија.”

(ВВ) Додека го прегледуваме овој дел од Дела, не може а да не бидеме импресионирани од некои практични вистини што треба да нè охрабрат сите нас во сведочењето за Христос.

**а.** **Бог е долготрпелив кон загубените грешници**. Водачите на Израел ја отфрлиле службата на Јован Крстителот (**Мт. 21:23-27**) и службата на Исус, а сепак, Бог им дал уште една можност да се покајат и да бидат спасени. Тие се одрекле и го убиле сопствениот Месија, а сепак Бог трпеливо го задржал Својот суд и го испратил Неговиот Дух да се справи со нив. На Божјите луѓе денес им треба трпение додека му сведочат на загубениот свет.

**б.** **Вистинското сведоштво ги вклучува и “лошите вести” за гревот и вината, како и “добрите вести” за спасението преку вера во Исус Христос**. Не може да има вистинска вера во Христос ако најпрво нема покајание за гревот. Службата на Светиот Дух е да ги пресведочи загубените грешници (**Јвн. 16:7-11**), а Тој ќе го стори тоа ако ние верно сведочиме и го употребуваме Божјото Слово.

**в.** **Начинот на досегнување на масите народ е преку помагање на поединецот**. Петар и Јован го освоиле сакатиот просјак, а неговиот преобразен живот довел до обраќање на 2.000 луѓе! На Божјиот слуга кој нема време за лична работа со поединечни грешници, нема да му се дадат многу можности за служење на голем број народ. Како Исус, апостолите одвоиле време за поединци.

**г.** **Најдобрата одбрана на вистината на христијанската вера е променетиот живот**. Исцелениот просјак бил “непобитен доказ” во Петровата одбрана на воскресението на Исус Христос. Кога проповедал на евангелизации, методистичкиот проповедник Семјуел Чедвик, имал обичај да се моли за “Лазар” на секој настан, за некој “голем грешник” чие обраќање би ја шокирало заедницата. Таа идеја ја добил од Јован 12:9-11. Бог постојано ги одговарал неговите молитви кога озлогласени безбожни луѓе ја ставале својата доверба во Христос и станувале сведоштво преку нивните променети животи. Да се обидеме со “тешките случаи” и да видиме што може да направи Бог!

**д.** **Секогаш кога Бог благословува, сатаната се противи на Неговото дело и сака да го замолкне сведоштвото**. Тој честопати употребува и религиозни луѓе да ја завршат неговата работа. Истите луѓе што се противеле на службата на Исус Христос, се противеле и на службата на апостолите, а ќе има противење и на нашето служење денес. Очекувај го тоа, но не дозволувај да те сопре! Не е важно нас да ни е удобно, туку Господовото име да се прослави преку проповедањето на евангелието.

**ѓ.** **Бог ветил дека ќе го благослови и ќе го употреби Неговото Слово, затоа да му бидеме верни на сведоштвото**. Исус се молел нашето сведочење да биде успешно (Јвн. 17:20), затоа имаме причина да се охрабриме. Има сила во името на Исус, затоа не треба да се плашиме да сведочиме и да ги поканиме грешниците на покајание.

**V. КРАТОК ПРЕГЛЕД:**

**А. Поглавје 1: Дава преглед на Христовите последни денови на земјата...**

**1.** Неговото ветување дека ќе примат сила за исполнување на мандатот за сведочење.

**2.** Бирањето на Матиј како замена за Јуда Искариот.

**Б. Поглавје 2: Почнува со излевањето на Светиот Дух врз учениците и директните резултати на тој значаен настан...**

**1.** Петар смело го проповедал Словото, три илјади луѓе го примиле истото и црквата била родена.

**2.** Поглавјето завршува со опис на животот на првите верници.

**В. Поглавје 3: Лука разгледува еден ран настан во раѓањето на црквата.**

**1.** Тука е опишана сторијата за исцелувањето на сакатиот човек и ефектот што го имала врз луѓето во Ерусалим.

**2.** Петар ја проповеда својата втора проповед кога храмот е преполн со луѓе кои се чудат на исцелението на просјакот кој бил сакат 40 години. Се спасиле уште две илјади луѓе.

**Г. Понатаму, нашето предавање ќе се одвива по принцип на преглед, разгледувајќи ги само клучните настани без коментари за секој стих. Во наредните неколку сесии ќе ги разгледаме поглавје 4 до поглавје 12.**

**1.** Ќе го видиме развојот на црквата во Ерусалим.

**2.** Прогонството поттикнато од Синедрионот.

**3.** Мачеништвото на Стефан и прогонството од Савле.

**4.** Обраќањето на Савле.

**5.** Влегувањето на пораката не евангелието меѓу неевреите.

**6.** Убиството на Јаков, братот на Јован, од страна на Ирод.

**VI. ПОГЛАВЈЕ 4**

**А. Ефектот од проповедањето на Петар – 4:1-4**

**(Дела 4:1-4)** Додека тие уште му зборуваа на народот, им пристапија свештениците, управителот на Храмот и садукеите, 2 вознемирени многу поради тоа што го поучуваа народот и навестуваа воскресение на мртвите во Исус. 3 И ставија раце врз нив и ги фрлија во зандана, до следниот ден, зашто веќе беше вечер. 4 А мнозина од оние кои го чуја словото поверуваа, така што бројот на мажите се зголеми до пет илјади.

**1. Петар и Јован биле затворени.**

**а. Стих 1** го спомнува управникот на храмот: Тој бил одговорен за полициската сила во храмот. Имал понизок ранк само од врховниот свештеник и бил одговорен за одржување на редот во храмот.

**б.** **Садукеи:** Нивното потекло не е познато. Некои теолози веруваат дека името Садукеи доаѓа од Садок, врховниот свештеник во времето на Давид (**2 Сам. 15:24**).

**(I)** Тие биле свештеници од племето на Леви кои верувале само во мојсеевиот закон.

**(II)** Тие не верувале во воскресението на мртвите или бессмртноста на душата. Исто така, не верувале во ангели, демони, небо или пекол, суд после смртта, едноставно затоа што тие доктрини не се појавуваат во мојсеевиот закон.

**(III)** Тие биле политички управители и доминантни земјопоседници. Повеќето свештеници биле садукеи, храмската полиција била речиси целосно составена од Левити, управникот на храмот бил исто така садукеј, како и сите од врховните свештеници.

**в.** По разгледувањето на поединците вклучени во таа ситуација и содржината на проповедањето на Петар и Јован, лесно е да се види зошто се судриле. Фактот што Исус воскреснал од мртвите и тоа што учениците објавувале дека Тој е Месијата ги вознемирувал садукеите.

**2. Втората последица од нивното проповедање: Многумина се придодале на верата.**

**а.** (**стих 4**) Бројката достигнала до 5.000 луѓе.

**б.** Тоа не значи дека 5.000 луѓе се придодале тој ден, туку дека вкупната бројка на мажи-верници во црквата во Ерусалим била околу 5.000.

**Б. Судењето – 4:5-7**

**(Дела 4:5-7)** Утредента се собраа во Ерусалим нивните началници, старешини, законици 6 и врховниот свештеник Ана, Кајафа, Јован и Александар, и колку што ги имаше од првосвештеничкиот род. 7 И кога ги поставија на средина, ги прашуваа: “Со каква сила, или во чие име го направивте тоа?”

**1.** Повторно ја гледаме Божјата рака како го води нивниот пат додека биле држени во притвор и изведени пред советот.

**2.** Исусовото сведоштво сега им било проповедано на истите луѓе што го оркестрирале Неговото распнување.

**3.** Поуката од целиот овој настан е дека Бог ги води чекорите на праведниците и дека тоа што може да изгледа како пораз, може да е Божјо исполнување на Неговиот совршен план.

**В. Синедрионот: Врховниот суд на еврејскиот народ**

**1.** Имало 70 члена во тој совет.

**2.** Претседател бил врховниот свештеник.

**3.** Во него доминирале садукеите (свештеничката партија)

**4.** Книжниците, што биле толкувачи на Законот, во најголем дел и припаѓале на фарисејската партија.

**5.** Во него биле старешини што биле глави на влијателни семејства.

**6.** Немал право да донесе смртна пресуда. За тоа морале да отидат пред римските судови.

**7.** Двајцата луѓе биле поставени среде Синедрионот и ја дале својата одбрана на прашањата/обвинувањата (Стх. 7) “Со каква сила, или во чие име го направивте тоа?”

**(Дела 4:7)** И кога ги поставија на средина, ги прашуваа: “Со каква сила, или во чие име го направивте тоа?”

**8.** Членовите на Синедрионот биле доволно мудри да признаат дека има сила во името преку кои овие луѓе го извршиле чудото на исцеление.

**Г. (4:8-12) Во своја одбрана, Петар:**

**(Дела 4:8-12)** Тогаш Петар, исполнет со Светиот Дух, им рече: “Народни управители и старешини! 9 Ако денес нè испитувате за доброто дело направено на еден болен, од што тој беше исцелен, 10 тогаш да знаете сите вие и сиот израелски народ, дека во името на Исус Христос од Назарет, кого вие Го распнавте, а Кого Бог Го воскресна од мртвите, преку Него овој човек стои здрав пред вас. 11 Тој е каменот што вие, ѕидарите, го отфрливте, а кој стана камен темелник. 12 Нема спасение во никој друг, ниту има друго име под небото дадено на луѓето, преку кое мора да бидеме спасени.”

**1. Стх. 1** - Зборувал во силата на Светиот Дух.

**2. Стх. 9-10а** – Го проповедал Исусовото име како извор на исцеление.

**3. Стх. 10б** – Ги осудил зашто го распнале.

**4. Стх. 10в** – Го проповедал Исусовото воскресение, директно противставувајќи го со теологијата и учењето на садукеите кои го одрекувале воскресението на мртвите.

**5. Стх. 11** – Петар зборува за Исус како за “**каменот**” што тие “**градителите**” го отфрлиле (цитирајќи го **Пс. 118:22**). Сега Тој станал “**камен темелник**” за сите што му веруваат. Зборувањето за Месијата како за “каменот” било нешто што на тие луѓе им било познато, зашто тие добро го познавале СЗ. Тие знаеле дека “карпата” била симбол за Бог (**Второзаконие 32:4; 15, 18, 31; 2 Сам. 22:2; Пс. 18:2; Ис. 28:16)** и дека пророкот Даниел ја употребувал карпата како слика за Месијата и доаѓањето на Неговото царство на земјата (**Дан. 2:31-45**). Евреите се сопнале од карпата (**Рим. 9:32; 1.Кор. 1:23**) и го отфрлиле, точно како што предвидува Псалм 118:22. Сепак, за оние што му веруваат, Исус Христос е камен темелник (**1 Птр. 2:4-8; Еф. 2:20**).

Петар продолжува да објаснува дека Исус не е само Каменот, туку и Спасител (Дела 2:12). Петар видел во исцелувањето на питачот слика за духовното исцеление кое доаѓа во спасението. “**Исцелување**” во **Дела 4:9** и превод од истиот грчки збор кој значи и “**спасен**” во **Дела 4:12**, зашто спасение значи целосност и духовно здравје.

**6. Стх. 12** – Проповедал дека нема спасение во друго име.

**Д. Одлуката на судот – Стх. 13-22**

**(Дела 4:13-22)** Кога ја видоа смелоста на Петар и Јован, и кога забележаа дека се неписмени и неуки луѓе, се чудеа; а ги препознаа дека беа со Исус, 14 но гледајќи го исцелениот човек, како стои со нив, немаа што да им приговорат. 15 Но откако им наредија да излезат од Големиот совет, почнаа да се советуваат меѓу себе, велејќи: 16 “Што да правиме со овие луѓе? Зашто на сите жители на Ерусалим им е познато дека значајно чудо се јави преку нив, а ние не можеме да го порекнеме! 17 Но за да не се разгласува понатаму меѓу народот, да им се заканиме да не му зборуваат веќе никому во тоа име!” 18 Тогаш ги повикаа внатре и им заповедаа воопшто да не зборуваат, ниту да поучуваат во Исусовото име. 19 Но, Петар и Јован одговорија, велејќи им: “Справедливо ли е пред Бога, да ве слушаме вас повеќе отколку Него? Сами пресудете! 20 Зашто, ние не можеме да не зборуваме за она што го видовме и чувме.” 21 И бидејќи не најдоа пат и начин како да ги казнат, им се заканија уште еднаш и ги пуштија поради народот, зашто сите Го славеа Бог за она што се случи. 22 Човекот, над кого се случи ова чудо на исцелување, имаше повеќе од четириесет години.

**1.** Соочени со сигурните факти, тие немале избор: Пред себе го имале исцелениот човек.

**а.** Апостолите зборувале смело и како образувани луѓе.

**б.** Советот знаел дека тие биле со Исус и се плашел дека ако ги казни, народот ќе реагира.

**в.** Им заповедале да не зборуваат или да поучуваат во името на Исус (на некој начин ги предупредиле).

**г.** Важно е да се запамети дека самото по себе, чудото не било доказ за Христовото воскресение, ниту пак дека Петровата порака е вистинита. И сатаната може да прави чуда (**2 Сол. 2:9-10**) и лажните пророци можат да прават чуда (**Второзаконие 13:1-5**). Чудото и пораката, во контекст на сè она што се случувало од Педесетница, било само уште еден доказ дека Исус Христос е жив и дека дејствува во црквата преку Светиот Дух. (ВВ)

**Ѓ. Молитвената средба – 4:23-31**

**1.** Тие имале заповед од Исус да бидат Негови сведоци во Ерусалим, а од Синедрионот добиле заповед да молчат. Што требало да прават? Тие имале молитвена средба.

**(Дела 4:23-31)** Штом беа пуштени на слобода, дојдоа при своите и им кажаа сè што им рекоа првосвештениците и старешините. 24 А тие, кога го чуја тоа, еднодушно го подигнаа гласот кон Бог и рекоа: “Господаре, Ти си Оној Кој ги создаде небото и земјата, морето и сè што се наоѓа во нив! 25 Ти, преку Светиот Дух, со устата на Својот слуга Давид рече: 'Зошто се бунтуваат народите, и зошто племињата размислуваат за празни нешта? 26 Се дигнаа земните цареви, а владетелите се здружија против Господ и против Неговиот Христос.' 27 Навистина се здружија во овој град Ирод и Понтиј Пилат, заедно со народите и со израелскиот народ, против Твојот свет Слуга Исус, Кого Го помаза, 28 за да го направат она што Твојата рака и Твојата волја однапред определиле да се збидне. 29 А сега, Господи, погледни на нивните закани, и дај им на Твоите слуги да го навестуваат Твоето слово сосема смело, 30 протегнувајќи ја при тоа Твојата рака, за да се случуваат исцелувања, знаци и чуда, преку името на Твојот свет Слуга Исус!” 31 А кога се помолија, се затресе местото каде што беа собрани. И сите се исполнија со Светиот Дух и смело го навестуваа Божјото слово.

**2.** Нивната молитва:

**а.** Тие се молеле “еднодушно”. Единството во молитвата е клуч за успехот, зашто обединетата молитва е силна молитва.

**б.** Тие се молеле на Бог, Суверениот Господ, Создателот на Вселената (признавајќи ја Неговата семоќност).

**в.** Тие се молеле употребувајќи го Словото, сфаќајќи дека Бог е суверен и дека настаните што се случувале биле дел од Неговиот сеопфатен план. (ВВ) Нивните молитви биле засновани врз Божјото Слово, во тој случај, Псалм 2. Божјото Слово ни зборува и ни кажува што сака да направиме Бог. Во молитва, ние му зборуваме на Бог и се ставаме на располагање да ја исполниме Неговата волја. Вистинската молитва не му кажува на Бог што да прави, туку бара од Него да ја исполни Својата волја во и преку нас (**1 Јвн. 5:14-15**). Тоа значи да се исполни Божјата волја на земјата, а не човековата волја на небото.

**г.** Тие и се покориле на Божјата волја – **стих 27-28**. (ВВ) Тие не се молеле да се променат околностите или да ги снема нивните противници. Напротив, тие барале од Бог да им даде сила и најдобро да ги искористи нивните околности и да го исполни она што веќе го замислил (**Дела 4:28**).

**д.** Тие се молеле смело – покажувајќи ја својата решителност да се соочат со противењето. Тие не барале заштита, туку барале сила. (ВВ) Тие не барале оган од небото што ќе ги уништи нивните непријатели (види **Лука 9:51-56**), туку сила од Небото за да го проповедаат Словото и да ги исцелуваат болните (види **Мт. 5:10-12, 43-48**). Нивната голема желба била да имаат смелост во очи на противењето (види **Дела 4:17**). Акцентот е врз Божјата рака во животот на црквата (**Дела 4:28, 30**), а не човечката рака во Божјото дело. Молитвата со вера ја ослободува Божјата сила и му дава простор на Бог да се движи (**Ис. 50:2; 64:1-8**).

**ѓ.** (ВВ) Нивна крајна цел била да го прослават Божјиот (Слуга) Исус Христос (**Дела 4:27, 30)**. Неговото име им дало сила да го проповедаат Словото и да прават чуда и само Неговото име заслужува слава. Божјата слава, а не потребите на луѓето, е највисоката цел на одговорената молитва.

**3.** Резултатот на нивната молитва – **стих 31**

**(Дела 4:31)** А кога се помолија, се затресе местото каде што беа собрани. И сите се исполнија со Светиот Дух и смело го навестуваа Божјото слово.

**а.** Местото се затресло.

**б.** Се исполниле со Светиот Дух.

**в.** Зборувале со смелост.

**Е. Црквата како заедница – 4:32-37**

**(Дела 4:32-37)** А народот кој поверува имаше едно срце и една душа, и никој не велеше дека нешто од неговиот имот е негово, туку сè им беше заедничко. 33 Апостолите сведочеа со голема сила за воскресението на Господ Исус и изобилна благодат имаше над сите нив. 34 И никој меѓу нив не беше во скудност, зашто сите кои имаа ниви и куќи ги продаваа, а добивката од продаденото ја донесуваа и ја ставаа пред нозете на апостолите. 35 И секому му се даваше колку што му беше потребно. 36 А Јосиф, кого апостолите го нарекоа Барнаба (што значи син на утехата), левит, родум од Кипар, 37 имаше нива, што ја продаде, а добиеното го донесе и го стави пред нозете на апостолите.

**1.** На крајот на четврото поглавје, повторно наоѓаме опис на црквата:

**а.** Тие биле со едно срце и една душа

**б.** Чудотворното сè уште се случувало преку апотолите (**стих 33**)

**в.** Црквата сè уште го споделувала она што го има со оние што се во потреба.

**2.** Овој параграф, особено **стиховите 34-37**, ја подготвуваат сцената за петото поглавје. Тука е благородниот пример на Барнаба кој продал сè што имал и го донел пред нозете на апостолите. (ВВ) Јосиф, наречен “Барнаба” (син на утехата), е претставен тука поради неколку причини.

Прво, тој бил дарежлив и го покажал она што д-р Лука го опишува.

Второ, најверојатно неговиот благороден чин ги исполнил Ананиј и Сафира со завист, па и тие се обиделе да ја импресионираат црквата со нивното давање и завршиле мртви.

Трето, Барнаба имал многу важна служба во црквата и споменат е најмалку дваесет и пет пати во Дела и уште пет пати во посланијата. Всушност, Барнаба е тој што го охрабрил Павле во почетоците на неговото служење за Господ (**Дела 9:26-27; 11:19-30; 13:1-5**), и кој му го дал на неговиот братучед Јован Марко охрабрувањето што му било потребно после неговиот неуспех (**Дела 13:13; 15:36-41; Кол. 4:10**).

На левитите не им било дозволено да поседуваат земја, така што, тешко е да се разбере како Барнаба се здобил со имотот што го продал. Можеби тој конкретен закон (Бр. 18:20; **Вторзаконие 10:9**) се однесувал само на Палестина а имотот бил на Кипар, или можеби корумпираните религиозни водачи не го спроведувале законот. Има многу работи што не ги знаеме за Јосиф Барнаба, но ова го знаеме: тој бил човек исполнет со Духот кој бил охрабрување за црквата зашто целосно му се предал на Господ.

**VII. ПОГЛАВЈЕ 5**

Во првото поглавје на Дела, го видовме мандатот што Исус им го дал на учениците. Второто поглавје завршува со опис на црквата што заедно расте и ја исполнува задачата. Како во сите случаи кога вршиш нешто за Бог, ќе постои противење. Првото противење на сведоштвото го видовме во четвртото поглавје кога беше исцелен сакатиот човек и Синедрионот ги притвори Петар и Јован и ги предупреди да престанат да сведочат. Запомнете дека кога обидот на сатаната ќе пропадне на еден начин, тој ја менува неговата стратегија.

Во поглавје 5 ќе откриеме уште еден вид на противење на сведоштвото. Тоа противење може да биде подеструктивно од првиот вид затоа што е внатрешно. Гревот и измамата ќе предизвикаат директно противење на Христовото сведоштво. Корупцијата од внатре ја загрозува самата срцевина на заедништвото.

(ВВ) Мора да се соочиме со фактот дека сатаната е лукав противник. Ако не успее како “лав што рика” (**1 Птр. 3:8**), тогаш тој напаѓа како “лукава змија” или “ангел на светлината” (**2 Кор. 11:3, 13-14**). Сатаната е и убиец и лажливец (**Јвн. 8:44**), а црквата мора да биде подготвена за обата напади.

**А. Заднина:**

**1.** Во поглавје 4:32-37 го наоѓаме воведот за почетниот параграф од поглавје 5.

**2.** Тука го гледаме силното заедништво на црквата. Сите се со едно срце и една душа.

**3.** Сите ги исполнуваат потребите на другите, давајќи доброволно и грижејќи се никој да не остане без она што му е потребно.

**4.** Даден е пример на овој вид пожртвувано давање – Барнаба продал имот и им го дал на учениците. Неговата жртва била препознаена.

**Б. Опис на нивното дело – 5:1-2**

**(Дела 5:1,2)** А еден човек по име Ананиј, со својата жена Сапфира, продаде еден имот 2 и задржа од парите со знаење на жената, а донесе еден дел и го стави пред нозете на апостолите.

**1.** Ова е единственото место каде што се спомнати Ананиј и Сафира во Библијата.

**2.** Нивните имиња значат “Бог е милостив” и “убава”.

**3. Стих 1, 2** – Тие продале имот и задржале дел од парите за себеси. Дали имало нешто погрешно во тоа? Не. (**Стх. 4а**) Немало ништо погрешно во тоа што задржале дел за себеси, сè додека не ги претставиле парите како целата сума што ја добиле за имотот, нешто што очигледно го направиле.

**(Дела 5:4а)** Не беше ли твоја додека не беше продадена? И кога ја продаде, не беше ли во твоја власт?

**В. Опис на нивниот грев – 5:3-4**

**(Дела 5:3-4)** Но, Петар му рече: “Ананиј, зошто сатаната го исполни твоето срце да Го измамиш Светиот Дух и да задржиш дел од парите од продадената нива? 4 Не беше ли твоја додека не беше продадена? И кога ја продаде, не беше ли во твоја власт? Зошто го науми тоа дело во своето срце? Ти не ги измами луѓето, туку Бог!”

**1.** (ВВ) За почеток, гревот на Ананија и Сафира бил *поттикнат од сатанта* (Дела 5:3), а тоа е сериозна работа. Ако сатаната не може да ја победи црквата преку напади однадвор, тој ќе влезе внатре за да дејствува од таму (Дела 20:28-31). Тој знае како да ги лаже умовите и срцата на членовите на црквата, дури и на искрените христијани, и да направи да ги следат неговите наредби. Забораваме дека поттикот за облекување на духовното оружје (Еф. 6:10-18) е напишан за Божјите луѓе, а не за неверниците, затоа што христијаните се во опасност да бидат употребени од сатаната за да ги исполнат неговите зли цели.

**2.** Тие барале слично препознавање и пофалба. Нивната мотивација била гордоста. Клучен грев што треба да се избегне во твоето служење е споредувањето со туѓи служења. Тоа доведува до пад... Гордоста е грев што Бог особено го мрази и го осудува (Изр. 8:13). Исус многу јасно кажал дека треба да внимаваме како даваме, во случај славата што му припаѓа на Бог да ни биде припишана нам (Мт. 6:1-4, 19-34). Фарисеите биле искусни во привлекување внимание на нивните дарови и затоа ги добивале пофалбите од луѓето – но тоа е сè што примале! Што и да имаме, ни е дадено од Бог; ние сме управители, а не сопственици. (ВВ)

**3.** Тие го излажале Светиот Дух (Стх. 4б). (ВВ) Третиот аспект на нивниот грев бил особено грешен: нивниот грев бил *директно против Божјата црква.* Имаме причина да веруваме дека Ананиј и Сафира биле верници. Фактот што биле способни да го излажат Светиот Дух (Дела 5:3) и да го искушуваат Духот (Дела 5:9) посочува на тоа дека го имале Божјиот Дух во нив.

Бог ја љуби Својата црква и љубомори за неа, зашто црквата била откупена со крвта на Божјиот Син (Дела 20:28; Еф. 5:25) и поставена на земјата да го прослави Него и да го врши Неговото дело. Ако Петар не препознал, Ананиј и Сафира би станале влијателни луѓе во црквата! Тогаш сатаната ќе можел да работи преку нив за да ги исполни своите цели!

**4.** Интересно е да се забележи дека Ананиј го излажал Петар и навистина мислел дека го мами него; сепак, Петар јасно покажува еден друг важен принцип: со лажењето луѓе, ти го навредуваш Бог и грешиш против него.

Мора да имаме ум дека нивниот грев не бил крадење од Бог, туку лажење на Бог и крадење од Неговата слава. Од нив не се барало да го продадат имотот, а откако го продале, немале обврска да дадат дел од парите на црквата (**Дела 5:4**). Желбата за препознавање го зачнала гревот во нивните срца (**Дела 5:4,9**) а гревот на крајот донел смрт (**Јак. 1:15**). (ВВ)

**5.** Тие заеднички се договориле. Гревот на Ананиј бил лажењето на Светиот Дух. Гревот на Сафира бил тоа што се согласила со својот маж во гревот. Тоа е фатална грешка што многумина ја прават што дозволуваат меѓусебната поврзаност да ги однесе во грев. Како што ќе видиме набрзо, не постои оправдание за гревот.

**Г. Судот за нивниот грев – 5:5-10**

**(Дела 5:5-10)** Кога Ананиј ги чу зборовите, падна и издивна. И голем страв ги обзеде сите, кои чуја за тоа. 6 А помладите станаа, го обвија, го изнесоа и го погребаа. 7 А кога поминаа околу три часа, влезе и неговата жена, не знаејќи што станало. 8 И Петар ја праша: “Кажи ми дали за толку ја продадовте нивата?” И таа рече: “Да, за толку.” 9 А Петар ì рече: “Зошто се согласивте да Го искушувате Господовиот Дух? Еве! Веќе пред врата се нозете на оние, кои го погребаа твојот маж, тие ќе те изнесат и тебе!” 10 И веднаш падна до неговите нозе и издивна. А кога момчињата влегоа, ја најдоа мртва; ја изнесоа и ја погребаа покрај нејзиниот маж.

Судот бил брз и строг. Иако може да ни изгледа безмилосен и премногу суров за престапот, треба да ги имаме на ум следниве работи:

**Бог е праведен судија, а казната за гревот е смрт.** Дали ни се допаѓа тоа или не, **тие го добиле она што го заслужиле**. Има времиња кога Бог милозливо го одложува нашето казнување, но не треба да мислиме дека е неправедно ако Тој одлучи да пресуди на самото место. Многу подобро би било кога би живееле како судот да ќе биде извршен во секој момент. Веројатно така помалку лесно би го сфаќале нашето грешно однесување.

Бог ја чистел куќата пред премногу да се извалка. Црквата била млада, сведоштвото било ново за луѓето и Господ се справил брзо со првите знаци на корупција.

**Д. Резултатот од Божјиот суд – 5:11**

**(Дела 5:11)** И голем страв ја опфати целата црква и сите кои го чуја тоа.

Страв влегол во срцата на сите што слушнале за овие работи. Лука го потенцира тој факт, покажувајќи колку длабок ефект имал судот врз целата црква. Истото може да се види и денес кога набљудуваме како Божјиот суд против неправедноста ја “чисти куќата”.

**Ѓ. Трето противење на сведоштвото**

**1.** Првото противење на сведоштвото дошло однадвор, од Синедрионот, кога Петар и Јован проповедале доктрина што директно им се противела на учењата на садукеите. Поради чудотворниот знак што го потврдил нивното учење, им било дадено предупредување.

**2.** Второто противење било однатре, кога семе на измама се провлекло во заедништвото. Сепак, поради Божјиот брз суд, сведоштвото можело да продолжи без негативно влијание.

**3.** Сега се појавило третото противење на мандатот за сведочење. Уште еднаш учењето на апостолите и потврдните знаци го предизвикале гневот на Синедрионот.

**Е. Причината за противењето: силата на апостолите – 5:12-16**

**(Дела 5:12-16)** А преку рацете на апостолите се случуваа многу знаци и чуда кај народот, и сите беа еднодушни во Соломоновиот трем. 13 Од другите пак, никој не се осмелуваше да им се приклучи, меѓутоа народот ги почитуваше многу. 14 А сè повеќе верници во Господ, мажи и жени, се приклучуваа, 15 така што изнесуваа болни на улиците и ги полагаа на постели и носилки, за кога ќе помине Петар, барем неговата сенка да падне на некого од нив. 16 Се собираа во Ерусалим и мнозина од околните градови и носеа болни и измачувани од нечисти духови. И сите се исцелуваа.

**1.** Типично, кога чистотата доаѓа во црквата, доаѓа и обнова на духовната моќ.

**а.** Чуда ги следат апостолите. Не постои друго место во Дела што може да се спореди со големото излевање на чуда (**Стх. 15-16**).

**б.** Неверниците биле исполнети со страв и со почит.

(ВВ) Мноштво луѓе дошле кај Господ, и за првпат Лука го спомнува спасението на жени. И во неговото евангелие, и во Дела, Лука во голема мера зборува за жените и за нивниот однос спрема Христос и црквата. Има повеќе референци за жени во Дела додека Лука ни ја покажува клучната улога што жените ја одиграле во апостолската црква. Тоа е многу значајно, ако се земе предвид општата позиција што жените ја имале во тогашната култура (види **Гал. 3:26-28**).

**2.** Зголемувањето на духовната сила имало голем ефект врз пресведочувањето на луѓето. Апостолското учење било потврдено со чуда и знаци, а тоа ги привлекувало луѓето.

**Ж. Ефектот од силата на апостолите – 5:17-28**

**(Дела 5:17-28)** Тогаш се подигна врховниот свештеник и сите што беа со него, всушност садукејската секта, се исполнија со завист, 18 ги фатија апостолите и ги фрлија во јавната зандана. 19 Но во ноќта, Господов ангел ги отвори вратите на занданата, ги изведе и им рече: 20 “Одете, застанете во Храмот и говорете му ја на народот целата порака за овој Живот!” 21 Штом тие го слушнаа тоа, апостолите влегоа во Храмот пред разденување и поучуваа. А кога дојдоа врховниот свештеник и оние што беа со него, го свикаа Советот и сите старешини на синовите на Израел, и јавија во занданата да ги доведат. 22 А кога служителите дојдоа, не ги најдоа во занданата, се вратија и известија: 23 “Ја најдовме занданата заклучена и добро обезбедена, и стражарите како стојат пред вратата; но кога ја отворивме - внатре не најдовме никого.” 24 Кога ги чуја овие зборови, првосвештениците и заповедникот на храмската стража беа во недоумение, прашувајќи се што би можело тоа да значи! 25 Но некој дојде и им јави: “Ене ги мажите што ги затворивте во занданата, стојат во Храмот и го поучуваат народот.” 26 Тогаш заповедникот и служителите отидоа и ги доведоа, но не со сила (зашто се плашеа да не ги каменува народот). 27 И кога ги доведоа, ги поставија пред Советот, а врховниот свештеник ги праша: 28 “Зар не ви забранивме строго да не го продолжите поучувањето во тоа име? А еве, вие го исполнивте Ерусалим со своето учење и сакате да ја фрлите крвта на Тој Човек врз нас.”

**1.** Во срцата на садукеите се родила љубомора (стих 17) кога виделе дека губат контрола и дека работите во црквата брзо кулминираат.

**2.** Апостолите (веројатно сите) биле уапсени од садукеите (стих 18), но биле ослободени на чудотворен начин (**Стх. 19-21**).

(ВВ) Врховниот свештеник и неговите помошници имале три причини за апсење на апостолите и нивно изведување на суд.

**(I)** Прво, Петар и Јован не ја послушале официјалната наредба да престанат да проповедаат во името на Исус Христос. Тие биле виновни за прекршување на законот на нацијата.

**(II)** Второ, сведоштвото на црквата ги побивало доктрините на садукеите, докажувајќи дека Исус Христос е жив.

**(III)** Трето, религиозните водачи биле исполнети со завист заради големиот успех на тие необучени луѓе (види **Мт. 27:18; Дела 13:45**). Традициите на татковците не привлекле толку внимание и не се здобиле со толку многу следбеници за толку кратко време.

Апостолите не се противеле на апсењето, ниту организирале јавен протест. Тие тивко тргнале со управникот на храмот и минале неколку часа во јавниот затвор. Но, во текот на ноќта, ангел ги ослободил и им рекол да се вратат и да продолжат со нивното сведочењето во храмот. (Садукеите, секако, не верувале во ангели). (BB)

**3.** Забележете дека нивното бегство не значело само нивно ослободување, туку било со цел да ја завршат задачата што им била дадена. Божествената интервенција им била дадена за да можат да го исполнат својот повик.

**4.** Тие повторно биле божествено уапсени (стих 23-26). Откако го откриле нивното отсуство од затворот, некој ги нашол како поучуваат во храмот и им го пренел тоа на врховните свештеници.

**5.** Управникот на храмот ги вратил назад пред Синедрионот.

**З. Второто сослушување – 5:29-32**

**(Дела 5:29-32)** А Петар и апостолите одговорија и рекоа: “Треба да Го слушаме Бог, а не луѓето. 30 Богот на нашите татковци Го воскресна Исуса, Кого вие Го обесивте на дрво. 31 Бог Го возвиши Него за Управител и Спасител на Својата десна страна, за да му даде покајание на Израел И проштавање на гревовите. 32 Сведоци за тоа сме ние и Светиот Дух, Кого Бог им Го даде на оние, кои Му се покоруваат.”

**1.** Петровата одбрана е сумирана во **Стх. 29:32** “Треба да Го слушаме Бог, а не луѓето.”

**а.** Клучот за успешно служење е да се биде послушен на работите што Бог ти ги рекол.

**б.** Уште еднаш тој ги осудил Синедрионот и народните старешини за убиство (**Стх. 31**).

**в.** Тој им го проповедал Исусовото воскресение и прошка за гревовите.

**г.** Тие рекле дека заедно со Светиот Дух се сведоци за Исус, кого Бог им го дава на оние што му се послушни.

**2.** Забелешка: Каков контраст меѓу апостолите и членовите на советот. Советот бил образуван и назначен, а сепак немало сила во неговото служење. Апостолите биле обични луѓе, а сепак Божјата сила дејствувала во нивните животи.

**S. Реакцијата на советот на Петровата одбрана**

**(Дела 5:33-42)** Кога го слушнаа тоа, ги засегна и се договорија да ги убијат, 34 но тогаш, во Советот стана еден фарисеј по име Гамалиел, учител по Законот, почитуван од целиот народ, и заповеда да ги изведат луѓето за кратко надвор; 35 па им рече: “Мажи, Израелци! Помислете добро што ќе им направите на овие луѓе! 36 Зашто, пред некое време се крена Тевда, кој тврдеше за себе дека е некој, и кон него се приклучија околу четиристотини луѓе. Тој беше убиен, а сите што го слушаа се раштркаа и беа уништени. 37 По него, за време на пописот на населението, се крена Јуда од Галилеја и повлече многу народ по себе. И тој загина, а сите што го слушаа се раштркаа. 38 А во овој случај ви велам: оставете ги овие луѓе и пуштете ги! Зашто, ако овие замисли или овие дела се од луѓе - ќе пропаднат; 39 но, ако се од Бог, не ќе можете да ги уништите; внимавајте, да не станете борци против Бог!” 40 Тогаш го послушаа и ги повикаа апостолите, ги тепаа, им забранија да зборуваат за Исусовото име и ги пуштија. 41 Тие, пак, си заминаа од Советот со радост, зашто беа удостоени да претрпат понижување заради Неговото име. 42 И така, не престанаа секој ден да поучуваат и да проповедаат во Храмот и по куќите дека Исус е Христос.

**1.** Тие биле подготвени да го убијат (**Стх. 33**).

**2.** Биле задржани од страна на еден фарисеј по име Гамалиел (**34-39**).

**3.** Уште еднаш ги предупредиле апостолите да не проповедаат во името на Исус (**Стх. 40**).

4. Ги камшикувале и двајцата со по 39 удари.

**И. Реакцијата на апостолите на советот**

**1.** Тие се радувале зашто биле удостоени да страдаат заради Неговото име (**1 Птр. 4:12-16**).

**2.** Тие продолжиле секојдневно да се собираат во храмот и по домовите и да сведочат. Постапките на советот, иако станувале построги, не ги предомислиле апостолите за нивното сведочење. Тие биле охрабрени и благодарни за можноста.

**3.** Би биле мудри кога би се преиспитале себеси за ова. Колкумина од нас гледаат да ја искористат секоја можност за сведочење? Дали сме волни да продолжиме и кога сме соочени со прогонство? Исус предупредил: ,Слугата не е поголем од својот господар!' **Ако Ме прогонуваа Мене, ќе ве прогонуваат и вас; ако го пазеа Моето Слово, ќе го пазат и вашето. Јвн. 15:20**

**VIII. ПОГЛАВЈЕ 6**

**А. Прогонството се шири – Стефан е убиен**

**1.** Интензитетот на прогонството на црквата растел според растежот и ефектот на црквата во Ерусалим. Прогонството започнало со предупредувањето на Петар и Јован во Дела 3.

**2.** Потоа, во Дела 5, гледаме дека се шири на сите апостоли и наместо предупредување, тие биле тепани.

**3.** Сега гледаме дека прогонството се проширува на сите верници и сведоци сме на првата смрт заради Христос. (ВВ) Има два збора за “круна” во НЗ: *диадема,* што значи “кралска круна” и од каде што потекнува современиот израз дијадема и *стефанос,* “победничка круна”, од каде што потекнува популарното име Стефан. Можеш да наследиш *диадема,* но единствениот начин да добиеш *стефанос* е да ја заслужиш...Стефан, верник исполнет со Духот, бил крунисан од Господ: **“Биди верен до смрт и ќе ти ја дадам круната на животот”. (Откр. 2:10).** Тој бил верен и во животот и во смртта и затоа е добар пример за нас.

**4.** Иако изгледа дека прогонството требало да има голем негативен ефект, се случило токму спротивното. Наместо да го задуши Христовото сведоштво, тоа се проширило низ Јудеја и Самарија, исполнувајќи го Исусовиот мандат.

**Б. Служење на сиромашните – 6:1**

**(Дела 6:1)** Во тие денови, кога учениците се намножија, хеленистите се побунија против Евреите, зашто нивните вдовици беа запоставувани при секојдневната поделба на храна.

**1.** Евреите имале обичај да им служат на сиромашните. “Ниедна друга нација немала поголемо чувство на одговорност за сиромашните од Евреите”.

**2.** Во Ерусалим, двајца назначени луѓе оделе на пазарот и по домовите на луѓето **секој петок наутро** и собирале пари или материјални добра. Подоцна истиот ден тие биле распределувани. Оние што имале привремена потреба добивале доволно за да можат да продолжат понатаму. Оние со трајни потреби (како вдовиците) добивале доволно за 14 оброци, по два оброка дневно за секој ден во неделата. Тоа на еврејски било нарекувано ‘капа’ или кошница.

**3.** Како додаток, **секојдневно** од куќа до куќа се собирал прилог за оние со итни потреби и се нарекувал ‘тамхуи’ или служалник. Оваа традиција очигледно била продолжена од христијанската црква.

**4.** Вдовиците на хеленистите: Во христијанската црква имало два вида Евреи: **Евреи од Ерусалим** и Палестина кои зборувале арамејски, јазик потомок на јазикот на нивните предци. Тие се гордееле со тоа дека немало никакво странско мешање во нивните родови. **Евреи од странските земји (Дијаспората)** кои се вратиле да живеат во Ерусалим. Многу од нив биле надвор од Ерусалим со генерации, го заборавиле еврејскиот и зборувале само грчки. Тие не само што зборувале само грчки, туку имале и грчки карактеристики = **хеленисти**.

**5.** Природните Евреи што зборувале арамејски секогаш гледале пониско на хеленистите. Очигледно тоа влијаело и врз распределувањето на помошта за оние во потреба.

**6.** (ВВ) Кога црквата се соочува со сериозен проблем, водачите и членовите се соочени со повеќе можности. Едно е сигурно, проблемите ни даваат можност да ја провериме нашата служба и да ги откриеме промените што треба да се направат. Во моменти на успех, лесно е да се одржи *статусот кво,* но тоа е опасно...Секоја служба или организација што мисли дека нејзиниот успех ќе продолжи автоматски е осудена на неуспех. Мора редовно да ги испитуваме нашите животи и службите ако не сакаме да почнеме да ги земаме работите здраво за готово.

Апостолите ја проучиле ситуацијата и заклучиле дека *тие* биле одговорни за тоа: тие толку биле зафатени во помагање со распределбата на храна што ја запоставувале молитвата и службата на Божјото Слово. Тие самите си создале проблем затоа што се обидувале да прават премногу. И денес некои пастори се толку зафатени со второстепени задачи што испуштаат да минат соодветно време во проучување и во молитва. Тоа создава “духовен дефицит” во црквата што остава простор да се развиваат проблеми.

Тоа не предлага дека служењето со распределбата на храна е неважна работа, зашто *секое* служење во црквата е важно. Тоа е прашање на приоритети; апостолите правеле нешто што и други можеле да го прават. Се вели дека подобро е да ставиш десет луѓе да ја завршат работата отколку еден човек да се обидува да ја заврши работата за десет луѓе. (ВВ)

**В. Црквата направила структура што ќе ги исполни потребите и ќе го зацврсти сведоштвото – 6:2-4**

**(Дела 6:2-4)** Тогаш дванаесеттемина ги повикаа сите ученици и рекоа: “Не е праведно ние да го оставиме Божјото слово и да служиме околу трпезите. 3 Затоа, браќа, изберете меѓу себе седум мажи, со добар углед, полни со Светиот Дух и мудрост, на кои ќе им ја довериме таа должност, 4 а ние и натаму ќе им се оддадеме на молитвата и на службата на словото.”

Приоритетот на апостолите и старешините на црквата требало да бидат Божјото Слово и молитвата. Со цел да им служат на духовните потреби, суштински било да им се предадат на Словото и молитвата. Невозможно е адекватно да се служи и на физичките и на духовните потреби при грижата за едно стадо. Општа замка за пасторите е да се обидат да бидат сè за секого. Општа грешка на заедниците, особено на помалите, е да имаат премногу барања од пасторот. Како пастор, мора да се чуваш себеси од тоа да си насекаде а да немаш време за Божјото Слово и молитвата. Тоа мора да ти биде приоритет број еден.

**Г. Решението на апостолите**

**1.** Избрале луѓе што биле запознаени со потребата.

**2.** Избрале сочувствителни луѓе полни со вера и со Светиот Дух.

**3.** Верата е приоритет, за кога луѓето што служат ќе се соочат со потребата, да веруваат дека не е преголема за Бог.

**4.** Неопходно е луѓето да бидат полни со Светиот Дух за да имаат мудрост и водство и да знаат како да постапат.

**Д. Резултатот од вистинските приоритети – 6:5-7**

**(Дела 6:5-7)** И предлогот му се допадна на народот, па беа избрани: Стефан, маж полн со вера и со Светиот Дух, потоа: Филип, Прохор, Никанор, Тимон, Пармен и Никола, прозелит од Антиох. 6 Нив ги поставија пред апостолите, а овие, кога се помолија, ги положија рацете на нив. 7 А Божјото слово растеше и бројот на учениците во Ерусалим значително се зголемуваше, а и мнозина свештеници ì се потчинија на верата.

**1.** Еврејските водачи и претежно еврејските членови избрале шест луѓе од хеленистите и еден човек што бил неевреин-прозелит! Каква илустрација на **Римјаните 12:10 и Филипјаните 2:1-4**! Кога ги решаваме проблемите во црквата, мора да мислиме и на другите, а не само на себеси.

**(Рим. 12:10)** Љубете се еден друг срдечно со братска љубов; натпреварувајте се во почит еден спрема друг;

**(Фил. 2:1-4)** И така, ако има некаква утеха во Христос, ако има некакво охрабрување од љубов, ако има некаква заедница на Духот, ако има некакво сочувство и сожалување, 2 направете ја мојата радост целосна, имајќи исти мисли и иста љубов, обединети во духот и со една цел. 3 Не правете ништо од ривалство или од суетно честољубие, туку во понизност сметајте се еден друг за поголем од себеси! 4 Не гледајте само на своите лични интереси, туку и на интересите на другите.

Овие седуммина од Дела 6 обично ги нарекуваме “ѓакони” зашто во **Дела 6:1** се употребува грчката именка *диаконос*, а во **Дела 6:2** глаголот *диаконео*.

(**Дела 6:1-2**) Во тие денови, кога учениците се намножија, хеленистите се побунија против Евреите, зашто нивните вдовици беа запоставувани при секојдневната поделба на храна. 2 Тогаш дванаесеттемина ги повикаа сите ученици и рекоа: “Не е праведно ние да го оставиме Божјото слово и да служиме околу трпезите.

Сепак, оваа титула не им била дадена во ова поглавје, иако ѓакони се спомнуваат во **Филипјаните 1:1**, а квалификациите за нив се дадени во **1 Тимотеј 3:8-13**. Зборот едноставно значи “слуга, служител”. Тие седум луѓе биле понизни слуги на црквата, луѓе чиј труд им овозможил на апостолите да можат да продолжат со нивните важни служби меѓу народот. (ВВ)

**2.** Божјото Слово се ширело затоа што апостолите можеле целосно да му се предадат. Ученици се придодавале затоа што Словото било проповедано. Христовото сведоштво и исполнувањето на духовните и физичките потреби на луѓето ги допирало животите на многумина. Тврдите срца биле освојувани.

**Ѓ. Обвинението против Стефан – 6:8-15**

**(Дела 6:8-15)** А Стефан, полн со благодат и сила, правеше големи чуда и знаци меѓу народот. 9 Но станаа некои од синагогата, наречени Либертинци, Киринејци, Александријци и оние од Киликија и Азија, и се препираа со Стефан. 10 Меѓутоа не можеа да им се противстават на мудроста и на Духот со кои тој зборуваше. 11 Тогаш наговорија луѓе, кои изјавија: “Го чувме како хули против Мојсеј и Бог.” 12 Така ги побунија народот, старешините и закониците, и нагрвалија на него, го фатија и го изведоа пред Советот. 13 Донесоа и лажни сведоци, кои рекоа: “Овој човек постојано хули против ова свето место и против Законот, 14 зашто чувме како зборува дека Овој Исус од Назарет, ќе го разурне ова место и ќе ги измени обичаите, што ни ги предаде Мојсеј.” 15 А сите, кои седеа во Советот втренчено гледаа во него и видоа дека лицето му беше како на ангел..

**1.** Зошто биле подигнати обвиненијата против Стефан? (**Стих 8б**) Има една шема што постојано се повторува во Дела. Кога некој ќе биде изнесен пред Синедрионот, сигурно веќе дејствувал со чуда и знаци. Затоа, поради љубомора, страв од непознатото, или ѓаволот што се обидувал да го спречи Христовото сведоштво, се подигале обвиненија.

**2.** (ВВ) Евреи од многу нации престојувале во Ерусалим во свои “квартови”, а некои од тие етнички групи имале свои синагоги. Слободните (“***либертинците***”) биле потомци на Евреите кои претходно биле во ропство но се избориле за нивната слобода од Рим. Затоа што Павле потекнува од Тарс во Киликија (**Дела 21:39**), можно е да го слушнал Стефан во синагогата и да дебатирал со него. Сепак, никој не можел да се противстави на Стефановата мудрост и силата (види **Лука 21:15**). Нивна единствена алтернатива била да го уништат.

Нивниот однос спрема Стефан е сличен на начинот на кој еврејските водачи се однесувале со Исус. Најпрво, најмиле лажни сведоци да сведочат против него. Потоа, ги поттикнале луѓето да го обвинат за напад врз мојсеевиот закон и храмот. Конечно, откако го исслушале неговото сведоштво, го убиле (види **Мт. 26:59-62; Јвн. 2:19-22**).

**IX. СТЕФАНОВАТА ОДБРАНА – ПОГЛАВЈЕ 7-8:4**

**А.** Неговиот говор не е побивање на обвиненијата, ниту обид да добие помилување од Синедрионот. Неговата одбрана била во облик на историска нарација што може да биде поделена на следниов начин:

**1. Стх. 2-16** – Периодот на патријарсите

**2. Стх. 17-43** – Периодот на Мојсеј

**3. Стх. 44-50** – Шаторот и храмот

**4. Стх. 51-53** – Примена на пораката

**Б. Две главни точки во неговиот говор**

**1.** Обожавањето на Јахве не било ограничено, уште во далечно минато, само на Ерусалим, ниту пак Неговото престојувалиште било само во храмот (Божјото обожавање не е ограничено на Ерусалим).

**2.** Управителите на народот постојано ја правеле истата грешка како оние што сега го обвинувале. Низ историјата, израелските водачи им се заканувале и ги прогонувале и пророците, кои како него, посочувале на вистинското обожавање на нивниот Бог, а нивната непослушност на пророците дури довело до убивање на Месијата.

**3.** (ВВ) Ова е најголемото обраќање во книгата Дела и едно од најважните. Во него, Стефан направил преглед на историјата на Израел и придонесот од неговите почитувани водачи: Авраам (**Дела 7:2-8**), Јосиф (**Дела 7:9-17**), Мојсеј (**Дела 7:18-44**), Исус Навин (**Дела 7:45**), Давид и Соломон (**Дела 7:46-50**). Но, ова обраќање било повеќе од набројување познати факти; исто така било и побивање на нивните обвиненија против него и откривање на нивните национални гревови. Стефан докажал, преку нивните сопствени Писма, дека еврејскиот народ бил виновен за полоши гревови од оние за кои бил обвинет.

**В. Развивање на неговите главни точки - 7:1-8**

Во одговор на врховниот свештеник, Стефан покажал дека Бог бил со Авраам, му дал ветувања и склучил завет со него и со неговите потомци (**Стх. 1-8**).

**(Дела 7:1-8)** Тогаш врховниот свештеник праша: “Точно ли е тоа?” 2 А тој рече: “Луѓе, браќа и татковци, чујте! Бог на славата му се јави на нашиот татко Авраам, кога престојуваше во Месопотамија, пред да се насели во Харан, 3 и му рече: ,Излези од својата земја и својот род и појди во земјата што ќе ти ја покажам!' 4 Тогаш тој излезе од Халдејската земја и се насели во Харан. Оттаму, по смртта на татко му, Бог го пресели во оваа земја, во којашто живеете сега. 5 Но не му даде наследство во неа ниту една педа земја, туку му вети, додека уште немаше дете, дека ќе им даде наследство нему и на неговото поколение. 6 Имено, Бог му рече дека неговите потомци ќе бидат доселеници во туѓа земја и ќе бидат поробени и мачени четиристотини години. 7 ,Но, Јас ќе му судам на народот на кој ќе му робуваат', рече Бог. ,А потоа ќе излезат и ќе Ми служат на ова место.' 8 И му го даде Заветот на обрежувањето; и така на Авраам му се роди Исак и го обрежа на осмиот ден, а на Исак му се роди Јаков; а на Јаков - дванаесетте патријарси.”

**Г. Иако Бог бил со Своите деца, тие се побуниле – 7:9-41**

Тој покажува дека Бог бил со Јосиф и Јаков и го зачувал Израел во Египет. Тој бил исто така со Мојсеј уште од времето кога бил дете сè додека не станал нивни избавител. Стефан продолжува и зборува за тоа како Израелците се бунтувале против Бог дури и кога Тој се грижел за нив (**Стх. 9-41**).

**(Дела 7:9-41)** “А патријарсите му завидоа на Јосиф и го продадоа во Египет, но Бог беше со него, 10 и го избави од сите негови неволи и му даде благонаклоност и мудрост пред фараонот, египетскиот цар, кој го постави за управител на Египет и над целиот свој дом. 11 Тогаш настана глад и голема беда во целиот Египет и Ханаан, та нашите татковци не можеа да најдат храна. 12 А кога Јаков чу дека има жито во Египет, првпат ги испрати таму нашите татковци. 13 Кога дојдоа вторпат, Јосиф им се откри на своите браќа, а фараонот дозна за Јосифовото потекло. 14 Тогаш Јосиф испрати и го повика татка си Јаков и целиот род - седумдесет и пет души. 15 И така Јаков слезе во Египет, каде што починаа тој и нашите татковци. 16 И го пренесоа во Сихем и го положија во гробот што Авраам го беше купил за сребро во Сихем, од Еморовите синови.” 17 “Колку повеќе се приближуваше времето на ветувањето, за кое Бог му се заколна на Авраам, толку повеќе народот се зголемуваше И се намножи во Египет, 18 додека таму не завладеа нов цар, кој не знаеше за Јосиф. 19 Тој лошо постапуваше со нашиот народ, ги измачуваше нашите татковци, принудувајќи ги да ги напуштаат своите доенчиња, за да не останат живи. 20 Во тоа време се роди Мојсеј, кој му беше мил на Бог. Три месеци го одгледуваа во татковиот дом, 21 а кога го напуштија, го зеде фараоновата ќерка и си го одгледа како син. 22 И Мојсеј ја изучи целата египетска мудрост и беше силен во своите зборови и дела. 23 А кога наполни четириесет години науми да ги посети своите браќа - синовите на Израел. 24 И кога виде како еден неправедно страда, го одбрани и го одмазди маченикот, убивајќи го Египќанецот; 25 мислејќи дека неговите браќа ќе сфатат дека Бог, преку неговата рака, им дава избавување, но тие не сфатија. 26 А идниот ден дојде меѓу нив додека се тепаа и се обиде да ги смири, велејќи: ,Луѓе, вие сте браќа! Зошто меѓусебно се повредувате?' 27 Но оној, кој го удираше својот ближен, го турна и рече: ,Кој те постави тебе за началник и за судија над нас? 28 Сакаш ли и мене да ме убиеш како што го уби Египќанецот вчера?' 29 Поради овие зборови, Мојсеј избега и живееше како доселеник во Медиската земја, каде што му се родија два сина. 30 Кога поминаа четириесет години, му се јави ангел во пустината на Синајската Гора, во пламенот од еден трнов џбун. 31 Кога Мојсеј го виде тоа, се зачуди на глетката, а додека се приближуваше, за да види одблизу, се чу Господовиот глас 32 ,Јас Сум Богот на твоите татковци: Богот на Авраам, Исак и Јаков.' Мојсеј се стаписа и не се осмели да погледне. 33 Тогаш Господ му рече: ,Собуј ги сандалите од нозете, зашто местото на кое стоиш е света земја! 34 Навистина го видов измачувањето на Мојот народ во Египет, го чув неговото воздивнување и слегов да го избавам. А сега дојди да те испратам во Египет!' 35 Тој Мојсеј, од кого се откажаа со зборовите: ,Кој те постави тебе за началник и за судија?' - Бог го испрати, преку ангелот, кој му се јави во трновиот џбун, за началник и за избавител. 36 Тој ги изведе правејќи чуда и знаци во Египет, во Црвеното Море и во пустината четириесет години. 37 Тоа е Мојсеј, кој им рече на синовите на Израел: “Бог ќе издигне меѓу вашите браќа пророк како мене.” 38 Тоа е оној, кој во заедницата во пустината, беше со ангелот кој му зборуваше на Синајската Гора, и со нашите татковци; оној кој ги прими живите зборови, за да ни ги предаде нам. 39 Нашите татковци не сакаа да го послушаат, го отфрлија и се свртеа со срцето кон Египет, 40 зборувајќи му на Арон: ,Создај ни богови кои ќе одат пред нас, зашто не знаеме што стана со Мојсеј, кој нè изведе од Египет!' 41 И во тие денови изработија теле и му принесоа жртва на идолот и се веселеа пред делото на своите раце.

**Д. Бог го отфрла Израел – 7:42-47**

Бог тогаш го отфрлил Израел поради неговото постојано идолопоклонство. Иако им го објавил Своето присуство во пустината и ги довел во земјата преку Исус Навин, а подоцна и Давид, кој имаше срце да му изгради светилиште на Бог, иако таа задача му била дадена на Соломон, Тој не можел повеќе да го толерира нивното идолопоклонство (**Стх. 42-47**).

**(Дела 7: 42-47)** Тогаш Бог се сврте од нив и ги предаде да Му служат на небесното воинство, како што е напишано во Книгата на Пророците: 'Доме Израелов, Мене ли Ми принесувавте заклани животни и жртви четириесет години во пустината? 43 Ги носевте Молоховиот шатор и ѕвездата на богот Ромфа, кипови што ги направивте, за да им се поклонувате. Затоа ќе ве преселам подалеку од Вавилон!' 44 Нашите татковци го имаа со себе Шаторот на сведоштвото во пустината, како што Оној Кој му зборуваше на Мојсеј му заповеда да го направи според примерокот што го видел. 45 Нашите татковци го примија и го внесоа со Јошуа, кога ја зазедоа земјата на другите народи, кои Бог ги протера пред нашите татковци, и така беше сè до времето на Давид. 46 Овој најде милост пред Бог, и затоа измоли да Му најде живеалиште на Јакововиот Бог. 47 А Соломон Му изгради Дом.

**Ѓ. Бог не живее во ракотворни домови – 7:48-50**

**1.** Потоа ги потсетил дека Бог не живее во ракотворни домови (**Стх. 48-50**).

**(Дела 7:48-50)** Но Севишниот не живее во ракотворни храмови, како што вели пророкот: 49 ,Небото Ми е престол, а земјата е подношка на Моите нозе. Каков дом ќе ми изградите', говори Господ, 'или какво ќе биде местото за моја починка? 50 Не го направи ли сèто тоа Мојата рака?'

**2.** Тука тој се справува со духовната гордост на Евреите и посочува дека Бог го прима нашето обожавање каде и да сме. **Не мора да одиме во храмот за Бог да нè слушне**.

**3.** Ова исто така зборува и за важноста на обожавањето и општењето со Бог. Никогаш не треба да го запоставиме градењето на секојдневен став на обожавање каде и да сме.

**Е. Божјите цели се често промашени од Неговиот народ – 7:51-53**

**1.** Стефан покажува како Јосиф бил отфрлен од неговите браќа, но бил Божји избран пратеник (**Стх. 9**).

**2.** Мојсеј го искусил истото (**Стх. 35-40**).

**3.** Според таа логика, тој заклучува дека исто како што нивните претци ги отфрлиле пророците и гласниците што Бог им ги испраќал, тие го отфрлиле и Месијата (**Стх. 51-53**).

**(Дела 7:51-53)** О, тврдоглави, со необрежани срца и уши! Вие секогаш Му се противите на Светиот Дух, како вашите татковци така и вие! 52 Кого од пророците не го гонеа вашите татковци? И ги убија оние, кои однапред го навестуваа доаѓањето на Праведникот, чии предавници и убијци сега станавте вие, 53 вие, кои го примивте законот како заповед од ангели - и не го запазивте.”

**Ж. Реакцијата на советот – 7:54-56**

**(Дела 7:54-56)** Кога го чуја тоа, ги засегна во срцата и чкртаа со забите на него. 55 А тој, полн со Светиот Дух, гледајќи втренчено кон небото, ја виде Божјата Слава и Исус како Му стои оддесно на Бог, 56 и рече: “Еве, ги гледам отворени небесата и Синот Човечки како Му стои оддесно на Бог.”

**1.** Воздржаноста го напуштила советот. Стефан бил исполнет со Светиот Дух. Тој ја пробил секоја измама и лажно обвинение и преку Духот пренел порака што ги исполнила нивните срца со презир спрема него.

**2. Стх. 54** – Нивниот гнев се базирал на 4 работи:

**а.** Тој бил хеленист, а не чист Евреин, што ја подгреало нивната предрасуда спрема него.

**б.** Им изгледало дека тој ги одрекува сите оние нешта што им биле најдраги како земјата, законот, храмот...

**в.** Тој сакал да го направи Исус центар на еврејското обожавање наместо нивните традиции.

**г. Стх. 55-56** – Веројатно она што најмалку им се допаднало била неговата визија на Исус воздигнат од десната страна на Бог. Тоа значело дека Исус е еднаков со Бог и дека ја дели Неговата слава.

**З. Каменувањето на Стефан – 7:57-59**

**(Дела 7:57-59)** Тогаш извикаа со силен глас, си ги затнаа ушите и се нафрлија еднодушно врз него. 58 И кога го исфрлија од градот, фрлаа камења на него. А сведоците ги оставија своите облеки до нозете на едно момче, кое се викаше Савле. 59 И фрлаа камења на Стефан, кој викаше, велејќи: “Господи Исусе, прими го мојот дух!”

Каменувањето било суров и нечовечки начин на смрт. Биле употребувани камења доволно големи да скршат нечии коски и главата, а сепак доволно мали да можат да се фрлат со рака. Тоа била бавна и болна смрт, освен ако не била погодена некоја витална точка во главата. После каменувањето, телото било извлекувано, за петиците, надвор од градските порти и оставано на дивите кучиња и ѕверови што се движеле наоколу.

**S. Реакцијата на Стефан – 7:60**

**(Дела 7:60)** Тогаш падна на колена и извика со силен глас: “Господи, не пишувај им го ова за грев!” И кога го рече тоа - почина.

Екстремно тешко е да се разбере длабочината на овој вид прошка. Таа е иста со зборовите што Исус ги изговорил на крстот.

**X. ДЕЛА 8:4 – 12:25 – ЗАКЛУЧОК: СВЕДОШТВОТО ВО ЈУДЕЈА И САМАРИЈА**

**А.** Смртта на Стефан била клучен настан што го започнал ширењето на црквата. Преку прогонството во Ерусалим, евангелието се проширило во Самарија и Јудеја.

**Б.** Овој период, што штотуку го завршивме, го покрива само еврејското сведоштво на црквата (**Дела 2:1-8:3**).

**В.** Периодот што ќе го разгледаме сега е транзиција од претежно еврејско сведоштво во првите седум поглавја, до претежно нееврејско сведоштво во поглавјата **13-28**.

**Г.** Ерусалим останал центарот на христијанското дело, но пред да заврши овој дел ќе видиме постепено менување на центарот во Антиох во Сирија.

**Д.** Овој дел од **8:4-12:25** ќе го гледаме како една целина и ќе ја поделиме на следниов начин:

**1.** Прогонството, раштркувањето и сведоштвото на **Флп 8:1-40**

**2.** Обраќањето на Савле – **9:1-31**

**3.** Делото на Петар – **9:32-11:18**

**4.** Делото на Барнаба – **11:19-30**

**5.** Прогонството на Ирод – **12:1-25**

**XI. ПРОГОНСТВОТО, РАШТРКУВАЊЕТО И СВЕДОШТВОТО НА ФИЛИП - 8:1-40**

**А. Прогонството и раштркувањето на верниците**

**(Дела 8:1-4)** А Савле се согласуваше со неговото погубување. Во оној ден стана и големо прогонство против црквата во Ерусалим; и сите, освен апостолите, се раштркаа по краиштата на Јудеја и Самарија. 2 А побожни луѓе го погребаа Стефан и гласно го оплакуваа. 3 Савле, пак, ја пустошеше црквата, влегуваше од куќа во куќа, извлекуваше мажи и жени и ги предаваше в зандани. 4 Оние кои беа раштркани, одеа проповедајќи го Словото.

**1.** По Стефановата смрт почнало постојано прогонство на новите христијани, а верниците биле извлекувани од нивните домови без разлика на возраста или полот. Ѓаволот сакал да ја уништи раната црква, но прогонството само помогнало во ширењето, затоа што раштркувањето на верниците значело ширење на пораката на евангелието насекаде каде што оделе.

**2.** (ВВ) Книгата Дела и посланијата даваат доволно информации за раниот живот на Савле (Павле).

**а.** Тој бил роден во Тарс во Киликија (**Дела 22:3**), “Евреин од Евреите” (види **2.Кор. 11:22**; **Флп. 3:5**).

**б.** “Син на фарисеј” (**Дела 23:6**), и

**в.** Римски граѓанин (**Дела 16:37; 22:25-28**)

**г.** Бил образуван во Ерусалим од Гамалиел (**Дела 22:3**) и

**д.** Станал посветен фарисеј (**Дела 26:4-5; Флп. 3:5**)

**ѓ.** Според Законот, неговиот живот бил непорочен (**Флп. 3:6**)

**е.** Бил еден од најнадежните млади фарисеи во Ерусалим, на пат да стане голем водач во еврејската вера (**Гал. 1:14**)

Савловата ревност за Законот била јасно покажана преку неговото гонење на црквата (**Гал. 1:13-14; Флп. 3:6).** Тој навистина мислел дека гонењето на верниците е начин да му служи на Бог, така што, тоа го правел со чиста совест (**2 Тим. 1:3**). Тој и бил послушен на светлината што ја имал, а кога Бог му дал уште повеќе светлина, тој послушал и станал христијанин!

На каков начин ја прогонувал црквата Савле? Тој “ја пустошеше црквата”, а глаголот тука опишува диво животно што го распарталува својот плен...Каменувањето на Стефан, кое Савле го одобрил, покажува до каде бил подготвен да оди за да ја исполни својата цел. Тој “до смрт” ги прогонувал и мажите и жените (**Дела 22:4**), влегувајќи во куќите и синагогите (**Дела 22:19**). Верниците биле затворани и тепани (**Дела 22:19; 26:9-11**). Ако се откажеле од верата во Исус Христос (“принудувајќи ги да хулат” – **Дела 26:11**), биле ослободувани; ако не се откажеле, можеле да бидат убиени.

Во подоцнежните години, Павле се опишува себеси како “прекумерно разјарен” (**Дела 26:11**), “хулител, и гонител, и насилник” (**1 Тим. 1:13**)...Тој го правел тоа “од незнаење” (**1 Тим. 1:13**), а Бог му покажал милост и го спасил. Савле од Тарс е последниот човек што ние би го избрале да биде големиот апостол на неевреите!

**Б. Сведоштвото на Филип – 8:5**

**(Дела 8:5)** Така, Филип слезе во градот Самарија и го навестуваше Христос.

**1.** Филиповиот идентитет: Тој не бил апостолот Филип. Тоа може да се разбере од 8:1, каде што се вели дека апостолите останале во Ерусалим.

**2.** Тој бил хеленист (**Дела 6:1,5**)

**3.** Тој бил наречен евангелист во **21:8**, единствената личност во целата книга Дела што е опишана со тој назив.

**4.** Тој имал четири ќерки девици, од кои сите пророкувале.

**В. Самарјаните**

**1. Стх. 5** – градот Самарија: Нејасно е дали Филип отишол во главниот град на Самарија, Севастопол, или отишол во градот Самарија, како што биле и Сихем или Гита.

**2.** Постоело долго непријателство меѓу Евреите и Самарјаните.

**3.** Самарјаните биле потомци на десетте племиња што се одвоиле од Соломоновото царство после неговата смрт. Јуда и Венјамин го сочинувале Јужното Царство, а останатите десет племиња го сочинувале Северното Царство.

**4.** Во 722 год. п.н.е. кога Асирија го освоила Северното Царство депортирала некои од жителите. Тие областа ја населиле со Асирци. Самарјаните се измешале со нив преку мешани бракови.

**5.** Кратко потоа, Јужното Царство било освоено од Вавилон и народот бил однесен во ропство. Тие, за разлика од десетте северни племиња, одбиле да се мешаат и ги зачувале чисти своите еврејски корени.

**6.** Во 5 век п.н.е. на Евреите им било дозволено да се вратат во Ерусалим за повторно да го изградат храмот под водство на Ездра и на Неемија, но на Самарјаните не им било дозволено да помогнат во изградбата поради тоа што сега биле мешан народ.

**7.** Самарјаните изградиле храм-ривал на планината Геризим во времето на Александар Македонски, а дури и застанале на страната на Селевкидите во војната во 167-165 год. п.н.е.

**8.** Јудејците ги сметале Самарјаните за “безумни луѓе” и воопшто не ги сметале за народ.

**9.** Самарјаните верувале само во петокнижието. Тие чекале да се исполни ветувањето на месијанското пророштво дадено од Мојсеј (**Второзаконие 18:15, 18, 19**).

**Г. Проповедањето на Филип било обележано од:**

**1.** Тој го проповедал Исус (Стх. 5,35). Темата на неговото проповедање бил Исус. Неговиот успех како евангелист бил директно поврзан со природата на неговата порака.

**(Дела 8:5)** Така, Филип слезе во градот Самарија и го навестуваше Христос.

**(Дела 8:35)** А Филип ја отвори устата и почнувајќи од тоа место во Писмото, му проповедаше за Исус.

**2.** Тој проповедал за Божјото царство (**Стх. 12**). Тука акцентот е на тоа дека Исус е Месијата и ги исполнува пророштвата за Божјото царство. Способноста да го објасни на разбирлив начин Божјото царство направило да освојува души.

**(Дела 8:12)** Кога му поверуваа на Филип, кој го проповедаше Евангелието за Божјото царство и за името на Исус Христос, се крштаваа и мажи и жени.

**Д. Чуда и знаци го потврдувале неговото проповедање – 8:6-7**

**(Дела 8:6-7)** А народот еднодушно внимаваше на Филиповите зборови, ги слушаше и ги гледаше чудотворните знаци што ги правеше. 7 Зашто од оние коишто имаа нечисти духови, тие излегуваа со голема викотница, а мнозина парализирани и сакати беа исцелени.

Уште еднаш забележете дека чудата не спасуваат никого, но се важни затоа што го потврдуваат авторитетот на словото што Филип го проповедал. Луѓето биле ослободувани преку вистината. Многумина поверувале и крстиле – **Стх. 12**.

**Ѓ. Симон маѓесникот – 8:9-13**

**(Дела 8:9-13)** А во градот се наоѓаше еден човек, по име Симон, кој од порано изведуваше магии и го вчудовидуваше самарискиот народ, тврдејќи за себе дека е тој и тој. 10 Него го слушаа сите, од мал до голем, велејќи: “Ова е голема Божја сила.” 11 А го слушаа затоа што долго време ги восхитуваше со своите магии. 12 Кога му поверуваа на Филип, кој го проповедаше Евангелието за Божјото царство и за името на Исус Христос, се крштаваа и мажи и жени. 13 Самиот Симон поверува, и откако беше крстен, му се придружи на Филип, и гледајќи ги чудотворните знаци и моќните дела што се збиднуваа, се восхитуваше.

**1.** Во после-апостолските записи, тој бил наречен водечки еретик во раната црква. Не треба да се изненадиме ако сатаната му даде сила некому што ќе ги измами луѓето.

**2.** Јустин Маченик (165 г.), кој бил обратен Самарјанин, вели дека Симон бил почитуван како бог меѓу луѓето во Самарија.

**3.** Иринеј (180 г.) го нарекува Симон татко на гностицизмот. Гностиците верувале дека постои повисоко знаење и дека Исус не бил реален, туку само изгледал како реален. Првото поглавје од **1 Јован** било напишано за да ги побие гностиците.

**4.** Изгледало како Симон да имал некакво обраќање (**Стх. 13**), но тоа било повеќе умствено знаење отколку вистинска промена на срцето.

**5.** Забележете го неговиот интерес за чудата на Филип. Јасно е од текстот дека Симон бил привлечен кон исповедање на вера за обраќање поради желба да ја има истата моќ како Филип, а подоцна и Петар (**Стх. 18**).

**6.** Очигледно немало вистинска промена на срцето кај Симон. Неговите мотиви за обраќање биле базирани врз чудотворните знаци и затоа неговата посветеност на Исус била инфериорна на вистинско покајание.

**Е. Сведоштвото е потврдено од ерусалимската црква – 8:14-25**

**(Дела 8:14-25)** А кога апостолите, кои беа во Ерусалим, чуја дека Самарија го прими Божјото слово, им ги испратија Петар и Јован, 15 кои слегоа и се помолија за нив, за да Го примат Светиот Дух, 16 зашто уште ни на еден од нив не беше слегол, а само беа крстени во името на Господ Исус. 17 Тогаш ги положија рацете на нив и тие Го примија Светиот Дух. 18 А кога Симон виде дека Светиот Дух се дава со полагање на рацете на апостолите, им понуди пари, 19 велејќи: “Дајте ми ја и мене таа власт, па врз кого ќе ги положам рацете, да Го прими Светиот Дух!” 20 Но Петар му рече: “Нека одат во неврат твоите сребреници заедно со тебе, зашто си наумил да го добиеш Божјиот дар со пари! 21 Нема за тебе ни дел ни учество во оваа работа, зашто твоето срце не е право пред Бог. 22 Затоа, покај се од оваа твоја нечесност и моли Го Господ ако е можно да ти ја прости мислата на твоето срце. 23 Зашто гледам дека си полн со горчина и во окови на неправдата.” 24 А Симон одговори, велејќи: “Помолете Му се вие на Господ за мене, за да не ме снајде ништо од она што го рековте!” 25 Тие пак, откако посведочија и го кажаа Господовото слово, проповедајќи им го Евангелието на многу самариски села, се вратија во Ерусалим.

**1.** Петар и Јован биле испратени од црквата во Ерусалим да одат и да проверат дали гласините за пробудувањето во Самарија се вистинити. Кога пристигнале, нашле верници кои не ја искусиле манифестацијата на Светиот Дух (**Стх. 14-17**).

Ова е дел од Словото што предизвикал многу теолошки дебати поради изјавата дека Светиот Дух сè уште не слегол врз нив.

Тешко е да се замисли дека Филип не им го објаснил на Самарјаните соодветно начинот на спасението или дека биле крштавани во вода прерано. Сепак, кога ќе размислиме дека имало огромна и горчлива поделба меѓу чистите Евреи во Ерусалим и самарјанските Евреи (мешана раса), може да видиме зошто Бог сакал да тие да имаат посебно искуство слично на она што се случило на Педесетницата во Ерусалим. Ако се случело преку рацете на апостолите од Ерусалим ќе покажело дека истото спасение и истиот Дух кој бил даден во Ерусалим, им бил даден и на Самарјаните, така тргајќи ја преградата на одвојување меѓу овие две еврејски групи. Исто така, тоа би било логично продолжение на носење на пораката на Педесетница до светот на неевреите. Најпрво Евреите (чистите Евреи), потоа Самарјаните (мешавина од Евреи и неевреи) и на крај неевреите во Дела 10, во домот на Корнелиј. На тој начин можеме да видиме дека има три искуства на Педесетница:

**a.** Еврејска Педесетница (Дела 2)

**б.** Самарјанска Педесетница – полуевреи и полунеевреи (Дела 8)

**в.** Нееврејска Педесетница

**2.** Клучните зборови се, “**А кога Симон виде**”. Што видел, што се случило? Верувам дека она што може да се заклучи е дека кога апостолите положиле раце врз новите верници, тие го примиле исполнувањето со Светиот Дух со манифестација на јазици исто како што Евреите го примиле на Педесетница.

**3.** Лично верувам дека тие верници го примиле Светиот Дух кога поверувале и станале членови на Христовото тело. Сепак, затоа што искусувањето на Светиот Дух било сосема нов настан, споен со Божјата желба да ја отстрани поделбата што постоела меѓу Евреите во Ерусалим и оние во Самарија, било важно за нив да го имаат истото искуство слично на она во Ерусалим. Апостолите положиле раце врз тие верници, согласувајќи се во вера и најверојатно се случила манифестацијата на зборување на јазици и тоа било она што Симон го видел и посакал да има сила да го прави истото. Запомнете дека Бог не е врзан со нашите начини на размислување. Со други зборови, Тој не мора да ја следи истата шема на дејствување во Самарија како што било во Ерусалим, или подоцна во домот на Корнелиј. Главниот настан е дека Светиот Дух навистина почнал да се излева над секое тело.

**4.** Докажано е дека обраќањето на Симон е лажно. Петар го разоткрил вистинскиот мотив на неговото срце (**Стх. 23**). Симон, кој се интересирал во надворешните докази, покажал во Стх. 24 дека сакал само да избегне казна, а не да се покае. Таа случка само покажува колку близу може човек да дојде до спасение, а сепак да не се обрати. Симон го слушнал евангелието, ги видел чудата, го исповедал Исус Христос и бил крштаван, а сепак никогаш не се новородил.

**5. Стих 25** насочува кон тоа дека апостолите, веројатно придружени од Филип, се вратиле во Ерусалим, патем проповедајќи во самарјанските села (**Стх. 26**). По одредено време, Филип бил поттикнат, преку визија или појавување на ангел, да оди јужно од Ерусалим, на патот што води кон Газа; град околу 100 км јужно од Ерусалим.

**6.** Причината зошто овој пасус се наоѓа тука е најверојатно за да потенцира како евангелието се проширило меѓу неевреите, најпрво меѓу самарјаните, а сега кај еден прозелит-неевреин. Исто така е важно поради потребата од обединување на еврејските, самарјанските и нееврејските верници.

**7.** Овој Етиопјанец бил нееврејски обратеник на јудаизмот (*прозелит*). Прозелитите го следеле законот, се поклонувале во храмот, се држеле до законите на чиста и нечиста храна и ги следеле еврејските обичаи. Вистинските прозелити дури и се обрежувале.

**Ж. Филиповото сведоштво на Етиопјанецот – 8:26-40**

**(Дела 8:26-40)** И Господов ангел му рече на Филип: “Стани и оди кон југ, по патот што се спушта од Ерусалим спрема Газа, кој е пуст.” 27 Тој стана и тргна. И ете, Етиопјанец- евнух, дворјанин на етиопската царица Кандакија, кој беше задолжен за целата нејзина ризница, а беше дошол во Ерусалим на поклонение, 28 и на враќање, седеше во својата кочија и го читаше пророкот Исаија. 29 А Духот му рече на Филип: “Приближи се и придружи ì се на кочијата!” 30 Кога Филип притрча и чу дека тој го чита пророкот Исаија, и праша: “Го разбираш ли тоа што го читаш?” 31 Тој пак рече: “Како ќе можам да разберам, ако некој не ме упати!” И го покани Филипа да се качи и да седне до него. 32 А текстот од Писмото, што го читаше, гласеше: "Беше одведен како овца на колење, и како што јагнето е немо пред оној кој го стриже, така тој не ја отвори Својата уста. 33 Во Неговото понижување не доби праведен суд. Кој ќе ја сфати Неговата генерација, зашто Неговиот живот се зеде од земјата.” 34 Тогаш евнухот одговори, велејќи му на Филип: “Те молам, за кого го вели ова пророкот? За себе или за некој друг?” 35 А Филип ја отвори устата и почнувајќи од тоа место во Писмото, му проповедаше за Исус. 36 А кога патувајќи дојдоа до некоја вода, евнухот рече: “Еве вода! Што ме спречува да се крстам?” 37 А Филип рече: “Ако веруваш од сè срце - смееш.” Тој одговори, велејќи: “Верувам дека Исус Христос е Божјиот Син.” 38 И заповеда да застане кочијата, па двајцата, Филип и евнухот, слегоа во водата, и го крсти. 39 А кога излегоа од водата, Господовиот Дух го грабна Филипа; евнухот веќе не го виде. И продолжи радосно по својот пат. 40 А Филип се најде во Азот, а потоа, поминувајќи проповедаше по сите градови додека не дојде во Цезареја.

**1. За Етиопјанецот**

**а.** Тој бил висок службеник и бил одговорен аа кралската ризница (**Стх. 27**).

**б.** Тој бил евнух – човек на кого му била одземена машкоста, а најчесто тоа биле луѓе избрани да работат во царскиот харем.

**в.** Тој бил прозелит во еврејската вера или близу прозелит и бил отворен за упатства (**Стх. 31, 34**). Тој бил човек што ги чита Писмата, ја барал вистината, но сепак немал личен и спасителен однос со Исус. Читање на Словото и покажување интерес за духовните работи не е спасение. Спасението вклучува препознавање на нашата грешна состојба, покајание за гревот и предавање на животот и на срцето на Исус.

**2. Филип бил воден од Светиот Дух да сведочи**

**а.** Погледнете ја важноста од слушање на гласот на Духот.

**б.** Филип не гледал на тоа дали тој човек е висока личност во царскиот двор. Тој едноставно бил послушен.

**в.** Твојата служба секогаш ќе успева ако научиш да бидеш послушен на тивкиот глас.

**3. Пораката на Филип**

**а.** Тој го проповедал Исус.

**б.** Филип ги познавал Писмата и добро знаел како да го употребува Божјото Слово.

**в.** За успехот на неговата служба било витално да научи да го употребува Словото и да ја објасни вистината.

**4. Етиопјанецот се обраќа – Филип продолжува да проповеда**

**а.** Етиопјанецот бил пресведочен преку Писмата дека Исус Христос е Божјиот Син. Тој бил подготвен да се посвети преку надворешна исповед – крштавање.

**б.** Доказот за покајание и обраќање често е вистинската радост – (**Стх. 39**).

**в.** Филиповата служба продолжила низ Самарија сè додека не дошол во Цезареја, каде што го наоѓаме во **Дела 21:8,9**.

**XII. ОБРАЌАЊЕТО НА САВЛЕ – 9:1-31**

Во неговата “**Пресвртници во историјата**”, покојниот великодостојник од Биркенхед пишува, “Од сите луѓе што можат да тврдат дека го промениле текот на историјата, Св. Павле мора со сигурност да го заземе првото место. Тој ги разработил основните идеи на западната цивилизација: целата наша историја носи белег на таа кариера на горливо поучување кое еврејскиот изработувач на шатори го поучувал после неговото обраќање кон верата во Исус Христос”.

Лука претходно го претстави Савле во 7:58 како млад човек што се согласувал со каменувањето на Стефан. Во 8:1,3, го гледаме како реализира сурова акција, одејќи од куќа до куќа и извлекувајќи мажи и жени кои веруваат во Исус и фрлајќи ги во затвор.

**А. Времето и околностите на неговото обраќање – 9:1-2**

**1.** Околу 34-37 год.

**2.** Во **Дела 9:1** Павле сè уште ја исполнувал својата акција на искоренување на црквата.

**(Дела 9:1)** А Савле, сè уште исполнет со закани и убиства против Господовите ученици, отиде при врховниот свештеник.

**3.** Савле не сакал ни еден христијанин да побегне, па така, отишол кај врховниот свештеник да добие дозвола да ги доведе христијаните-хеленисти што побегнале во Дамаск (**Стх. 2**).

**(Дела 9:2)** И измоли од него писма до синагогите во Дамаск; ако најде таму некои следбеници на овој Пат, мажи и жени, да ги доведе врзани во Ерусалим.

**4.** Надлежноста на врховниот свештеник за сите религиозни прашања не била само во Палестина туку и надвор од неа. Врховен свештеник бил или Кајафа или Теофил.

**5.** Дамаск бил околу 270 км североисточно од Ерусалим или пат од една седмица. Таму живеела голема еврејска заедница.

**Б. Искуството на обраќањето – 9:3-6; 22:4-11, 26:13-18**

**(Дела 9:3-6)** Кога патувајќи се приближи до Дамаск, одненадеж го осветли светлина од небото; 4 падна на земјата и чу глас, кој му рече: “Савле, Савле, зошто Ме прогонуваш?” 5 А тој праша: “Кој си Ти, Господине?” А Тој рече: “Јас Сум Исус, Кого ти Го прогонуваш!” 6 “Стани и влези во градот, та ќе ти се каже што треба да правиш!”

**1.** Светлина од небото – во **Дела 26** Павле вели дека таа светлина била посветла од сонцето. Треба да се забележи дека таа случка се случила на сред ден. Ефектот од ненадејноста и интензитетот на светлината го фрлиле на земја.

**2.** Савле го слушнал гласот и Исусовото прашање (**Стх. 4**). Прашањето што Господ му го поставил открива дека кога некој ќе му погреши на некој Христов следбеник, му погрешил на Христос.

**3.** Во неговиот одговор (**Стх. 5**), Павле го употребил зборот “Господ” што открива дека знаел дека е во присуство на некој поголем од него. Во тој момент, тој не сфаќал точно кој му се обраќа.

**4.** Исус му се открил на Павле (**Стх. 5б**). Какво неверојатно откровение мора да претставувале тие зборови за Савле зашто верувал дека му служи на Бог со тоа што се обидува да го збрише тоа отпадништво од јудаизмот што се случувало во Ерусалим.

**5.** Потоа открил дека тој Исус, чии следбеници се обидувал да ги истреби, е жив и воздигнат веднаш до Бог. Тоа го оставило со еден заклучок. Работите што ги проповедал Стефан се вистинити.

**6.** Павловата реакција на откровението (**Стх. 6**).

**а.** На гласот што го слушнал, тој одговорил со покороност.

**б.** Бил однесен во градот каде што требало да чека понатамошни упатства (**Стх. 6б**).

**(Дела 9:6)** “Стани и влези во градот, та ќе ти се каже што треба да правиш!”

**в.** Кога станал, тој бил заслепен и морал да биде одведен во Дамаск.

**В. Павловото испраќање – 9:10-19**

**(Дела 9:10-19)** А во Дамаск постоеше еден ученик, по име Ананиј, и Господ му се јави во видение: “Ананиј!” А тој изусти: “Еве ме, Господи!” 11 А Господ му рече: “Стани и оди во улицата што се вика ,Права', во куќата на Јуда и побарај го човекот од Тарс, наречен Савле, зашто, ете, тој се моли.” 12 И виде во видение човек по име Ананиј, како влегува кај него и ги полага рацете на него за да прогледа.” 13 Ананиј одговори: “Господи, чув од мнозина за тој човек, колку зло им направил на Твоите светии во Ерусалим. 14 А тука има власт од првосвештениците да ги врзе сите оние кои го повикуваат Твоето име.” 15 А Господ му рече: “Оди, зашто тој човек е Мој избран сад, за да го изнесе Моето име пред нееврејските народи, пред цареви и пред синовите на Израел. 16 Јас ќе му покажам колку треба да пропати поради Моето име.” 17 Ананиј отиде, влезе во куќата и откако ги положи рацете на него, рече: “Брате Савле, Господ Исус, Кој ти се јави на патот по кој доаѓаше, ме испрати за да прогледаш и да се исполниш со Светиот Дух.” 18 И веднаш од неговите очи падна нешто како лушпи и тој прогледа; стана и беше крстен; 19 и откако се најаде, закрепна. Неколку дена Савле помина со учениците што беа во Дамаск.

**1.** Савле бил избран сад (**9:15**). Тој требало да ја однесе пораката на надеж кај неевреите (**Дела 9:15б**). Тоа било продолжение на директното исполнување на ветувањето што Бог му го дал на Авраам “**Преку тебе ќе бидат благословени сите народи**”.

**2.** Павле бил исполнет со Светиот Дух за да ја започне задачата (**9:17**). Кога посакуваме да му служиме на Христос, мора да го правиме тоа во силата на Светиот Дух.

**3.** Павле минал време со учениците во Дамаск (Стх. 19б). Тоа било време на зацврстување, советување и упатства пред заминување.

**4.** Интересно е да се забележат во Дела 9 различните имиња што се употребуваат за Божјиот народ: ученици (**Дела 9:1, 10, 19, 25-26, 36, 38**), следбеници на патот (**Дела 9:2**), светии (**Дела 9:13, 32, 41**), сите што го повикуваат Божјото име (**Дела 9:14, 21**) и браќа (**Дела 9:17, 30**). Ние најчесто го употребуваме зборот *христијани*, иако тој збор не се појавува сè до подоцна (**Дела 11:26**). “Ученици” е името што најмногу се употребува во книгата Дела, но не го наоѓаме во посланијата. Таму за Божјиот народ најчесто се употребува името “светии”.

**Г. Првото проповедање на Павле – 9:20-22**

**1.** Тој почнал да го проповеда Исус и дал сведоштво за своите лични искуства, искуството на патот за Дамаск, длабокиот ефект од Стефановата смрт.

**(Дела 9:20-22)** И веднаш почна да Го навестува Христос по синагогите, велејќи дека Тој е Божјиот Син. 21 А сите што го слушаа се восхитуваа и велеа: “Не е ли овој, оној кој во Ерусалим ги истребуваше оние кои го изговараа ова Име, и зар не дојде ваму за да ги поведе врзани пред првосвештениците?”

**2.** Од Галатите **1:15-19** знаеме дека Павле не се сретнал со апостолите се додека не поминал време добивајќи упатства од Господ. Не знаеме колку долго Павле се задржал во Арабија, но знаеме дека се вратил во Дамаск и по три години отишол во Ерусалим. Ако го лоцираме времето што Павле го поминал добивајќи упатства од Господ во текстот на Дела, тоа најверојатно би било меѓу **стиховите 21 и 22.**

**(Гал. 1:15-19)** А кога Му беше по волја на Бог, Кој ме издвои уште од утробата на мојата мајка и ме повика преку Својата благодат, 16 да Го открие во мене Својот Син за да Го проповедам меѓу неевреите, не се посоветував веднаш со телото и крвта, 17 ниту отидов горе во Ерусалим кај оние кои пред мене беа апостоли, туку отидов понатаму во Арабија и пак се вратив во Дамаск. 18 А три години подоцна отидов горе во Ерусалим за да го видам Петар, и останав кај него петнаесет дена. 19 Но не видов некој друг од апостолите, освен Јаков, Господовиот брат.

**3.** Зошто Павле отишол во Арабија да прима упатства од Господ? Имало многу работи што требало да му се разјаснат на Савле пред да може да служи ефективно како апостол на Исус Христос. Ако Павле заминал во областа околу планината Синај (**Гал. 4:25**), таквото патување барало храброст. Веројатно тогаш искусил “опасности од разбојници” и “во опасности во пустина” (**2 Кор. 11:26**). Исто така, можно е да евангелизирал додека бил во Арабија, зашто кога се вратил во Дамаск, тој веќе бил обележан човек...

Кога се вратил во Дамаск, тој почнал да сведочи, а Евреите барале начин да го замолчат. Сега тој требало да открие што значи да бидеш ловен наместо да бидеш ловец! Тоа бил почетокот на неговите страдања заради Христовото име (**Дела 9:16**). (ВВ)

**Д. Завери за убиство на Павле – 9:23-31**

Првата завера била исценирана во Дамаск – 23-25

Втората завера била исценирана во Ерусалим – 26-31

**1.** Првата завера

**(Дела 9:23-25)** И откако изминаа многу денови, Евреите сковаа заговор да го убијат. 24 Но Павле дозна за тој нивни заговор. А тие ги демнеа градските порти и дење и ноќе, за да го убијат. 25 Но учениците го зедоа и во кошница го префрлија ноќе преку ѕидот.

**а.** Павле живее и проповедал во Дамаск три години (**Гал. 1:15-18**). Сепак, неговата порака за Исус им била неугодна на Евреите што сè уште биле во своите традиции и барале начин да се ослободат од Павле. Ловецот сега бил ловен.

**б.** **Стх. 25**. Неговото бегство било изведено преку спуштање во кошница преку прозорец во ѕидот (**2.Кор. 11:32-32**).

**2.** Втората завера

**(Дела 9:26-31)** А кога дојде во Ерусалим, се обидуваше да им се придружи на учениците, но сите се плашеа од него, зашто не веруваа дека е ученик. 27 Тогаш Барнаба го зеде и го одведе кај апостолите, им раскажа дека на патот Го видел Господ, дека Му зборувал и дека во Дамаск проповедал смело во Исусовото име. 28 И со нив слободно се движеше во Ерусалим, 29 говорејќи смело во името на Господ. Тој зборуваше и се препираше со хеленистите, а тие настојуваа да го убијат. 30 А кога браќата дознаа за тоа, го одведоа во Цезареја, и оттаму го испратија во Тарс. 31 И така, низ цела Јудеја, Галилеја и Самарија за црквата настапи мир; се надградуваше, живееше во страхопочит спрема Господа и продолжуваше да расте во утехата на Светиот Дух.

**а.** Постојат две паралелни верзии за Павловата посета на Ерусалим што самиот тој ги раскажува (**Дела 22:17-21 и Гал. 1:18-20**). Забележете ги следниве точки за тоа.

**(I)** По три години проповедање во Дамаск, тоа била прва Павлова посета на Ерусалим (**Гал. 1:15-18**). Таму останал само 15 дена (**Гал. 1:18**).

**(II)** Не бил прифатен од учениците и го отфрлиле поради страв (**Дела 9:26**).

**(III)** Барнаба се спријателил со Савле и ги убедил апостолите дека тој е навистина обратен и посведочил за неговата служба.

**б.** Треба да се запомни една важна работа. Кога си дел од локално заедништво и си покорен на водството на црковното тело, имаш луѓе околу тебе што можат да те поддржат и да посведочат за твојот повик и валидноста на твојата служба.

**в.** Без поддршката од Барнаба, Павле би бил целосно игнориран од апостолите, а тоа би влијаело на неговата служба.

**г.** Вклучи се, служи таму каде што си и биди верен во службата.

**д.** Тој служел меѓу евреите-хеленисти во Ерусалим (**Стх. 29**) и се сретнал со истото противење како Стефан кога се обиделе да го убијат. Прогонството и визијата го испратиле Павле од Ерусалим.

**ѓ.** Браќата го испратиле во Тарс (9:30), каде што останал сè додека не дошол Барнаба и го однел во Антиох (11:25-26).

**е.** Заклучок (**Стх. 31**). И покрај прогонството, раната црква станувала сè посилна додека живеела во стравот Господов и утехата на Светиот Дух.

**Ѓ. Делото на Петар – 9:32-35**

Петар бил во Ерусалим кога пристигнал Павле. Освен Јаков, тој бил единствениот апостол што се сретнал со Павле.

Сè дотогаш, тој бил во Ерусалим, со исклучок на краткото патување во Самарија, а потоа неговото дело продолжило во четири места: Лида (9:32-35), Јопа (9:36-10:23), Цезареја (10:23-48) и Ерусалим (11:1-18).

**Е. Петар во Лида – 9:32-35**

**(Дела 9:32-35)** А кога Петар ги обиколуваше тие места, дојде и кај светиите, кои живееја во Лида. 33 Таму најде еден човек, по име Енеј, кој лежеше осум години парализиран в постела. 34 И Петар му рече: “Енеј, Исус Христос те исцели; стани и опаши се!” И тој веднаш стана. 35 И го видоа сите жители во Лида и во Шарон, и Му се обратија на Господа.

**1.** Лида бил град околу 20 километри југоисточно од Јопа, наречен Лод во СЗ (**1 Лет. 8:12**). Современите Израелци го употребуваат старозаветното име. Градот се наоѓа среде богата и плодна рамнина. Таа била една од најзападните еврејски населби по Излезот, местото опишано како Ге-хахарашим, долината на ковачите и занаетчиите. Таму Петар го исцелил парализираниот и освоил многу обратеници (**Дела 9:32-35**).

**2.** Петровата цел при одењето таму била да ја исполни Исусовата заповед да го храни стадото или да го провери напредокот на евангелието меѓу еврејската заедница.

**3.** Енеј најверојатно бил хеленист што станал христијанин, веројатно бил спасен на Педесетница ИЛИ при раштркувањето на хеленистите во Ерусалим, или пак, можеби преку службата на Филип.

**4. Стх. 34а** - “Исус Христос те исцелува” или “во овој момент Исус Христос те исцелува”. Моментално исцеление – вестите се шират и следува пробудување (**Стх. 35**).

**Ж. Петровото воскресение на Табита во Јопа (9:36-43)**

**(Дела 9:36-43)** А во Јопа имаше една ученичка по име Табита (што преведено значи Срна). Таа беше полна со добри дела и со милостини, што ги правеше. 37 Во тие денови се разболе и умре. Ја избањаа и ја ставија во горната соба. 38 А бидејќи Лида е близу до Јопа, учениците чуја дека Петар е таму и испратија кај него двајца мажи, кои го молеа: “Не забавај се со доаѓањето кај нас!” 39 А Петар стана и тргна со нив. Кога дојде, го одведоа во горната соба и му пристапија сите вдовици лелекајќи и покажувајќи му ги туниките и облеките, што ги правеше Срна додека беше со нив. 40 А Петар ги истера сите надвор, клекна на колена, се помоли и се сврте кон мртвото тело, па рече: “Табита, стани!” А таа ги отвори очите, и кога го виде Петар седна. 41 Тој, пак, ì ја подаде раката и ја поткрена. Потоа ги викна светиите и вдовиците и им ја покажа жива. 42 Тоа се разгласи по сета Јопа и мнозина поверуваа во Господ. 43 Тој пак остана многу денови во Јопа, кај некојси кожар Симон.

**1.** Има повеќе значајни настани што го промениле текот на историјата на раната црква.

**а.** Излевањето на Светиот Дух на Педесетница.

**б.** Прогонството на еврејските верници и нивното раштркување.

**в.** Обраќањето на Павле.

**г.** Сега се случил многу значаен настан. Враќањето во живот на Табита се случило во Јопа и го променило правецот на движење на целата црква.

**2.** Јопа се наоѓа околу 60 км северозападно од Ерусалим. Денес е модерно предградие на Тел Авив. Тоа е древен град што датира од 15 век п.н.е.

**3.** Ова е првпат некој да биде воскреснат од мртвите во книгата Дела.

**4.** Табита била Исусов ученик, “полна со добри дела” (**Стх. 36**). Таа се разболела и набрзо умрела (**Стх. 37**). Учениците слушнале дека Петар е во Лида, која била на 3 часа пешки од Јопа, и испратиле да го викнат. Тоа бил очигледен чин на вера зашто тие не го викнале Петар да одржи погребна церемонија. Петар дошол веднаш, што било чекор на вера и од негова страна.

**5. Стх. 40** - Забележете ја разликата меѓу овој настан и воскреснувањето на Јаировата ќерка што ја воскреснал Исус. Исус едноставно изговорил живот во неа. Исус е воскресението и животот. Петар најпрво отишол кај оној што ги поседува воскресението и животот.

**6. Стх. 42** - Забележете уште еднаш дека директниот резултат од чудото било пробудување.

**7. Стх. 43** - Симон кожарот. Овој стих е клучна врска за претстојното обраќање на Корнелиј. Кожарството било сметано за нечиста работа. Жените чии мажи биле кожари имале доволна основа за развод. Овој стих ја покажува Петровата еманципација од обредните закони и традиции. Еден коментар вели, “Петар бил на половина пат до Корнелиј и неевреите кога преноќил кај кожарот...Божјото провидение ги води луѓето чекор по чекор”.

**XIII. ПОГЛАВЈЕ 10**

**А. Подготовка за сведочење на неевреите – 10:1-23а**

Постојат четири главни причини зошто Лука го документира обраќањето на Корнелиј и неговиот дом:

**1.** Раната црква се противела на идејата неевреите да бидат директно евангелизирани или прифатени во христијанското заедништво без да имаат некаква врска со јудаизмот.

**2.** Бог покажал дека тој е оној што ги внесува неевреите во црквата преку чудотворна потврда.

**3.** Петар бил тој, а не Павле, што бил употребен за отворање на вратата за неевреите.

**4.** Црквата во Ерусалим конечно го прифатила обраќањето на неевреите, без лојалност кон јудаизмот, зашто очигледно било дека тоа го потврдил Бог.

**Б. Заднина – Дела 10:1-2**

**(Дела 10:1-2)** Во Цезареја беше некој човек, по име Корнелиј, стотник во таканаречениот Италски полк. 2 Тој со сиот свој дом беше посветен и богобојазлив, му даваше многу милостина на народот и постојано Му се молеше на Бог.

**1.** Цезареја се наоѓала на брегот на Средоземното Море, околу 100 км североисточно од Ерусалим. Во новозаветно време таа била главен град на римската провинција Јудеја.

**2.** Корнелиј бил стотник во римската војска. Кохортата била 1/10 од римскиот легион со 300-600 луѓе (**Стх. 2**). Тој бил побожен човек што дарежливо им давал на оние што се во потреба и редовно му се молел на Бог.

**В. Бог го подготвува Корнелиј – 10:3-8**

**(Дела 10:3-8)** Околу деветтиот час на денот, виде јасно во видение Божји ангел, како доаѓа при него и му вели: “Корнелиј!” 4 Овој се загледа во него и исплашен изусти: “Што е, Господи?” А тој му рече: “Твоите молитви и твоите милостини се воздигнаа до Бог и Тој си спомнува за нив. 5 А сега, испрати луѓе во Јопа и повикај го Симон, наречен Петар. 6 Тој престојува кај некој кожар, Симон, чија куќа е крај морето.” 7 И кога си отиде ангелот кој му зборуваше, викна двајца свои слуги и еден побожен војник, од оние кои беа постојано покрај него, 8 и откако им кажа сè, ги испрати во Јопа.

**1.** Треба да се забележи дека Бог специфично интервенирал да ги подготви неевреите за нивно прифаќање во црквата. Тој исто така подготвил пат за нивно прифаќање во ерусалимската црква.

**2.** Причината: Имало огромна предрасуда од страна на Евреите спрема неевреите. Допирањето до неевреин би го направило Евреинот нечист, храната на неевреите им била сквернавење, а нивната религија богохулство. Јазот не можел да го премости никој освен Божјата рака.

**3. Стх. 3** - Корнелиј имал визија во деветиот час (15 ч.). Поентата била во тоа дека било сред ден. Тоа било времето за молитва на Евреите.

**4. Стх. 5-6** – Ангелот му дал упатства да испрати да го викнат Петар. Не му била дадена опција дали да дејствува или не. Послушноста кон визијата е клучна.

**5. Стх. 7,8** – Корнелиј одговорил на тоа и испратил луѓе во Јопа за да го повикаат Петар.

**Г. Бог го подготвува Петар – 10:9-23**

**(Дела 10:9-23)** А утредента, додека тие патуваа и се приближуваа до градот, Петар излезе околу шестиот час и се качи на покривот од куќата за да се помоли. 10 Огладне и посака да јаде; и додека му приготвуваа јадење, тој падна во занес 11 и виде отворено небо и нешто како големо платно, врзано за четирите краишта како се спушта на земјата. 12 Во него беа сите четироножни животни, диви ѕверови, земни лазачи и небесни птици. 13 И еден глас му рече: “Стани, Петре, коли и јади!” 14 А Петар рече: “Никако, Господи, зашто уште никогаш не сум јал нешто погано и нечисто!” 15 А гласот повторно му се јави: “Она што Бог го има исчистено, не нарекувај го погано!” 16 Тоа се случи трипати, и платното пак се крена на небо. 17 И додека Петар беше во недоумение, што би можело да значи видението што го виде, ете, луѓето испратени од Корнелиј, стоеја пред тремот, се распрашуваа за куќата на Симон, 18 па прашаа дали тука престојува Симон, наречен Петар?” 19 И додека Петар уште размислуваше за видението, Духот му рече: “Еве, те бараат тројца мажи; 20 стани, слези долу и оди со нив без никакво сомнение, зашто Јас ги пратив!” 21 Тогаш Петар слезе кај луѓето и рече: “Еве, јас сум оној што го барате. Зошто дојдовте?” 22 А тие рекоа: “Стотникот Корнелиј - човек праведен и богобојазлив, посведочен од целиот еврејски народ, прими заповед од свет ангел да те повика во својот дом и да чуе зборови од тебе.” 23 Тогаш ги повика внатре и ги прибра. А утредента стана и отиде со нив, а некои браќа од Јопа го придружија.

**1.** Петар се молел. Забележете дека за време и на двете визии луѓето се молат. Ова е значајна поента.

**2.** Тој паднал во транс (Стх. 10б) и видел визија. Платно со секаков вид животни, чисти и нечисти. Глас му рекол да коле и да јаде. Гласот му го заповедал истото уште двапати (Стх. 15). Она што Бог го исчистил ние не смееме да го нарекуваме нечисто. После три пати, платното повторно било кренато на небото.

**3. Стх. 17** – Петар не ја разбрал примената на таа визија, но, сепак, Бог наскоро му го открил значењето.

**4.** Погледнете ја разликата во реакцијата на Корнелиј и Петар. Корнелиј дејствувал веднаш во послушност на визијата што ја имал. Петар не дејствувал веднаш и останал збунет и зачуден.

**5. Во Стх. 18-23**, луѓето на Корнелиј пристигнале во домот на Симон. Духот го водел Петар да се поздрави и да ги прифати. Тие преноќиле со Петар и следниот ден продолжиле кон Цезареја.

**Д. Петар во Цезареја – 10:24-48**

(**Дела 10:24-48**) На другиот ден влегоа во Цезареја, а Корнелиј ги очекуваше, и ги беше повикал своите роднини и блиски пријатели. 25 А кога Петар влегуваше, Корнелиј го пречека, падна пред неговите нозе и се поклони. 26 Петар го подигна, велејќи: “Стани! И јас сум само човек!” 27 Така разговарајќи со него, влезе и најде мнозина собрани, 28 на кои им рече: “Вие знаете дека на Евреин не му е дозволено да се дружи со човек туѓинец и да доаѓа кај него. Но, мене Бог ми кажа никого да не нарекувам поган или нечист. 29 Затоа дојдов без противење кога ме повикавте, па ве прашувам - која е причината што ме викнавте?” 30 И Корнелиј рече:"Има четири дена, па до овој час, деветтиот, постев и се молев во својот дом; и ете, пред мене застана човек во светла облека 31 и рече: ,Корнелиј, ислушана и прифатена е твојата молитва и Бог си спомна за твоите милостини. 32 Затоа, испрати некого во Јопа и повикај го Симон, наречен Петар! Тој престојува во куќата на Симон, кожарот, крај морето.' 33 И веднаш пратив да те повикаат, а ти арно направи што дојде. Сега, тука, сите сме пред Бог, за да чуеме што сè Господ ти заповедал.” 34 Тогаш Петар изусти, велејќи: “Навистина гледам дека Бог не е наклонет кон никого, 35 туку кај секој народ Нему Му е мил оној, што има страхопочит спрема Него и кој постапува праведно. 36 Вие го знаете Словото што им го испрати на синовите на Израел, навестувајќи го Евангелието на мирот преку Исус Христос (Тој е Господ на сите). 37 Самите знаете што се случи по сета Јудеја, почнувајќи од Галилеја, по крштавањето што го навестуваше Јован; 38 Го знаете Исус од Назарет, како Бог Го помаза со Светиот Дух и со сила, Кој проживеа правејќи добрини и исцелувајќи ги сите кои ѓаволот ги измачуваше, зашто Бог беше со Него. 39 А ние сме сведоци за сè што направи во земјата на Евреите и во Ерусалим; Го убија обесувајќи Го на дрво. 40 Него Бог Го воскресна на третиот ден и Му даде да се појави, 41 но не на сите луѓе, туку на однапред од Бог избраните сведоци - нам, коишто јадевме и пиевме со Него откако воскресна од мртвите. 42 Тој ни заповеда да му навестиме на народот и смело да сведочиме дека Тој е од Бог определениот Судија на живите и мртвите. 43 Сите пророци сведочат за Него дека секој кој верува во Него добива проштавање на гревовите преку Неговото име.” 44 Додека Петар сè уште ги зборуваше овие зборови, Светиот Дух слезе на сите кои го слушаа говорот 45 и се зачудија обрежаните верници кои дојдоа со Петар, дека и на неевреите се излеа дарот на Светиот Дух; 46 зашто ги чуја како зборуваат во јазици и Го величаат Бог. Тогаш Петар рече: 47 “Може ли некој да им забрани да се крстат со вода овие што Го примија Светиот Дух како и ние?” 48 И им заповеда да се крстат во името на Исус Христос. Тогаш го замолија да остане уште неколку денови.

**1.** Петар заминал за Цезареја во послушност на Светиот Дух и поради визијата. Значењето му било разјаснето преку гласниците на Корнелиј.

**2.** Петар очекувал да се случи нешто посебно па затоа си земал со него сведоци. Тоа било многу важно подоцна во Ерусалим.

**3.** Тука може да научиме дека е важно да имаме со нас други сведоци кога одиме во невообичаени ситуации. За поддршка, за сила и за заштита од лажни обвиненија.

**4.** На кои ситуации можеш да се сетиш кога ова може да биде важно?

**а.** Служење во домот на некоја сама личност од спротивниот пол.

**б.** Одење на средба или меѓу група луѓе каде што може да има конфронтација или непријателска реакција.

**5.** Корнелиј очекувал да се случи нешто посебно (**Стх. 24б**). Петар му проповедал на Корнелиј и на целиот негов дом.

**6.** Визијата што ја добил претходно сега му била јасна. Бог ги прифатил неевреите (**Стх. 34-35**).

**7.** Петар зборувал за Исус од Назарет, за Неговиот живот и делата, за Неговото распнување и смртта, за Неговото воскресение и сведочењето на многумина – како бил назначен за судија на живите и мртвите и на крајот им го објаснил патот на спасението (**Стх. 43**).

**8.** Неевреите го прифатиле Христос во своите срца, а Бог им дал непобитен доказ (**Стх. 44-48**). Спасението и исполнувањето со Светиот Дух дошле заедно и Евреите биле вчудовидени.

**9.** Ова го разурнало нивното разбирање, зашто Бог прифатил луѓе без никаква посветеност на јудаизмот. Биле дадени непобитни докази. Тој настан ја променил насоката на црквата засекогаш. Бог го прифаќа секој што верува.

**XIV. ПОГЛАВЈЕ 11**

**А. Петар во Ерусалим – 11:1-18**

**(Дела 11:1-18)** А апостолите и браќата во Јудеја чуја дека и неевреите го примиле Божјото слово, 2 и кога Петар дојде горе во Ерусалим, обрежаните се препираа со него, 3 велејќи: “Влезе при необрежани луѓе и јадеше со нив!” 4 Тогаш Петар почна да им зборува и да им излага редум: 5 “Бев во градот Јопа, се молев и во занес видов видение, нешто како големо платно, што врзано на четирите краишта слегува од небото, и дојде до мене. 6 Кога погледнав во него и разгледав, видов во него четироножни земни животни, ѕверови, лазачи и небесни птици. 7 И чув глас, кој ми рече: ,Стани, Петре! Коли и јади!' 8 А јас реков: ,Никако, Господи, зашто ништо погано или нечисто никогаш не влегло во мојата уста.' 9 Тогаш гласот од небото ми рече по вторпат: ,Она што Бог го исчистил, не нарекувај го нечисто!' 10 Тоа се случи трипати и пак сè беше повлечено горе на небо. 11 И ете, во тој час, три човека испратени од Цезареја кај мене, застанаа пред куќата во којашто бев. 12 Тогаш Духот ми рече да одам со нив без никакво сомнение. И овие шестмина браќа дојдоа со мене и влеговме во куќата на човекот. 13 Тогаш тој ни раскажа како во својата куќа видел ангел, кој застанал и му рекол: ,Прати луѓе во Јопа и повикај го Симон, наречен Петар! 14 Тој ќе ти каже зборови, преку кои ќе бидеш спасен ти и целиот твој дом.' 15 И кога почнав да зборувам, Светиот Дух слезе на нив, како и на нас во почетокот. 16 Тогаш се сетив на Господовите зборови: ,Јован крштаваше со вода, а вие ќе бидете крстени со Светиот Дух. 17 И така, ако Бог им дал ист дар, кога поверуваа во Господ Исус Христос, како и нам, кој сум јас да можам да Му го забранам тоа на Бог?” 18 Кога го чуја тоа, се смирија и Го прославија Бог, велејќи: “Значи, Бог им даде и на неевреите покајание за живот!”

Прифаќањето на неевреите во заедништвото на христијанската заедница бил настан од толкави размери што вестите за тоа се прошириле многу брзо (**Стх. 1**).

Овој пасус раскажува за реакцијата на браќата во Јудеја и како се случило да ја прифатат новата состојба.

**1.** Обвинението против Петар – 11:1-3

**а.** Изворот на обвинението дошол од “обрежаните” (тое е израз за еврејските “верници” ревносни за законот). Тие подоцна биле наречени јудаизатори, луѓе што верувале дека заедно со Христос неевреите мораат да го прифатат јудаизмот и делата на законот за да бидат спасени.

**б.** Таа фракција предизвикала голема неволја во црквата му станала непријател на Павле (**Тит 1:10; Дела 15:5; Посл. до Галатите**).

**2.** Карактерот на нивното обвинение, неговата одбрана и одлуката - 11:4-18

**а.** Не било Петровото проповедање на неевреите, туку одењето да има заедништво со нив, тоа било она што ги вознемирувало тие еврејски верници. Тие сè уште се надевале на законот, а не на верата во Христос.

**б.** Петровото објаснување

**(I)** Петар се навраќа на неговата визија и неговото првично колебање да ја послуша Божјата заповед (**Стх. 4-10**).

**(II)** Тој им објаснил дека Духот му рекол да оди со гласниците на Корнелиј.

**(III)** Петар ги претставил шесте сведоци што го придружувале (забележете дека во **Стх. 12-15** се употребува зборот “ние”).

**(IV)** Тој споделил за тоа како Бог го потврдил тоа со излевање на Духот исто како што тие го примиле.

**(V) Стх. 17** – Како можам јас да му застанам на пат на Бог.

**в.** Одлуката на соборот – **Стх. 18 – Рим. 10:12-13**

**3.** Заклучок: Можеме да научиме четири големи лекции од сторијата за Корнелиј.

**а.** Евангелието требало да биде за сите луѓе, затоа, ако Бог сака сите луѓе да го слушнат, наша должност е да им го однесеме.

**б.** Христијанското заедништво ги надминува сите расни, социјални и културолошки разлики. Оние што Бог ги прифаќа, треба да ги прифатиме и ние.

**в.** Внимателно исполнување на религиозните должности не е доволно за човек да се спаси. Корнелиј, кој редовно се молел и давал милостина, добил упатство да испрати луѓе по Петар кој требало да му ги проповеда зборовите на животот.

**г.** Кога луѓето дејствуваат на светлината што им ја дава Бог, можат да очекуваат Бог да им даде уште повеќе светлина.

**Б. Делото на Барнаба/Црквата во Антиох**

**1.** Заднина на Антиох

Бил основан во 300 год. п.н.е. од Селевкиј Никатор и служел како главен град на монархијата на Селевкидите сè до 64 год. п.н.е. кога станал дел од Римската Империја.

**2.** Бил третиот град по големина во Римската Империја, веднаш после Рим и Александрија. Бил наречен кралицата од истокот, Антиох велики.

**3.** Градот и предградијата заедно броеле 800.000 жители.

**4.** Бил лоциран на реката Оронтиес, на околу 500 км северно од Ерусалим и околу 40 км источно од Средоземното море.

**5.** Станал слободен град во 64 год. п.н.е. со сопствено управување. Служел како седиште на римската провинцијална власт за цела Сирија.

**6.** Населението било претежно составено од Сиријци, а јазикот и културата биле грчки. Имало голема еврејска популација.

**7.** Во градот се наоѓале храмовите на Дафне, Аполон и Артемида и бил центар на неморал од секаков вид.

**8.** Во историјата на христијанството, освен Ерусалим, ниеден друг град не одиграл толку важна улога во животот на раната црква.

**9.** Бил родно место на странските мисии.

**10.** Бил база за Павловата служба во источниот дел од империјата.

**11.** Било првото место каде што следбениците на “Патот” (9:2) биле наречени христијани (11:26).

**12.** Таму најпрво се подигнало прашањето за неопходноста на неевреите да се обрежуваат.

**13.** Меѓу учителите во Антиох биле и Павле, Барнаба и Петар

(**Гал. 2:11-13**).

**14.** Подоцна го надминал Ерусалим како центар на христијанството.

**В. Основање на црквата во Антиох (11:19-21)**

**(Дела 11:19-21)** А оние, кои беа раштркани поради гонењето кое се подигна заради Стефан, поминаа сè до Феникија, Кипар и Антиох, не говорејќи никому за Словото, освен на Евреите. 20 А некои од нив беа Кипрани и Киријци, кои кога дојдоа во Антиох им зборуваа и на Грците, навестувајќи Го Господ Исус. 21 А Господовата рака беше со нив па голем број кои поверуваа се преобратија кон Господ.

**1.** Почнувајќи со сторијата за Филип во Дела 8, Лука го забележува секој настан што го носел евангелието кон слобода од еврејските ограничувања. Сегашниот параграф го претставува конечниот чекор кон дефинитивна агенда базирана врз овој принцип.

**2. Стх. 19** – Првото сведоштво било само на Евреите. Сведоштвото дошло до таму преку прогонството што следело по Стефановата смрт.

**3. Стх. 20** – Тука го гледаме сведоштвото на верниците кои најверојатно биле хеленисти од раштркувањето, кои отишле во Антиох и им сведочеле на Евреите-хеленисти.

**4.** Зборот што тука е преведен како хеленисти, во други преводи вели Грци. Поентата е тоа што евангелието сè уште не било проширено меѓу луѓе целосно одвоени од јудаизмот.

**5.** Пораката била проповедана (**Стх. 20**) “навестувајќи го Господ Исус”.

**6. Стх. 21** – Резултатот од проповедање на Исус. “А Господовата рака беше со нив” – израз за Господовата сила. Многумина се спасиле.

**Г. Мисијата на Барнаба – 11:22-26**

**(Дела 11:22-26)** Кога веста за нив дојде до ушите на црквата во Ерусалим, го испратија Барнаба во Антиох. 23 Откако дојде и посведочи за Божјата благодат, се зарадува и со решително срце ги охрабруваше сите да останат во Господ. 24 Имено, тој беше добар човек, исполнет со Светиот Дух и со вера; и големо множество се присоедини кон Господ. 25 Тогаш Барнаба отиде во Тарс да го побара Савле; и кога го најде, го доведе во Антиох. 26 И така, цела година се собираа со црквата и поучија многу народ. Првпат во Антиох учениците ги нарекоа христијани.

**1. Стх. 22** – Црквата во Ерусалим испратила нејзин претставник, Барнаба, да ја испита работата во Антиох.

**2.** Забележете дека ерусалимската црква чувствувала некаков вид одговорност пред Бог за ширење на сведоштвото. Денес, кога некоја црква испраќа луѓе треба да го следи овој пример преку посетување на мисионерите и нивното дело, одржувајќи контакт, поддржувајќи и помагајќи.

**3. Стх. 22, 23** – Барнаба видел дека Бог е во делото во Антиох и се радувал за тоа. Тој ја охрабрил нивната решителност да го следат Господ. Целта на Барнаба била да ги охрабри да останат на вистинската патека. И ние треба да го правиме истото за мисионерите.

**4. Стх. 25, 26** – Барнаба го земал Савле да му помогне во служењето во Сирија. Савле бил во Тарс веќе подолго време и тие се вратиле во Антиох и минале една година поучувајќи во црквата.

**5. Стх. 26** – Таму биле наречени христијани.

**Д. Служењето на црквата во Антиох – 11:27-30**

**(Дела 11:27-30)** Во тие денови пророци од Ерусалим слегоа во Антиох. 28 А еден од нив, по име Агаб, стана и објави преку Духот дека ќе има голем глад по целиот свет, каков што беше во времето на Клавдиј. 29 Тогаш учениците решија, секој според своите можности, да им испрати помош на браќата во Јудеја. 30 Така и сторија, испраќајќи им ја на старешините преку Барнаба и Савле.

**1.** Агаб бил пророк што открил преку Светиот Дух дека ќе има глад и гледаме дека истото се исполнило (**стх. 28**).

**2.** Секој човек давал според можноста да им помогне на верниците во Ерусалим. Тука можеме да ја видиме врската на љубовта што ги сврзувала верниците. Дарот им бил испратен на старешините преку Павле и Барнаба. (Ова е прво споменување на старешини во црквата во Ерусалим).

**Ѓ. Како заклучок, гледаме три нови работи што произлегуваат од 11:19-30:**

**1.** Нов центар за делото на мисијата (Антиох)

**2.** Ново име за учениците (христијани)

**3.** Нов тим за ширење на евангелието (Барнаба и Савле)

**XV. ПОГЛАВЈЕ 12 – ПРОГОНСТВОТО И СМРТТА НА ИРОД**

**А.** Заднината на Ирод: Шест члена од Иродовото семејство се појавуваат во библиските записи за управителите. Ирод Велики бил цар на Евреите во времето на Исусовото раѓање.

**1.** Архелај (наречен Ирод Етнархот) владеел во Јудеја “наместо татко му Ирод” (**Мт. 2:22**) од 4-6 г. и никогаш не ја добил титулата цар.

**2.** Тетрархот Ирод (**Лк. 3:19**) бил син на Ирод Велики и бил познат и како Антипа, управителот што го погубил Јован Крстителот.

**3.** Филип, син на Ирод Велики.

**4.** Цар Ирод (**Дела 12:1**) кој бил наречен и Ирод Агрипа I, внук на Ирод Велики.

**5.** Агрипа II (**Дела 25:13-26:32**) бил син на Цар Ирод и правнук на Ирод Велики.

**Б.** Ирод Велики умрел и неговото кралство било поделено меѓу неговите три сина:

**1.** Филип станал тетрарх на Итуреја, област североисточно од Галилејското езеро и владеел до 34 г.

**2.** Антипа бил тетрарх на Галилеја и Переа и владеел до 39 г. Тој бил повикан во Рим поради сомнеж за завера против императорот.

**3.** Архелај станал етнарх, што значи бил потчинет на царот на Самарија и Идумеја – најголемиот дел од царството. Бил отстранет во 6 г. и прогонет во Галија.

**В.** Јудеја тогаш станала дел провинцијата Сирија и била управувана од прокуратори до 41 г. Во 41 г. цела Палестина преминала во владеење на Ирод Агрипа I. Тој бил пораснат во Рим и тесно поврзан со семејството на императорот. Останал како управител на Палестина сè до 44 г. Бил сметан за успешен управител и нашол благонаклоност кај Евреите затоа што ги прифатил еврејските закони.

**Г. Поглавје 12 е поделено на 4 дела:**

**1.** Погубувањето на Јаков (**Стх.1-2**).

**2.** Обидот за убиство на Петар (**Стх. 3-19**).

**3.** Исходот од Иродовото прогонство (**Стх. 20-24**).

**4.** Враќањето на Барнаба и Савле (**Стх. 25**).

**Д. Погубувањето на Јаков – 12:1-2**

**(Дела 12:1-2)** Во тоа време царот Ирод почна да им напакостува на оние кои ì припаѓаа на црквата. 2 И го погуби со меч Јовановиот брат Јаков.

**1.** Малку простор му е посветен на првиот апостол што умрел како маченик. Тоа бил Јовановиот брат, синот на Зебедеј.

**2.** Тој веројатно бил многу видлив и присутен во активностите на црквата, што можеби е причината што станал мета на неговите гонители.

**3.** Или бил обезглавен или бил убиен со меч, а неговото погубување го наредил Ирод Агрипа I.

**4.** Мотивацијата зад ова убиство била желбата на Ирод да добие благонаклоност од Евреите.

**Ѓ. Обидот да се убие Петар – 12:3-19**

**(Дела 12:3-19)** А кога виде дека тоа им се допадна на Евреите, го фати и Петар. А беа денови на Бесквасните лебови. 4 Го фати и го фрли в зандана, предавајќи им го на четири стражи од по четворица војници да го чуваат, со намера да го изведе пред народот по Пасхата. 5 И така, Петар го чуваа во занданата, а црквата постојано Го молеше Бога за него. 6 И кога Ирод сакаше да го изведе, истата ноќ Петар спиеше меѓу двајца војници, окован во двојни вериги, а имаше и стражари пред вратата кои ја чуваа занданата. 7 И ете, Господов ангел застана и светлина болсна во ќелијата. Тој го потчукна Петар отстрана, го разбуди и му рече: “Бргу станувај!” И веригите му паднаа од рацете. 8 Тогаш ангелот му рече: “Препаши се и обуј си ги сандалите!” Петар така постапи. И уште му рече: “Префрли си ја наметката и тргни по мене!” 9 И тој излезе и тргна по него, без да знае дека тоа што го стори ангелот се случува вистински, ами мислеше дека гледа привид. 10 Откако ги поминаа првата и втората стража и дојдоа до железната порта, која води во градот, таа им се отвори сама. И продолжија и втасаа на една улица, а ангелот веднаш исчезна. 11 А кога Петар дојде на себеси, рече: “Сега навистина знам дека Господ го пратил Својот ангел, и ме избави од Иродовата рака и од сè што очекуваше еврејскиот народ.” 12 Согледувајќи го тоа, дојде до куќата на Марија, мајката на Јован, наречен Марко, каде што беа собрани мнозина на молитва. 13 И кога чукна на вратата од тремот, дојде слугинката, по име Рода, да наслушне. 14 И кога го препозна Петровиот глас, од радост не ја отвори портата, туку втрча и јави дека Петар стои пред порта. 15 А тие ì рекоа: “Ти бладаш!” Но таа и натаму тврдеше дека е вистина. Тие пак рекоа: “Тоа е неговиот ангел.” 16 А Петар продолжуваше да чука. И кога ја отворија портата, го видоа и се зачудија. 17 Тој им даде знак со раката да молчат и им раскажа како Господ го изведе од занданата и рече: “Јавете им за ова на Јаков и на браќата!” Потоа излезе и отиде на друго место. 18 А кога се раздени, настана голема бркотија меѓу војниците: околу тоа што се случи со Петар? 19 Кога Ирод го побара, и не го најде, ги сослуша стражарите и заповеда да ги погубат, па слезе од Јудеја во Цезареја, каде остана да живее.

**1.** Мотивацијата (**Стх. 3**) на Ирод била да се здобие со благонаклоност од Евреите.

**2.** Времето на апсењето (**Стх. 4,5**) било за време на бесквасните лебови, кога такви лебови се јаделе во седумте дена по Пасхата. Тој требало да биде изведен пред народот по прославата на Пасхата и бил чуван од 16 стражари.

**3. Стх. 5-9** го опишуваат Петровото ослободување од затвор со помош на ангелот. Оваа случка потенцира 5 работи:

**а.** Навременоста на избавувањето (ноќта пред да биде изведен пред Ирод). Божјото време е совршено во твојот живот (**стх. 5**).

**б.** Максималниот напор да се обезбеди затворот (врзан меѓу двајца стражари, стражари на врата и железна порта). Сепак, луѓето не можеле да го спречат Божјиот план (**стх. 6**).

**в.** Петровиот мир. Тој спиел и требало ангелот да го буди. Исто така, Петар послушно ја следел секоја наредба што ангелот му ја давал зашто доаѓала од небесниот Татко.

**г.** Молитвата на црквата. Секогаш има сила во молитвата (**стх. 5б и 12б**).

**д.** Изненадувањето на црквата при неговото избавување како одговор на нивната молитва. Молитвата дејствува! Верувај и ќе примиш.

**4.** Од последниот факт изгледа како на молитвите на црквата да им недостигала вера, поради шокот кога го виделе Петар на врата, но тоа е само доказ дека Бог често ни дава повеќе отколку што очекуваме и секогаш повеќе отколку што заслужуваме. Исто така, треба да имаме предвид дека тие верници учеле што има Бог за нив. Одговорената молитва ја зацврстила нивната вера и обезбедила мотивација за идните молитви и за застапувањето.

**Е. Исходот од Иродовото прогонство – 12:20-24**

**(Дела 12:20-24)** Ирод беше гневен на тирците и сидонците, но тие дојдоа еднодушно при него, и откако го придобија царевиот собар Бласт, замолија за мир, зашто нивната земја се хранеше од царската земја. 21 Во определениот ден, Ирод, облечен во царска руба, седна на престолот пред народот и му одржа говор. 22 А народот извикуваше: “Тоа е Божји глас, а не човечки!” 23 Во тој час, Господов ангел го удри, зашто не му оддаде слава на Бог, и изеден од црви, умре. 24 Господовото слово растеше и се распространуваше.

**1.** Божествен суд: Луѓето од Тир и Сидон го разгневиле Ирод и биле загрижени дека тој ќе прекине со снабдувањето со храна. Тие организирале посебна средба со Ирод и тој застанал на одредениот ден облечен во својата кралска облека. Тој одржал говор и луѓето се обидувале да му ласкаат велејќи, “Тоа е божји глас, а не човечки” (**Стх. 23**).

**2.** Божјото Слово растело и се распространувало. Тоа е видлив контраст на судот што паднал врз Ирод, Божјиот непријател. Никој не може им застане на патот на растежот и ширењето на евангелието. Бог е тој што се грижи тоа да е така.

**Ж. Враќањето на Барнаба и Савле во Антиох – 12:25**

**(Дела 12:25)** А Барнаба и Савле, откако ја исполнија службата, се вратија од Ерусалим, земајќи го со себе Јован, наречен Марко.

Павле и Барнаба ја исполниле својата мисија на милосрдие во Ерусалим. Тие го земале Јован Марко (внукот на Барнаба; **Кол. 4:10**) назад со нив во Антиох. Сите работи биле подготвени за големиот мисионерски напор во светот на неевреите, почнувајќи со сведоштвото во Кипар и Централна Азија.

**XVI. ПАВЛОВОТО ПРВО МИСИОНЕРСКО ПАТУВАЊЕ: ДЕЛА 13:1-14:28**

Тука книгата Дела тргнува во нова насока. Во првите осум поглавја, сведоштвото било ограничено на Ерусалим. Во поглавјата 8-12, сведоштвото се шири преку Јудеја и Самарија. Сега, во поглавје 13, па до крајот на Дела, евангелието се шири надвор од Палестина и на крајот во Рим.

Сè до тој момент, освен со неколку исклучоци, христијанското сведоштво се ширело само меѓу Евреите. Од тогаш, па натаму, сведоштвото оди во регионите на неевреите, а сепак Павле употребува познат метод на ширење на евангелието. Во секој град каде што оди тој најпрво оди во синагогата каде што знаел дека ќе најде луѓе (Евреи) што го бараат Бог. Таму тој им го презентирал евангелието на Евреите, што најчесто завршувало со немири и бурни реакции и негово исфрлање, но тоа ја создавало неопходната можност да им го проповеда евангелието и на неевреите што сакале да го слушнат.

Сè до тој момент главниот карактер бил Петар. Од тука, Павле ја презема главната улога. После поглавје 15, Петар повеќе не е споменат во Дела.

**А. Повикот на Барнаба и Савле за мисија – 13:1-3**

**(Дела 13:1-3)** Во црквата во Антиох имаше пророци и учители: Барнаба, Симеон наречен Нигер, па Луциј Кириниецот, Манаин, кој беше израснат со тетрархот Ирод, и Савле. 2 И додека Му служеа на Господ и постеа, Светиот Дух им рече: **“Издвојте ми ги Барнаба и Савле за делото за кое ги повикав!” 3 А тие, по постот и молитвата, ги положија рацете на нив и ги испратија.**

**1.** Водството на црквата било составено од пророци и учители. Пророците биле мажи и жени што биле инспирирани од Светиот Дух да зборуваат пораки на охрабрување на црквата (**Стх. 1**).

**2.** Учителите им давале упатства на верниците за практичните обврски на христијанскиот живот и ги зацврстувале во познавањето на СЗ и Исусовото учење.

**3.** Молитвата, обожавањето и постот ја откривале Божјата волја. Павле и Барнаба барале насока. Евангелието претходно се ширело преку прогонство на верниците. Сега гледаме дека додека овие луѓе барале нови полиња за работа, Бог им дал насока (**Стх. 2,3**).

**4.** Забележете три работи:

**а.** Тие се молеле и постеле, барајќи ја Божјата волја.

**б.** ТОГАШ Бог им дал збор да одат.

**в.** Водството го препознало нивниот повик. Тие веќе служеле во локалната црква во Антиох и другите ги набљудувале нивните дарови. Кога Бог повикува некого за некаква задача, Тој честопати тоа ќе им го открие на другите.

**5.** (**Стх. 3б**). Положиле раце врз нив и ги испратиле. Полагањето раце е симбол на препознавање на даровите и повикот што веќе постои, од страна на црквата. Понекогаш даровите се пренесуваат преку полагањето раце (**1 Тим. 4:14**). Со тоа што ги испратиле, тие покажале дека црквата го поддржува нивното служење преку молитва и финансии. Павле и Барнаба биле продолжеток на служењето на црквата во Антиох.

**Б. Мисионерското патување – 13:4-13**

**(Дела 13:4-13)** И така, тие, испратени од Светиот Дух, слегоа во Селевкија и оттаму отпловија за Кипар. 5 И кога дојдоа во Саламис, го навестуваа Божјото слово во еврејските синагоги, а го имаа и Јован за помошник. 6 А откако го поминаа целиот остров сè до Пафос, најдоа некој маѓепсник, лажен пророк, Евреин, по име Бар-Исус, 7 кој беше со проконзулот Сергиј Павле, умен човек. Овој ги повика Барнаба и Савле и побара да го чуе Божјото слово. 8 Но му се спротиви маѓепсникот Елим (зашто така се преведува неговото име), настојувајќи да го одврати проконзулот од верата. 9 Тогаш Савле, познат како Павле, исполнет со Светиот Дух, се втренчи и рече: 10 “О, ти исполнет со секакво лукавство и злоба, ѓаволски сину, непријателу на секоја праведност, не ќе престанеш ли да ги искривуваш правите Господови патишта. 11 И, еве, сега Господовата рака е врз тебе: ќе бидеш слеп и за некое време не ќе го гледаш сонцето!” И во истиот час врз него се спушти магла и темнина; и тој џбараше наоколу и бараше луѓе, кои ќе го водат за рака. 12 Тогаш проконзулот, откако виде што стана, поверува, восхитувајќи му се на Господовото учење. 13 А Павле и неговите придружници отпловија од Пафос и дојдоа до Перга, во Памфилија. Тука Јован се оддели од нив и се врати во Ерусалим.

**1.** Тоа покривало период од околу 2 години (46-48), а во Дела е покриено во 13:4-14:28.

**2.** Биле испратени од Светиот Дух. Тоа ја дава примарната формула за испраќање во служба. Светиот Дух ги одвоил, а црквата ги испратила (**Стх. 4**).

**3.** Првата станица им била Селевкија, изградена во 301 год. п.н.е. и на нивниот пат кон Кипар.

**4.** Посетата на Кипар – **4б-12**. Родната земја на Барнаба и најголемиот остров во источното Средоземно Море. Населението најмногу било грчко со голема еврејска заедница. Кипар бил управуван од римски прокуратор.

**5.** (**Стх. 6**) Тие патувале низ целиот остров но конкретно застанале на две места, во Саламис (**стх. 5**) и Пафос (**6б-12**).

**6.** Во Саламис ги придружувал и Јован Марко. Таму им проповедале на Евреите во синаготите.

**7.** Пафос бил главен град на провинцијата и седиште на римскиот управител. Градот бил ужасно неморален и центар на обожавањето на Афродита. Три значајни работи се случиле во Пафос:

**а.** Судирот со Бар-Исус, маѓесник и лажен пророк, Евреин кој се обидел да ги сопре Павле и Барнаба и судирот со проконзулот.

**б.** Резултат од неговите дела било неговото ослепување (**стх. 9-11**)

**в.** Проконзулот станува верник (**стх.12**).

**8.** Перга и Памфилија (**стх.13**). Памфилија била провинција на јужниот брег на Мала Азија (модерна Турција). Во Перга се случиле два значајни настани:

**а.** Пред пристигнувањето во Перга, Павле го преземал водството. Претходно Барнаба ни е прикажан како водач, но од тука води Павле (**13а**).

**б.** Јован Марко ги напуштил и се вратил во Ерусалим. Неговите причини за заминување се премет на шпекулација. Некои велат дека не се сложувал со тоа што Павле преземал водство над Барнаба. Некои велат дека не се согласувал или се плашел од ефектот што проповедањето на неевреите би го имало во Ерусалим. Некои велат дека не можел да го издржи патувањето.

**В. Антиох писидиски – 13:14-43**

**(Дела 13:14-43)** А тие заминаа од Перга и дојдоа во Антиох писидиски, влегоа во синагогата во саботен ден и седнаа. 15 А по читањето на Законот и на пророците, старешините на синагогата испратија до нив да им кажат: “Браќа, ако имате некаква утешна порака за народот, кажувајте!” 16 Тогаш Павле стана, мавна со раката и рече: “Мажи Израелци и вие други, кои имате страхопочит спрема Бог, чујте! 17 Богот на овој израелски народ ги избра нашите татковци и го издигна народот во туѓина, во египетската земја, со воздигната рака ги изведе од таа земја, 18 и откако четириесет години ги трпеше во пустината; 19 и уништи седум народи во Ханаанската земја, им ја даде во наследство нивната земја 20 за околу четиристотини и педесет години. Потоа им даде судии до пророкот Самоил. 21 Тогаш побараа цар, и Бог им го даде Саул, синот на Киш, човек од Бенјаминовото племе, за четириесет години. 22 Кога го отфрли него, им го издигна за цар Давид, за кого посведочи и рече: ,Го најдов Давид, синот Есеев, човек според Моето срце, кој ќе ја исполни сета Моја волја.' 23 Од неговото потомство, Бог - според ветувањето - му издигна на Израел Спасител, Исус, 24 откако Јован, пред Неговото доаѓање, му проповедаше на целиот израелски народ покајно крштавање. 25 А додека Јован ја исполнуваше својата должност, везден велеше: ,За кого ме сметате? Јас не сум Тој, туку, ете, по мене иде Еден, Кому не сум достоен да Му ги одврзам сандалите на нозете.' 26 Луѓе, браќа, синови на Авраамовиот род, и вие, кои имате страхопочит кон Бог, нам ни е испратено словото за ова спасение. 27 Зашто жителите на Ерусалим и нивните началници не Го познаа Него, ниту пророчките зборови што се читаат секој саботен ден, туку Го осудија и така ги исполнија. 28 Иако не најдоа никаква вина, која заслужува смрт, бараа од Пилат да Го погуби. 29 И кога исполнија сè што е напишано за Него, Го симнаа од дрвото и Го положија в гроб. 30 Но Бог Го воскресна од мртвите. 31 И со денови им се појавуваше на оние, кои со Него од Галилеја одеа горе во Ерусалим, а кои сега се Негови сведоци пред народот. 32 Ние ви проповедаме за ветувањето дадено на татковците, 33 дека Бог го исполни пред нас, нивните деца, кога Го воскресна Исус, како што е напишано во вториот псалм: 'Ти си Мој Син, денес Те родив.' 34 А за тоа дека Го воскресна од мртвите и дека веќе не се враќа во распаѓање, го рече ова: 'Ќе ви ги исполнам светите нешта на верниот Давид.' 35 Затоа и во друг псалм вели: 'Нема да дозволиш Твојот Светец да види распаѓање.' 36 А Давид му послужи на своето поколение според Божјата волја, па почина и им се придружи на своите татковци и виде распаѓање. 37 А Оној, Кого Бог Го воскресна, не виде распаѓање. 38 И така, браќа, знајте дека преку Него ви се навестува проштавање на гревовите; 39 и од сето она од кое не можевте да се оправдате преку Мојсеевиот Закон, преку Него се оправдува секој кој верува. 40 И така, гледајте да не дојде на вас она што е речено во Пророците: 41 ,Видете, вие кои презирате, чудете се и загинете! Зашто Јас правам дело, во вашите денови, дело во кое нема да поверувате, дури и ако некој би ви раскажувал.' 42 А кога излегуваа, луѓето ги молеа да им ги кажуваат овие зборови и идната сабота. 43 Кога собирот се разотиде, многу Евреи и прозелити, кои Го почитуваа Бог, тргнаа по Павле и Барнаба, кои им зборуваа и ги уверуваа да продолжат во Божјата благодат.

**1.** Антиох Писидијски, всушност во провинцијата на Галатија. Била римска колонија во 6 ПХ и бил административен и воен центар за провинцијата на Галатија.

**2. Стх. 16-41**; Павловата проповед. Дадена на барање на управителите на синагогите. **14б – 15**. Открива

**а.** Павловата теологија за оправдание преку вера

**б.** Неспособноста на законот за човековото искупување, **Стх. 38-39**

**в.** Ветување прошка за оние кои веруваат, **Стх. 40-41**

**г.** Прекупредување до оние кои не веруваат

**3. Стх. 42-43**. Неевреите молеле за повеќе и барале да се вратат. Тие сакале повеќе светлина. Никогаш порано немале слушнато вакво учење.

**Г. Втората фаза на сведоштвото – 13:44-52**

**Дела 13:44-52** Следната сабота се собра речиси целиот град да го чуе Божјото слово. 45 А кога Евреите ја видоа толпата, се исполнија со завист, им противречеа на Павловите зборови и хулеа. 46 Тогаш Павле и Барнаба им рекоа решително: “Требаше најнапред вам да ви се проповеда Божјото слово, но бидејќи вие го отфрлате од себе и не се сметате достојни за вечен живот, еве, ние им се обраќаме на неевреите, 47 зашто Господ ни заповеда така: 'Те поставив за светлина на неевреите, да им бидеш спасение до крајот на земјата.'“ 48 Кога неевреите го чуја тоа, се зарадуваа и го славеа Господовото слово и поверуваа мнозина што беа определени за вечен живот. 49 А Господовото слово се распространуваше по целата земја. 50 Евреите ги поттикнаа угледните, побожните жени и градските првенци, и поттикнаа гонење против Павле и Барнаба, та ги изгонија од нивната област. 51 Овие го истресоа правот од своите нозе и дојдоа во Иконија. 52 А учениците се исполнуваа со радост и со Светиот Дух.

**1.** Една недела подоцна, речиси целиот град го слушнал словото.

**2.** Таквиот интерес предизвикал завист кај Евреите што довело до расправии (**стх. 45**).

**3.** Павле се свртел кон неевреите (**стх. 45-46**).

**4.** Евреите предизвикале неволји и направиле Павле и Барнаба да бидат избркани (**Стх. 50**).

**5.** Истресувањето на правта од нозете било знак за строгоста на одговорноста на отфрлањето на евангелието (**стх. 51**).

**6.** Дури и прогонството и отфрлањето не можеле да им ја украдат радоста (**стх. 52**) **Јвн. 16:22**.

**(Јвн. 16:22)** Така и вие сега сте нажалени, но пак ќе ве видам, па ќе се зарадува вашето срце, и таа ваша радост никој не ќе може да ви ја одземе.

**Д. Основањето на црквата во Иконија – 14:1-5 – 150 км од Антиох.**

**(Дела 14:1-5)** Во Иконија влегоа заедно во еврејската синагога и зборуваа така, што мнозина Евреи и Грци поверуваа. 2 Но оние Евреи што не ги послушаа, ги побунија и ги настроија злонамерно душите на неевреите против браќата. 3 Тие сепак останаа тука долго време, смело зборувајќи за Господ, Кој сведочеше за Словото на Својата благодат и овозможуваше нивните раце да прават чудотворни знаци и чуда. 4 Но луѓето во градот се поделија: едни беа со Евреите, а други со апостолите. 5 Кога неевреите и Евреите, со своите старешини, се обидоа да ги нападнат и да ги каменуваат.

**1.** Иконија денес е позната како Конија, мал турски град со 30.000 жители. Таму тие им проповедале во синагогата и на Евреите и на неевреите и многумина поверувале. Неверниците меѓу Евреите повторно предизвикале немири. Овојпат нивниот напад целел кон труење на умовите на неевреите. Знаци и чуда сведочеле за валидноста на пораката. Тоа се случило поради две причини:

**а.** Тие не побегнале кога се јавило прогонство.

**б.** Смело го проповедале словото.

**2.** Градот бил поделен, некои биле од страната на неверниците, а некои од страната на апостолите. Неверниците ги поттикнале управителите и правеле завера за каменување. Павле и Барнаба го напуштиле градот.

**Ѓ. Листра и Дерба – 14:6-21**

**(Дела 14:6-21)** Тие го забележаа тоа и избегаа во ликаонските градови, Листра и Дерба, како и во нивната околина, 7 и таму продолжија да проповедаат. 8 Во Листра седеше некој човек, со омрцлавени нозе, сакат од мајчината утроба, кој никогаш не одел. 9 Тој го слушаше Павле кога зборуваше, а кога Павле се загледа во него и виде дека има вера за исцелување, 10 му рече со силен глас: “Исправи се на нозете!” И тој скокна и прооде. 11 А толпата, кога виде што направи Павле, го подигна својот глас, велејќи на ликаонски: “Боговите станаа како луѓе и слегоа при нас!” 12 И Барнаба го нарекоа Зевс, а Павле - Хермес, зашто тој беше главниот говорник. 13 А свештеникот на Зевсовото светилиште, што се наоѓаше пред градот, доведе бикови и донесе венци пред портите и сакаше, заедно со народот, да принесе жртва. 14 Но кога го чуја тоа апостолите Барнаба и Павле, ги раскинаа своите облеки, се втурнаа меѓу народот и извикајќи, велеа: 15 “Мажи, зошто го правите тоа? И ние сме луѓе како вас! Но ви го проповедаме Евангелието за да се одвратите од тие суетни нешта, кон живиот Бог, Кој ги создаде небото и земјата, морето и сè што е во нив; 16 Кој во минатите поколенија ги пушти сите народи да одат по своите патишта, 17 и сепак никогаш не ги остави без сведоштво за Себеси со своите добрини, давајќи ви од небото дождови и плодни години и наситувајќи ги вашите срца со храна и веселба.” 18 И зборувајќи го тоа, одвај успеаја да го запрат народот да не им принесе жртва. 19 Притоа стигнаа Евреи од Антиох и Иконија и откако го наговорија народот, го каменуваа Павле и го извлечкаа од градот, мислејќи дека е мртов. 20 Меѓутоа, кога учениците се собраа околу него, тој стана и повторно влезе во градот. А утредента отиде со Барнаба во Дерба. 21 Откако проповедаа во тој град и придобија многу ученици, се вратија во Листра, Иконија и Антиох.

**1.** Листра, која се наоѓа на 30 км јужно од Иконија и станала римска колонија во 6 год. п.н.е. Две главни случки се забележани таму: (Стх. 8-18) чудотворното исцеление на сакатиот од раѓање и каменувањето на Павле (**19-20а**).

**2.** Чудото (**Стх. 8-18**). Човекот бил сакат од раѓање, а Павле видел дека има вера.

**а.** Збор на знаење. Верата си нашла излез во заповедта на Павле. Човекот бил веднаш исцелен.

**3.** Народот помислил дека се богови и Барнаба го нарекле Зевс, а Павле го нарекле Херемес и сакале да им принесат жртви. Тие им докажале дека се само луѓе (**Стх. 14**).

**4.** Павловата проповед (**стх. 15-17**).

**а.** Еден Бог. Тој е жив и е создател на сè. Тој го води текот на историјата. Тој е добар Бог и полн со благодат.

**б.** Дури и со таа порака едвај успеале да ги спречат луѓето да им принесат жртва.

**5.** Каменувањето на Павле (**Стх. 19-20б**)

**а.** Дошле неверни Евреи од Антиох и Иконија, го разбранувале народот и го каменувале Павле.

**б.** После тоа, Павле станал, што сигурно било чудо. Забележете ја неговата храброст. Тој се вратил во градот и следниот ден си заминал.

**6.** Во Дерба тие придобиле многу ученици и го почнале нивното враќање во Антиох.

**Е. Враќањето во Антиох – 14:21-28**

**(Дела 14:21-28)** Откако проповедаа во тој град и придобија многу ученици, се вратија во Листра, Иконија и Антиох; 22 ги закрепнуваа душите на учениците и ги поттикнуваа да бидат постојани во верата, и дека преку многу неволи треба да влезат во Божјото царство. 23 И кога им определија старешини во одделните цркви, се помолија со пост и Му ги предадоа на Господ, во Кого поверуваа. 24 Потоа поминувајќи низ Писидија, дојдоа во Памфилија; 25 и, откако го проповедаа словото во Перга, слегоа во Аталија; 26 а оттаму отпловија во Антиох, откаде ì беа предадени на Божјата благодат за делото што го завршија. 27 И кога пристигнаа и ја собраа црквата, раскажаа, што сè направил Бог со нив, и како им ја отворил вратата на верата на неевреите. 28 И останаа подолго време со учениците.

**1.** Целта на нивното враќање била да се вратат по истиот пат и да ги зацврстат верниците и црквите што ги основале.

**2.** Павле ги охрабрува да продолжат во верата и покрај прогонствата (**стх. 22) 2.Тим. 2:12, 3:12**.

**3.** Тој назначил старешени во секоја црква. Тој останал, се молел и постел со нив и ги посветил на Господ.

**Ж. Преглед на првото патување**

**1.** Проповедале во три римски провинции: Кипар, Памфилија и Галатија.

**2.** Основале четири цркви: Антиох писидиски, Иконија, Листра и Дерба.

**3.** Јован Марко го напуштил тимот.

**4.** Павле преземал водство на тимот.

**5.** Биле избркани од Антиох писидиски, а побегнале од Иконија поради завера за нивно каменување. Павле бил каменуван во Листра.

**6.** Забележете ја нивната стратегија за мисија:

**а.** Тие проповедале во големите центри на популација, во влијателните градови.

**б.** Тие најпрво оделе и проповедале во синагогите затоа што таму повеќе би ја разбрале нивната порака.

**в.** Тие гледале да го зачуваат плодот на нивната работа преку охрабрување, поучување и организација.

**XVII. КОНФЕРЕНЦИЈАТА ВО ЕРУСАЛИМ – ДЕЛА 15**

По нивното прво мисионерско патување, Павле и Барнаба се вратиле во Антиох и “останаа подолго време со учениците” (Дела 14:28). Во тоа време се појавила расправија меѓу верниците кога некои луѓе од Јудеја дошле во Антиох и почнале да поучуваат дека човек мора да се обреже за да биде спасен. Тоа предизвикало големи превирања, а Павле и Барнаба биле испратени кај апостолите во Ерусалим, што резултирало со соборот во Ерусалим. Овој дел може да се подели на четири дела:

* Поводот за конференцијата (**Стх. 1-3**)
* Прашањата на конференцијата (**Стх. 4-21**)
* Одлуката на конференцијата (**Стх. 22-29**)
* Извештајот во Антиох (**Стх. 30-35**)

**А. Поводот за конференцијата – 15:1-3**

**(Дела 15:1-3)** А некои дојдоа од Јудеја, и браќата ги поучуваа: “Ако не се обрежете според Мојсеевиот обичај, не можете да бидете спасени.” 2 А кога Павле и Барнаба се впуштија во не мала препирка и се расправаа со нив, Павле и Барнаба, и уште некои од нив, беа определени да се качат во Ерусалим, кај апостолите и старешините заради ова прашање. 3 И така, испратени од црквата, поминаа низ Феникија и Самарија, раскажувајќи подробно за обраќањето на нееврејските народи, со што предизвикуваа голема радост меѓу сите браќа.

**1.** Јудаистите дошле и проповедале дека за да се спасат, обратените неевреи треба да го прифатат законот на Мојсеј и да се обрежат. Може да заклучиме дека овие луѓе немале одобрување од апостолите (**Дела 15:24**).

**2.** Павле и Барнаба биле убедени дека спасението им е достапно на неевреите само преку вера. Сепак, тие сфатиле дека ако ова прашање не биде решено, противењето од Ерусалим може да биде катастрофално за нивната мисија. Исто така, поделба меѓу еврејските и нееврејските верници би била катастрофална.

**Б. Прашањата на конференцијата – 15:4-21**

**(Дела 15:4-21)** Кога стигнаа во Ерусалим, беа примени од црквата, од апостолите и од старешините; и раскажаа сè што направил Бог со нив. 5 Тогаш станаа некои од фарисејската секта, кои поверуваа, и рекоа: “Треба да бидат обрежани и да им се нареди да го пазат Мојсеевиот Закон.” 6 Апостолите и старешините се собраа да ја разгледаат таа работа 7 и бидејќи настана голема расправија, Петар стана и им рече: “Мажи, браќа! Вие знаете дека Бог уште од првите денови ме избра меѓу вас, за да можат неевреите да го чујат од мојата уста словото на Евангелието и да поверуваат. 8 И Бог, Кој ги познава срцата, им посведочи, кога им Го даде Светиот Дух, како и нам. 9 И не направи никаква разлика меѓу нас и нив, зашто преку верата ги исчисти нивните срца. 10 Зошто сега Го искушувате Бог, ставајќи им на вратот на учениците јарем, кого ниту нашите татковци, ниту ние не можевме да го носиме? 11 Впрочем, веруваме дека сме спасени исто како и тие, преку благодатта на Господ Исус.” 12 Тогаш молкна целиот народ, а луѓето ги слушаа Барнаба и Павле, кои раскажуваа колку чудотворни знаци и чуда направи Бог преку нив, меѓу неевреите. 13 Кога тие престанаа да зборуваат, проговори Јаков и рече: “Мажи браќа, послушајте ме! 14 Симеон ви кажа како Бог, најпрво, предвиде да си земе луѓе од народите за Своето име. 15 И со тоа се слагаат пророчките зборови, како што е напишано: 16 ,По ова ќе се вратам и пак ќе го изградам Давидовото светилиште, кое падна; и повторно ќе ги изградам урнатините, и пак ќе ги обновам; 17 за другите луѓе да Го побараат Господ и сите неевреи кои се нарекуваат со Моето име, 18 говори Господ, Кој го објавил ова од дамнина.' 19 Затоа сметам дека не треба да ги вознемируваме оние од нееврејските народи кои се обраќаат кон Бог; 20 туку да им се напише да се воздржуваат од она што е осквернато од идоли, од блудство, од задавено и од крв. 21 Зашто Мојсеј има проповедници за себе, од дамнешни времиња, во секој град: го читаат во синагогите, секоја сабота.”

**1.** Очигледно имало три средби меѓу делегацијата од Антиох и браќата во Ерусалим.

**а.** Јавниот прием при нивното пристигнување (**Стх. 4-5**). Кога пристигнале, Павле и Барнаба дале извештај за сите работи што Бог ги направил преку нив.

**б.** Приватна средба меѓу Павле и Барнаба и столбовите на црквата во Ерусалим (**Гал. 2:1-10**). На таа приватна средба гледаме дека сите апостолски водачи препознале дека Бог е со Павле и Барнаба и ја прифатиле нивните мисија и служење (**Гал. 2:7-9**).

**в.** Јавната конференција на која била донесена свечена одлука (**Стх. 6-21**). Конференцијата следела по приватната средба за која се зборува во **Гал. 2:1-10**). На неа присуствувале апостолите, Павле, Барнаба, старешините (**Стх. 6**), народот (**стх.12**).

**2.** Фарисеите што поверувале протестирале. Тие инсистирале неевреите да се обрежат и да го исполнуваат мојсеевиот закон.

**3.** Елементите на говорот на Петар (**Стх. 7-11**).

**а.** Тука Петар сведочи за тоа како Бог му покажал дека и неевреите треба да го слушнат словото и како, откако поверувале, им го дал Светиот Дух исто како ним.

**б.** Нема разлика меѓу Евреите и неевреите, сите се исчистени преку верата (**стх. 9**).

**в.** Зошто да им се става бремето на законот што ниту Евреите не можат да го држат?

**г.** И неевреите се спасуваат преку вера исто како нас.

**д.** По петровиот говор, Павле и Барнаба дале сведоштво за сè што Бог направил преку знаци и чуда.

**ѓ.** Чудата биле Божја потврда за прифаќањето на нееврејските обратеници.

**4.** Говорот на Јаков (**Стх. 13-21**).

**а.** Јаков бил полубрат на нашиот Господ.

**б.** Јаков се вратил во СЗ за да докаже дека прифаќањето на неевреите било во согласност со Словото. Тој го цитира **Амос 9:11,12**.

**в.** Не ги вознемирувајте нееврејските обратеници со тешки бремиња. Јаков тоа го прави социолошко прашање. Затоа што има еврејски заедници во секој град, неевреите треба да се воздржуваат од оние работи што би ги соблазниле Евреите во нивните градови.

**г. Стих 21** ни ја дава причината за тоа. Тие ограничувања не биле поставени како божествени одредби за да се добие прифатеност пред Бог, туку повеќе како средства за заштита на почувствителните верувања на другите, со цел да има хармонија во црквата и продолжување на мисијата и меѓу Евреите.

**д.** Тука доаѓа до израз принципот за слободата на христијаните (**Рим. 14:12-23**). Биди подготвен да се жртвуваш за евангелието и биди чувствителен спрема другите браќа и сестри во верата (**1 Кор. 9:19-23**).

**В. Одлуката на конференцијата – 15:22-29**

**(Дела 15:22-29)** Тогаш апостолите и старешините, заедно со целата црква, најдоа за сходно да изберат меѓу себе луѓе и да ги испратат со Павле и Барнаба во Антиох: Јуда, наречен Барсаба, и Сила, видни луѓе меѓу браќата, 23 и по нив го испратија ова писмо: "Апостолите и старешините, вашите браќа, ги поздравуваат браќата од нееврејските народи во Антиох, Сирија и Киликија! 24 Бидејќи чувме дека некои од нас, на кои ништо не им заповедавме, ве збуниле со зборови и ги вознемириле вашите души, 25 еднодушно најдовме за сходно да избереме мажи и да ги пратиме кај вас со нашите возљубени Павле и Барнаба, 26 луѓе, кои ги предадоа своите души за нашиот Господ Исус Христос. 27 И така, ви ги испраќаме Јуда и Сила, кои лично ќе ви го соопштат истово. 28 Имено, Светиот Дух и ние решивме да не ставаме врз вас никакво друго бреме, освен овие неопходни работи: 29 да се воздржувате од нешта жртвувани на идоли, од крв, од задавено и од блудство; ако се пазите од тоа, добро ќе направите. Збогум!”

**1.** Испратиле претставници назад во Антиох со Павле и Барнаба – Јуда/Барсаба и Сила. Сила подоцна го придружувал Павле на неговото второ мисионерско патување.

**2.** Испратиле писмо со одлуката на конференцијата. Главната содржина на писмото биле поддршката на Павле и Барнаба и нивната служба (**стх. 25-26**) и барањето од неевреите заради нивниот однос со верниците од Евреите, да **се воздржувате од нешта жртвувани на идоли, од крв, од задавено и од блудство**.

**3.** Водачите барале водство од Светиот Дух и нивните молитви биле одговорени (**Стх. 28**).

**Г. Извештајот во Антиох – 15:30-35**

**(Дела 15:30-35)** И така пратените слегоа во Антиох, го собраа народот и го предадоа посланието. 31 А кога го прочитаа, се зарадуваа на утехата. 32 Јуда, пак, и Сила, кои и самите беа пророци, ги храбреа и ги закрепнуваа браќата со многу зборови. 33 И откако поминаа таму некое време, ги испратија браќата со мир кај оние што ги беа пратиле. 34 Сила пак реши да остане таму. 35 А Павле и Барнаба останаа во Антиох, каде што заедно со многу други поучуваа и го проповедаа Господовото слово.

**1.** Павле и Барнаба, заедно со Јуда и Сила, се вратиле во Антиох со писмото од Јаков. Тие ја собрале црквата, го прочитале писмото и сите се израдувале на искажаната доверба. Јуда и Сила биле новозаветни пророци. Забележете ја нивната служба како пророци (**Стх. 32**). Тие ги охрабрувале браќата и ги зацврстувале. Подоцна Јуда се вратил во Ерусалим, а Сила останал во Антиох.

**2.** Павле и Барнаба останале во Антиох поучувајќи и проповедајќи.

**Д. Заклучок: Што остварила конференцијата во Ерусалим?**

**1.** Го потврдила спасението по благодат.

**2.** Ја потврдила слободата на христијаните од еврејскиот легализам и покажала дека христијанството, по својата природа, ги надминува расните, националните, општествените и културните граници.

**3.** Покажала практичен метод за решавање на црковните проблеми преку отворена дискусија и водство од Светиот Дух.

**XVIII. ПАВЛОВОТО ВТОРО МИСИОНЕРСКО ПАТУВАЊЕ – ДЕЛА 15:36-18:22**

Со конференцијата во Ерусалим бил подготвен патот за голем скок напред во делото на мисијата. Второто мисионерско патување го однело евангелието во хеленскиот свет и во големите грчки градови. Тоа патување траело околу 3-4 години, некаде меѓу 48-52 година. Целта била да се посетат црквите што веќе биле основани и да се види како им оди. Павлови придружници биле Сила, кој тргнал со Павле од Антиох, Тимотеј, кој му се придружил во Листра и Лука, кој му се придружил во Троја.

Во овој дел ќе ги видиме:

* Расправијата меѓу Павле и Барнаба (15:36-40)
* Работата во Сирија и Киликија (15:41)
* Работата во Листра и Дерба (16:1-5)
* Троја (16:6-10)
* Филипи (16:11-40)
* Солун (17:1-9)
* Берија (17:10-14)
* Атина (17:15-34)
* Коринт (18:1-17)
* Враќањето во Антиох (18:18-22)

**А. Расправијата меѓу Павле и Барнаба, 15:36-40**

**(Дела 15:36-40)** По неколку дена Павле му рече на Барнаба: “Да се вратиме повторно и да ги посетиме браќата по градовите, каде што го навестувавме Господовото слово, за да видиме како поминуваат!” 37 А Барнаба предложи да го поведат со себе и Јован, наречен Марко. 38 Но Павле сметаше дека не треба да го водат оној што се оддели од нив во Памфилија и не отиде со нив да работи. 39 И дојде до расправија, тики се разделија еден од друг. Барнаба го зеде со себе Марко и отплови за Кипар; 40 а Павле, кој беше предаден од браќата на Господовата благодат го избра Сила и тргна.

**1.** Павле му предложил на Барнаба да се вратат и да видат како се црквите (**стх. 36**). Барнаба се согласил и предложил да го земат со нив и Јован Марко. Павле одбил поради фактот што тој ги напуштил на првото патување. Расправијата довела до поделба меѓу нив.

**2.** Резултатот бил создавање два мисионерски тима. Барнаба и Јован Марко отпловиле за Кипар, а Павле и Сила патувале по копно до Мала Азија. Ниту Барнаба, ниту Јован Марко не се повеќе спомнати во Дела.

**3.** Дошло до исцелување на односот меѓу Павле и Јован Марко и прошка и помирување (**2 Тим. 4:11**).

**Б. Работата во Сирија и Киликија – 15:41**

**(Дела 15:41)** И, поминувајќи низ Сирија и Киликија, ги закрепнуваше црквите.

Заклучок: работата таму се состоела од посетување на црквите што веројатно Павле ги основал во неговите рани денови во Антиох, уште пред Барнаба да дојде и да го повика да служи. Неговото присуство и поучувањето ги зацврстувале.

**В. Работата во Дерба и Листра – 16:1-5. Четири работи што треба да се забележат:**

**Дела 16:1-5** И така пристигна во Дерба и Листра. И ете, таму беше еден ученик по име Тимотеј, син на Еврејка, која веруваше, и на татко Грк. 2 Браќата во Листра и Иконија сведочеа добро за него. 3 Павле посака да го поведе со себе; го зеде и го обрежа заради Евреите населени по тие места, бидејќи сите знаеја оти татко му е Грк. 4 И додека одеа по градовите, им ги предаваа прописите што беа определени од апостолите и старешините во Ерусалим, за да ги пазат. 5 Црквите така се закрепнуваа во верата и секој ден нивниот број беше сè поголем.

**1.** Тимотеј му се придружува на тимот во Листра.

**2.** Одлуките од конференцијата во Ерусалим се пренесуваат.

**3.** Црквите растат и во верата и во број.

**4.** Обрежувањето на Тимотеј е споменато во стих 3. Тоа не било направено за смирување на јудаистите, туку за да му отвори врата на Тимотеј да служи во еврејските синагоги. Без да се обреже, тој немало да може да влезе во синагогите затоа што знаеле дека татко му бил Грк. Тој одиграл голема улога во животот на Павле. Неговото име е споменато 17 пати во 10 различни Павлови посланија, а две од посланијата му се упатени нему.

**Г. Работата во Троја – 16:6-10**

**(Дела 16:6-10)** Тие поминаа низ Фригиската и Галатската земја, зашто Светиот Дух им забрани да го проповедаат словото во Азија. 7 А кога дојдоа спроти Мисија, се обидоа да отидат во Битинија, но Исусовиот Дух не им дозволи. 8 И така, поминаа низ Мисија и слегоа во Троја. 9 И на Павле му се јави во ноќта видение: еден Македонец застана пред него и го молеше, велејќи: “Дојди во Македонија и помогни ни!” 10 По тоа негово видение, веднаш побаравме да отидеме во Македонија, сметајќи дека Бог нè повикува таму да го проповедаме Евангелието.

**1.** Мисионерското патување на апостол Павле открива дека тој употребувал одлична стратегија со тоа што одел во големите центри на популација. Но, уште поважна била неговата чувствителност на водството на Светиот Дух. Во овој параграф јасно гледаме дека Павле бил чувствителен и покорен на Светиот Дух.

**2.** Светиот Дух му забранил да поучува во Азија и Витинија (**стх. 6**).

**3.** Светиот Дух му разјаснил на Павле дека Тој има други планови. Можно е да му зборувал преку Сила, кој бил пророк (**15:32**).

**4.** Визијата со Македонецот што моли за помош било позитивен знак за насоката на Духот. Видете ја павловата реакција на визијата. Тој веднаш дејствувал. Тука на тимот му се приклучил и Лука; забележете го тоа “ние” во **стих 10 (Стх. 9-10**).

**Д. Работата во Филипи – 16:11-40**

**(Дела 16:11-12)** Потоа отпловивме од Троја и патувавме право кон Самотраки, а следниот ден во Неаполис, 12 а оттаму во Филипи, римска колонија и прв град во тој дел на Македонија. Во тој град престојувавме неколку дена.

**1.** Лука одвојува повеќе простор за работата во Филипи отколку за кој било град на второто и третото мисионерско патување.

**а.** Филипи (стх. 11-12) бил порта меѓу Азија и западот. Тоа бил град во римската провинција Македонија. Во 4 век п.н.е. Филип II од Македонија, таткото на Александар Велики, го проширил, го утврдил и го нарекол според себеси.

**б.** Во 168 год. п.н.е. Македонија паднала во рацете на Римјаните. Во 42 год. п.н.е. Октавиј (Август) и Марко Антониј ги поразиле Касиј и Брут во долината каде што е лоциран Филипи. Август, како спомен за неговата победа го направил Филипи римска колонија и го населил со римски војници. Му доделил специјални привилегии и го направил воено упориште.

**в.** Во Стх. 12, градот е наречен прв град во Македонија иако не бил главен град. Главниот град бил Солун. Тоа бил град со голема важност во тој дел од Македонија. Како римска колонија имал форма на власт што била независна од главниот град на провинцијата, Солун. Таму имало два главни магистрати, функција на градоначалник или управник на градот. Денес Филипи е урнатина. Четири важни настани се случиле таму:

**#1 (Стх. 13-15)** Обраќањето на Лидија и нејзиниот дом.

**(Дела 16:13-15)** А во саботата излеговме вон градските порти, крај реката, каде е место за молитва. Тука седнавме и им зборувавме на собраните жени. 14 Тоа го слушаше една богобојазлива жена по име Лидија, продавачка на пурпурно платно од градот Тијатир, а Господ ì го отвори срцето да внимава на Павловите зборови. 15 Кога пак беше крстена таа и нејзините домашни, нè замоли, велејќи: “Ако сметате дека верувам во Господ, влезете во мојот дом и останете.” И нè принуди.

**(I)** Во еврејскиот закон, заедница сочинувале водачите на десет домаќинства. Во тој случај требало да се формира синагога.

**(II)** Ако тоа не било возможно, тогаш требало да се одреди место за молитва, на отворено и покрај некоја река или море.

**(III)** Филипи немал кворум од мажи, па затоа немал синагога.

**(IV)** Во саботата, Павле и неговите придружници излегле од градот да најдат еврејско место за молитва. Ако во градот имало Евреи, тогаш сигурно можеле да бидат најдени таму.

**(V)** Лидија била Божји следбеник. Таа го прифатила јудаизмот, ги читала пророците и се молела.

**(VI)** **Стх. 14 - “Господ и го отвори срцето”.** Ова е клучната работа што треба да се запомни. Никој не доаѓа кај Таткото ако не го привлече Духот. Бог е Тој што ги отвора срцата на луѓето за да ја примат пораката.

**(VII)** Целиот дом се спасил. Роднините и слугите, сите се свртеле кон Исус и биле крстени истиот ден. Така се родила црквата во Филипи.

**#2 (стх. 16-18)** Ослободувањето на опседнатата девојка

**(Дела 16:16-18)** А кога еднаш одевме на местото за молитва, нè сретна некоја девојка, робинка, која имаше змиски дух, и која со вражање им донесуваше голема печалба на своите господари. 17 Таа одеше по Павле и по нас, викајќи: “Овие луѓе се слуги на Сèвишниот Бог, кои ни го навестуваат патот на спасението.” 18 Тоа го правеше со денови. А кога му здодеа на Павле, се заврти и му рече на духот: “Ти заповедам, во името на Исус Христос, да излезеш од неа!” И излезе во истиот час.

**(I)** Дух на вражање (грчки, пнеума питона). Питонот бил мистична змија што го чувала храмот на Аполон.

**(II)** Луѓето што ја познавале таа девојка не ја сметале за луда или за измамничка, туку едноставно за опседната од демон. Таа имала способност да ја предвиди иднината и така заработувала за својот господар (**стх.16**).

**(III)** Таа им го одземала вниманието на луѓето и го вознемирувала Павле (**стх.17-18а**).

* Забележете дека сè што велела било вистина. Она што таа го велела било за пофалба на Бог, така што, во што бил проблемот? Таа го крадела вниманието на луѓето од пораката и го вртела кон неа. Тоа е голема алатка на непријателот во заедништвото.
* Моментално избавување во името на Исус (**стх.18**).

**#3 (стх. 19-34)** Апсењето на Павле и Сила

**(Дела 16:19-34)** Кога нејзините господари видоа дека излезе и нивната надеж за печалба, ги фатија и ги одвлекоа Павле и Сила до пазарот, пред управителите. 20 Кога ги приведоа пред судиите, рекоа: “Овие луѓе, кои се Евреи, го бунтуваат нашиов град 21 и навестуваат обичаи кои ние, како Римјани, не смееме да ги прифатиме ниту да ги вршиме.” 22 И целиот народ нагрвали на нив, а судиите им ги раскинаа облеките и заповедаа да ги тепаат со стапови. 23 И откако им удрија многу стапови, ги фрлија во зандана и му заповедаа на чуварот на занданата добро да ги чува. 24 Откако прими таква заповед, тој ги фрли во внатрешниот дел на занданата и нозете им ги стави во клада. 25 На полноќ, Павле и Сила се молеа и со песна Го славеа Бог, а затворениците ги слушаа. 26 Кога одеднаш настана силен потрес, така што се поместија темелите на занданата: во истиот час се отворија сите врати, и на сите им паднаа оковите. 27 А чуварот на занданата се разбуди и кога ги виде отворените врати на занданата, го извади мечот и сакаше да се убие, мислејќи дека затворениците избегале. 28 Но Павле викна со силен глас, велејќи: “Не прави си себеси никакво зло, зашто сите сме тука!” 29 А тој побара светлина, втрча внатре и треперејќи падна пред Павле и Сила; 30 па откако ги изведе надвор, рече: “Господа, што треба да правам за да се спасам?” 31 Тие му рекоа: “Верувај во Господ Исус и ќе бидете спасени ти и твојот дом.” 32 А потем им го говореа Господовото слово нему и на сите што беа во неговиот дом. 33 И тој ги зеде во тој час на ноќта, им ги изми раните од ударите и веднаш се крсти заедно со сите домашни. 34 Тогаш ги одведе горе во куќата, постави трпеза, и многу се израдуваа со сè домашните, зашто поверуваа во Бог.

**(I)** Обраќањето на чуварот е директен резултат на апсењето на Павле и Сила. Уште еднаш го гледаме Божјото провидение преку водење на стапките на Неговите слуги да ја исполнат Неговата волја. Обвиненијата (**Стх. 20-21**).

**(II)** “**Го бунтуваат нашиот град”.** Кога евангелието се проповеда смело, тоа често ќе го има истиот ефект – немир или пробудување! Работите едноставно не можат да останат исти!

**(III)** Обвиненијата вклучувале **“навестуваат обичаи кои ние, како Римјани, не смееме да ги прифатиме, ниту да ги вршиме” (стх. 20б).** Тие ги обвиниле Павле и Сила дека поучуваат нелегална религија. Тоа обвиненија Павле подоцна го побил во неговото испитување пред Фест (**стх. 25:8**).

**(IV)** Вистинската мотивација зад обвиненијата биле алчноста (**стх. 19**) и предрасудите (**стх. 20**). “Овие луѓе, кои се Евреи”. Антисемитизмот преовладувал во Римската Империја. Забележете дека Лука и Тимотеј не биле уапсени. Тие веројатно изгледале и се однесувале како Грци.

**(V)** Казната (**стх. 22-24**) се состоела во тепање со стапови и затворање во внатрешна келија со нозете во клада.

**(VI)** Реакцијата на Павле и на Сила (**стх. 25**) била молитва и славење. Честопати околностите ќе бидат толку тешки што нема да можеме да ја видиме Божјата рака во нив или Неговата способност да ги употреби за Негова слава. Но, ако веруваме дека сме во Божји раце, можеме да го славиме и сред потешкотии.

**(VII)** Резултатот од вистинскиот став бил натприродно избавување (**стх. 26**). Избавувањето може да дојде во две форми:

* Физичко избавување. Околностите се менуваат.
* Ментално или емоционално избавување. Околностите не се менуваат физички, туку натприродно ни е дадена сила да поминеме низ нив.

**(VIII)** Наместо да бегаат, тие ја виделе можноста да го споделат евангелието (**стх. 25-30**).

**(IX)** Кога ги видел вратите отворени, чуварот бил подготвен да се убие. Според римскиот закон, ако затвореникот избега, тогаш чуварот ќе се соочи со истата казна што ја очекувал затвореникот. Обраќањето на чуварот (**стх. 28-31**).

**(X)** Улогите се промениле. Иако Павле бил затвореникот, чуварот паднал пред неговите нозе. Силата на евангелието, оживеана од Божјиот Дух, е таа што прави непријателите да паднат на колена.

**(XI)** Што да направам за да се спасам? Само вера во Исус Христос (**стх. 30**).

**(XII)** Чуварот им служи на Павле и Сила (**стх. 32-34**).

* Павле му проповеда на домот на чуварот. Сите поверувале и се крстиле.
* Чуварот им служи на физичките потреби на Павле и Сила.
* Тука е покажан принципот на примање материјална помош откако им се служело на духовните потреби. (**1 Кор.9:1-14; Рим.15:27**).
* Имај го овој став на ум: оди без да очекуваш нешто да примиш и никогаш нема да бидеш разочаран.
* Откако им било служено во домот на чуварот, тие се вратиле во затворот. Тоа било за негова заштита.

**#4 (стх. 35-40)** Павле го открива неговото римско граѓанство

**(Дела 16:35-40)** А кога се раздени, главните судии испратија службеници и им рекоа: “Ослободете ги луѓето!” 36 Чуварот на занданата му ги кажа тие зборови на Павле, велејќи: “Судиите пратија да ве пуштам. Затоа сега излезете и одете си со мир!” 37 Но Павле им рече: “Откако нас, римски граѓани, без претходно судење, јавно нè биеја и нè фрлија во зандана, зар сега сакаат тајно да нè пуштат? Никако! Туку самите нека дојдат и нека нè изведат!” 38 Судските службеници им ги соопштија овие зборови на судиите, а тие се исплашија кога чуја дека овие се римски граѓани. 39 И дојдоа, се извинија, ги изведоа и ги замолија да си заминат од градот. 40 И кога излегоа така од занданата, дојдоа кај Лидија, ги видоа браќата, ги охрабрија и си отидоа.

**(I)** Кога Павле открил дека е римски граѓанин, тоа ги исплашило градските управители. Спротивно на римскиот закон било да се затвори римски граѓанин без судење. Римскиот граѓанин имал право да патува каде сака на територијата на Рим и под заштитата на Рим. Римскиот граѓанин не бил подложен на законите на локалната власт освен ако самиот не се согласел на тоа. Тој можел да се повика на Рим и таму да биде испитан наместо од локалните власти. Дури и римските управители и прокуратори не можеле да казнат римски граѓанин ако се повикал на Рим. Правото на римскиот граѓанин исто така одредувало да биде изнесен од затворот од самите управители во случај да биде затворен (**стх. 39**).

**(II)** Пред да замине, Павле застанал да ја зацврсти младата црква. Вистински знак на апостолство и пастирско срце е искрената грижа за стадото. Личната безбедност и благосостојба често се ставаат настрана заради црквата (**стх. 40**).

**Ѓ. Работата во Солун – 17:1-9**

**(Дела 17:1)** И откако поминаа преку Амфипол и Аполонија, пристигнаа во Солун, каде имаше еврејска синагога.

**1.** Откако заминале од Филипи (**стх. 1**), тие патувале преку Амфипол, што се наоѓал на 50 км од Филипи и преку Аполониа, исто така на 50 км од Амфипол, до Солун, оддалечен уште 70 км повеќе. Тоа биле околу 180 км од Филипи. Солун бил главниот град на провинцијата Македонија, со население од 200.000 жители. Градот бил седиште на римската власт.

**2.** Бил основан во 315 год. п.н.е. од Касандер, царот на Македонија, кој го нарекол градот по својата сопруга која била полусестра на Александар Велики. Римјаните го освоиле во 168 год. п.н.е. кога Македонија била поделена на четири области. Солун бил главен град на својата област. Во 146 год. сите области биле претопени во една.

**3.** Солун бил главниот град. Станал слободен град во 42 год. затоа што застанал на страната Марко Антониј и Октавиј Август против Касиј и Брут во римската граѓанска војна. Слободните градови имале ограничено самоуправување со одбор од 5-6 магистрати.

**4.** Стиховите 2-4 ја опишуваат службата на Павле во градот.

**(Дела 17:2-4)** И по својот обичај, Павле влезе кај Евреите и, три саботи редум, со нив расправаше околу Писмото, 3 толкувајќи и докажувајќи дека Христос требаше да настрада и да воскресне од мртвите, велејќи: “Исус, Кого јас ви Го навестувам е Христос.” 4 И некои од нив се уверија и се дружеа со Павле и Сила; а исто така и големо мнозинство побожни Грци и не мал број видни жени.

**а.** Три саботи по ред Павле одел во синагогата (што значи бил таму 3 недели). Таму имало подготвени слушатели кои поставувале прашања и дискутирале за Писмата. Разговарале за три работи од Писмата:

**(I)** Дека Месијата треба да пострада и дека тоа е исполнување на пророштво (**Ис. 50:6, 53:5; Зах.12:10**).

**(II)** Дека Месијата треба да воскресне од мртвите.

**(III)** Дека Исус од Назарет е исполнување на тие пророштва.

**б.** Меѓу оние што одговориле на пораката (**стх. 4)** биле некои Евреи, мноштво од посветените Грци и “угледни жени”, што значи жени на значајни граѓани.

**5.** Противење на Павловата работа (**стх. 5-9**).

**(Дела 17:5-9)** Но Евреите, поттикнати од завист, зедоа неколкумина злобни денгубници од пазарот и предизвикаа безредие во градот. Ја нападнаа Јасоновата куќа и бараа да бидат изведени пред толпата. 6 А кога не ги најдоа, ги одвлекоа Јасон и некои од браќата пред градските власти, викајќи: “Оние, што го превртеа наопаку целиот свет, дојдоа и тука! 7 И Јасон ги прими! А сите тие работат против цезаровите заповеди, тврдејќи дека има друг цар - Исус!” 8 Така, кога народот и градските власти го чуја тоа се вознемирија, 9 но откако добија гаранција од Јасон и од другите, ги пуштија.

**а.** Неверните Евреи биле мотивирани од завист. Запомнете дека Бог е тој што дава растеж.

**б.** Забелешка: внимавај да не паднеш во истата замка како тие Евреи. Тие го виделе Божјото помазание и благословот врз служењето на Павле. Тие ги виделе обратениците и станале зависни. Лесно е да се падне во тој грев кога работиш како пастор или на мисиското поле. Кога ќе видиш нечиј успех и го споредуваш со твојата работа можеш да станеш љубоморен. Светиот Дух е тој што го открива Христос. Ако си верен и го проповедаш Божјото Слово смело и без компромис, Бог ќе даде благослов и ќе се погрижи за бројките.

**в.** Неверните Евреи повторно го разбранувале народот. Тука уште еднаш ги гледаме постапките на неверниците кои ја поттикнуваат толпата на немири. Непријателот истата оваа тактика често ја употребувал против Павле (Антиох, Иконија, Листра, а сега и во Солун и подоцна Берија).

**г.** Обвиненијата: Тука ги обвиниле дека проповедаат друг цар и друго царство.

**д.** Исходот (**стх. 9**). Толпата не можела да ги најде Павле и Сила, па затоа ги извлечкала пред магистратите Јасон, домаќинот на Павле и некои од новите верници.

**ѓ.** Веројатно поради слабите обвиненија и фактот што не можеле да ги најдат Павле и Сила, ги ослободиле откако оставиле залог на сигурност. Тоа била одредена сума пари што требало да гарантира дека нема да има повеќе неволји.

**Е. Работата во Берија – 17:10-14**

**(Дела 17:10-14)** Браќата веднаш, уште во ноќта, ги испратија Павле и Сила во Берија; тие, пак, кога дојдоа таму, отидоа во еврејската синагога. 11 Тука беријците беа поблагородни од оние во Солун, зашто го примија Словото сосем подготвено, и секој ден го проучуваа Писмото дали е така. 12 И мнозина од нив поверуваа; а не малку и од видните грчки жени и мажи. 13 А кога солунските Евреи дознаа дека Павле и во Берија го проповеда Божјото слово, дојдоа и таму и го спотнаа и го растревожија народот. 14 Тогаш браќата веднаш го испратија Павле кон морето. А Сила и Тимотеј останаа таму.

**1.** Браќата ги испратиле во Берија, на 90 км југозападно од Солун. Тоа бил град со мала историска или политичка важност и кој имал големо население во новозаветно време.

**2.** Стратегијата за мисија продолжила: тие најпрво проповедале во синагогата.

**3.** Жителите на Берија (**стх. 11**) биле поблагородни Евреи во споредба со оние во Солун и ја испитувале вистината (**стх. 11б**). Тие се познати по нивната отвореност да го слушнат словото и да го испитаат.

**4.** Божјото Слово е единствениот валиден извор на стандард за испитување на проповедањето и поучувањето.

**5.** Каква реакција треба да имаме кога ќе видиме дека се поучува нешто што е спротивно на Словото? Да се молиме за вистинско откровение на оној што поучува.

**6.** Резултатот од Павловото проповедање. Многумина Евреи и Грци поверувале.

**7.** Противењето: Евреите од Солун (**стх. 13**). Уште еднаш неверните Евреи дошле да го разбрануваат народот. Типично за служењето на Павле: пробудување, бунт и тогаш заминува. Павле бил испратен од градот, додека Тимотеј и Сила останале. Веројатно тие не биле во толкава опасност како Павле.

**Ж. Работата во Атина – 17:15-34**

**(Дела 17:15-34)** Придружниците пак го доведоа Павле до Атина, и откако примија заповед за Сила и Тимотеј да дојдат што побргу кај него, заминаа. 16 Додека Павле ги чекаше во Атина, духот му се вознемири, гледајќи го градот полн со идоли. 17 И разговараше со Евреите во синагогата и со побожните; а и секој ден на пазарот со кого ќе се најдеше, 18 А некои од епикурејските и стоичките филозофи почнаа да се препираат со него, па едни велеа: “Што сака да каже овој дрдорко?” А други: “Се гледа дека е предвесник на туѓи богови,” зашто проповеда за Исус и за воскресението. 19 Тогаш го зедоа, го одведоа на Ареопагот и рекоа: “Можеме ли да знаеме какво е тоа ново учење, што го проповедаш? 20 Со чудни тврдења ни ги полниш ушите; затоа сакаме да знаеме што е тоа?” 21 (А сите Атињани и странците меѓу нив си го минуваа времето само во тоа да кажат или да чујат некаква новост.) 22 Тогаш Павле застана сред Ареопагот и рече: “Атињани! Гледам по сè дека сте многу суеверни. 23 Имено, минувајќи и набљудувајќи ги вашите светилишта, најдов и жртвеник, на кого беше напишано: ,На непознат Бог'. И така, тоа што вие го почитувате не познавајќи го, јас тоа ви го навестувам. 24 Богот, Кој го создаде светот и сè што е во него, како Господар на небото и на земјата, не живее во ракотворни светилишта 25 ниту прима служба од човечки раце како да има потреба од нешто; зашто Тој, Самиот, им дава на сите живот, здив и сè. 26 И Тој од еден ги создаде сите народи за да се населат по целата земја, откако им определи одредени времиња и граници на нивните живеалишта, 27 за да Го бараат Бог, та нема ли некако да Го напипаат и најдат, бидејќи Тој не е далеку од ниеден од нас. 28 Зашто во Него живееме, се движиме и постоиме, како што и некои од вашите поети рекле: ,И ние сме Негово потомство.' 29 И бидејќи сме Божјо потомство, не треба да мислиме дека Божеството прилега на злато, сребро или камен; како творба на човечката уметност и замисла. 30 И така, не гледајќи на времињата на незнаењето, Бог сега им заповеда на луѓето да се покајат сите и насекаде, 31 зашто го определи денот, кога ќе му суди праведно на целиот свет - преку Човек Кого Го определил за тоа, давајќи им на сите уверување со тоа што Го воскресна од мртвите.” 32 А кога чуја за воскресението од мртвите, едни се подбиваа, а други рекоа: “Ќе те слушаме другпат за тоа.” 33 И така, Павле си отиде од кај нив. 34 Сепак, некои мажи му се придружија и поверуваа, меѓу кои беа и Дионисиј Ареопагит, жената по име Дамара и други покрај нив.

**1.** Атина била најпознатиот град во античка Грција, на 8 км од Саронскиот залив, дел од Егејското Море. Во 5 век п.н.е. Персијците се обиделе да ја освојат Грција и Атина играла важна улога во нејзината одбрана. Сепак, градот бил целосно уништен.

**2.** Атина брзо била обновена. Од 495 г. до 429 г. п.н.е. Перикле ја довел Атина до својот зенит. Тој го изградил пантеонот и многу храмови. Таа била културен центар на Грција. Сократ, Платон, Аристотел и Епикур живееле таму.

**3.** Во 338 год. п.н.е. Филип Македонски ја освоил Атина. Тој не ја уништил нејзината култура туку ја раширил низ Македонија.

**4.** Римјаните ја освоиле Атина во 146 год. п.н.е. Тие го сакале сè она што е грчко и ја оставиле Атина да биде слободен град кој ќе биде самоуправуван.

**5.** До времето на НЗ, таа го загубила поголемиот дел од населението. Тоа било во опаѓање и дошло до бројка од 10.000 луѓе. Сепак, Атина останала центар на културата и обожавањето на идолите.

**6.** Таму Павле бил или сам или со Лука (стх. 15). Кога морал да замине од Берија таму останале Сила и Тимотеј. Кога стигнал во Атина, тој им рекол на оние што го придружувале да ги испратат Сила и Тимотеј.

**7.** Павле бил поттикнат во духот (стх. 16). Кога го видел градот полн со идоли се вознемирил во духот.

**8.** Атина била полна со идоли. Се велело дека е полесно е таму да сретнеш идол или бог, отколку човек. Тука можеме да ја видиме големата загриженост за загубените души што го мотивирала Павле.

**9.** Тоа го мотивирало Павле. Тој не можел да седи мирен во град во кој сите биле на пат кон пеколот. Тој можел да ја види бесплодноста на нивната потрага по вистината и исполнувањето. Бог може да ни даде ист таков став.

**10.** Слушателите (стх. 17-18а) биле и Евреи и неевреи. Уште еднаш Павле ја задржува својата мисиска стратегија најпрво расправајќи со Евреите во синагогата.

**11.** Епикурејците: грчка школа на филозофија основана од Епикур во 306 год. Нивната главна цел била задоволството. Тие верувале дека можат да постигнат исполнетост во животот преку физичко и ментално задоволство.

**12.** Стоците: филозофија што потекнува од Грција од околу 280 год. Тие биле пантеисти и верувале дека материјата и силата се врховни принципи на универзумот. “Силата” била гледана во многу форми (разум, провидение, оган...) и била нарекувана “бог”. Тие верувале дека силата почнала во облик на оган за да ја создаде вселената и дека на крај ќе ја уништи преку оган за да го почне одново истиот процес. Нивниот “бог” е неличносен, не е вклучен во секојдневниот живот на луѓето и човечката душа е само “искра” од првобитниот “бог” која живее само краток момент, и потоа, кога телото ќе умре, едноставно е повторно апсорбирана во космичката сила. За нив, доблесниот живот бил животот сообразен со природата. Човечките чувства се држат под контрола секогаш со цел да се биде во хармонија со природата. Зборот “стоик” често се однесува на неемотивна и ладна личност. На површината изгледало како да поучува морални принципи слични на христијанството, но во реалност, стоицизмот имал хуманистичка основа: стоичката моралност била базирана врз човечка ГОРДОСТ; христијанската моралност се базира врз ПОНИЗНОСТ. Стоиците верувале во независноста на човечките битија; христијаните веруваат во апсолутна вера во единствениот жив Бог. Стоиците го гледаат животот како производ на судбината; христијаните го гледаат животот како производ на Божјото провидение (дејствување во нашите животи). Стоиците го гледаат крајот на човекот оставен на милост и немилост на можно космичко уништување; христијаните го гледаат човековото прославување преку лично воскресение како резултат на верата во Христос.

**13.** Павле го видел олтарот посветен на “непознатиот Бог” и го искористил како можност да им каже кој е всушност тој “непознат Бог”. Преку неговата порака тој им вели дека Бог не живее во храмови изградени со човечки раце, ниту пак дека може да биде спореден со нешто направено од злато, сребро или камен. Опкружен со идолски храмови, Павле им објаснува дека Бог не се наоѓа во ниедно од тие места или идоли. Тој продолжува и вели дека Бог ги повикува луѓето да се покајат за таквите верувања и дека еден ден ќе му суди на светот преку оној кого го воскреснал од мртвите. Идејата за воскресение од мртвите донела моментална измешана реакција, некои се исмевале, другите не донеле никаква одлука но сакале да слушнат повеќе, а мала група луѓе поверувале. Тука гледаме нешто што се случува често со оние што го слушаат евангелието: некои се исмеваат, некои не донесуваат одлука но сакаат да слушнат повеќе подоцна, а некои веднаш одговараат на Божјото Слово. Човек може да се надева дека оние што одлучиле да чекаат ќе имаат уште една можност. Павле заминал од Атина.

**З. Работата во Коринт – 18:1-17**

**(Дела 18:1-17)** Потоа Павле тргна од Атина и дојде во Коринт. 2 Таму најде еден Евреин по име Акила, родум од Понт, кој неодамна беше дошол од Италија, заедно со жена си Присцила, зашто Клавдиј заповеда сите Евреи да го напуштат Рим. Дојде кај нив, 3 и бидејќи го знаеше истиот занает, остана кај нив да работи, зашто нивниот занает беше изработка на шатори. 4 А секоја сабота водеше расправа во синагогата и ги убедуваше Евреите и Грците. 5 А кога Сила и Тимотеј слегоа од Македонија, Павле беше поттикнат во духот ревносно да им сведочи на Евреите дека Исус е Христос. 6 Но, бидејќи тие се противеа и хулеа, тој си ја истресе облеката и им рече: “Вашата крв на вашите глави! Јас сум чист и отсега ќе одам кај неевреите.” 7 И замина оттаму па дојде во домот на некојси Титиј Јуст, богобојазлив човек, чија куќа беше до синагогата. 8 И Крисп, началникот на синагогата, со сите свои домашни, поверува во Господ; и мнозина Коринќани, кои го слушаа, поверуваа и беа крстени. 9 А Господ му рече на Павле, ноќе, во видение: “Не плаши се! Туку зборувај и не замолкнувај, 10 зашто Јас сум со тебе! И никој нема да те нападне за да ти направи некакво зло, зашто имам многу свои луѓе во овој град. “ 11 И така преседе година и шест месеци поучувајќи ги во Божјото слово. 12 А кога Галио беше управител на Ахаја, Евреите еднодушно станаа против Павле и го доведоа пред судскиот стол, 13 велејќи: “Овој човек ги наговара луѓето да Го почитуваат Бог спротивно на законот.” 14 Кога Павле сакаше да ја отвори устата, Галио им рече на Евреите: “Ако беше во прашање некаква неправда или зло дело, о Евреи, се разбира, ќе ве истрпев. 15 Но ако е тоа прашање за зборови, за имиња и за вашиот закон, пресудете сами; јас не сакам да бидам судија во тие работи. “ 16 И ги истера од судот. 17 Тогаш сите го фатија Состен, началникот на синагогата, и го тепаа пред судот, а Галио не сакаше ни да знае за тоа.

**1.** Неговата прва станица била синагогата каде што проповедал дека Исус е Христос.

**2.** Сила и Тимотеј пристигнале од Берија откако Павле испратил порака да ги викнат.

**3.** Можно е Павле да ги испратил назад за да ги проверат другите цркви зашто гледаме дека Павле им вели да испратат прилози за да му помогнат, што покажува дека тогаш не биле со него (**2 Кор.11:9, 4:14-15**).

**4.** Тие донеле добри вести од Солун (**1 Сол. 3:6-7**). Од некои преводи може да се претпостави дека поради тој дар Павле можел да престане со изработката на шатори и да проповеда полновремено.

**5.** Се појавило противење во синагогите и луѓето ја отфрлиле пораката (стх. 6). Тие не само што го отфрлиле Павле, туку и хулеле против Исус.

**6.** Истресувањето на наметката значело дека се ослободува од неговата одговорност. Тој го сторил неговиот дел а сега било меѓу нив и Бог.

**7.** Поради нивното хулење, Павле се свртел кон неевреите. Тоа било разочарување за него, но преку тоа Бог ја однел неговата служба од синагогата во соседната куќа, која станала место за собирање на коринтската црква.

**8.** Управителот на синагогата, заедно со неговиот дом и многу други Коринќани поверувале и биле крстени (стх. 8). Црквата била основана и Павле излегол од темнината во која се наоѓал.

**9.** Од она што се гледа во овие стихови, Павле мора да бил обесхрабрен со сите борби и разочарувања, но слава на Господ, Бог му прозборел ноќе за да го увери дека Тој е со него (**Стх. 9-10**).

**10.** Ќе постојат времиња во служењето кога ќе се чувствуваме како во ноќна темнина, но Бог ќе ни зборува во ноќта. Ако сакаме да го слушнеме, тогаш треба да го слушаме Неговиот глас во ноќта. Тој е наша слава и оној што го подига нашето лице.

**11.** Павле останал таму година и пол (**Стх. 11**).

**12.** Павле се појавил пред проконзулот Галио (**стх. 12-13**). Тој бил изведен пред римскиот управител со обвинение дека проповеда нелегална религија.

**13.** Пред Павле да може да се одбрани, Бог му дал благонаклоност и Галио не сакал да се вмешува (**Стх. 14-17**).

**14.** Грците (веројатно наклонети кон Павле) го фатиле Состен, кој бил еврејски управител на синагогата и веројатно организатор на противењето против Павле, и го тепале.

**S. Павле се враќа во Антиох – 18:18-22**

**(Дела 18:18-22)** Павле остана таму уште многу денови, а патем се збогува со браќата и отплови за Сирија, а со него беа Присцила и Акила; во Кенхреја ја избричи главата, зашто се беше заветувал. 19 А кога стигнаа во Ефес, ги остави двајцата, а самиот влезе во синагогата да расправа со Евреите. 20 Кога го замолија да остане подолго време, не се согласи, 21 туку се збогува со нив и рече: “Ако Бог даде, пак ќе се вратам кај вас.” И отплови од Ефес. 22 Кога стигна во Цезареја, се искачи во Ерусалим; ја поздрави црквата и слезе во Антиох.

**1.** Со него не биле само Тимотеј, Лука и Сила, туку и Акила и Присцила. Тие го напуштиле Коринт и отпловиле во Ефес каде што расправале со тие во синагогата и ги оставиле таму Присцила и Акила. Таму останале четири до пет години и ја собирале заедницата во нивниот дом.

**2.** Најверојатно многу луѓе се спасувале зашто го молеле Павле да остане подолго но тој не можел зашто требало да стигне за празникот.

**а.** Пред да оди во Ефес, застанал во Кенхереа, направил назарејски завет и ја исекол косата.

**Бр. 6:1-21**

**(I)** Тоа бил завет за одвојување на одредено време

**(II)** Човекот не смеел да пие вино, да јаде грозје, суво грозје или оцет направен од вино, ниту да се допре до мртовец.

**(III)** Кога ќе заврши времето на заветот, требало да се однесе исечената коса и да се изгори на олтарот како жртва паленица пред Господ.

**(IV)** Тоа означувало одговор на нивната молитва.

**б.** Тоа е како постот за нас. Молитвата и постот се најмоќните алатки кога бараме одговор од Господ за некоја важна одлука или битка.

**(I)** Има разни начини на постење. Нејадењето е само обична диета ако не е споено со барање на Господ и молитва.

**(II)** Никој не ужива во постот. Тој е смирување на телото.

**3.** Тој и дал извештај на црквата во Антиох, останувајќи одговорен на оние што го испратиле.

**XIX. ПАВЛОВОТО ТРЕТО МИСИОНЕРСКО ПАТУВАЊЕ – ДЕЛА 18:23-21-17**

* Тргнал на тоа патување во 52 или 53 год.
* Патувањето траело околу 4 или 5 години и се фокусирало на Ефес и Азија.
* Не знаеме дали тргнал сам, но најверојатно било така.

**А. Мотивот бил да се зацврстат учениците и црквите што биле основани на претходните патувања – 18:23**

**(Дела 18:23)** Откако помина таму некое време, замина и ги помина редум Галатската област и Фригија, поткрепувајќи ги сите ученици.

**Б. Средбата меѓу Аполос и Присцила и Акила – 18:24-28**

**(Дела 18:24-28)** А некојси Евреин, по име Аполос, родум александриец, човек благоглаголив и мошне упатен во Писмата, дојде во Ефес. 25 Тој беше поучен во Господовиот Пат, и со својот распален дух зборуваше и поучуваше точно за Исус, иако го знаеше само Јовановото крштавање. 26 Тој почна смело да говори во синагогата, а кога го чуја Присцила и Акила, го зедоа при себе, и му објаснија подетално за Божјиот Пат. 27 Кога сакаше да замине за Ахаја, браќата го охрабрија и им напишаа на учениците да го примат. Штом пристигна, многу им помогна на оние кои беа поверувале преку благодатта; 28 зашто тој силно и јавно ги побиваше Евреите, докажувајќи преку Писмата дека Исус е Христос.

**1.** Аполос бил Евреин од Александрија. Тоа бил вториот град по големина во Римската Империја, веднаш по Рим, и била седиште на египетската власт со население од околу 1 милион жители.

**2.** Аполос знаел само за Јовановото крштавање. “Покајте се и подгответе го патот за Господ, зашто се наближи царството небесно”.

**3.** Присцила и Акила го научиле Аполос поточно на Господовите патишта. Тој имал поучлив дух.

**4.** Аполос бил надарен и бил подготвен да биде испратен. Кога ќе видиш некој што е надарен и е подготвен да оди, важно е да му ја отвориш вратата за служење. Кога некој оди да служи, другите ќе побараат препораки за да видат дали е проверена личност (**стх. 27**). Дали твоите дарови се докажани, каков е плодот од твојата служба.

**5.** Тој им помагал на верниците да останат во благодатта и ги уверувал Евреите дека Исус е Христос (**стх. 28**).

**В. Павле почнува да служи во Ефес – 19:1-10**

**(Дела 19:1-10)** А кога Аполос беше во Коринт, Павле, откако ги помина горните области, дојде во Ефес, најде некои ученици, 2 па им рече: “Дали Го примивте Светиот Дух откако поверувавте?” Тие му одговорија: “Не сме ни чуле дека има Свет Дух.” 3 Тој уште им рече: “А во што се крстивте?” Тие рекоа: “Во Јовановото крштавање.” 4 А Павле рече: “Јован крштаваше со крштавање за покајание, велејќи му на народот да верува во Оној Кој ќе дојде по него, односно во Христос Исус.” 5 Откако го чуја тоа, беа крштавани во името на Господ Исус. 6 А кога Павле ги положи рацете на нив, Светиот Дух се спушти врз нив, а тие зборуваа јазици и пророкуваа. 7 А беа вкупно околу дванаесет мажи. 8 Тогаш тој влезе во синагогата и таму вршеше беседи смело три месеци за Божјото царство и се трудеше да ги убеди. 9 Но бидејќи некои беа корави и непокорни, и пред народот зборуваа зло за Патот, тој отстапи од нив и ги оддели учениците, и секојдневно поучуваше во училиштето на Тиран. 10 Тоа траеше две години, така што сите Евреи и Грци, кои живееја во Азија, го чуја Господовото слово.

**1.** Ефес се наоѓал на западниот брег на провинцијата Мала Азија. Бил основан во 12 или 11 век п.н.е., а станал главен град на римската провинција Азија. Бил центар за трговија и во тоа време големо пристаниште, но поради сечењето на дрвјата, дошло до лизгање на земјиштето и пристаништето било затрупано. Така Ефес почнал да опаѓа.

**2.** Во градот се наоѓал и храмот на Артемида. Артемида била грчка божица на плодноста. Храмот бил едно од седумте чуда на стариот свет и станал главна туристичка атракција носејќи пари од луѓето што доаѓале да го посетат.

**3.** Ефес бил центар за црна магија и вражање. Павле ги имал најголемите битки таму (1.Кор. 15:32, 2.Кор. 1:8-10).

4. Павле останал таму две до три години и работел со дванаесет ученици што ги нашол таму (Дела 19:1-17).

**5.** Тоа биле ученици на Јован Крстителот кои го чекале Месијата. Павле им рекол дека Тој дошол и дека Неговото име е Исус.

**6.** Павле ги прашал дали го примиле Светиот Дух кој ги исполнува оние што го примаат Исус, но тие рекле дека не ни слушнале дека постои Свет Дух. Павле им го објаснил тоа, тие биле крстени во вода во името на Исус и го примиле Светиот Дух со доказ на зборување на јазици.

**7.** Павле ја започнал неговата работа во синагогата (стх. 8).

**а.** Смело им докажувал и ги уверувал три месеци. Тие го чекале Божјото царство, а тој ги уверувал дека тоа е веќе воспоставено преку Христос. Божјото царство е веќе воспоставено во твоето срце и околу тебе.

**б.** Христос ќе дојде да се справи со злото во светот, но Царството е веќе тука. Царството е заедништво со човекот како во Едемската градина, а Христос ќе дојде и уште еднаш ќе го воспостави Неговото царство на земјата.

**в.** Некои ги стврднале срцата и зборувале зло. Павле си заминал и се сместил на друго место во градот. Бог ќе ја премести пораката, а без пораката луѓето ќе немаат надеж. Тоа е Божјиот суд врз луѓето.

**г.** Тешките времиња не се причина да се напуштиме градот; поттикот на Светиот Дух е тој што прави да заминеме.

**8.** Павле поучува во училиштето на Тиран (стх. 9-10).

**а.** Тоа траело две години

**б.** Сите го слушнале Словото

**в.** Училиштето на Тиран било филозофско школо каде луѓето ги споделувале своите мисли

**г.** Некои велат дека Павле го користел училиштето од 11 ч. до 16ч., времето за попладневен одмор. Тие станувале рано, работеле до 11 ч. тогаш се одморале додека не поминела жештината, а во 16 ч. се враќале на работа.

**Г. Чудотворна потврда на Божјото Слово – 19:11-12**

**(Дела 19:11-12)** А Бог правеше необични чуда преку Павловите раце, 12 така што кога врз болните ставаа шамичиња или скутници од неговото тело, болестите ги напуштаа, а злите духови излегуваа од нив.

Се случувале посебни чуда кога Бог дејствувал преку Павле. Луѓето биле исцелувани и ослободувани дури и од парче облека што му припаѓала нему. Ефес бил центар на црната магија и вражањето и овие посебни чуда го привлекле вниманието на луѓето зашто биле нешто што претходно го немале видено.

**Д. Седумте синови на Скева – 19:13-20**

**(Дела 19:13-20)** А некои од еврејските истерувачи на демони, кои одеа од место во место, почнаа над оние кои имаа зли духови да го повикуваат името на Господ Исус, велејќи им: “ Ве истеруваме преку Исус, Кого Павле Го проповеда! “ 14 Тоа го правеа седумтемина синови на некојси Скева, еврејски првосвештеник. 15 Но злиот дух одговори, велејќи им: “Го познавам Исус, го знам и Павле, а кои сте вие?” 16 Притоа **човекот во кого беше злиот дух, скокна врз нив, ги совлада сите и против нив покажа таква сила**, што голи и ранети избегаа од куќата. 17 Тоа го дознаа Евреите и Грците, кои живееја во Ефес и **сите ги обзеде страв и трепет, додека името на Господ Исус се величаше**. 18 А мнозина од оние кои беа поверувале, доаѓаа и исповедувајќи се ги кажуваа своите дела. 19 **Оние, пак, кои се занимаваа со магии, ги донесуваа своите свитоци на куп и ги гореа пред сите**. И кога ја пресметаа нивната цена, најдоа дека вредат педесет илјади сребреници. 20 И така Словото, преку Божјата сила, растеше и напредуваше сè посилно.

**1.** Еврејски патувачки егзорцист бил човек што одел наоколу и ги ослободувал луѓето од демони и верувал дека имал посебна сила да го прави тоа.

**2.** Тие седум сина биле синови на еврејски свештеник по име Скева.

**3.** Тие мора да имале контакт со службата на Павле знаејќи за силата на Исусовото име (стх. 15). Обидувајќи се да го употребат Неговото име за лична цел, работите не излегле како што тие очекувале, зашто демонот, иако имал почит за Исус и Павле, немал почит за тие безумни луѓе. Тие не биле следбеници на Исус, ниту пак дејствувале во силата на Светиот Дух. Фактот што овие луѓе не можеле да го направат она што Исус и Павле го правеле, биле јасна потврда на силата на живиот Бог.

(ВВ) Не било необично еврејските свештеници да изгонуваат демони (**Лука 11:19**), но било необично тоа што го употребиле името на Исус Христос. Затоа што немале личен однос со Спасителот, тие морале да се повикаат и на името на Павле, но тоа не им успеало. Демонот рекол, “Го познавам Исус, го знам и Павле, а кои сте вие?” Демонизираниот човек ги нападнал и ги изгонил од куќата.

Ако овој егзорцизам успеел, тоа би го дискредитирало името на Исус Христос и службата на црквата во Ефес (со тоа што дури и луѓе што не се следбеници на Исус можат да ја употребат силата на Неговото име). Павле се соочил со слична ситуација во Филипи (види Дела 16:16). Бог го употребил тоа да го порази сатаната и да ги пресведочи верниците што сè уште биле инволвирани во окултизам. Наместо да му донесе срам на Исусовото име, настанот го прославил Неговото име и предизвикал Божјото Слово да се шири уште побрзо.

Времето на глаголите во Дела 19:18 открива дека луѓето “постојано доаѓале…постојано се исповедале”. Тие верници очигледно не се ослободиле од гревот и сè уште практикувале магија, но Господ се справил со нив. Вкупната вредност на книгите за магија и окултизам што ги изгореле била колку годишните плати на 150 луѓе! Тие луѓе не ја сметале цената, туку се покајале и се свртиле од нивните гревови”.

**4.** Сите верници имаат сила и авторитет во името на Исус и власт над демоните (Еф. 1:15-23).

**5.** Побожниот страв донел вистинско покајание (стх. 17-18).

**а.** Божјиот страв дошол врз сите нив

**б.** Божјиот страв секогаш носи исповедање и покајание

**в.** Оние што поверувале ги донеле нивните книги и амајлии и ги запалиле пред Господ (стх. 18).

**6.** (ВВ) “Во библиската историја се наоѓаат три посебни периоди на чуда: (1) времето на Мојсеј; (2) времето на Илија и Елисеј; и (3) времето на Исус и апостолите. Секој период бил пократок од 100 години. Во зависност од тоа како се класифицирани некои од настаните, вкупниот број на чуда што е запишан за сите три периода е помал од 100, но не се запишани сите чуда (види **Јован 20:30-31**).

Кога Господ прави чуда, Тој обично има најмалку три причини:

* да го покаже Неговото сочувство и да ги исполни потребите на луѓето
* да поучи духовна вистина, и
* да го потврди фактот дека е Месијата

Апостолите ја следеле истата шема при нивните чуда. Всушност, способноста да прават чуда била еден од доказите за апостолски авторитет (**Мк. 16:20; Рим. 15:18-19; 2.Кор. 12:12; Евр. 2:1-4**).

Бог направил Павле да ги прави тие “необични чуда” зашто Ефес бил центар на окултизмот (**Дела 19:18-19**), а Павле ја демонстрирал Божјата сила на сатанска територија. Но, запомнете дека секогаш кога Божјите луѓе ја проповедаат вистината, сатаната ќе се обиде да испрати лажни луѓе што ќе се противат.

* Исус ја поучувал таа вистина во Неговата споредба со житото и каколот (**Мт. 13:24-30, 36-43**).
* Петар го искусил тоа во Самарија (**Дела 8:9**) и
* Павле го искусил тоа во Пафос (**Дела 13:4-12**).
* Сатаната го имитира она што Божјите луѓе го прават, зашто знае дека неспасениот свет не може да ја примети разликата (**2 Кор. 11:13-15**).

**Ѓ. Павловите планови за иднината – 19:21-22**

**(Дела 19:21-22)** Кога се сврши сето тоа, Павле науми во својот дух, откако ќе помине низ Македонија и Ахаја, да отиде во Ерусалим, велејќи: “Штом ќе бидам таму, треба да го видам и Рим.” 22 И испрати во Македонија двајца свои помошници, Тимотеј и Ераст, а самиот остана уште некое време во Азија.

**1.** Павле се навраќа на сè она што Бог го направил. Тој планирал да се врати и да ги посети сите цркви, да замине во Рим, а потоа, ако е можно, да замине и во други делови од светот, како Шпанија (**Рим. 15**).

**2.** Треба да проценуваме, да планираме и да се молиме пред да направиме што било, ако сакаме да избегнеме бесплоден труд во службата. Проценувајте го плодот на вашиот труд, какво влијание има, дали луѓето се спасуваат, дали се прават ученици и кои се работите што се бесплодни.

**3.** Понекогаш Господ го сече дрвото за да почне нов живот. Една грешка што често се прави во службата е кога зафатеноста се меша со ефективноста. Размисли за тоа да ја “нацрташ” твојата недела и да видиш како го поминуваш своето време. Тогаш процени ја твојата ефективност: може да се изненадиш од тоа колку време минуваш на работи што не даваат многу плод. Ако е така, обиди се да ги предадеш на други работите на кои не им е потребно твоето внимание.

**4.** Моли се за водство и барај од Господ да ти ги води чекорите. Направи план и побарај од други луѓе што се чувствителни на Духот да се молат со тебе. Види дали и други ќе посведочат за она што чувствуваш дека треба да го правиш. Планот ти помага да дознаеш каде одиш, како ќе стигнеш таму и да знаеш кога си стигнал. Планот те држи на правиот пат.

**5.** Прави опипливи чекори да ја исполниш секоја фаза од твојот план.

**Е. Бунтот во Ефес – 19:23-41**

**(Дела 19:23-41)** Во тоа време се крена голема бркотија заради Патот; 24 имено, еден човек, по име Димитриј, филигранист, изработуваше сребрени Артемидини светилишта и на занаетчиите им донесуваше значителна печалба; 25 откако ги собра нив и работниците со слични занаети им рече: “Мажи, вие знаете дека нашата благосостојба доаѓа од оваа работа, 26 а гледате и слушате дека овој Павле, не само во Ефес, туку речиси во цела Азија, убеди и одврати големо множество луѓе, велејќи дека богови направени со раце - не се богови. 27 Впрочем, не постои опасност само нашиов занает да биде презрен, туку и храмот на големата божица Артемида ќе се смета за ништожен, и ќе му се наштети на величието на онаа, која ја почитува сета Азија и целиот свет. 28 Кога го чуја тоа, полни со гнев, врескаа, извикувајќи: “Голема е Артемида Ефеска! “ 29 И целиот град се претвори во безредие, а луѓето еднодушно навлегоа во театарот и ги одвлекоа Гај и Аристарх, Павлови сопатници од Македонија. 30 А кога Павле сакаше да влезе во толпата, учениците го спречија. 31 Притоа, некои од азиските началници, кои му беа пријатели, испратија порака до него, молејќи го да не се појавува во театарот. 32 Едни викаа едно, а други друго, зашто собирот беше збунет и мнозина не знаеја зошто се беа собрале. 33 Тогаш го извлекоа од толпата Александар, кого Евреите го туркаа напред. Александар, пак, мавна со раката и сакаше да даде објаснување пред толпата. 34 Но кога дознаа дека е Евреин, сите викаа едногласно и извикуваа околу два часа: “Голема е Артемида Ефеска!” 35 Најпосле градскиот писар го смири народот и рече: “Луѓе, ефешани! Кој е тој човек, кој не знае дека градот Ефес е чувар на храмот на големата Артемида и на нејзиниот кип што падна од небото? 36 Бидејќи тоа е неспорно, вие треба да бидете мирни и да не преземате ништо непромислено! 37 Ги доведовте овие луѓе, кои ниту го ограбија храмот, ниту хулат на нашата божица. 38 Затоа, ако Димитриј и занаетчиите кои се со него имаат тужба против некого, судовите се за тоа, а постојат и проконзули, нека се тужат едни со други. 39 Но ако барате нешто друго, тоа ќе биде решено законски во собранието, 40 зашто ни се заканува опасност да бидеме обвинети заради денешниот настан, бидејќи не постои никаква причина со која можеме да го оправдаме собирот.” 41 Кога го рече тоа, го распушти собирот.

**1.** На таков начин Павле заминал од Ефес. Бунтот бил поради промените што се случувале во животите на луѓето, зашто оние што заработувале од лажното обожавање на Артемида биле загрижени за нивната заработка (**стх. 23**).

**2.** Не било до гласникот, туку до пораката. Било до тоа што Павле го претставувал. Вистината меѓу паганите била таа што ги предизвикала немирите. Сè започнало со Димитриј и филиграните. Тие веројатно имале голем профит и живееле добро, а Павле дошол во градот и им ги пореметил финансиите. Доволно е на човек да му земеш од паричникот или да му ја одземеш контролата и ќе добиеш реакција.

**3.** Павле велел дека тие идоли не се богови туку само парчиња дрво (**стх. 26**). Трговијата со туристите се намалила зашто Ефес зависел од обожавањето на тие идоли.

**4.** Се случил бунтот (**Стх. 28-41**). Тие го барале Павле, но не можеле да го најдат, па затоа ги грабнале Гај и Аристарх (**Стх. 29**) зашто ги поистоветиле со службата на Павле. Театарот собирал 24.000 луѓе и било место каде што се собрала толпата. Многумина не ни знаеле зошто се таму. Луѓето често следат други, без да знаат зошто, и ќе ја ставаат нивната доверба во лажни работи.

**5.** Александар ја подигнал раката обидувајќи се да се огради и велејќи дека Павле е Евреин (**стх. 33**). Кога откриле дека Павле е Евреин, повторно продолжиле со бунтот (**стх. 34**). Толпата два часа го извикувала името на тој камен идол.

**6.** Градскиот писар го смирил народот (**стх. 35**) зашто се плашел дека Рим ќе испрати војници и ќе ја расчисти толпата.

**XX. ПАВЛОВОТО ПАТУВАЊЕ НАЗАД ВО ЕРУСАЛИМ – ДЕЛА 20-21:17**

**А. Павле заминува за Македонија – 20:1-2**

**(Дела 20:1-3)** Кога стивна вревата, Павле ги повика учениците, ги охрабри, се збогува со нив и тргна на пат за Македонија. 2 Откако ги помина оние краишта и ги охрабри со многу зборови, дојде во Грција. 3 Таму остана три месеци, бидејќи Евреите направија заговор против него, а кога сакаше да отплови за Сирија, реши да се врати преку Македонија.

**1.** Павле го напуштил Ефес и отпловил за Филипи во Македонија. Додека бил во Македонија застанал во Илирик, римска провинција, и го проповедал евангелието (**Рим.15:19**). Таму останал околу една година и подоцна го испратил Тимотеј.

**2.** Павле тогаш заминал и отишол во Коринт во Грција и таму останал три месеци и го напишал писмото до Римјаните. Тој се надевал дека ќе отплови за Рим, но дознал за завера против него.

**1. Кор. 16:1-4, Рим. 15:21-29** и одлучил да патува по копно.

**3.** Во првото писмо до Коринќаните, Павле ги замолува да подготват прилог за Ерусалим, па одлучил лично да го однесе тој прилог од Коринт до Ерусалим.

**Б. Една група заминува во Троја пред Павле, а Лука останува со него**

**(Дела 20:4-6)** Го придружуваа Сопатер, синот на Пир, од Берија, солунците Аристарх и Секунд, Гај од Дерба и Тимотеј, како и Тихик и Трофим од Азија. 5 Тие отидоа напред и нè чекаа во Троја. 6 А ние отпловивме од Филипи, по деновите на Бесквасните лебови, и по пет дена дојдовме кај нив во Троја, каде што останавме седум дена.

Додека бил во Коринт, Павле го напишал писмото до Римјаните. Тој ги испратил сите други да одат пред него во Троја, додека тој и Лука отишле во Филипи за празникот на бесквасните лебови, а потоа отпловиле за Троја да се сретнат со другите.

**В. Павле проповеда со часови – 20:7-12**

**(Дела 20:7-12)** А кога во првиот ден на седмицата се состанавме да раскршуваме леб, Павле им држеше беседа, зашто утредента сакаше да замине. Тој продолжи со беседата до полноќ, 8 а во горната соба, каде се бевме собрале, имаше многу светилки. 9 Едно момче, по име Евтих, кое седеше на прозорецот, почна да запаѓа во длабок сон и тоа, бидејќи Павле подолго зборуваше, совладано од сонот, падна од третиот кат долу и го дигнаа мртво. 10 Но Павле слезе, му се фрли, го прегрна и рече: “Не возбудувајте се, зашто неговата душа сè уште е во него!” 11 Потоа се качи горе, раскрши леб, и поткасна, и им зборуваше долго, сè до мугрите, кога отпатува. 12 А момчето го доведоа живо и многу се утешија.

Тука ги гледаме зборовите “ние” и “нас” што значи дека Лука им се придружил. Павле проповедал до полноќ, а Евтих паднал низ прозорецот и помислиле дека е мртов. Павле се испружил врз него и тој се вратил во живот. Тогаш Павле станал и продолжил да проповеда до утрото. Забелешка: Тоа не ја сопрело службата. Ова е првпат да се споменува собирање на верниците на првиот ден од неделата.

**Г. Павле сака да се врати во Ерусалим до Педесетница – 20:13-16**

**(Дела 20:13-16)** Ние тргнавме порано со коработ и отпловивме во Асос, откаде требаше да го земеме Павле, зашто така беше порачал, сакајќи да оди пеш. 14 А кога се состана со нас во Асос, го зедовме и дојдовме во Митилин. 15 И оттаму отпловивме и утредента дојдовме спроти Хиос. На другиот ден стигнавме во Самос, а следниот ден дојдовме во Малта. 16 Павле реши да помине покрај Ефес, а да не се задржи подолго време во Азија, зашто му се брзаше, ако е можно да биде за денот на Педесетница во Ерусалим.

Овој дел го покрива патувањето до Милет пред да стигне во Ерусалим. Павле не сакал да застане во Ефес зашто знаел дека верниците ќе сакаат да остане, а така нема да стигне навреме во Ерусалим за празникот.

**Д. Павле е решен да го заврши своето патешествие со радост – 20:17-38**

**(Дела 20:17-38)** Од Милет Павле јави во Ефес да ги повикаат старешините на црквата. 18 А кога дојдоа кај него, им рече: “Вие знаете како го поминав со вас целото време, од првиот ден кога стапив во Азија, 19 служејќи Му на Господ со сета понизност, со солзи и со искушенија, што ме снајдоа од еврејските заговори; 20 како не пропуштив да ви кажам сè што е полезно и да ве поучам јавно и по домовите; 21 сведочејќи им сериозно на Евреите и на Грците за покајание кон Бог и кон верата во нашиот Господ Исус. 22 А сега, еве, поттикнат од Духот, одам во Ерусалим, не знаејќи што ќе ми се случи таму, 23 освен што Светиот Дух ми сведочи, во секој град, велејќи дека ме чекаат окови и маки. 24 Но мене ни најмалку не ми е до животот, туку само да го завршам својот пат и службата, што ја примив од Господ Исус: сериозно да го посведочам Евангелието на Божјата благодат. 25 И еве, сега знам дека сите вие, меѓу кои поминав проповедајќи го Божјото царство, не ќе го видите веќе моето лице. 26 Затоа ви сведочам во овој ден дека сум чист од крвта на сите вас; 27 зашто не пропуштив да ви ја кажам целосната Божја намера. 28 Внимавајте на себе и на целото стадо, во кое Светиот Дух ве постави за надгледувачи, за да бидете пастири на Божјата црква, која Тој ја откупи со Својата крв. 29 Јас знам дека по моето заминување меѓу вас ќе навлезат свирепи волци, кои нема да го штедат стадото; 30 а и од вас самите ќе се подигнат мажи, кои ќе зборуваат изопачено, за да ги одвлечкаат учениците по себе. 31 Затоа, бдејте и помнете дека три години, ноќе и дење, не прекратив да го советувам со солзи секој еден од вас! 32 И сега ве препорачувам на Бог и на Словото на Неговата благодат, кое е во состојба да изградува и да ви даде наследство меѓу сите осветени. 33 Сребро, злато или облека, не посакав од никого. 34 Самите знаете дека овие раце им послужија на моите потреби и на оние кои беа со мене. 35 Во сè ви покажав дека така треба да се трудите и да им помагате на немоќните, и да си спомнувате на зборовите на Господ Исус, како што рече Самиот Тој: ,Поблажено е да се дава, отколку да се прима.'“ 36 Кога го рече тоа, клекна на колена и се помоли со сите нив. 37 Тогаш сите заплакаа гласно, и паднаа во прегратката на Павле и топло го целиваа, 38 нажалени најмногу од зборот што го рече дека веќе нема да го видат неговото лице. И го испратија до коработ.

**1.** Павле заминал од Милет. Гледаме дека тој очекувал одредено противење на неговата служба додека заминувал. Тие му велеле дека секој треба да го прифати јудаизмот, исто како во црквата во Антиох. Наместо да замине во Ефес, Павле ги повикал водачите на црквата да го сретнат во Милет.

**2.** Павле бил решен да ја заврши задачата иако знаел дека го очекуваат потешкотии. Бог сака да види дали ќе бегаме од тешкотиите или ќе продолжиме понатаму кон исполнување на нашиот повик. Мора да сфатиме дека во служењето има цена што треба да се плати. Служењето е многу повеќе од проповедање на словото (**Стх. 23-24**).

**3. (Стх. 25-31)** Павле рекол дека рацете му се чисти, дека се чувствува слободен и го дал својот поздравен говор (**стх. 25-26, Ез. 3:19**). Предупредување на водачите да бидат будни (**20:28-31**).

**4.** Откако ги предал на Божјата намера (**стх. 27**), Павле му ги посветил на Бог (**стх. 32**).

**5.** Павле ги потсетува дека самиот тој се поставил како пример. Тоа е барање за служителите, да бидат пример за другите. Постои повисока одговорност што доаѓа со прифаќањето на повикот да му се служи на Бог. Како што Христос ни дал пример, така треба и ние да останеме во Него и другите да го видат преку нас. Павле не само што се грижел за своите потреби туку и за потребите на другите. Тоа е пример за другите да бидат несебични и да ги исполнуваат потребите на оние што се во потреба (**стх. 36-38**).

**6.** Додека се подготвувал да замине, Павле се помолил заедно со сите нив, знаејќи дека веројатно нема да ги види повторно. Гледаме дека меѓу нив имало меѓусебна љубов и почит (Стх. 36-38).

**Ѓ. Поглавје 21:1-4**

**(Дела 21:1-4)** Кога се одделивме од нив и отпловивме, дојдовме право во Кос, а следниот ден на Родос и оттаму во Патара. 2 И кога најдовме кораб, што тргнуваше за Феникија, влеговме во него, и отпловивме. 3 А кога го здогледавме Кипар, го оставивме одлево и отпловивме кон Сирија; и слеговме во Тир, зашто таму коработ требаше да се растовари. 4 И кога ги најдовме учениците, останавме таму седум дена. Тие, вдахновени од Духот, му зборуваа на Павле да не оди горе во Ерусалим.

Павле продолжил до Тир каде се сретнал со други следбеници на Исус. Таму останал седум дена и Светиот Дух зборувал преку учениците дека сè уште не треба да оди во Ерусалим. Павле веќе бил предупреден од Духот дека во Ерусалим го очекуваат неволји, 20:22-23.

**Е. Влегле во куќата на Филип евангелистот – 21:5-9**

**(Дела 21:5-9)** И кога завршија тие дни, заминавме оттаму и го продолживме нашето патување, а тие сите нè испратија, со жените и децата надвор од градот; а откако на брегот клекнавме и се помоливме, се збогувавме едни со други. 6 Тогаш ние влеговме во коработ, а тие се вратија во своите домови. 7 Завршувајќи го пловењето од Тир, стигнавме во Птолемаида, каде што ги поздравивме браќата и останавме со нив еден ден. 8 А на следниот ден отпатувавме и дојдовме во Цезареја и влеговме во куќата на евангелистот Филип, кој беше еден од седумтемина, и останавме кај него. 9 Тој имаше четири ќерки девици, кои пророкуваа.

Кога Павле си поздравил со учениците во Тир, тие заедно паднале на колена и се помолиле едни за други. Потоа, Павле и оние што патувале со него стигнале во Цезареја и влегле во куќата на Филип. Филип имал четири ќерки што пророкувале. Тука гледаме дека Божјиот Дух не е пристрасен зашто тие жени биле употребени од Бог да изградуваат, охрабруваат и утешуваат.

**Ж. Павле е предупреден – 21:10-14**

**(Дела 21:10-14)** Бидејќи престојувавме таму многу дни, дојде од Јудеја еден пророк, по име Агаб. 11 И кога дојде кај нас, го зеде Павловиот појас, си ги врза рацете и нозете, и рече: “Светиот Дух го вели ова: ,Човекот, чиј е овој појас, Евреите во Ерусалим ќе го врзат вака и ќе го предадат во рацете на неевреите'.” 12 Кога го чувме тоа, и ние и тамошните жители го молевме да не оди горе во Ерусалим. 13 Тогаш Павле одговори: “Што правите? Зошто плачете и ми го кинете срцето? Јас сум готов не само да бидам врзан, туку и да умрам во Ерусалим за името на Господ Исус.” 14 И бидејќи не можевме да го наговориме, ние замолкнавме и рековме: “Нека биде Господовата волја!”

Пророкот Агав, еден од првите пророци во новозаветната црква (**11:28**), бил употребен од Бог да го предупреди Павле за страдањата што го чекаат во Ерусалим. Тука им голема лекција за нас како христијани, а тоа е дека не треба секогаш да очекуваме патот да ни биде исполнет со тешкотии и страдања. Павле не знаел што точно го чека, но бил решен да се соочи со тоа заради Христос, дури и по цена на својот живот. Павле бил повеќе заинтересиран Исусовото име да биде воздигнато пред луѓето отколку неговиот личен интерес. Тој добро знаел, како еден од откупените, дека е скапо откупен и затоа неговиот живот не му припаѓа нему, туку на Бог (**Гал. 2:20**).

**З. Патувањето завршува – 21:15-17**

(Дела 21:15-17) По тие денови се приготвивме и тргнавме горе кон Ерусалим. 16 Со нас тргнаа и некои ученици од Цезареја и нè одведоа кај некојси Мнасон, Кипранин, дамнешен ученик, за да бидеме негови гости. 17 Кога стигнавме во Ерусалим, браќата нè примија радосно.

Со доаѓањето во Ерусалим Павле го завршува третото мисионерско патување. Третото патување почнало во **Дела 18:23**. Тука Павле престојувал кај некој ученик по име Мнасон кој очигледно живеел во Ерусалим. Павле повторно е добро прифатен од браќата во Христос.

**XXI. МИСИОНЕРСКИОТ ИЗВЕШТАЈ НА ПАВЛЕ – 21:18-26**

(Дела 21:18-26) На идниот ден Павле отиде со нас кај Јаков, а сите старешини беа присутни. 19 И откако ги поздрави, им раскажа едно по едно сè што Бог, преку неговата служба, направи меѓу неевреите. 20 А кога го чуја тоа, Го прославија Бог и му рекоа: “Гледаш, брате, колку илјади верници има меѓу Евреите, и сите се грижат за Законот; 21 а за тебе се известени дека сите Евреи, кои се меѓу народите, ги поучуваш да отстапат од Мојсеј, велејќи им да не ги обрежуваат своите деца, ниту да живеат според обичаите. 22 И така, што сега!? Бездруго ќе чујат дека си дошол. 23 Затоа направи како што ќе ти кажеме: меѓу нас има четворица мажи кои се заветувале; 24 земи ги и исчисти се заедно со нив и плати за нив да си ги избричат главите. Така сите ќе дознаат дека нема ништо од она, што чуле за тебе, и дека и самиот го исполнуваш Законот. 25 А за неевреите, кои поверувале, решивме и им пишавме: да се воздржуваат од нешта жртвувани на идоли, од крв, од задавено и од блудство.” 26 Тогаш Павле ги зеде со себе тие мажи, и на следниот ден, откако се исчисти со нив заедно, влезе во Храмот и објави завршување на деновите на исчистувањето, кога за секој од нив ќе биде принесена жртва.

Гледаме како Павле го дава својот мисионерски извештај пред старешините во Ерусалим, зборувајќи за големите работи што Бог ги направил меѓу неевреите преку неговата служба. Ја гледаме неговата решителност да се покори на советот на старешините. Иако бил моќно употребен од Бог, Павле не се сметал како поголем од другите и го послушал нивниот совет да направи завет (најверојатно назарејски завет) да ги смири многуте Евреи кои, иако биле христијани, биле бавни да го напуштат нивното практикување на законот. Бог го толерирал тоа сè додека уништувањето на Ерусалим не направило да биде невозможно да се извршуваат ритуалите на мојсеевиот закон. Старешините биле погрешно информирани во однос на учењето на Павле и со него разговарале за три работи:

**А.** **Дека ги учи Евреите да се откажат од нивната религиозна вера** (**стх. 21**). Факт е дека Павле никогаш не го поучувал тоа, туку поучувал дека треба да се вратат кај Бог со тоа што ќе го прифатат Исус Христос, за кого Мојсеј и пророците рекле дека ќе дојде. Тој исто така поучувал дека неевреите не треба да се стават под еврејскиот закон (**Дела 13:16-41**).

**Б.** **Дека ги учи Евреите да не се обрежуваат** (**стх. 21**). Павле не го поучувал тоа, дури и го натерал Тимотеј да се обреже поради Евреите (**16:2**). Тој поучувал дека неевреите не мора да се обрежуваат, а дека Евреите треба да сфатат дека обрежувањето не го спасува човекот, зашто преку делата на законот никој не е оправдан (**Рим. 3:24-31**).

**В.** **Дека ги учи Евреите да ги остават обичаите** (**стх. 21**). Павле никогаш не велел дека Евреите не треба повеќе да се држат до нивните религиозни обичаи, туку дека не треба да зависат од нив за спасението (**Еф. 2:8-9**).

**XXII. ПАВЛЕ Е УАПСЕН ВО ЕРУСАЛИМ – ДЕЛА 21:27-40**

**(Дела 21:27-40)** А кога седумте денови речиси завршија, Евреите од Азија, откако го забележаа во Храмот, го разбунтуваа целиот народ и го фатија, 28 викајќи: “Израелци, помагајте! Овој е човекот кој насекаде ги учи сите против нашиот народ, против Законот и против ова место! Освен тоа, воведе и Грци во Храмот и така го оскверни ова свето место!” 29 Имено, тие порано во градот го имаа видено ефешанецот Трофим со него и мислеа дека Павле го вовел во Храмот. 30 И целиот град се разбранува и народот се собра, го фатија Павле и го извлекоа надвор од Храмот, па веднаш ги затворија вратите. 31 А кога сакаа да го убијат, дојде глас до заповедникот на четата дека целиот Ерусалим е разбунтуван. 32 Овој, пак, веднаш зеде војници и стотници и дотрча до нив. Кога ги видоа заповедникот и војниците, тие прекратија да го тепаат Павле. 33 Тогаш заповедникот му се приближи, го фати и заповеда да го врзат во двојни вериги и распрашуваше кој е и што сторил. 34 Едни од толпата викаа едно, а други друго и бидејќи од викотницата не можеше ништо веродостојно да дознае, заповедникот заповеда да го одведат во тврдината. 35 А кога беше на скалите, војниците мораа да го кренат на раце поради насилничките постапки на толпата; 36 зашто многу народ одеше по него и викаше: “Убијте го!” 37 И кога требаше да го воведат во тврдината, Павле му рече на заповедникот: “Смеам ли да ти кажам нешто?” Овој пак рече: “Знаеш ли грчки? 38 Да не си ти оној Египќанец, кој пред некое време побуни и одведе во пустината четири илјади мажи убијци?” 39 А Павле одговори: “Јас сум Евреин од Тарс, од Киликија, граѓанин на познатиот град, и те молам да ми одобриш да му се обратам на народот!” 40 И кога му дозволи, Павле застана на скалите и му мавна со рака на народот. А кога настана голема тишина, проговори на еврејски јазик и рече:

**А.** Евреите од Азија биле тие што го обвинувале Павле. Тие сигурно биле од Ефес зашто го препознале Трофим (**стх. 29**). Друго обвинение против него било осквернување на храмот, претпоставувајќи дека и Трофим влегол во храмот зашто претходно го виделе со Павле. Првото обвинение е во стих 28.

**Б.** Луѓето ќе се обидат да те спречат кога ќе го проповедаш евангелието. Затоа треба да бидеш внимателен и да избегнеш секаква појава на зло. Избегнувај ситуации што можат да донесат компромис. Затоа Господ ги испратил учениците по двајца, зашто така е побезбедно. Неверниците ќе бараат непостојаност во нашиот живот, затоа не му давај на ѓаволот прилика за обвиненија.

**В.** Казната за неевреинот што би го поминал дворот на неевреите била смрт и била запишана на храмскиот ѕид. Римјаните им дозволувале на Евреите да го сторат тоа дури и ако римски граѓанин го прекрши правилото.

**Г.** Павле бил обвинет дека поучува против Евреите, законот, храмот и дека внесол неевреин во светото место. Целиот град се собрал, а Павле бил спасен со тоа што го уапсиле (**Стх. 31-32**).

**Д.** Сега тоа станало римски проблем затоа што бил нарушен мирот. Викањето на луѓето станало проблемот зашто толку гласно викале што не можело да се открие во што е проблемот. Затоа го земале Павле во римската тврдина и тој замолил да му се обрати на народот (**Стх. 37-39**).

**Ѓ.** Павле им се обратил на луѓето на еврејски што ја замолчило толпата. Првото чудо било тоа што му дозволиле да зборува, а второто тоа што успеал да ја замолкне толпата.

**XXIII. ПАВЛЕ ИМ СЕ ОБРАЌА НА ТОЛПАТА И НА РИМСКИОТ ЗАПОВЕДНИК – ДЕЛА 22**

**А. Павле зборува на еврејски – 22:1-5**

**(Дела 22:1-5)** "Мажи, браќа и татковци! Чујте ја мојата одбрана” 2 Кога чуја дека им говори на еврејски јазик, се смирија уште повеќе. И рече: 3 “Јас сум Евреин, роден во Киликиски Тарс, израснат во овој град, воспитан при Гамалиеловите нозе, научен строго според законот на нашите татковци, оддаден на Бог, како и сите вие денес. 4 Го гонев овој Пат до смрт; и врзував и предавав во зандани мажи и жени, 5 како што може да посведочи за мене врховниот свештеник со сите старешини. Од нив примив и писма за браќата во Дамаск, каде одев за да ги приведам врзани во Ерусалим и оние, кои беа таму, за да бидат казнети.

**1.** Со тоа што зборувал на еврејски, Павле го добил нивното внимание и покажал дека е ревносен Евреин. Тој им рекол дека е пораснат и образуван под Гамалиел, еден од најпочитуваните учители во тоа време. Им рекол дека ги прогонувал оние што му припаѓале на “патот” и дека одел дури до Дамаск за да врати некои Евреи во Ерусалим и да ги казни.

**2.** Ова е добра лекција за нас денес. Не почнувај да ги судиш луѓето, туку обиди се да се поистоветиш со нивната загриженост, инаку нема да ја слушаат твојата порака.

**Б. Павле го почнува своето сведоштво – 22:6-9**

**(Дела 22:6-9)** Кога одев и наближив до Дамаск, одеднаш, околу пладне, ме осветли голема светлина од небото. 7 Паднав ничкум на земјата и чув глас како ми зборува: ,Савле, Савле, зошто Ме гониш?' 8 А јас одговорив: ,Кој си ти, Господине?' И ми рече: ,Јас сум Исус Назареќанецот, Кого ти Го прогонуваш.' 9 А оние кои беа со мене, ја видоа светлината, но не го чуја гласот што ми зборуваше.

Павле зборува за неговата средба со Христос. Само средба со воскреснатиот Христос може да го промени човекот. Можеш да ги советуваш луѓето, но само средбата со Христос носи трајна промена.

**В. Павловото сведоштво продолжува**

**(Дела 22:10-21)** Тогаш реков: ,Што да правам, Господи?' А Господ ми рече: ,Стани и оди во Дамаск и таму ќе ти се каже сè што ти е определено да правиш!' 11 И бидејќи не можев да гледам од болскотот на светлината, оние што беа со мене ме поведоа за рака и така дојдовме во Дамаск. 12 А некојси Ананиј, благочестив маж според Законот, за кого сведочеа добро сите тамошни Евреи, 13 дојде кај мене, ми се доближи и рече: ,Брате Савле, прогледај!' И јас во истиот миг погледав во него. 14 А тој рече: ,Богот на нашите татковци однапред те определил да ја познаеш Неговата волја, да Го видиш Праведникот и да го чуеш гласот од Неговата уста, 15 зашто ќе Му бидеш сведок пред сите луѓе за она што си видел и чул. 16 А што се двоумиш сега? Стани, крсти се и измиј се од своите гревови, повикувајќи го Господовото име.' 17 Кога пак се вратив во Ерусалим и кога се молев во Храмот, 18 Го видов како ми вели: ,Побрзај и излези бргу од Ерусалим, зашто нема да го примат твоето сведоштво за Мене!' 19 А јас реков: ,Господи, тие знаат дека јас ги затворав и ги тепав по синагогите оние кои веруваа во Тебе; 20 и кога се пролеваше крвта на Твојот сведок Стефан, и јас стоев таму, одобрував и ги чував облеките на оние што го убиваа.' 21 А тој ми рече: ,Оди, зашто ќе те испратам далеку, меѓу нееврејските народи!'

**1.** Павле објаснува како ослепел од средбата со Господ и како бил воден за рака во Дамаск, каде што Господ му зборувал преку еден посветен Евреин по име Ананиј и како го обновил неговиот вид и му рекол да стане и да се крсти.

**2.** Павле ја поврзува втората средба со воскреснатиот Христос (**стх. 17-21**). Првиот пат требало да оди во Дамаск, а овој пат да го напушти Ерусалим зашто Господ го испраќа кај неевреите.

**Г. Слушателите се против Павле – 22:22-23**

**(Дела 22:22-23)** Тие го слушаа до тој збор, а тогаш извикаа со силен глас: “Тргнете го од земјата таквиот, зашто не треба да живее!” 23 Додека тие викаа така, ги кинеа своите облеки и фрлаа прав во воздухот.

Реакцијата на толпата (**стх. 22-23**). Тие реагирале поради Павловата теологија. Павле знаел дека примил откровение за тоа кој е Месијата и дека Евреите нема да го прифатат, па затоа отишол кај неевреите. Неговата порака била дека треба да ги заобиколат традициите на јудаизмот и да одат директно кај Бог, а за нив била неприфатлива, па затоа ги раскинале облеките и фрлале прав во воздухот.

**Д. Павле се брани пред римскиот заповедник – 22:24-30**

**(Дела 22:24-30)** Заповедникот нареди да го одведат во тврдината, велејќи да го испитаат со камшик, за да дознае зошто викаат така против него. 25 А кога го испружија и го врзаа со ремени, Павле му рече на стотникот кој стоеше таму: “Зар смеете да камшикувате римски граѓанин, и тоа неосуден?” 26 Кога стотникот го чу тоа, отиде и го извести заповедникот, велејќи: “Што ќе сториш? Овој човек е римски граѓанин!” 27 Тогаш заповедникот дојде кај него и му рече: “Кажи ми, навистина ли си римски граѓанин?” А тој рече: “Да!” 28 Заповедникот одговори: “Јас го добив тоа граѓанство за голема сума.” Павле рече: “А јас се родив со него.” 29 И веднаш отстапија од него тие што сакаа да го испитуваат. Заповедникот исто така се уплаши кога дозна дека тој е римски граѓанин, зашто го беше врзал. 30 Утредента, сакајќи да знае точно зошто Евреите го обвинуваат, го ослободи, и заповеда да се соберат првосвештениците и целиот Совет, па го доведе долу Павле и го постави пред нив.

**1.** Римскиот заповедник му дозволил на Павле да зборува за да види зошто е сета таа конфузија и зошто го обвинуваат. Тој се надевал дека Павле ќе открие нешто за што ќе може да го осуди. Павле мудро му се обратил на римскиот заповедник на грчки, а на толпата на еврејски. Така заповедникот не знаел што велел Павле.

**2.** Кога римјанин бил обвинет за нешто, морал да помине низ 3 чекори:

**а.** Формулирање на обвиненијата и казната за нив

**б.** Формални обвиненија од тројца или четворица други

**в.** Формално сослушување

**3.** Павле се повикал на своето римско граѓанство. Римско граѓанство се давало на неколку различни начини:

**а.** Ако некој бил роден во Рим

**б.** Преку висок општествен статус

**в.** Ако некој направил големи работи за Рим или ако платил доволно пари

**г.** Граѓанството се пренесувало и на децата и на внуците

**4.** Како римски граѓанин, било сериозна навреда некоја друга власт освен Рим да те испитува или да те врзе во окови.

**5.** Тие сè уште не биле сигурни што направил Павле, па затоа го испратиле пред врховниот свештеник и синедрионот (стх. 30). Тука Бог му отворил врата на Павле да сведочи за Исус.

**XXIV. ПАВЛОВАТА ОДБРАНА – ДЕЛА 23**

**А. Павле го удираат – 23:1-2**

**(Дела 23:1-2)** А Павле погледна втренчено кон Советот и рече: “Мажи, браќа, јас живеев со наполно чиста совест пред Бог до овој ден.” 2 Тогаш врховниот свештеник Ананиј им нареди на оние што стоеја до него да го удрат по устата.

Тој имал чиста совест пред Господ. Ананиј бил првосвештеник од 48-58 год. и бил познат по неговото насилство, а традицијата вели дека го конфискувал десетокот за обичните свештеници и ги поткупувал римските и еврејските службеници. Тој бил омразен од еврејските националисти. Подоцна, за време на еврејското востание против Рим во 66 год. бил убиен. Еврејските националисти го убиле откако го нашле како се крие кај неговиот брат.

**Б. Павле му се обраќа грубо не знаејќи дека е првосвештеникот**

**(Дела 23:3-5)** Притоа Павле му рече: “Бог ќе те удри тебе, варосан ѕиду! И ти седиш за да ми судиш според Законот, а заповедаш да ме тепаат спротивно на Законот!” 4 А оние што стоеја наоколу рекоа: “Божјиот врховен свештеник ли го навредуваш?” 5 А Павле рече: “Не знаев, браќа, дека е врховен свештеник; зашто е напишано: ,Не зборувај лошо за началникот на својот народ!'

**1.** Павле одговара (**стх. 3-5**). Варта е боја со која ги боеле гробовите и која се растворала во вода. Допирањето гроб осквернувало и морало да се мине низ процес на исчистување.

**2.** Исто така, тоа значело дека во гробот има коски на мртовец, а тоа Павле го насочил кон него. Со други зборови тој велел дека Ананија треба да се избегнува исто како тие гробови.

**3.** Павле се покајал за тоа зашто не знаел дека тој е првосвештеникот. Словото вели дека секој авторитет е од Бог и да се оди против тоа е да се оди против Бог. Ако не можеш да ја почитуваш личноста, тогаш почитувај ја позицијата што ја има. Во служењето може ќе наидеме на авторитети кои се против нас. Кога тоа ќе се случи, треба да внимаваме што ќе речеме и како ќе се однесуваме со нив. Дури и да немаме почит за личноста, може да имаме почит за позицијата на авторитет што Бог им ја дал.

**В. Павле го поделил советот и бил затворен, но Бог го охрабрил – 23:6-11**

**(Дела 23:6-11)** Кога Павле сфати дека дел од нив се садукеи, а другите фарисеи, извика во Советот: “Мажи, браќа, јас сум фарисеј, син на фарисеј; ме судат заради надежта и воскресението на мртвите.” 7 Кога го рече тоа, настана расправа меѓу фарисеите и садукеите, и собирот се подели; 8 зашто садукеите велат дека нема воскресение, ни ангел, ни дух, а фарисеите го признаваат сето тоа. 9 И така, настана голема врева. А некои од закониците на фарисејската група станаа и се препираа, велејќи: “Не наоѓаме никакво зло кај овој човек, можеби му зборувал дух или ангел.” 10 И бидејќи расправијата стана жестока, заповедникот се исплаши да не го растргнат Павле, па ì заповеда на војската да слезе и да го грабне од нивната средина, и да го одведе во тврдината. 11 Следната ноќ Господ застана пред него и му рече: “Биди храбар! Онака како што сведочеше сериозно за Мене во Ерусалим, така треба да сведочиш и во Рим.”

**1.** Павле ги свртил садукеите и фарисеите едни против други (**стх. 6-9**). Тоа е стара стратегија – подели па владеј. Павле им се обратил на фарисеите, кои веруваат во воскресението на мртвите за разлика од садукеите, па така ги поделил. Тој уште еднаш бил спасен преку апсење (**стх. 10**).

**2.** Павле бил малку обесхрабрен и се прашувал дали воопшто ќе стигне во Рим, но Христос го утешил (**стх. 11**). Тоа охрабрување му помогнало да продолжи. Бог ги знае нашите вистински потреби уште пред ние да ги дознаеме.

**Г. Четириесетмина прават завера да го убијат Павле**

**(Дела 23:12-22)** А кога се раздени, Евреите сковаа заговор и се заколнаа дека не ќе јадат, ниту пијат, додека Павле не биде убиен. 13 Беа повеќе од четириесетмина, кои учествуваа во заговорот. 14 Тие дојдоа кај првосвештениците и старешините и им рекоа: “Се обврзавме со свечена заклетва дека нема да вкусиме ништо додека не го убиеме Павле. 15 Затоа сега вие, заедно со Советот, поднесете му барање на заповедникот да го доведе долу кај вас, божем сакате поточно да го испитате неговото дело, а ние сме готови да го убиеме пред да се приближи.” 16 Но синот на Павловата сестра чу за заседата, отиде и влезе во тврдината и му јави на Павле. 17 А Павле повика еден од стотниците и му рече: “Одведи го момчево кај заповедникот, зашто има да му соопшти нешто!” 18 Стотникот го зеде и го одведе кај заповедникот и рече: “Затвореникот Павле ме викна и ме замоли да го доведам кај тебе ова момче, зашто имало нешто да ти каже.” 19 Тогаш заповедникот го зеде за рака, се повлече со него насамо и го праша: “Што имаш да ми соопштиш?” 20 А момчето рече: “Евреите се договорија да те замолат да го одведеш утре Павле долу, во Советот, божем сакаат поточно да се распрашаат за него. 21 Но немој да ги послушаш, зашто го демнат повеќе од четириесет нивни луѓе, кои се заколнаа да не јадат, ниту да пијат, додека не го убијат. И сега се подготвени, само го чекаат твоето ветување.” 22 Тогаш заповедникот го пушти момчето и му нареди: “Не кажувај никому, дека ме извести за ова.”

Четириесет луѓе направиле завера да го убијат Павле и се заколнале дека нема да јадат и да пијат додека не го видат мртов (стх. 12-22). Тука ја гледаме Божјата интервенција со тоа што му ја открил заверата на синот на Павловата сестра. Павле имал голема благонаклоност и од Господ и од оние што го чувале. Војниците го послушале Павле и го известиле главниот заповедник.

**Д. 470 војници заминуваат да го придружуваат Павле до Цезареја**

**(Дела 23:23-35)** И повика двајца од стотниците, и им рече: “Пригответе двесте војници, седумдесет коњаници и двесте стрелци, за да тргнат за Цезареја во третиот час на ноќта. 24 Пригответе и добиток, за да го качат Павле и да го одведат безбедно до управителот Феликс!” 25 И напиша писмо со следнава содржина: 26 “Клавдиј Лисиј, до угледниот управител Феликс. Поздрав! 27 Кога овој човек го фатија Евреите и сакаа да го убијат, јас дојдов со војската и го извлеков, бидејќи дознав дека е Римјанин. 28 Сакајќи да ја испитам причината за која го обвинуваат, го доведов долу во нивниот Совет. 29 И најдов дека го обвинуваат заради спорни прашања од нивниот Закон, но дека нема никаква вина која заслужува смрт или окови. 30 А кога ме известија дека се подготвува заговор против овој човек, веднаш го испратив кај тебе, а обвинителите ги упатив да кажат, пред тебе, што имаат против него.” 31 Тогаш војниците, според дадената им заповед, го зедоа Павле и го одведоа ноќе во Антипатрис, 32 а утредента ги оставија коњаниците да одат со него, а тие се вратија во тврдината. 33 И кога влегоа во Цезареја, му го врачија писмото на управителот и му го претставија и Павле. 34 А тој кога го прочита писмото, го праша од која област е, и дозна дека е од Киликија, 35 па му рече: “Ќе те ислушам кога ќе дојдат и твоите обвинители.” И заповеда да го чуваат во Иродовата палата.

Половина од трупите го придружувале Павле до римскиот управител (стх. 23-35). Третиот час бил околу девет навечер. Управителот испратил писмо велејќи дека Евреите покренале обвиненија против Павле, но дека тој не може да најде ништо лошо кај него.

**XXV. ПАВЛЕ НА ИСПИТУВАЊЕ ПРЕД ФЕЛИКС – ДЕЛА 24**

**А. Обвинителите најмуваат говорник – 24:1-9**

**(Дела 24:1-9)** А по пет дена врховниот свештеник Ананиј, слезе со неколку старешини и со некојси говорник Тертул, па истапија пред управителот против Павле. 2 И кога го повикаа, Тертул почна да го обвинува, велејќи: “Голем мир уживаме благодарение на твоите реформи и со твојата промисленост многу нешта се поправија кај народов; 3 тоа, ние, честити Феликсе, со секаква благодарност го признаваме на секој начин и на секое место. 4 Но, за да не те задржувам повеќе, те молам да нè ислушаш накратко со твоето трпение. 5 Еве, најдовме дека овој човек е вистинска невола, дека предизвикува препирки меѓу сите Евреи по целиот свет и дека е водач на назарејската секта. 6 Се обиде да го оскверни и Храмот. Ние го фативме и сакавме да му судиме според нашиот Закон, 7 но дојде заповедникот Лисиј, со голема сила, и го грабна од нашите раце, 8 и заповеда неговите обвинители да дојдат кај тебе. Ако го испрашуваш самиот, ќе можеш да го дознаеш од него сето она за кое ние го обвинуваме.” 9 А Евреите потврдија дека е така.

**1.** Феликс бил управител на Јудеја меѓу 52 и 59 година. Кога имало востанија меѓу Евреите, тој ги носел трупите и ги задушувал, па затоа не бил популарен кај нив. Тој три пати се женел и секогаш со принцеза. Во 59 год. императорот Нерон го отповикал од службата.

**2.** Тертул функционирал како јавен обвинител во случајот (**стх. 2-8**). Тој бил хеленист што бил најмен од првосвештеникот да ги изнесе нивните обвиненија. Бил упатен во римското право и знаел како вистински да ги изнесе работите пред римски суд.

**3.** Тие велеле дека Павле ги бунтува луѓето, нарушувајќи го мирот во Рим, а тоа било сериозен прекршок. Исто така, бил обвинет дека е водач на назарејската секта. Тоа значело дека е дел од месијанското движење на назарените. Феликс брутално се справувал со тие месијански востанија. Го обвиниле и дека го осквернил храмот. Тоа би ја оправдало неговата егзекуција од страна на Евреите, зашто тоа веќе било воспоставено како дел од нивниот закон со Римјаните. Тие донеле лажни сведоци да потврдат дека тоа е вистина.

**Б. Павловата одбрана пред Феликс – 24:10-23**

**(Дела 24:10-23)** А кога управителот му даде знак да зборува, Павле одговори: “Бидејќи знам дека многу години си му судија на народов, јас, од сè срце, ќе зборувам во своја одбрана. 11 Ти самиот можеш да дознаеш дека нема повеќе од дванаесет дена, откако отидов горе во Ерусалим, на поклонение, 12 и не ме најдоа ни во Храмот, ни во синагогите, ниту во градот како се расправам со некого или го бунтувам народот, 13 а не можат ни тебе да ти го докажат она заради што ме обвинуваат сега. 14 Но тебе ти признавам дека според Патот, кого тие го нарекуваат секта, така Му служам на Богот на нашите татковци, верувајќи во сè што е според Законот и Пророците, 15 и дека се надевам во Бог, како и самите овие дека ќе има воскресение на праведните и неправедните. 16 Затоа и самиот се трудам секогаш да имам чиста совест и пред Бог и пред луѓето. 17 По многу години дојдов да му донесам милостина на својот народ и да принесам жртви, 18 при што ме најдоа, исчистен во Храмот, без народ и без врева. Но имаше некои Евреи од Азија, 19 кои требаа да излезат пред тебе и да ме обвинат, ако имаа нешто против мене. 20 Или овие сами нека кажат каква неправда најдоа во мене, кога стоев пред Советот, 21 освен ако се работи за оваа изјава што ја извикав гласно, стоејќи меѓу нив: ,заради воскресението на мртвите ме судите денес!'“ 22 Тогаш Феликс, кој мошне добро го познаваше Патот, го одложи нивното дело, велејќи: “Кога ќе дојде заповедникот Лисиј, ќе го решам вашето дело.” 23 А на стотникот му заповеда да го чуваат Павле, но да му даваат извесна слобода и да не му бранат никому од неговите да му доаѓаат и да му служат.

**1.** Павловата одбрана (**стх. 10-21**). Павле вели дека не можат да го докажат она што го велат. Кога вели дека верува во воскресението на мртвите, тој сака да каже дека е суден за неговата теологија. Таа изјава ја дал заради Феликс.

**2.** Феликс одлучил да не одлучува (**стх. 22**). Тој решил да го чека Лисиј. Колку што знаеме, тој никогаш не дошол на случајот.

**3.** Павле бил ставен во домашен притвор и му била доделена одредена слобода (**стх. 23**).

**В. Павловите зборови го пресведочуваат Феликс**

**(Дела 24:24-27)** А по неколку денови дојде Феликс со жена си Друзила, која беше Еврејка, го повика Павле и ги слушаше неговите зборови за верата во Христос Исус. 25 А кога зборуваше за праведноста, за воздржувањето и за идниот суд, Феликс се уплаши и одговори: “Сега оди си! А кога ќе најдам време, пак ќе те викнам.” 26 Меѓутоа, истовремено се надеваше дека Павле ќе му даде пари и затоа почесто го викаше и разговараше со него. 27 А кога поминаа две години, Порциј Фест го наследи Феликс. Сакајќи да им угоди на Евреите, Феликс го остави Павле во окови.

**1.** Друзила била во брак со царот на Емеса, мала земја во Сирија, но Феликс ја убедил да се земе со него (**стх. 24-25**). Кога Друзила била кај него, Феликс го изнел пред неа Павле. Тој им зборувал за праведноста и самоконтролата. Феликс бил пресведочен и се исплашил, не сакајќи да слуша повеќе.

**2.** Павле одбил да го поткупи и останал во домашен притвор две години (**стх. 26-27**). Феликс бил повикан во Рим од Нерон, поради неговото брутално задушување на едно востание во кои биле убиени илјада Евреи, а куќите на најбогатите Евреи биле ограбени, па така морал да го замени со нов управител. Било обичај управителот на заминување да ослободи еден затвореник, но тој го оставил Павле во затвор за да се здобие со благонаклоност од Евреите. Во двете години од Павловиот притвор, Лука можел да ја добие основата за неговото евангелие и Дела апостолски.

**XXVI. СУДЕЊЕТО НА ПАВЛЕ ПРОДОЛЖУВА – ПОГЛАВЈЕ 25**

Фест владеел две години, од 60 до 62 год. Го сметале за праведен човек и бил добредојден за разлика од Феликс.

**А. Евреите сè уште сакаат да го убијат Павле – 25:1-5**

**(Дела 25:1-5)** А кога Фест пристигна во покраината, по три дни, од Цезареја отиде горе во Ерусалим, 2 каде што првосвештениците и еврејските првенци истапија пред него против Павле, и го молеа, 3 барајќи услуга против него, да го спроведе во Ерусалим (поставувајќи заседа, да го убијат на патот). 4 Но, Фест во одговор рече дека Павле ќе биде задржан во Цезареја, каде што и тој самиот набргу ќе отиде. 5 “Затоа", рече тој, “влијателните меѓу вас нека слезат со мене, и ако е виновен во нешто тој човек, нека го обвинат.”

**1.** Гледаме уште една група што се обидува да го убие Павле. Ако се сетиме на претходната група, што се заколнала дека нема да јаде и да пие додека не го убијат, веројатно била мртва зашто биле поминати повеќе од две години!

**2.** Уште еднаш ја гледаме Божјата благонаклоност спрема Павле кога Фест го одбива барањето на Евреите да го донесат на судење во Ерусалим (стх. 5).

**Б. Фест го испитува Павле во Цезареја – 25:6-12**

**(Дела 25:6-12)** Откако слезе во Цезареја, се задржа меѓу нив осум до десет дена, и веќе следниот ден седна во судот и заповеда да го доведат Павле. 7 А кога тој дојде, го опкружија Евреите, кои дојдоа од Ерусалим, и изнесоа против него многу тешки обвиненија, кои не можеа да ги докажат; 8 а Павле во своја одбрана велеше: “Со ништо не се огрешив ни против јудејскиот Закон, ни против Храмот, ниту против цезарот.” 9 Но Фест, сакајќи да им угоди на Евреите, му одговори на Павле и рече: “Сакаш ли да отидеш горе, во Ерусалим, и да ти се суди таму за ова пред мене?” 10 А Павле рече: “Стојам пред цезаревиот суд - каде што треба да бидам суден. На Евреите не им сторив никаква неправда, како што и ти самиот многу добро знаеш. 11 Ако сум пак виновен, или ако направив нешто што заслужува смрт, не одбивам да умрам. Но, ако нема ништо од она за што овие ме обвинуваат, никој не може да ме предаде на нив. Се повикувам на цезарот.” 12 Тогаш Фест поразговара со својот совет и одговори: “Се повика на цезарот, кај цезарот и ќе одиш.”

Уште едно испитување (**стх. 6-12**). Евреите ги изнеле истите обвиненија против Павле, но не можеле да докажат ништо. Тогаш Фест сакал да им угоди и го прашал Павле дали сака да оди на судење во Ерусалим. Право на римските граѓани било да се повикаат на цезарот ако мислат дека не се третирани соодветно. Кога Бог му рекол на Павле дека ќе оди во Рим, Павле веројатно не мислел дека ќе отиде на таков начин. Тој веројатно мислел дека ќе отиде како слободен човек.

**В. Фест му го објаснува проблемот на Агрипа II**

Пред Павле да замине за Рим имал уште едно испитување пред Агрипа II.

**(Дела 25:13-27)** Кога поминаа неколку денови, царот Агрипа и Бернис дојдоа во Цезареја, за да го поздрават Фест. 14 И бидејќи таму се задржаа повеќе денови, Фест го изнесе пред царот Павловото дело: “Феликс остави еден човек во занданата, 15 против кого, кога бев во Ерусалим, истапија првосвештениците и еврејските старешини и бараа да го осудам. 16 Јас им одговорив дека не е вообичаено да погубат некого, пред обвинетиот да се соочи со своите обвинители, и да добие можност да се брани од обвинението. 17 И така, кога тие дојдоа тука заедно, јас на другиот ден, без никакво одлагање, седнав во судот и заповедав да го доведат човекот. 18 Обвинителите, кои стоеја околу него, подигнаа против него обвиненија, но не такви какви што очекував, 19 туку имаа против него некои препирки за нивната религија и за некојси Исус, Кој умрел, а за кого Павле тврдеше дека е жив. 20 А јас, не знаејќи што да правам во врска со тоа, го прашав дали сака да оди во Ерусалим, за да му се суди таму за тоа. 21 Но, бидејќи Павле се повика на Августовата одлука, да биде задржан до неговото решение, заповедав да го држат додека не го испратам кај цезарот.” 22 Тогаш Агрипа му рече на Фест: “И јас би сакал да го ислушам тој човек.” А тој рече: “Ќе го чуеш утре.” 23 И така, утредента, кога Агрипа и Бернис дојдоа величествено и влегоа во судницата, заедно со заповедниците и со најугледните луѓе во градот; по заповед на Фест го доведоа Павле, 24 и тогаш Фест рече: “Цару Агрипа и сите вие господа што сте тука! Погледнете го овој, заради кој мнозина Евреи нагрвалија врз мене во Ерусалим и тука, викајќи дека тој не треба повеќе да живее. 25 Но, јас најдов дека не направил ништо што заслужува смрт, и бидејќи тој самиот се повика на Август, решив да го испратам кај него. 26 За човеков, пак, немам ништо видливо да му напишам на господарот и затоа го изведов пред вас, а најмногу пред тебе, цару Агрипа, за да имам што да напишам по испитувањето, 27 зашто ми се чини неразумно да биде испратен окован човек, а да не бидат соопштени обвиненијата против него.”

Агрипа II бил пораснат во Рим и императорот му бил наклонет. Го сметале за експерт за еврејските обичаи. Фест се надевал дека Агрипа II ќе може да ги издефинира обвиненијата против Павле, зашто морал да испрати писмо во кое се објаснува зошто е испратен кај цезарот, а не можел да најде ништо против Павле.

**XXVII. ПАВЛОВАТА ОДБРАНА ПРЕД АГРИПА II – ДЕЛА 26**

Павловата одбрана пред Агрипа II. Тука Павле малку поинаку се бранел од претходно. Тој ги бирал коментарите според слушателите. И ние треба да знаеме како да ја насочиме нашата порака кон различни слушатели, а таа да остане иста. Павле рекол дека е среќен и дека е во Божјата волја. Агрипа II му рекол на Фест да го испрати Павле во Рим.

**А. “Живеев како фарисеј” – 26:1-11**

**(Дела 26:1-11)** Тогаш Агрипа му рече на Павле: “Ти се дозволува да зборуваш за себе.” А Павле ја испружи раката и почна да зборува во своја одбрана: 2 “Цару Агрипа, се чувствувам среќен што можам да се бранам денес пред тебе, од сè што ме обвинуваат Евреите, 3 дотолку повеќе, што ти добро ги познаваш јудејските обичаи и нивните препирки. Затоа те молам да ме ислушаш со трпение. 4 Каков беше мојот живот од младини, што го поминав првин меѓу својот народ во Ерусалим, тоа го знаат сите Евреи, 5 зашто ме познаваат од почетокот, ако сакаат да посведочат, дека живеев како фарисеј, според најдоследната секта на нашата религија. 6 Сега стојам пред судот заради надежта во ветувањето што Бог им го даде на нашите татковци, 7 а за кое нашите дванаесет племиња се надеваат дека ќе го постигнат, служејќи постојано ноќе и дење. Заради таа надеж, цару, Евреите ме обвинуваат. 8 Зошто вие сметате дека е неверојатно, ако Бог воскреснува мртви? 9 И јас мислев дека треба да вршам многу нешта против името на Исус од Назарет; 10 што и го чинев во Ерусалим; не само што ги затворав со овластување од првосвештениците, туку и се согласував кога ги убиваа. 11 И многупати ги мачев во сите синагоги и ги принудував да хулат; и прекумерно разјарен против нив, ги гонев и по далечните градови.”

**1.** Раните години од животот на Павле во Ерусалим им биле познати на Евреите, така што, немало потреба да се оди во детали. Тој бил посветен фарисеј (**Фил. 3:5**), син на фарисеј (**Дела 23:6**), а неговите врсници веројатно сфатиле дека тој ќе оствари големи работи како рабин. Поради неговата увереност во воскресението и “**надежта на Израел**” (Месијата) сега бил затворен (види **Дела 23:6; 24:15**). Уште еднаш Павле се повикал на еврејското правоверие и лојалноста на еврејската традиција.

**2.** Во Дела 26:8 Павле се обраќа со вие, што значи дека најверојатно гледал кон целата публика додека зборувал. Секако, Грците и Римјаните не верувале во доктрината на воскресението (**Дела 17:31-32**), ниту пак присутните садукеи (**Дела 23:8**). За Павле, тоа била клучна доктрина, зашто ако нема воскресение, тогаш Исус Христос не воскреснал и тој немал евангелие за проповедање. (За повеќе од неговиот аргумент за воскресението и евангелието прочитај **1. Кор. 15**).

**3.** Павле не бил само фарисеј туку и ревносен гонител на црквата. Тој ги казнувал верниците и се обидувал да ги присили да се одречат од Исус Христос, а некои дури и ги однел во смрт. Фразата “се согласував” (**Дела 26:10**) буквално значи “го давав својот глас”. Тоа предлага дека Павле бил официјален член на синедрионот, но ако било така, тој секако ќе го спомнел тоа во некој од неговите претходни говори. Фразата веројатно значи дека тој “гласал против нив” како посебен претставник на првосвештеникот (**Дела 9:2,14**).

**4.** Во раните денови на црквата, еврејските верници продолжувале да се среќаваат во синагогите, а таму Павле ги наоѓал и ги казнувал (**Мт. 10:17; 23:34**). Како диво животно, тој ја “пустошел црквата” (**Дела 8:3**), “исполнет со закани и убиства” (**Дела 9:1**).

**Б. “Видов светлина” – 26:12-13**

**(Дела 26:12-13)** “Кога за тоа патував во Дамаск, со власт и задача од првосвештениците, 13 на сред бел ден, цару, на патот видов светлина од небото, посилна од сончевиот болскот, која нè осветли мене и оние што патуваа со мене;

**1.** Незадоволен од тоа да ја ограничи својата работа во Ерусалим, Павле барал областување да ги посети синагогите и во поодалечени градови. Неговата ревност ги гонела многу од верниците и тие оделе и ја носеле пораката кај Евреите во други заедници (**Дела 8:4**).

**2.** Светлината што Павле ја видел била натприродна, зашто за него тоа била Божјата слава што се открила од небото. Таа буквално го ослепила три дена (Дела 9:8-9), но духовните очи му биле отворени да го види живиот Христос (**2. Кор.4:3-6**). Но, гледањето на светлината не било доволно, тој требало да го слушне Божјото Слово.

**В. “Слушнав глас” – 26:14-18**

**(Дела 26:14-18)** …и кога сите паднавме наземи, чув глас кој ми зборуваше на еврејски јазик: ,Савле, Савле, зошто Ме прогонуваш? Тешко ти е да клоцаш против остен!' 15 А јас реков: ,Кој си Ти Господине?' Господ рече: ,Јас сум Исус, Кого Ти го прогонуваш. 16 Но стани и застани на своите нозе, зашто затоа ти се јавив, за да те назначам за служител и за сведок, како за ова што го виде, така и за она во кое ќе ти се објавам; 17 избавувајќи те од луѓето и од народите, кај кои те праќам, 18 за да им ги отвориш очите, да се одвратат од темнината кон светлината, од сатанската власт кон Бог, за да примат проштавање на гревовите и наследство меѓу осветените преку вера во Мене.'

**1.** Придружниците на Павле ја виделе светлината, но не го виделе Господ. Тие слушнале глас, но не можеле да ги разберат зборовите. Исто така, паднале на земја, но таму останал само Павле (Дела 9:7). Исус Христос му се обратил на Павле на познатиот арамејски јазик на Евреите, го повикал по име и му рекол дека е бесцелно да продолжи да се бори против Господ. Во тој момент, Павле открил две работи: дека Исус од Назарет е жив и дека е обединет со својот народ, така што нивното страдање е Негово страдање! Павле не ја прогонувал само црквата туку и нејзиниот Месија!

**2.** Зборот служител во Дела 26:16 се однесува на некој што работи како слуга на некоја галија. Павле бил навикнат да биде почитуван водач, но после неговото обраќање, тој станал потчинет работник, а Исус Христос станал негов господар. Господ му ветил дека ќе биде со него и дека ќе го заштитува и му ветил дека ќе му се открие. Павле го видел Господ на патот за Дамаск, а и по три години кога бил во храмот (**Дела 22:17-21**). Подоцна, Господ му се појавил во Коринт (**Дела 18:9**) и во Ерусалим (**Дела 23:11**).

**3.** Нема сомнеж дека било изненадување за Павле кога после неговото обраќање Господ му рекол дека го испраќа кај неевреите. Тој имал голема љубов за својот народ и радосно би се одрекол од својот живот за да ги придобие за Христос (**Рим.9:1-3**), но тоа не било Божјиот план. Павле секогаш ќе биде “апостол на неевреите”. Бог не ни го дава секогаш она што ние мислиме дека ни треба. Но, кога сме му послушни, Неговите желби стануваат наши и така се исполнуваат желбите на нашите срца. Иако Павле бил испратен кај неевреите, повеќето од неговото служење започнувало во синагогите во секој град.

**4. Дела 26:18** ги опишува и духовната состојба на загубените и милостивото провидение на Христос за оние кои веруваат. Загубениот грешник е како слеп затвореник во темна зандана и само Христос може да му ги отвори очите и да му даде светлина и слобода (**2. Кор. 4:3-6**). Но што е со неговата вина откако ќе биде ослободен? Господ му ги проштева гревовите и го ослободува од казната! Потоа го зема во Неговото сопствено семејство како Негово дете и му дава наследство! Што треба да прави грешникот? Треба да му верува на Исус Христос (**Дела 26:8**).

**Г. “Не му се спротивив” – 26:19-21**

**(Дела 26:19-21)** Затоа, цару Агрипа, не му се спротивив на небесното видение; 20 туку им објавив прво во Дамаск, потоа во Ерусалим и по целата Јудеја, а и на неевреите, дека треба да се покајат и да се обрнат кон Бог, вршејќи дела достојни за покајание. 21 Затоа Евреите ме фатија во Храмот и се обидоа да ме убијат.

**1.** Кога Павле прашал, “Господе, што сакаш да правам?” (**Дела 9:6**) тој тоа го мислел искрено, а кога Господ му кажал, веднаш послушал. Тој почнал да зборува уште веднаш во Дамаск, што речиси го чинело животот (**Дела 9:20-25**). Слично, кога им сведочел на Евреите во Ерусалим, се обиделе да го убијат (**Дела 9:29-30**). И покрај постојаните обесхрабрувања и опасности, Павле останал послушен на повикот и визијата што му ги дал Исус Христос. Ништо не го поместило, затоа што повеќе не го вреднувал сопствениот живот – тој му припаѓал на Исус! (**Дела 20:24**)

**2.** Во **Дела 26:21**, Павле јасно им објаснува на Агрипа и на Фест што навистина се случило во храмот и зошто се случило. Поради тоа што проповедал дека Исус од Назарет е жив и дека е Месијата на Израел, поради службата меѓу Евреите тие го нападнале и сакале да го убијат. Гордите националистички Израелци не сакале да имаат ништо со Евреин што ги третирал неевреите како Евреи!

**Д. “Тука сум до денешен ден” – 26:22-32**

**(Дела 26:22-32)** Но со помошта што ја добив од Бог тука сум до денешен ден и им сведочам и на мало и на големо, не зборувајќи ништо друго освен она што пророците и Мојсеј рекоа дека ќе се збидне: 23 дека Христос ќе настрада и дека, како прв воскреснат од мртвите, ќе им навести светлина и на евреите и на неевреите.” 24 А кога го изнесе тоа во своја одбрана, Фест му рече со силен глас: “Бладаш, Павле! Многубројните книги те довеле до лудило!” 25 А Павле рече: “Не сум луд, честит Фесте, туку зборувам вистински и разумни зборови, 26 зашто и царот, кому му зборувам слободно, знае за тоа. Имено, не верувам дека му е непознато нешто од ова, зашто ова не се збидна во некој агол. 27 Им веруваш ли, царе Агрипа, на пророците? Знам дека им веруваш!” 28 А Агрипа му рече на Павле: “Уште малку, па ќе ме убедиш да станам христијанин!” 29 А Павле рече: “Би Го молел Бог, порано или подоцна, не само ти, туку и сите, кои ме слушаат денес, да станете такви каков што сум и јас, само без овие окови.” 30 Тогаш станаа царот и управителот, Бернис, како и сите што седеа со нив, 31 се повлекоа и зборуваа меѓу себе, велејќи: “Овој човек не прави ништо што заслужува смрт или окови.” 32 А Агрипа му рече на Фест: “Овој човек можеше да биде ослободен, ако не се беше повикал на цезарот.”

**1.** Зборот што најдобро ги сумира животот и службата на Павле е “сведочење” (види **Дела 26:16**). Тој едноставно го споделувал со другите она што го научил и искусил како следбеник на Исус Христос. Неговата порака не е нешто што тој го измислил, зашто била цврсто заснована врз Стариот завет. Треба да се потсетиме дека Павле и другите апостоли го немале НЗ, туку го употребувале СЗ да ги водат грешниците до Христос и да се грижат за новите верници.

**2. Дела 26:23** е преглед на Евангелието (**1. Кор.15:3-4**) и секој дел може да биде поддржен од СЗ. Погледнете го, на пример, **Исаија 52:13-53:12** и **Псалм 16:8-11**. Исус не бил првиот човек што воскреснал од мртвите, но Тој бил прв што воскреснал и никогаш не умрел. Тој е “првина на оние што починале” (**1. Кор.15:20**).

**3.** Во неговата порака во храмот, кога Павле вели дека го го однел Словото кај неевреите, толпата еруптирала (**Дела 22:21-22**). На тоа Фест изреагирал гласно и го обвинил Павле дека полудел.

**4.** Павле му се обраќал на царот Агрипа, но емотивното упаѓање во разговорот од страна на управителот го натерало да одговори. Тој го потсетил Фест на фактите за служењето на Исус Христос, вклучувајќи ги и Неговата смрт и воскресението, и дека тие работи им биле познати на сите и не се случиле скришно. Еврејскиот синедрион бил вклучен во тоа, а бил и римскиот управител Пилат. Исус од Назарет бил позната јавна фигура најмалку три години и многу народ го следел. Како тогаш управителот можел да не знае?

**5.** Фест не го прекинал оти навистина мислел дека Павле полудел. Да било тоа така, тој нежно би се однесувал спрема Павле и би наредил неговата стража да го испрати на сигурно место. Понатаму, кој човек на висока положба би испратил полуден човек на суд пред император? Не, управителот само принел доказ за неговото лично уверување. Павловите зборови ја погодиле целта, а Фест се обидел да ескивира.

**6.** Павле не го заборавил царот Агрипа, Евреин кој бил експерт за овие прашања. Кога Павле го прашал Агрипа дали им верува на пророците, тој го ставал во ситуација да одлучи. Секако царот немало да го отфрли она што секој Евреин го верувал! Но Агрипа знаел дека ако ја потврди неговата вера во пророците, ќе мора да се соочи со прашањето, “Дали Исус од Назарет е оној за кого пишувале пророците?”

**7.** Фест ја избегнал одлуката и го обвинил Павле дека полудел. Царот Агрипа го избегнал прашањето земајќи супериорен став и омаловажувајќи го сведоштвото на Павле. Неговиот одговор во Дела 26:28 може да гласи, **“Мислиш дека за толку кратко време, со толку малку зборови, ќе ме убедиш да станам христијанин?”** Веројатно зборувал со потсмев.

**8.** Павле бил учтив во неговиот одговор. **“Би сакал, без разлика дали за пократко или подолго време, не само ти, туку и сите што ме слушаат да станат како мене, само без овие окови”.** Фест и Агрипа знаеле дека нивниот затвореник бил загрижен и имал сочувство за нив, и дека нема да можат лесно да го избегнат предизвикот. Најдоброто за нив било да го завршат сослушувањето, царот станал и тоа на сите им ставило до знаење дека испитувањето завршува.

**9.** И Агрипа и Фест заклучиле дека Павле е невин за дело што заслужува смрт. Лука продолжува да ги запишува тие официјални изјави за да разберат неговите читатели дека Павле бил невин човек. Всушност, тој можел да биде ослободен ако не се повикал на цезарот. Дали повикувањето на цезарот било безумно од негова страна? Не, зашто преку тоа конечно завршиле постојаните обвинувања на еврејските водачи. Тие знаеле дека нема да можат успешно да се борат против Рим.

**10.** Она што Агрипа и Фест не го разбрале е дека Павле бил судијата а тие биле затворениците на испитување. Им била покажана светлината и патот до слободата, но тие свесно ги затвориле очите и си останале во своите гревови. Веројатно им олеснило тоа што Павле ќе оди во Рим и нема повеќе да ги вознемирува.

**XXVIII. ПАТУВАЊЕТО ВО РИМ – ДЕЛА 27**

**Ова патување почнало есента во 60 год. а завршило во 61 год.**

**А. Спротивниот ветер – 27:1-20**

**(Дела 27:1-20)** А кога беше решено да отпловиме за Италија, му ги предадоа Павле и некои други затвореници на еден стотник од Августовата чета, по име Јулиј. 2 Влеговме во еден адрамитски кораб, кој требаше да плови по азиски приморски места и испловивме; со нас беше Аристарх, Македонец од Солун. 3 Следниот ден пристигнавме во Сидон, а Јулиј, кој постапуваше љубезно со Павле, му дозволи да отиде кај своите пријатели, за да се погрижат за него. 4 А кога тргнавме оттаму, пловевме близу до Кипар, зашто ветровите беа спротивни. 5 Откако го препловивме морето покрај брегот на Киликија и Памфилија, стигнавме во Ликиска Мира. 6 Таму стотникот најде еден александриски кораб што пловеше за Италија, и нè префрли во него. 7 Повеќе денови пловевме бавно и одвај стигнавме спроти Книд; бидејќи ветрот ни пречеше да допловиме таму, пловевме покрај Крит, спроти Салмона. 8 Пловејќи со мака покрај брегот, стигнавме до едно место, наречено “Добри Пристаништа", близу кое беше градот Ласеја. 9 Но кога помина многу време, а пловењето веќе беше опасно, зашто и постот веќе беше минал, Павле ги советуваше 10 велејќи им: “Мажи, гледам дека пловењето ќе биде опасно и за здравјето и за животот и со голема загуба не само за товарот и коработ, туку и за нашите животи.” 11 Но стотникот повеќе им веруваше на кормиларот и на сопственикот на коработ, отколку на Павловите зборови. 12 Бидејќи пристаништето не беше згодно за зимување, мнозинството реши да се отплови оттаму, за да се стигне, ако е некако можно, до критското пристаниште Феникс, кое гледа кон југ и северозапад, и таму да се презими. 13 А кога дувна благ јужен ветар, помислија дека можат да ја остварат својата намера, ја дигнаа котвата и запловија крај Крит. 14 Но набргу потоа, од Крит задува бурен ветар, наречен евракило; 15 и кога го зафати коработ, кој не можеше да му се противставува на ветрот, им се предадовме на брановите кои нè носеа. 16 Кога поминувавме заштитени од едно островче, кое се вика Клавда, одвај можевме да го задржиме чунот, 17 а кога го подигнаа на коработ, употребија јажиња и го приврзаа за коработ. Но, плашејќи се да не заринкаат во Сирт, ја спуштија котвата и така беа носени натаму. 18 Следниот ден додека бевме силно фрлани од бурата, почнаа да го исфрлаат товарот; 19 а на третиот ден со свои раце ја исфрлија опремата од коработ. 20 Бидејќи повеќе денови не се покажаа ни сонцето ниту ѕвездите, а силната бура не попушташе, најпосле исчезна секоја надеж дека ќе се спасиме.

**1.** Лука не се вклучувал себеси во текстот уште од **Дела 21:18**, но сега им се придружил на Павле и Аристарх на патувањето за Рим. Можно е да му било дозволено да патува како Павлов лекар, а Аристарх како личен придружник. Колку ли Павле му благодарел на Бог за тие верни пријатели што се откажале од својата слобода, па дури и ги ризикувале животите само да можат да му помогнат. Нема докази дека некој од нив бил уапсен, а сепак Павле вели за Аристарх, “мојот другар во занданата” (**Кол. 4:10**). Тоа може да се однесува на доброволно затворање со цел да му помага на Павле.

**2.** Павле не бил единствениот затвореник што Јулиј и неговите луѓе го носеле во Рим, зашто имало и **други затвореници** со него. Грчкиот збор значи “други од поинаков вид” што може да значи дека, за разлика од Павле, тие оделе во Рим да умрат, а не на судење. Каква милост било тоа што се сретнале со Павле кој им објаснил како да одат на небото кога ќе умрат!

**3.** Стотникот нашол брод што ја напуштал Цезареја, па така, се качиле и ги поминале сто и пеесетте километри од Цезареја до Сидон во еден ден. Во Сидон, на Павле му било дозволено да ги посети пријателите и да се подготви за долгото патување. Лука ја опишува добрината на римскиот официр спрема апостол Павле (Дела 24:23), како и охрабрувањето од непознатите верници во Сидон.

**4.** Од Сидон до Мира, патувањето се отежнало поради западните ветрови. Кај Мира, Јулиј, римскиот офицер, нашол брод што одел кон Италија. Го напуштиле бавниот крајбрежен брод и ги ставил Павле и другите на голем брод од Египет што пренесувал жито и имал 276 патници (**Дела 27:37-38**). Рим зависел за жито од Египет и римската власт им давала посебна заштита на оние што ги управувале тие бродови.

**5.** Силните ветрови повторно го спречиле напредокот, па им биле потребни **многу денови** да ги минат тие 230 километри од Мира до Книд. Капетанот тргнал југозападно кон Крит, поминал крај Салмона и конечно стигнал до Добри пристаништа. Тоа било многу тешко патување.

**6.** Стотникот требало да одлучи дали да презимат во Добри пристаништа или да отпловат и да стигнат до пристаништето Феникс (**Дела 27:12**), на јужниот брег на Крит, на околу 60 км од таму. Неговиот пристап при одлучувањето е класична илустрација за тоа како да не се одредува Божјата волја.

**7.** Павле ги поттикнувал да останат во Добри пристаништа. Тие веќе се соочиле со силни ветришта, а почнувала сезоната на бури. “**Постот**” се однесува на Денот на исчистување, кој се паѓал во септември/октомври и секој морепловец знаел дека пловењето е тешко од средината на септември до средината на ноември, а невозможно од средината на ноември до февруари.

**8. Дела 27:10** звучи како пророштво што Бог му го дал на Павле како предупредување за опасност. Павле веќе искусил три бродоломи така што зборувал од искуство. (Грчкиот збор “**гледам**” во Дела 27:10 значи да “знаеш од минато искуство”). Сепак, одговорните луѓе му дале малку значење на Павловото предупредување, став за кој подоцна зажалиле.

**9.** Кои биле факторите што влијаеле врз одлуката на Јулиј? Најпрво, Добри пристаништа не било удобно место зашто било премногу отворено на зимски бури. Феникс имал позасолнето пристаниште. Исто така, тој го послушал “експертскиот совет” од капетанот на бродот. Тој советувал бродот да тргне кон Феникс што е можно побрзо. Секако дека можеле да поминат 80 км безбедно, а веќе имале загубено премногу време.

**10.** На расправијата дали да тргнат влијаело и подобрувањето на времето, зашто почнал да дува благиот јужниот ветер, што им бил потребен. Сепак, не било потребно многу да се покаже дека Павле е во право, кога **благиот ветер** се претворил во бурен ветер “тајфун”. Морепловците го нарекувале тој ветер **евракило**, хибриден збор од грчки и латински што значел “североисточник”. Посадата морала да го остави бродот да биде носен од морето зашто веќе не можеле да го управуваат, а ветрот го однел триесетина километри на југ, кон островот Клавда. Тука морнарите го извадиле малиот брод што бил врзан за бродот, во случај да го загубат или да се удри во бродот и да предизвика штета.

**11.** Додека бурата станувала сè полоша, посадата правела се за да го одржи бродот. Вториот ден, почнале да фрлаат од товарот со жито, а третиот ден ја исфрлиле бродската опрема. (Забележете дека Лука го употребува “**ние**” во **Дела 27:19**). Поради бурата не можеле да ги видат ниту сонцето ниту ѕвездите, па било невозможно да си ја одредат позицијата. Ситуацијата изгледала невозможна, а сето тоа се случило поради еден човек што не сакал да го слуша Божјиот гласник.

**12.** Понекогаш се втурнуваме во бури поради истите причини: нетрпение (**Дела 27:9**), прифаќање експертски совет што е спротивен на Божјата волја, следење на мнозинството, верување во “идеалните” услови (**Дела 27:13**). “**Кој верува не мора да ита” (Ис. 28:16).** Се исплаќа да се слуша Божјиот глас.

**Б. Тој го споделил Божјото Слово со нив – 27:22-26**

**(Дела 27:22-26)** А сега ве советувам да бидете бодри, зашто ниеден живот од вас нема да биде изгубен, освен коработ. 23 Зашто ангел од Бог, Кому Му припаѓам и Кому Му служам, застана до мене ноќеска, 24 и рече: “Не плаши се, Павле! Ти треба да излезеш пред цезарот, и еве, Бог ти ги подари сите, кои пловат со тебе.” 25 Затоа, мажи, бидете бодри! Зашто Му верувам на Бог, дека ќе биде така како што ми е кажано. 26 Но, треба да бидеме исфрлени на некој остров.”

Господов гласник го посетил Павле и му рекол дека бродот и товарот ќе бидат загубени, но дека патниците ќе бидат поштедени и исфрлени на некој остров. Уште еднаш Господ му дал специфичен збор на охрабрување во вистинско време. Бог го направил тоа заради Павле и ја почитувал неговата вера.

**В. Тој ги предупредил – 27:27-32**

**(Дела 27:27-32)** А кога настапи четиринаесеттата ноќ, откако бевме терани таму- ваму по Јадранското Море, околу полноќ, морнарите ни навестија дека се приближуваме до некое копно. 28 И мереа и најдоа дваесет фати длабочина. Малку потаму го фрлија пак и најдоа петнаесет фати. 29 Плашејќи се да не удрат во гребените, спуштија четири котви од задниот дел на коработ и чекаа да се раздени. 30 А кога морнарите сакаа да побегнат од коработ и го спуштија чунот во морето, под изговор дека сакаат да ги спуштат котвите од предниот дел на коработ, 31 Павле им рече на стотникот и на војниците: “Ако овие не останат на коработ, вие не можете да се спасите!” 32 Тогаш војниците ги пресекоа јажињата на чунот и го оставија да падне.

**1.** За време на двете недели поминати на море, бродот застранил околу 800 км од правецот и залутал во Јонското море. Додека посадата ја проверувала длабочината видела дека водата станува поплитка (од 40 на 30 метри), што посочувало на тоа дека копното е близу. Од удирањето на брановите се покажало дека бродот се движи кон карпите.

**2.** За да го одржат бродот во правец на копното, некои од посадата се обиделе да побегнат со помошниот брод што претходно го качиле (Дела 27:16). Тоа не било само акт на себичност и револт, туку и акт на неверие. Павле веќе на сите им го пренел Божјото ветување дека сите на тоа патешествие ќе останат безбедни. Со тоа што сакале да го напуштат бродот, ги преземале работите во свои раце и ги загрозувале животите на другите. Војниците го исфрлиле бродот сечејќи ги јажињата.

**Г. Тој поставил добар пример – 27:33-38**

**(Дела 27:33-38)** А пред разденување, Павле ги молеше сите да јадат месо и рече: “Денес е четиринаесеттиот ден како чекате и поминувате без јадење, не каснувајќи ништо. 34 Затоа ве молам да јадете, зашто тоа е за ваше избавување. Ниеден од вас нема да загуби ни влакно од главата.” 35 И кога го рече тоа зеде леб и Му заблагодари на Бог пред сите, го раскрши и почна да јаде. 36 И сите се охрабрија, па и самите јадеа. 37 А во коработ бевме вкупно двесте седумдесет и шест души. 38 Откако се наситија, го олеснија коработ, исфрлајќи го житото во морето.

**1.** Каква разлика прави кога човек има вера во Бог! Наместо напразно да посакува промена или себично да се обидува да побегне, Павле се подготвил за работите што требало да се случат на разденување. Не е тешко да се разбере зошто сите постеле тие две недели, но сега било време да се јаде. Грижата за здравјето е важен дел од христијанскиот живот и дури ни апостолот не треба да го злоупотребува своето тело.

**2.** Павле земал леб и отворено се молел и му заблагодарил на Бог. Неговиот пример ги охрабрил и другите да му се придружат, и набрзо потоа сите се чувствувале подобро. Има времиња кога посветениот верник може да ја промени целата атмосфера едноставно преку вера во Бог и покажување на истата.

**Д. Тој ги избавил – 27:39-44**

**(Дела 27:39-44)** А кога се раздени, не ја препознаа земјата, но забележаа еден залив со достапен брег и решија таму да го насочат коработ, ако е тоа можно. 40 Ги одврзаа котвите и ги спуштија во морето, ги разлабавија и јажињата на кормилата и го кренаа предното едро спроти ветрот, и пловеа кон брегот. 41 А кога удрија во еден гребен, од двете страни заплискуван од морето, заринкаа, така што предниот дел се вглави цврсто и остана неподвижен, а задниот дел се кршеше од силата на брановите. 42 Војниците, пак, наумија да ги убијат затворениците, за да не исплива некој и да побегне. 43 Но стотникот, сакајќи да го спаси Павле, ја спречи нивната намера, и заповеда најнапред да скокнат оние што знаат да пливаат, и да излезат на копното, 44 а другите, кој на штици, кој на каков-годе предмет од коработ. И стана така што сите излегоа на копното.

**1.** Кога се разденило, кормиларот видел каде се наоѓаат и се потрудил да го однесе бродот до брегот. Но како што рекол Павле, бродот бил загубен удирајќи во карпите и бивајќи разурнат од брановите. Единственото што патниците можеле да го направат е да скокнат во водата и да одат кон копното.

**2.** Војниците биле загрижени за затворениците, зашто ако затвореникот избегал, војникот ќе се сметал за одговорен, а можел и да биде убиен. Уште еднаш Павловото присуство било тоа што ги спасило. Често неверниците се благословени поради присуството на некој верник. Токму како што ветил Господ, сите безбедно завршиле на брегот и никој не бил загубен. Мислам дека Павле го споделувал евангелието со некои од сопатниците и дека некои од нив му поверувале на Господ како резултат на тоа искуство.

**3.** Бурите честопати доаѓаат кога ќе и бидеме непослушни на Божјата волја. (Јона е добар пример за таа вистина). Сепак, не бил Павле тој што бил во грешка, туку стотникот што бил одговорен за бродот. Понекогаш страдаме поради неверието на другите.

**4. Второ**, бурите имаат начин како да разоткријат нечиј карактер. Некои од морнарите себично се обиделе да побегнат, други само се надевале на најдоброто, но Павле му верувал на Бог и ја послушал Неговата волја.

**5. Трето**, дури и најлошите бури не можат да го скријат Божјото лице или да ги спречат неговите цели. Павле го добил зборот на сигурност што му бил потребен, а Бог направил Неговиот слуга да стигне безбедно во Рим.

**6. Конечно**, бурите можат да ни дадат можност да им служиме на другите и да сведочиме за Исус Христос. Павле бил највредниот човек на бродот! Тој знаел како да се моли, имал вера во Бог и бил во контакт со Семоќниот.

**XXIX. ОД МАЛТА ДО РИМ – ДЕЛА 28**

**А. Павле помошникот – 28:1-10**

**(Дела 28:1-10)** А кога се спасивме, дознавме дека островот се вика Малта. 2 Месните жители ни укажаа необична љубезност; запалија оган и нè примија сите, поради дождот што паѓаше и поради студот. 3 А кога Павле собра куп гранки и ги стави во огнот, излезе змија, гонета од жештината, и му се впи во раката. 4 Месните жители, кога видоа дека змијата му виси на раката, си велеа еден на друг: “Овој човек, без сомнение, е убиец кој се спасил од морето, но правдата не го остава да живее.” 5 Но тој ја истресе змијата во огнот и не му стана ништо лошо. 6 А тие очекуваа тој да отече или одеднаж да падне мртов. Откако чекаа долго, видоа дека не му се случи никакво зло, го сменија своето мислење и рекоа дека е бог. 7 А околу тоа место се наоѓаше имотот на управителот на островот, по име Публиј, кој нè прими и љубезно се грижеше за нас три дена. 8 И се случи таткото на Публиј да лежи болен од треска и дизентерија. Павле влезе кај него, се помоли, ги положи рацете на него и го исцели. 9 По тој настан и други болни од островот доаѓаа и беа исцелувани. 10 Тие ни искажаа и многу почести, а при заминувањето нè снабдија со сè што ни беше нужно.

**1.** Бог ги донел до островот Малта (што значи “прибежиште”), каде што локалното население ги примило сите 276 патници и направило се за да се чувствуваат удобно. За Грците, сите што не зборувале грчки биле “варвари”. Тие луѓе се покажале како добри и сочувствителни. Бурата стивнала, но времето било студено па локалните жители запалиле оган.

**2.** После сè што сторил за патниците, Павле можел за себеси да побара престол и да сите му служат! Наместо тоа, тој учествувал во работата и помогнал да се разгори огнот. Ниедна задача не е премала за Божјиот слуга кој го има “Христовиот ум”.

**3.** Случката со змијата не потсетува на Павловото искуство во Листра (**Дела 14:6-18**). Најпрво, луѓето верувале дека Правдата, една од нивните божици го стигнала тој злогласен затвореник кокј требало да се удави во морето но некако успеал да побегне. Кога Павле не умрел, тие одлучиле дека мора и самиот да е бог! Такви е логиката на луѓето што судат според изгледот.

**4.** Павле и останатите останале на Малта три месеци и, благодарејќи на Павле, биле третирани со дарежливост и испратени со многу дарови. Затоа што загубиле сè во бродоломот, патниците биле задоволни од исполнувањето на нивните потреби. Лука не вели ништо за евангелизација на островот, но мора да веруваме дека Павле го споделувал евангелието со секој што сакал да слуша. Неговото чудотворно избавување од морето и од змијата, и неговата сила да исцелува, сигурно го поттикнале интересот кај луѓето.

**Б. Павле проповедникот – 28:11-31**

**(Дела 28:11-31)** По три месеци отпловивме со еден александриски кораб, што беше презимил на островот и носеше знак “Близнаци". 12 И кога стигнавме во Сиракуза, останавме таму три дни, 13 а оттаму пловејќи заобиколивме и стигнавме во Регија. По еден ден дувна јужен ветар, а утредента пристигнавме во Потиоли, 14 каде што најдовме браќа, кои нè замолија да останеме кај нив седум дена. Потем тргнавме кон Рим. 15 Откако браќата, чуја за нас, ни излегоа во пресрет до Апиевиот форум и до Трите крчми. Кога Павле ги виде, Му заблагодари на Бога и се охрабри. 16 Штом влеговме во Рим, на Павле му беше дозволено да живее сам, со војник кој го чуваше. 17 А по три дни, Павле ги повика еврејските првенци и кога се собраа, им рече: “Браќа мажи, иако не сторив ништо против својот народ, ниту против татковските обичаи, мене сепак во Ерусалим ме предадоа како затвореник во рацете на Римјаните, 18 кои кога ме испитаа, сакаа да ме пуштат, зашто во мене немаше никаква вина што би заслужувала смрт. 19 Но бидејќи Евреите се спротивија на тоа, бев принуден да се повикам на цезарот, но не дека имав нешто да го обвинам својот народ. 20 Ете, затоа ве замолив да дојдете, да ве видам и да ви позборувам, зашто заради надежта на Израел сум окован во овие вериги.” 21 А тие му рекоа: “Ние не примивме никакви писма за тебе од Јудеја, ниту ни дојде некој од браќата да нè извести или да рече нешто лошо за тебе. 22 Но мислиме дека би било добро да чуеме од тебе што мислиш, зашто ни е познато дека насекаде зборуваат против оваа секта.” 23 И откако го определија денот, мнозина од нив дојдоа таму каде што тој престојуваше. И од утро до вечер тој им излагаше за Божјото царство со докази и ги уверуваше за Исус од Мојсеевиот Закон и од пророците. 24 Едни беа уверени во тоа што зборуваше, а другите не веруваа. 25 Бидејќи не беа сложни меѓу себе, почнаа да се разотидуваат. На заминување Павле им ги кажа уште зборовите: “Добро им рече Светиот Дух на вашите татковци, преку пророкот Исаија, 26 велејќи: 'Оди кај овој народ и кажи му: ќе слушате и не ќе разбирате; ќе гледате и нема да видите; 27 зашто закорави срцето на овие луѓе и со ушите тешко слушаат, а своите очи ги затворија за да не гледаат со очите и да не слушаат со ушите, да не разбираат со срцето, за да не се обратат и да не ги исцелам.' 28 Затоа, да знаете дека ова Божјо спасение им е испратено на неевреите, и тие ќе го чујат!” 29 Кога го рече тоа, Евреите си отидоа, препирајќи се многу меѓу себе. 30 А тој остана цели две години во својот стан под наем, ги примаше сите кои му доаѓаа; 31 навестувајќи го Божјото царство и поучувајќи за Господ Исус Христос наполно слободно и непречено.

**1.** Дали сите 276 патници се качиле на александрискиот брод, или само Јулиј со неговата стража и затворениците, не знаеме, ниту пак знаме зошто Лука му посветил толку внимание на описот на бродот. Во грчката митологија, “**Кастор и Полукс**” (**стх. 11**) биле синовите близнаци на Зевс и биле почитувани како заштитници на оние што пловат. Многу римски бродови го носеле нивниот лик за заштита. Биле потребни уште 150 км до Сиракуза, уште 130 км до Регија и уште 350 до Потиоли, пристаништето на Наполи. Овојпат “**јужниот ветер**” бил токму она што им било потребно за да го завршат патувањето брзо и безбедно.

**2.** Во Потиоли, верниците ги натерале Павле и неговите пријатели, заедно со Јулиј и другите затвореници и стражарите, да останат една недела и да се одморат, на што Јулиј се согласил. Стотникот знаел дека Павле ги спасил нивните животи и веројатно затоа можеби се интересирал што имаат да понудат тие христијани.

**3.** Не знаеме како, но во Рим стигнал глас дека Павле доаѓа. Веројатно Аристарх не заминал со Павле и Лука на бродот со житото, туку отишол по копно во Рим каде се сретнал со пријателите на Павле. Или можеби некоја делегација од Цезареја тргнала кон Рим веднаш штом Павле се повикал на цезарот.

**4.** Јулиј и неговата група тргнале по познатиот Апиев пат и патувале 200 км од Потиоли до Рим. Првата група христијани го пресретнала Павле кај Апиевиот форум, на 70 км од Рим, а втората група го сретнала кај Трите крчми, уште 20 км поблиску до градот. Павле бил многу охрабрен кога ги видел. Сега тој можел да општи со светиите и меѓусебно да си бидат на благослов.

**5.** Павле бил најмногу загрижен за неговото сведочење на Евреите во Рим. Тие немале добиено информации за него, но знаеле дека против “христијанската секта” се зборува на многу места. Кога ќе го читате посланието на Павле до Римјаните, може да добиете впечаток дека Евреите во Рим погрешно ги разбрале некои од неговите поучувања. Апостолот разјаснил дека неговото повикување на цезарот не смее да се толкува како обвинување против неговиот народ.

**6.** На одредениот ден, Павле од утро до вечер им го толкувал Словото и им го откривал Христос во законот и пророците. Тој на таков начин веќе дебатирал во секоја синагога каде што одел, а сега истото го правел со водачите на многуте синагоги во Рим.

**7.** Резултатот? Некои биле убедени, а некои не. Кога еврејските водачи си заминале од куќата на Павле, тие сè уште се расправале меѓу себе! Но Павле верно им посведочил на Евреите во Рим и потоа се свртел кон неевреите.

**8.** Павле им ги цитирал зборовите на пророкот Исаија (**Ис. 6:9-10**), зборови што ја опишуваат нивната трагична духовна состојба. Исус го употребил тој пасус поврзан со Неговите споредби за царството. Ако некој требало да има духовно разбирање, тоа требало да бидат еврејските водачи, но нивните срца биле тапи и тврди.

**9.** Но нивното неверие не ставило крај на службата на Павле! Тој објавил дека евангелието, што некои од Евреите го отфрлиле, ќе им биде проповедано на неевреите. Тоа е една од главните теми во Дела, како евангелието оди од Евреите кај неевреите и од Ерусалим во Рим. Без книгата Дела, би свртеле во Новиот завет од Евангелието според Јован директно кај Римјаните и би се прашале, “Како успеало евангелието да отиде од Евреите во Ерусалим до неевреите во Рим?”

**10.** Павле ги примал сите што сакале да дискутираат за Божјото царство. Тој бил придружуван од стражар кој се менувал на шест часа, но кој бил приморан да го слуша Павле како проповеда, поучува и се моли. Не е ни чудо што толку членови од римската стража се спасиле! (**Фил. 1:12-24; 4:22**).

**11.** За време на двете години во Рим, Павле ги напишал посланијата до Филипјаните, Ефешаните, Колошаните и Филемон. Тој очекувал да биде ослободен и повеќето теолози се согласуваат дека бил. За тоа време со него биле Тимотеј, Јован Марко, Лука, Аристарх, Епафрас, Јуст и Дима. Тој се сретнал и со робот Онисим, кој побегнал од Онисим и го довел до Христос (**Филемон 10-21**). Епафродит му донел дар од црквата во Филипи и речиси умрел служејќи му на Павле (Ф**ил. 2:25-30; 4:18**). Тихик бил Павловиот “поштар” кој го однел посланието до Ефешаните (**Еф. 6:21**), Колошаните и Филемон (**Кол. 4:7-9**).

**12.** Лука ја завршува книгата пред случајот на Павле да биде слушнат, така што не ни ги дава резултатите од судењето. Имаме причина да веруваме дека Павле навистина бил ослободен и дека продолжил со службата, веројатно дури до Шпанија (**Рим. 15:24,28**). За тој период (63-66/67 год.), тој ги напишал посланијата до Тимотеј и Тит. Тој го оставил Тит во Крит (**Тит 1:5**), Трофим го оставил болен во Милет (**2.Тим. 4:20**), а Тимотеј во Ефес (**1.Тим. 1:3**). Павле планирал да се сретне со некои од неговите помошници во Никополис (**Тит 3:12-13**) откако ќе ги посети некои од црквите што ги основал. Каде и да одел, тој гледал да ги донесе Евреите и неевреите до вера во Исус Христос.

**13.** Тој повторно бил уапсен, веројатно околу 67 год. но овојпат ситуацијата драстично се сменила. Не ја напуштал куќата, но бил окован во затвор и третиран како криминалец (**2.Тим. 1:16; 2:9**). Зимата наближувала и тој го замолил Тимотеј да му ја донесе наметката (**2.Тим. 4:13**). Најтажното е тоа што за време на второто затворање, бил заборавен од верниците во Рим (**2.Тим. 4:16-17**). Големиот апостол на неевреите бил заборавен од истите луѓе на кои дошол да им помогне.

**14.** Дури и Дима го заборавил, додека Лука останал со него (**2.Тим. 4:10-11**). Семејството на Онисифор му помагало со неговите потреби (**2.Тим. 1:16-18**) но тој копнеел да дојдат и да бидат покрај него Тимотеј и Марко (**2.Тим. 1:4; 4:9; 21**). Павле знаел дека се наближува крајот (**2.Тим. 4:6-8**). Традицијата вели дека бил обезглавен во Рим во 67/68 год.

**15.** Лука не ја напишал книгата само да ја запише историјата. Тој ја напишал за да ја охрабри црквата во сите времиња да му биде верна на Господ и да го однесе евангелието до краиштата на земјата.

**16.** Тоа е единствената книга што не завршува со амин, затоа што ние продолжуваме да ја испишуваме сè додека Господ не се врати.

**ТУКА ЗАВРШУВА ПРОУЧУВАЊЕТО НА КНИГАТА ДЕЛА АПОСТОЛСКИ.**

**XXX. СЛЕДУВА ДОПОЛНИТЕЛЕН МАТЕРИЈАЛ ЗА ЦРКОВНА ИСТОРИЈА**

**А. Дополнителни информации за периодот од апостолите до Константин**

**1.** “Во првите три века христијанството се наоѓало во најнеповолни околности, така што можело да ја прикаже својата морална сила и да се здобие со победа врз светот само преку духовни оружја. Сè до владеењето на Константин немало дури ни легално постоење во Римската империја. Најпрво било игнорирано како еврејска секта, потоа било клеветено, забранувано и прогонувано како предавничка иновација, а прифаќањето на христијанството било казниво и со смрт. Исто така, тоа не им нудело наклонетост, како подоцна мухамеданството, на расипаните желби на срцето, туку наспроти тогашните идеи на Евреите и паганите, тоа недвосмислено го презентирало повикот на покајание и обраќање, откажување од себеси и од светот, така што многумина, според Тертулијан, се држеле настрана од оваа нова секта поради љубовта спрема задоволството наместо љубовта за животот. Исто така, еврејските корени на христијанството и сиромаштијата и незначајноста на мнозинството, особено ја навредувале гордоста на Грците и Римјаните” (‘Историјата на христијанската црква’ од Филип Шаф).

**2.** Но и покрај овие невообичаени потешкотии, христијанството напредувало, што силно сведочело за неговото божествено потекло, адаптацијата на длабоките човечки потреби и било прифатено од луѓе како Иринеј, Јустин, Тертулијан и другите татковци на црквата од тоа време. Па така, самите пречки, во рацете на провидението, станале средства за промовирање. Прогонството довело до мачеништво, а мачеништвото немало само ужас, туку и привлечност, и ги стимулирало најблагородните и најнесебични форми на амбиција. Секој вистински маченик бил жив доказ за вистината и светоста на христијанската религија. Тертулијан можел да извика кон паганите, “Сета ваша суровост не може да оствари ништо; тие работи само ја привлекуваат оваа секта. Нашиот број расте колку повеќе нè уништувате. Крвта на христијаните е нивното семе”. Моралната искреност на христијаните била силен контраст на корупцијата што преовладувала во тоа време...

**3.** Значаен е фактот што по времето на апостолите не се споменуваат имиња на големи мисионери сè до почетокот на Средниот век...За да се сфати овој зачудувачки факт, мора да се присетиме дека основата била цврсто поставена од самите апостоли. Семето што тие го посеале од Ерусалим до Рим и го полеале со својата крв, донело богата жетва. Словото на нашиот Господ повторно се исполнило, “Еден сее, а друг жнее! Јас ве испратив да жнеете каде што не се трудевте. Други се трудеа, а вие влеговте во нивниот труд” **(Јован 4:38).**

Откако се зацврстило, христијанството самото било најдобар мисионер. Тоа растело однатре и ги привлекувало луѓето со самото свое присуство. Тоа било светлина што свети во темнината и ја осветлува. Иако немало професионални мисионери што целиот живот го посветувале на таа конкретна работа, секоја заедница била мисиска заедница и секој верник бил мисионер, запален со Христовата љубов да ги досегне луѓето околу себе. Примерот го поставиле Ерусалим и Антиох, и преку оние браќа, што по мачеништвото на Стефан, “одеа проповедајќи го Словото” **(Дела 8:4; 11:19).** Јустин Маченик се обратил преку еден побожен човек што тој го сретнал како “оди покрај морскиот брег”.

**4.** Би било фер да се изјави, дека при крајот на 3 век, Христовото име било познато, почитувано и прогонувано во секоја провинција и секој град во империјата. Максимијан, во една од неговите одредби вели дека “речиси сите” го напуштија обожавањето на нивните претци заради новата секта.

Во отсуство на статистики, бројот на христијани мора да биде прашање на чиста претпоставка. Со сета веројатност, околу крајот на 3 век и почетокот на 4 век, сочинувало речиси една десетина или една дванаесеттина од населението на Рим, што е некаде околу десет милиони души.

**5.** Префрлањето на седиштето на моќта од Рим во Константинопол и основањето на Источната римска империја под Константин I и дало на Мала Азија, а особено на Константинопол, водечка важност во историјата на црквата неколку векa. Седумте екуменски собори, од 325 год. до 787 год. биле одржани во тој град или во неговата околина, а доктриналните контроверзи околу Тројството и Христовата личност главно се случувале во Мала Азија, Сирија и Египет.

Во таинственото Божјо провидение, тие земји на Библијата и на раната црква биле освоени од пророкот od Мека, Библијата била заменета со Куранот а црквата во грчкиот свет редуцирана до состојба на ропство и стагнација...

**6.** Во периодот од апостолите до Константин, црквата минала низ многу бранови на прогонство, но веројатно најлошото било последното, под владеењето на Диоклецијан.

**7.** Диоклецијан (284-305) бил еден од најспособните императори кој во кризно време ја зачувал империјата од распаѓање. Тој бил син на роб со непознато потекло и самиот се изборил до врховната моќ. Тој ја претворил римската републиканска империја во ориентален депотизам и го подготвил патот за Константин и Константинопол. Тој назначил уште тројца подредени управители, Максимијан (кој се самоубил во 310 г.), Галериј (кој умрел во 311 г.) и Константиј Хлориј (умрел 306 г., таткото на Константин Велики), и меѓу нив ја поделил власта на огромната империја. Така империјата била поделена на четири дела, доделувајќи им административна власт на провинциите, но исто така сеејќи семе на раздор и граѓанска војна.

Во првите дваесет години од неговото владеење, Диоклецијан ја почитувал одредбата за толеранција на Галениј. Неговата жена Приска, неговата ќерка Валерија, повеќето од неговите евнуси и дворски службеници, покрај многу од најугледните јавни функционери, биле христијани, или барем наклонети на христијанската религија. Самиот тој бил суеверен паганин и ориентален деспот...Тој за себе барал божествена почит, како свештеник на Зевс. Се нарекувал Господар на светот, Сакраситимус Доминус Ностер, своето свето величество го штител со многу обрачи од војници и евнуси и не дозволувал никој да му се приближи освен на колена и со челото допрено на земјата, додека тој седел на престолот со богати украси од далечниот Исток.

Главниот поттикнувач на обновеното непријателство спрема христијаните, според Лактанциј, бил Диоклецијановиот совладетел и зет Галериј, кој бил суров и фанатичен паганин. Тој конечно го убедил Диоклецијан, на постара возраст, да авторизира прогонство, што на неговото славно владеење му дало срамен крај.

Во 303 год. Диоклецијан издал три последователни одредби од кои секоја била посурова од претходната. Најлошата од сите ја издал Максимијан, на 30 април 304 год. Црквите биле уништувани, копии од Библијата биле палени, на христијаните им се одземале правото на јавна служба и граѓанските права и на крај, сите без исклучок морале да им жртвуваат на боговите, соочувајќи се со болка и смрт. Тоа се засилило кога некој христијанин ја урнал првата одредба (во православната црква прославуван под името Јован), кој на тој начин го изразил својот презир спрема “безбожните и тирански владетели” и подоцна бил горен до смрт. Прогонството почнало на 23 Февруари 303 г. со уривањето на величествената црква во Никомедија, а потоа се проширило низ целата Римската империја, освен Галија, Британија и Шпанија, каде што Константиј Хлориј, а особено неговиот син Константин Велики (од 306 г.) биле решени колку што е можно повеќе да ги поштедуваат христијаните. Но дури и таму црквите биле уништувани и традицијата открила многу маченици од Шпанија и Британија во тоа време.

Прогонството беснеело најдолго и најсурово на Исток, под владеењето на Галериј и неговиот варварски внук Максимин Даза, кого Диоклецијан, пред да се повлече, го назначил за цезар одговорен за управување со Египет и Сирија. Есента 308 г., тој издал петта одредба за прогонство, која заповедала сите мажи, заедно со нивните жени и слуги, па дури и децата, да жртвуваат и да вкусат од жртвуваното и сите продукти на пазарите да бидат попрскани со жртвено вино. Тој чудовишен закон донел владеење на терор и страв цели две години и на христијаните не им оставил решение освен отпадништво или глад. Сите болки што железото и челикот, огнот и мечот, колците и крстот, дивите ѕверови и луѓето можеле да ги нанесат биле употребени, но напразно.

Еузебиј бил сведок на ова прогонство во Цезареја, Тир и Египет и со сопствени очи видел како домовите за молитва биле срамнувани со земја, светите писма биле фрлани во оган на пазариштата, пасторите биле гонети, мачени и распарчувани во амфитеатрите.

Диоклецијан се повлекол од јавниот живот во 305 год. Тој пронашол поголемо задоволство во садење зелки во Салона, во неговата родна Далмација, отколку во владеењето со огромната империја, но неговиот мир бил нарушен од трагичните несреќи на неговите жена и ќерка. Во 313 г., кога сите достигнувања од неговото владеење биле уништени, се уништил самиот себеси.

Галериј, вистинскиот автор на прогонството, натеран да се замисли преку ужасна болест, му ставил крај на колежот кратко пред неговата смрт, преку значајната одредба за толеранција, што ја издал во Никомедија во 311 г. Во тој документ тој објавил дека целта за приморување на христијаните да се одречат од нивната иновација и мноштвото од нивните секти и да се покорат на законите и казните на римската држава не успеало и дека сега тој им дава дозвола да ги одржуваат нивните религозни собири доколку не го нарушуваат редот на државата. Притоа, во заклучок, на христијаните им додал значајно упатство да “после укажаната благонаклоност, се молат на *нивниот Бог* за добросостојбата на императорите, на државата и за самите себеси, за да може државата да успева во секој аспект и да можат мирно да живеат во своите домови”. Таа одредба буквално го завршила периодот на прогонство во Римската Империја.

Константин, кој се издигнал на далечниот запад, во 306 г. веќе бил император на Галија, Шпанија и Британија. Тој пораснал во дворот на Диоклецијан во Никомедија (како Мојсеј во дворот на фараонот) и бил предодреден да биде негов наследник, но побегнал во Британија од интригите на Галериј и бил назначен од неговиот татко и прогласен од армијата за негов наследник. Тој ги поминал Алпите и под знамето на крстот го победил Максентиј, кој погинал заедно со својата армија на ветерани во водите на Тибар на 27 октомври, 312 г. Неколку месеци подоцна, Константин се сретнал во Милано со неговиот совладетел и зет, Лисиниј, и издал нова одредба за толеранција (313 г.), за која Максимин, кратко пред неговото самоубиство дал согласност од Никомедија. Втората одредба отишла уште подалеку од првата од 311 г. Тоа било одлучен чекор од непријателска неутралност кон пријателска неутралност и заштита и го подготвила патот за легалното признавање на христијанството како религија на империјата. Одредбата наредувала целосно враќање на сиот конфискуван црковен имот на *Corpus Christianorum,* на трошок на империската ризница, и ги упатуваа провинциските магистрати да ја извршат оваа наредба веднаш и целосно, за да може мирот целосно да завладее и за да продолжи божествената благонаклоност кон императорите и нивните поданици.

Ова била првата прокламација на големиот принцип дека секој човек има право да ја избере својата религија според својата совест и убедување, без присилување или мешање од власта. Религијата нема никаква вредност освен како чин на слободна волја. Наметнатата религија не е религија. За жал, наследниците на Константин, од времето на Теодосиј Велики (383-395) ја наметнале христијанската религија пред другите, и не само тоа, туку наметнале правоверност пред каква била форма на несогласување, нешто што било казнувано како прекршок против државата.

Паганството направило уште еден очаен обид. Лициниј влегол во конфликт со Константин и за кратко време го објавил прогонството на Исток, но бил поразен во 323 г. и Константин станал единствен владетел со империјата. Тој отворено ја заштитувал црквата, без да го забрани идолопоклонството и во целина се залагал за толеранција сè до неговата смрт во 337 г. Тоа било доволно за успех на црквата која ги имала виталноста и енергијата на победничка сила, додека паганството губело сила.

Затоа, со Константин, последниот од паганските и првиот од христијанските императори, почнува нов период. Црквата се качила на тронот на цезарот под знамето на некогаш презрениот, а сега почитуван и триумфален крст.

**Б. ДРЖАВНАТА ЦРКВА (Добата пред и после Никеја) 313 – 590 год.**

Денес римскиот император Константин би бил класифициран како прагматист. Тој сакал да го прави она што успева, дури и кога тоа оди против неговите чувства. Поради тоа бил политички мудар. Тој сфатил дека на идолопоклонството во Рим и во провинциите му изминува корисноста и почнал да бара нешто што подобро ќе ја зацврсти слабоста на неговата армија и декадентното општество.

Тие христијани што бестрашно умреле во колосеумот и живееле со морални вредности биле единственото нешто што можело да вдахне нов живот во Римската Империја. Светиот Дух, според легендите, можно е да му бил даден во сон, преку визија или преку ангел.

Тој се повикал на неговото искуство и ги повел неговите војски во победа. На знамињата стоел крстот како нивни симбол. Од 313 г. тој почнал да се поврзува со епископите и црковната хиерархија, и во официјалните црковни документи го ставил зборот *католичка*, што значи универзална.

Дошло до нагло издигнување на христијаните, а нивните водачи се вклучиле во отстранувањето на паганските религии и јудаизмот, што резултирало со крштавање на цели дивизии војници и Западната Империја одеднаш почнала да биде гледана како христијанска, барем по име.

Сепак, многумина не ги напуштиле нивните стари религии и филозофии. Тоа довело до мешање на многу различни доктрини, светогледи, пантеони на богови итн. Обично паганите прифаќале некои христијански идеи, заедно со нивните претходни религиозни идеи и формирале мешавина од верувања.

Римската Империја сега чекала христијаните да обезбедат религија за империјата. Сепак, тоа се случувало премногу брзо за да биде вистинска вера и прифаќање на Христос. Христијанството веќе не се борело во колосеумот, но очајно се борало да се одржи на површината од плимата на пагански идеи и култури.

Напливот на религиозни идеи и ереси предизвикало црквата да се брани и да ги дефинира основните верувања за тоа што значи да се биде вистински верник. Границите биле разјаснети. Иако дејствувањето и соборите може да бидат гледани како човечки напор да се заштити верата, сепак изгледа дека Светиот Дух работел, просветлувајќи го нивното разбирање, водејќи ги тие што биле најчувствителни на Светиот Дух да издефинираат соодветно разбирање за времето во кое живееле. Истиот Дух што ги инспирирал Писмата сега ги водел соборите.

Во меѓувреме Светиот Дух ги водел оние што биле отворени за Неговото водство, појасно да го издефинираат вистинското евангелие и религиозните вистини што треба да ја одредуваат нашата вера.

Исусовите заповед да крштаваме во името на Таткото, Синот и Светиот Дух ја отвориле вратата за дефинирање на Тројството, разбирањето на Бог кој е еден Бог, а сепак, три Личности. Црквата ја сфатила потребата од дефинирање на такви основи на верата, изјава на верата што луѓето ќе ја исповедаат и така ќе се разликуваат вистинските христијани од паганите што само на име се христијани.

Следат “Апостолското кредо” и Никејското кредо од 325 г. и 381 г. (претставени се на начин што дозволува да се споредат нивните сличности и разлики):

|  |  |  |
| --- | --- | --- |
| *АПОСТОЛСКО КРЕДО*  (како што обично се исповеда денес) | *НИКЕЈСКО КРЕДО* (две верзии од различни години)  325 год. 381 год. | |
| Верувам во Бог Таткото Седржителот, создател на небото и земјата. | Веруваме во еден Бог Татко и Седржител, создател на небото и на земјата и на сите нешта, видливи и невидливи. | Веруваме во еден Бог Татко и Седржител, создател на небото и на земјата, и на сите нешта, видливи и невидливи. |
| И во Исус Христос, Неговиот еднороден Син, нашиот Господ; | | И во Господ Исус Христос, еднороднот Божји Син, роден од Таткото  [ЕДИНОРОДЕН ЗНАЧИ ДЕКА Е СО ИСТА СУШТИНА КАКО БОГ]  Светлина од светлина, Бог од Бог, роден, не создаден, од иста суштина со Таткото, преку кого сите нешта се создадени [И НА НЕБОТО И НA ЗЕМЈАТА];  This table continues on next page to correlate the topics between the different creeds: | И во еден Господ Исус Христос, еднороден Божји Син, роден од Таткото пред сите светови, Бог од Бог,  Светлина од светлина, Бог од Бог, роден, не создаден, со иста суштина како Таткото преку кого сите нешта се создадени; |
| Кој беше зачнат преку Светиот Дух, роден од девица Марија,   Kој пострада под Понтиј Пилат, беше распнат, мртов и погребан; слезе во пеколот и на третиот ден воскресна од мртвите, се вознесе на небото и седна од десната страна на Бог Таткото Семоќен; од каде што и ќе дојде да им суди на живите и на мртвите.   Верувам во Светиот Дух; | | Кој за нас луѓето и за нашето спасение дојде и се отелотвори и стана човек;  Тој пострада,   и на третиот ден воскресна,  се вознесе на небото;    од каде што ќе дојде да ги суди и мртвите и живите.   Веруваме во Светиот Дух. | Кој за нас луѓето и за нашето спасение, дојде од небото и се отелотвори преку Светиот Дух од девица Марија и стана човек, беше распнат под Понтиј Пилат, пострада и беше погребан,   а на третиот ден воскресна според Писмата, се вознесе на небото и седна од десната страна на Таткото,   и ќе дојде повторно во слава, да им суди и на живите и на мртвите, чие царство ќе нема крај.  Веруваме во Светиот Дух, Господ и извор на животот, кој излегува од Таткото *{*и Синот*}*1 и заедно со Таткото и Синот е обожаван и прославуван и кој зборуваше преку пророците. |
| Во светата католичка црква; заедницата на светиите; проштевањето на гревовите; воскресението на телото; и вечниот живот.  Амин | | Амин. | Веруваме во една католичка и апостолска црква  Признаваме едно крштавање за проштавање на гревовите.   И го чекаме воскресението на мртвите и животот на идниот свет.  Амин. |

**Друго ранохристијанско кредо од периодот по Никеја е Атанасиевото кредо:**

**АТАНАСИЕВОТО КРЕДО**

1. Кој и да се спаси, пред се е потребно да се држи до “католичката” (што значи сите вистински верници, “телото на Исус Христос” или вселенската црква, што е различно од римокатоличка) вера.
2. Ако некој не ја држи таа вера целосна и неоскверната, сигурно ќе погине засекогаш.
3. А ова е католичката вера: Да го обожаваме Бог како тројство, тројство во единство.
4. Зашто Таткото е една личност, а друга е Синот и друга е Светиот Дух.
5. Но божеството на Таткото, Синот и Светиот Дух е едно, славата е еднаква и величеството вечно.
6. Каков што е Таткото, такви се и Синот и Светиот Дух.
7. Таткото е несоздаден, Синот е несоздаден и Светиот Дух е несоздаден.
8. Таткото е неизмерлив, Синот е неизмерлив и Светиот Дух е неизмерлив.
9. Таткото е вечен, Синот е вечен и Светиот Дух е вечен.
10. А сепак, нема тројца вечни, туку еден вечен.
11. Исто како што нема тројца несоздадени, ниту тројца неизмерливи, туку еден несоздаден и еден неизмерлив.
12. Таткото е семоќен, Синот е семоќен и Светиот Дух е семоќен.
13. А сепак, нема тројца семоќни, туку еден семоќен.
14. Таткото е Бог, Синот е Бог и Светиот Дух е Бог.
15. А сепак, нема три Богови, туку еден Бог.
16. Таткото е Господ, Синот е Господ и Светиот Дух е Господ.
17. Нема три Господари туку еден Господ.
18. Христијанската вистина не поттикнува да го препознаеме секое лице на Тројството како Бог и Господар.
19. Католичката религија ни забранува да велиме дека има три богови, или три господари.
20. Таткото никој не го создал, ниту го родил.
21. Синот е само од Таткото, несоздаден, но роден.
22. Светиот Дух е од Таткото *и од Синот,* ниту созаден, ниту роден туку излегува од Него.
23. Има еден Татко, а не тројца татковци, еден Син, а не тројца Синови, еден Свет Дух, а не три Свети Духа.
24. Во тројството никој не е пред другиот, никој не е повеќе или помалку од другите.
25. Трите лица се вечно заедно и вечно еднакви.
26. Како што рековме, треба да се обожава Тројството во единство, и единството во Тројството.
27. Оној што сака да биде спасен, мора на тој начин да го гледа Тројството.

Потеклото на ова значајно кредо е покриено со таинственост. Исто како апостолското кредо, тоа не е дело на еден човек, туку производ на Духот на црквата. Апостолското кредо ја претставува верата на предникејскиот период, никејското кредо ја претставува верата на никејскиот период, а атанасиевото кредо дава формален израз на поникејската вера во тајната на Тројството и Божјото отелотворување.

**В. ПАПСКАТА ЦРКВА ОД МРАЧНОТО ДОБА – 590 г. -1517 г.**

Англија, Ирска и Шкотска искусиле обраќање во христијанската вера. Тоа не значи дека земјите биле со побожни и примерни христијани. Но голем дел луѓе во секоја земја се обратиле и тоа било препознаено како “главна” религија во тие земји. Гревот изобилувал меѓу политичките водачи како и во манастирите.

Во исто време, мухамеданството се ширело и почнало да ги придобива повеќето од луѓето во Прозорецот 10/40. Инвазии врз Римската Империја довеле до внатрешни поделби во неа. “Источниот дел сè уште се нарекувал Римска Империја и луѓето уште долго се нарекувале Римјани, иако јазикот им бил грчки. Латинскиот се зборувал на Запад. Одредено време по распаѓањето на старата Римска Империја црквата се држела заедно, но со текот на вековите поделбата на империјата ја поделила и црквата на латинска гранка и грчка гранка. Латинскиот дел се нарекувал себеси католичка црква, а грчкиот дел се нарекувал православна, што значи, црквата со исправното учење” (цитирано од “Црквата на нашите татковци” од Роланд Х. Бајнтон; издание на Вестминстер Прес во Филаделфија, 1950).

**Книгата на Дејвид С. Шаф, *ИСТОРИЈА НА ХРИСТИЈАНСКАТА ЦРКВА* вели:**

“Како целина, луѓето биле повеќе религиозни отколку морални. Религиозноста често била замена за доблеста. Верата во натприродното и чудотворното била универзална; скептицизмот и неверието речиси не постоеле. Луѓето се плашеле од чистилиштето и од пеколот и правеле големи жртви за да одат на небото преку градење цркви, манастири и добротворни организации. А сепак имало застрашувачки неморал меѓу управителите и народот. Црквата била под влијание на општеството и често била вовлекувана во неморалот што преовладувал.

Сепак, како целина, таа била и моќна бариера против пороците и главен, ако не и единствен, промотер на образованието, доблестите и побожноста во мрачното доба. Од варварски и полуварварски материјал таа требало да го гради храмот на христијанската цивилизација.

Црквата ги учела новите обратеници на апостолското кредо, господовата молитва, десетте божји заповеди и најдобрите популарни збирки за верата, побожноста и должностите”.

**Г. ЦРКВИТЕ ВО СРЕДНИОТ ВЕК – 1049 г. – 1294 г.**

Во Средниот век, западната црква била сведок на подемот на католичкото папство, од слабост и корупција, до највисоко ниво на моќ и влијание врз европските народи. Постоеле големи редови на просечки монаси и религиозно будење. Тоа било период на витештво и крстоносни војни. Витезите се обидувале да ја освојат светата земја, да ја христијанизираат и да ја ослободат од Сарацените (денешните Арапи), но освојувањето брзо пропаднало. Тоа било времето на основање на големите универзитети, како тие во Болоња, Париз и Оксфорд. Исто така, една програма со добри намери станала една од најмрачните во историјата на црквата: инквизицијата. Црквата мислела дека прогонството на Евреите и еретиците било нејзино божествено право, да ги избави бедните и заблудени луѓе.

Екстремноста победила. Побожноста ги умртвувала делата на телото, како во монаштвото. Истовремено, црквата барала световна доминација под изговор дека ја користи религиозната моќ да ги спаси грешниците. Моќното папство ја загубило својата насока, промовирало алчност и изобилие сè додека не станало фокус на протести и извици за детална реформација.

Во тоа време завршила и поделбата на црквата меѓу Исток и Запад. Понатамошните обиди за обединување само го проширувале јазот.

Повторувањето на кредата го спомнувало Светиот Дух, но Тој ретко бил гледан како Божја жива манифестација за близок и личен однос со верникот. Имало свети луѓе во тие стотици години, но тие биле навлезени во грешки и суеверија исто колку и во личниот однос со Бог. Многумина ги нагласувале Таткото и Синот без разбирање или општење со Светиот Дух. Сепак, тие го имале “Христовиот Дух” зашто инаку не би биле христијани. За повеќето христијани тоа бил безмоќен и спорадичен однос. Светиот Дух работел, пресведочувал, дури и правел чуда како одговор на молитвите и постовите, но изгледа дека малкумина сфаќале дека тоа е Негово дело. Тие или го поистоветувале со Бог, или со Таткото и Синот, но најчесто со Дева Марија.

**Д. ИСТОЧНАТА ЦРКВА ВО СРЕДНИОТ ВЕК – 1049 г. – 1294 г.**

Летото, 1054 година, тројца папски пратеници влегле во Света Софија, прекрасниот храм на источната црква во Константинопол, за да добијат поддршка за *филиокве* од патријархот (некаков еквивалент на папата). *Филиокве* била фразата што Рим ја вметнал во Никејското кредо за да каже дека Светиот Дух произлегува од Таткото *и од Синот.* Западната црква го вметнала тоа откако Никејското кредо веќе било потврдено, а источната црква никогаш не верувала дека *филиокве* има библиска основа.

Кога патријархот ја игнорирал делегацијата, тие на олтарот на Света Софија оставиле папско писмо, формално наречено папска “була” и објавиле дека патријархот е екскомунициран. Тоа значело дека тој нема да смее да зема причест и нема да биде сметан за христијанин. Источната црква го гледала тоа како напад врз целата источна црква и конечно била затворена вратата меѓу двете половини на христијанската црква.

Тоа ја прелеало чашата. Грците секогаш му давале на римскиот епископ, папата, место на чест и на примат, но никогаш не го гледале како врховен епископ кој е дури и над нивниот православен патријарх. Тие секако не можеле да се согласат дека западниот папа е безгрешен. Во тешки времиња, источната црква се вртела спрема црковните собори. Всушност, источните христијани секогаш велеле дека се црквата на седумте вселенски собори на кои присуствувале претставници на целата црква.

**Ѓ. ПРОМЕНА И КОРЕКЦИИ ВО ВИСТИНСКАТА ЦРКВА**

**СРЕДНИОТ ВЕК – 1294 г. – 1517 г.**

Двата века меѓу 1294 г. и 1517 г., меѓу Бонифациј VIII и прикачувањето на девеесет и петте тези на Мартин Лутер на вратата на црквата во Витенберг, бележат постепена транзиција од Средниот век до модерното време. Универзалното прифаќање на папската теократија во Западна Европа било заменето со национална независност. Врховниот авторитет на свештенството им отстапил место на интелектуалната и духовната слобода на поединецот.

Старите нешта заминувале, а новиот поредок сè повеќе бил очигледен. Старите институции се распаѓале. По злоупотребите на раниот Среден век, сè повикувало на реформа базирана врз Словото и благосостојбата на човештвото. Црквата барала начин да изрази нов начин на побожност и милосрдни дела.

Папството, кое себеси си припишувало безгрешно расудување и доминација врз сите аспекти на човечкиот живот, било поткопано преку сопствените грешки, претензии и световност. Речиси половина век на Европа и давало по двајца или тројца папи кои владееле истовремено и тврделе дека се Божји претставници на земјата. Слободниот дух на националноста, кој се разбудил за време на крстоносните војни, станувал сè посилен и надвладеал против папскиот авторитет најпрво во Франција, а потоа и во други делови од Европа.

Во последните години од овој период (1460-1517), црковниот Рим бил глетка на морална корупција и духовен неуспех слично на корумпираното доба на Римската Империја. Состојбата ги охрабрила водачите како Виклиф, Хус и други, да ги обноват библиските стандарди, а луѓето ги следеле. Патот за Реформацијата веќе бил подготвен. Во меѓувреме, во секуларното општество, Ренесансата ја оживувала класичната култура на античка Грција што ги поттикнувало умовите на луѓето да пробуваат нови работи. Во 1453 г. Константинопол бил освоен од Турците и христијанската империја од истокот се распаднала.

**Е. РЕНЕСАНСАТА И**

**РЕФОРМИРАНАТА ЦРКВА – 1517 г. – 1790 г.**

Од 1409 г. до 1450 г. се одржувале реформаторски совети кои ја обезбедиле платформата за црковна и религиозна дискусија. Тие не ги решиле проблемите и безредието во црквата, но обезбедиле форум за слободен говор. Тие се движеле кон цврстиот став на источната црква дека црковниот авторитет, под Бог, не се наоѓа во одбрана хиерархија, туку во телото на црквата.

Книгата на Кејхил, *Како Ирците ја спасија цивилизацијата,* ќе ви открие не само како Ирците биле раштркани како “мисионери” низ цела Европа и подалеку, со љубов спрема книгите, пишувањето, зборовите и копирањето стари записи, туку и како ја обезбедиле културата што ја подгреала Ренесансата. Во текот на неколку стотини години нивното влијание обезбедило грчка, римска и друга литература, мудрост и наука што биле потиснувани сè до времето на Ренесансата.

Пронаоѓањето на печатницата во околу 1440 г. ги направило достапни делата на луѓе одамна умрени кои почнале да циркулираат и да бидат нашироко читани. Отворањето на умовите довело до религиозни промени и охрабрило здраво размислување и интелектуални напори. Тоа било исто така доба на истражување, на Новиот свет, битки за територии што му нуделе на интелектот понатамошен развој.

Во Европа, општеството се оддалечувало од обичаите и црковните догми стари стотици години, вклучувајќи ја и безгрешноста на видливата црква, додека истовремено се држело до некои од најштетните верувања и практики. Ренесансата сè уште не го произвела генијот што бил потребен за развивање нови теологии.

Времето што ние го нарекуваме *Ренесанса* било подолго и поуспешно од Реформацијата. Тоа сведочело за будењето на човечкиот интелект на нови начини на размислување и гледање на нештата. Поединците кои биле предмет на теологијата и хиерархијата на црквата, почнале да откриваат нови работи во областите на науката, литературата, уметноста, музиката, медицината, математиката, како и многу други.

Иако Ренесансата донела слобода и просветлување, таа исто така открила и цела армија на несвети и многу секуларни луѓе што ја отфрлале идејата за Бог. Дошло до ново будење на филозофии и религиозни концепти кои со години биле заспани. Многу од тие будења не биле за Божја слава.

**Ж. РЕФОРМАЦИЈАТА и се придружила на Ренесансата, но како Јован Крстителот, го подготвила патот за Христовата црква – 1517 г. – 1564 г.**

**2 Кор. 3:17** Зашто Господ е Духот, а каде што е Господовиот Дух, таму има слобода.

Доктрините поврзани со Светиот Дух ја чекаат следната фаза од историјата на црквата по Реформацијата. Но пробивот што го направила Реформацијата не може да биде одминат. Таа потсетува на првиот век, со големи луѓе, важни увиди и постојани резултати. Но поради својата слепост за улогата на Светиот Дух во црквата, таа до некаде потсетува на црквата во Самарија пред Петар и Јован да и го донесат познавањето и силата на Светиот Дух; или ситуацијата пред случката кога Петар го носи Светиот Дух и спасителната вера во Бог кај првата црква на неевреите.

Протестантската Реформација ги земала либералните тенденции и движења на Ренесансата и ги насочила во каналот на христијанскиот живот, спасувајќи го светот од катастрофална револуција. Реформацијата не била ниту револуција ниту обнова на целата сила на првовековната црква, но имала елементи на револуција и обнова. Така дошло и името реформација – реформирање на црквата и општеството.

Црквата во мрачното доба не ја покажувала духовната сила на Светиот Дух во срцата и умовите на повеќето поединци, вклучувајќи ги и водачите на црквата, како во првиот век.

Имало големи индивидуалци, кои често постхумно биле прогласувани за светци од римската црква. Имало многу повеќе што живееле тивок живот на самоодрекување што му бил угоден на Бог. Сепак, официјалната црква, “видливата црква”, не изгледала и не се однесувала како Христос или христијаните од апостолското доба.

Со Ренесансата цивилизацијата почнала да цвета и видливата црква се вратила кон корените од првите неколку века. Но, воскресението на духовна моќ и зависењето од присуството на Светиот Дух во животот на луѓето сè уште било неколку века подалеку. Во времето на Ренесансата, а подоцна на Реформацијата, црквата сè уште се обидувала да биде интелектуална, повлекувајќи граници, дефинирајќи зборови и бележејќи огромни бројки на христијани во различни деноминации. Дали тоа биле овците за кои Исус рекол:

**И други овци имам, што не се од ова трло, и нив треба да ги доведам. Тие ќе го слушаат Мојот глас и ќе биде едно стадо и еден пастир. Јован 10:16.**

**Дејвид Шаф вели:**

Католицизмот и правоверниот протестантизам веруваат во еден Бог Татко, Син и Свет Дух и еден божествен-човечки Господ и Спасител на човештвото. Тие ги прифаќаат Светите Писма и екуменската вера. Тие се согласуваат со секој дел од Апостолското кредо. Она што ги обединува е далеку подлабоко, посилно и поважно од она што ги дели.

Но католицизмот исто така се држи до голем број “традиции на отците”, кои протестантизмот ги отфрла како екстрабиблиски или антибиблиски. Такви работи се папството, молитвите на светците и реликвиите, транссупстанцијацијата, молитвите и мисите за мртвите, чистилиштето, индулгенциите, монашкиот систем со заветите и аскетските практики, покрај други суеверија и церемонии.

Протестантизмот, од друга страна, ги оживеал и ги развил Августиновите доктрини за гревот и благодатта; тој ја прокламирал сувереноста на божествената милост во спасението на човекот, доволноста на Словото како правило за верата; доволноста на Христовата жртва како извор на оправдание; тврдел дека секој има право на директен пристап до Библијата и престолот на милост, без човечки посредници. Обезбедил христијанска слобода од ропство; го заменил животниот стил на монасите со социјална моралноста за масите народ и едноставна форма на обожавање преку лична место нелична церемонијална форма на обожавање.

Не е случајно што римската црква тврди дека е изградена врз Петар и го смета него за првиот папа, додека реформаторите се повикувале најмногу на Павле и ги земале неговите посланија до Галатите и Римјаните како основа за нивната доктрина за слобода на христијаните. Судирот меѓу Петар и Павле бил само привремен, па така и војната меѓу протестантизмот и католицизмот ќе заврши во Божјо време.

Несреќните поделби во христијанството, иако се извор на многу зла, имаат и добар ефект во умножувањето на организации за обраќање на светот и одржување слободен растеж во секоја фаза од религиозниот живот.

Злото не е толку во умножувањето на христијанските деноминации што имаат своја мисија, колку што е во нивната тенденција да веруваат дека само тие го имаат клучот за духовниот живот што ги отфрла правата и доблеста на другите.

Реформацијата од 16 век не е финале, туку движење во прогрес. Тоа било враќање на првобитните принципи, а токму поради тоа и голем напредок.

Тоа било пробудување на примитивното христијанство, а истовремено и подлабоко разбирање и примена на истото од претходно.

**Постојат три фундаментални принципи на Реформацијата:**

* Предноста на *Словото* пред традицијата,
* Предноста на *верата* пред делата и
* Предноста на христијанскиот *народ* пред свештенството.

**З. ШВАЈЦАРСКАТА РЕФОРМАЦИЈА – ЖАН КАЛВИН – 1516 г. – 1605 г.**

Швајцарската реформација може да биде поделена на три настани и периоди:

**(I)** Реформацијата на Цвингли во германските кантони од 1516 г. до неговата смрт и мирот од Капел во 1531 г.

**(II)** Реформацијата на Калвин во француска Швајцарија од 1531 г. до неговата смрт во 1564 г.

**(III)** Трудот на Булинџер во Цирих (п. 1575 г.) и Беза во Женева (п. 1605 г.) на обнова на делото на нивните постари пријатели и претходници.

Во Англија, втората пуританска реформација родила повеќе нови деноминации, кои по Актот за толеранција во 1689 г. биле организирани како посебни цркви.

Во 18 век (1700-1800) се појавило движењето на Весли што прераснало во едно од најголемите и најактивни цркви во англиското говорно подрачје.

Реформацијата од 16 век (1500 – 1600) е извор на повеќе семејства на евангелски деноминации.

Швајцарската и германската реформација биле согласни во нивното противење на католицизмот, но швајцарската отишла подалеку. Швајцарците биле ревносни за Божјата слава и во строго толкување на првата и втората заповед тие ги укинале сите пагански елементи на обожавање на созданието, додека германскиот реформатор Мартин Лутер, фокусиран на бесплатната благодат и мирот на совеста, своите најсилни удари ги свртел кон еврејскиот елемент на легализам и самоправедност.

Обете се согласуваат за трите фундаментални принципи на протестантизмот:

* Апсолутната предност на Слово како правило за верата и животот;
* Оправданието преку бесплатна благодат преку вера;
* Општото свештенство на верниците.

И двете се противат на идејата на посебно свештенство и хиерархиско управување, но швајцарските реформатори ставале поголем акцент врз лаиците и го почнале принципот на конгрегациско самоуправување и самоодржување.

Реформираната црква се истакнувала со самодисциплина, либералност и енергија; таа почнала да го носи евангелието во паганските земји и новите колонии; таа градела богобојазни, мажествени, независни, херојски типови на карактери, какви што наоѓаме кај француските хегеноти, англиските пуританци, шкотските заветувачи и во време на прогонства испраќала армија на маченици во затворите и на кладите.

**КРЕДОТО НА ХАЛЕР И ЦВИНГЛИ**

ГИ ПОТЕНЦИРА ХРИСТОС И СЛОВОТО, А НЕ ТАТКОТО ИЛИ ДУХОТ

Следниве десет тези или заклучоци, составени од Халер, а ревидирани од Цвингли, биле комплетно дискутирани и посвоени како некаков вид исповед на верата за реформираната црква во Берн.

Тие се следниве:

1. **Светата христијанска црква, чија глава е Христос, е родена од Божјото Слово, пребива во истото и не го слуша гласот на туѓинецот.**
2. **Христовата црква не донесува закони или заповеди без Божјото Слово. Затоа човечките традиции веќе не нè врзуваат ако не се засновани врз Божјото Слово.**
3. **Христос е единствената мудрост, праведност, откупување и покривање на гревовите на целиот свет. Затоа, отфрлање на Христос е кога исповедаме друга основа на спасение и проштевање.**
4. **Суштинското и заедничкото присуство на телото и крвта Христови не можат да бидат манифестирани преку Светото Писмо.**
5. **Мисата каква што ја имаме денес, во која Христос му се принесува на Бог Таткото за гревовите и на живите и мртвите, е богохулие против најсветата жртва, страданието и смртта на Христос.**
6. **Затоа што само Христос умре за нас, треба да биде обожаван како единствениот посредник и адвокат меѓу Бог Таткото и верниците. Затоа е спротивно на Божјото Слово да се предлагаат и да се повикуваат други посредници.**
7. **Словото не познава нешто како чистилиште после овој живот. Затоа сите миси и други служења за мртвите се бескорисни.**
8. **Обожавањето на слики е спротивно на Словото. Затоа сликите треба да се укинат кога се поставени како предмети на обожавање.**
9. **Бракот не и е забранет во Словото на ниедна класа луѓе, но блудот и сексуалната нечистотија им се забранети на сите.**
10. **Затоа што, според Словото, непокајаниот блудник треба да биде екскомунициран, значи дека нечистотијата и нечистиот целибат се поштетни за свештенството отколку за другите.**

1530 година го обележува зенитот на реформацијата на Цвингли. Таа била цврсто воспоставена во водечките градови и кантони како Цирих, Берн и Базел.

**КАЛВИН И НЕГОВИТЕ ПОГЛЕДИ**

Калвин бил дваесет години помлад од Лутер и од Цвингли и имал голема предност да гради врз нивната основа. Тој имал помалку гениј, но повеќе талент. Бил инфериорен на дело, но супериорен како мислител и организатор. Тие ги искршиле камењата од карпата, а тој ги изгладил и ги исполирал во својата работилница. Тие ги создале новите идеи, а тој ги изградил како систем. Неговата работа била повеќе слична како таа на Аполос отколку на Павле: да наводнува наместо да сади, а Бог правел да расте.

Калвиновиот карактер е помалку интересен, а неговиот живот помалку драматичен од оној на Лутер или на Цвингли, но тој ја оставил црквата во многу подобра состојба. Него му фалел пријатниот елемент на хуморот; тој бил христијанин-стоик: строг, непопустлив, а сепак со страст и копнеж под мермерната површина.

Тој малата Женева во Швајцарија, направил неколку стотици години да биде протестантски Рим и најдобро дисциплинирана црква во христијанството.

Историјата не познава толку силен пример на човек со толку мала лична популарност, а сепак, со толку големо влијание врз луѓето; толкава природна плашливост комбинирана со толкава сила на интелект и карактер и контрола врз неговата и идните генерации. Тој по природа и по вкус бил теолог, но провидението го направило организатор и управител на цркви. Калвин, кој бил роден Французин, студирал право и теологија и со неговиот легален и судски ум бил несомнено квалификуван да ја гради новата црква.

Во неговата теологија, Калвин посредувал меѓу Цвингли и Лутер.

Калвиновиот систем популарно (ако не сосема исправно) е поистоветуван со Августиновиот систем и ја дели неговата заслуга за излагањето на Павловите доктрини за гревот и благодатта, но исто така и фундаменталниот дефект во ограничувањето на спасителната Божја благодат и откупителното Христово дело на мал круг на избрани, притоа игнорирајќи ја Божјата љубов за целото човештво (Јован 3:16). Тоа е теологија на божествен суверенитет наместо божествена љубов, а Божјата љубов во Христос е вистинскиот клуч за неговиот карактер и делата и нуди единствено задоволително решение за мрачната мистерија на гревот.

Калвиновиот систем бил посвоен од голем дел на реформираната црква и сè уште има многу искрени промотори. Самиот Калвин сега е подобро сфатен и повеќе почитуван од теолозите (француски и германски) од кога било претходно, но неговото учење за предестинација било ефективно предизвикано од Арминијанците, Квејкерите и Методистите и во моментов е подложно на сериозна ревизија и од Презвитеријанските и Калвинистички цркви во Европа и Америка.

**S. МИСИОНЕРСКА ЦРКВА – АРМИНИЈАНЦИ, МЕТОДИСТИ, КВЕЈКЕРИ, ХАРИЗМАТИ – 1790 г. – 1900 г.**

Арминијанизмот и неговиот примарен израз меѓу веслијанците, методистите, назарените, армијата на спасот, квејкерите и сличните деноминации, е реакција на интелектуелизираниот калвинизам, одвоен од делото на Светиот Дух во верникот. Некој ги нарекол овие групи лево крило на Реформацијата, а десното крило би биле лутераните и калвиновата реформација.

Терминот арминијанизам се однесува на Јаков Арминиј (1560 – 1609), кој бил роден во јужна Холандија. Тој останал сирак на 15 години а подоцна и поширокото негово семејство било убиено од Шпанците во Холандија додека тој се образувал.

Во Холандија имало многу малку толеранција за други освен калвинистите. Сепак, поголемиот дел од црквата сакала повеќе толеранција и претпочитала нивната религија да има помал акцент врз легалистични доктрини (запамтен комплет на соодветни зборови, верувања и толкувања на библиските откровенија до кои човек треба да се придржува).

Многумина фаворизирале државна религија така што сите ќе бидат на иста страница. Арминиј сметал дека државата треба да ги толерира сите религии. Неговите најголеми сомнежи биле во врска со доктрината на безусловна предестинација. Тој сметал дека Словото го поддржува фактот дека Бог му дал на човекот слобода да го избере или да го отфрли вечниот живот со Бог засекогаш. Всушност, Бог го држи секој поединец одговорен за она што ќе стори со Божјата благодат. Таа мисла калвинистите и пуританците ја отфрлале зашто верувале дека Божјата сувереност се смалува ако човекот има дел во неговото спасение.

И покрај конфликтите, Арминиј подоцна студирал теологија во Женева под човекот што го наследил Жан Калвин, Теодор Беза. Беза отворено се држел до доктрината на предестинација и ја однел еден чекор подалеку од Калвин. Тој теоретизирал за тоа што се случило прво, дали Бог ги избрал избраните пред човечката раса да падне во грев, или се случило обратно? Беза верувал дека Бог ги избрал предодредените пред да се случи Падот. На латински тоа е *супра лапсум*, буквално, пред падот. Луѓето што се држеле до тој поглед биле нарекувани супралапсумисти.

Во тоа време Арминиј бил истакнат теолог, строг калвинист и тоа го поучувал на универзитетот. Тој бил повикан да ја брани позицијата на супралапсумизмот против некој човек што го верувал спротивното. Додека се подготвувал за дебатата, медитирајќи и проучувајќи, Арминиј увидел дека калвиновиот ексклузивизам, нетолерантност и она што тој го сметал за погрешни доктрини не било во согласност со Словото. Тој почнал да се сомнева во целата идеја за безусловна предестинација и на крај ја отфрлил. Арминиј сфатил дека калвинизмот со кој пораснал и што го студирал бил “тиранин и џелат”.

Јаков Арминиј не ја отфрлил предестинацијата целосно, но го отфрлил тоа дека таа е безусловна. Тој сфатил дека духовниот ум кој е просветлен од Светиот Дух ќе ја прифати предестинацијата врз онова на Божјото предзнаење, пред тој да се роди, дека ќе посегне и ќе го прифати бесплатниот дар на благодатта. Бог го избрал затоа што Арминиј не го отфрлил Светиот Дух на денот на Неговата посета. Тоа била основата на изборот. Бог ги избрал оние што знаел дека ќе го следат водството на Духот и ќе го слушнат Духот и ќе ја бараат Божјата волја пред нивната.

Делот што недостасува во калвиновата формулација е Светиот Дух што го привлекува секој човек преку знаци, увиди и малиот тивок глас, што порано или подоцна бара одговор. Врз таа одлука избраните примаат вечен живот. За оние што ќе го отфрлат, ќе го запостават и ќе го одбијат гласот на Духот и ќе продолжат да го живеат животот како што тие сакаат, тие самите се осудуваат на вечен суд и Бог ќе биде фер ако им пресуди според тоа.

**Јован 3:16-17** Зашто Бог толку го засака светот, што Го даде Својот Единороден Син, та секој кој верува во Него да не загине, туку да има вечен живот. 17 Зашто Бог не Го испрати Својот Син во светот за да му суди на светот, туку светот да биде спасен преку Него.

Во овој многу познат стих што се занимава со нашето спасение (и “избор” со калвинистички речник), гледаме дека Бог не ги љуби само избраните, туку целиот свет, и ги отворил своите раце да го прифати *секој што верува*. Секако дека Тој претходно знаел кои ќе бидат тие луѓе но секого го остава да направи свој избор.

**Јован 3:18-19** Кој верува во Него, нему не му се суди, а кој не верува веќе е осуден, зашто не поверувал во името на Единородниот Божји Син. 19 А судот се состои во ова: Светлината дојде во светот, а луѓето ја засакаа темнината повеќе од светлината, бидејќи делата им беа зли.

**Јован 3:20-21** Зашто, секој кој прави зло ја мрази светлината и не оди кон светлината за да не бидат откриени неговите дела; 21 а кој ја извршува вистината, оди кон светлината, за да се видат неговите дела, бидејќи се извршени во Бога.

Ниеден верник не може да се спаси самиот, но може да поверува кога Светиот Дух ќе му зборува во срцето и преку покајание ќе побара прошка за гревовите. Бог ќе го прифати и нема да го осуди. Бог ги суди срцата. Оние што нема да одговорат на повикот на Светиот Дух и ќе го турнат настрана, веќе се осудени и Бог нема да ги присилува. Тие не се меѓу избраните зашто Бог отсекогаш знаел дека тие ќе го отфрлат, а сепак не престанал да ги љуби и да им нуди шанса.

Арминиј умрел речиси 10 години пред битката околу неговото учење на Синодот во Дорт (1618-19) кој бил свикан за осуда на “грешката” на Арминиј. Група негови следбеници издале протест наречен *Петте члена до реформираната црква на Холандија.* Еве ги тие членови:

**1.** Бог избрал да ги спаси преку Исус Христос оние од паднатата и грешна раса кои преку благодатта на Светиот Дух веруваат во него, но ги остава во грев закоравените и неверните.

**2.** Христос умрел за сите луѓе (не само за избраните), но никој освен верникот нема проштавање на гревовите.

**3.** Човекот не може преку својата слободна волја да направи што било навистина добро ако не е новороден од Бог, во Христос и преку Светиот Дух.

**4.** Сите добри дела во обновената личност мора да и бидат припишани на Божјата благодат, но таа благодат може да биде отфрлена.

**5.** На оние што се во Христос преку вистинска вера, им се дава сила преку благодатта на Светиот Дух да истраат во верата. Можно е верникот да отпадне од благодатта.

*Арминијановите членови на поправка* биле осудени од Синодот во Дорт во 1619 год. и одговорот популарно бил наречен “петте точки на калвинизмот”. Стотици арминијанци биле отстранети од проповедалниците и доктрината на арминијанизмот била наречена застранета доктрина.

Петте точки на калвинизмот се силен контраст на ставот на арминијанците:

**1.** Целосна лишеност и целосна неспособност (да се има некакво учество или избор во спасението).

**2.** Безусловен избор (изборот е целосно под контрола на суверениот Бог).

**3.** Ограничена прошка (Христос умрел само за избраните).

**4.** Неодбивна благодат (затоа што Бог е суверен, никој не може да избере да ја одбие неговата благодат).

**5.** Истрајност и зачувување на верниците (затоа што Бог е суверен, не може да се случи ништо што не е Негова волја и тој ја има моќта да ги зачува оние што тој ги избира).

Ослободителниот и полниот со љубов поглед дека Исус умрел за целиот свет, а не само за избраните му е туѓ на секој калвинист кој исто така го отфрла она што верниците-харизмати го сметаат за крштевање во Светиот Дух, духовни дарови, слободна волја и спасение за сите што сакаат да го прифатат.

Кога Џон Весли се обратил, Бог го испратил да ја проповеда, во 18 век, доктрината за слободна волја на Арминиј, но прочистена и со силен евангелски акцент врз оправданието преку вера и во многу деноминации акцент врз обраќањето на верникот и неговото принесување на телото и животот како жива жртва.

Методистичкото движење кое започнало во 19 век, го достигнало својот врв во раниот 20 век а продолжува да постои и денес, било изградено врз вера и општење со Бог, наместо врз логика и разум.

Речено е дека не е доволно да се презентира евангелието во некоја земја или меѓу некоја група луѓе и да се смета дека се евангелизирани. Црквата мора да го однесе евангелието низ целиот свет и на секоја генерација и тоа да го направи со љубов, зашто љубовта ќе ги допре срцата додека зборовите можат да ги досегнат само умовите.

**И. Прогонство на Евреите - тогаш и сега**

**Делот што следува е извадок од книгата “Свети за Јахве” од Тери Голдблум Сидман**

**Коментари од Рев Си:** Пред да почнеме со презентацијата на Тери и нејзиниот историски преглед на прогонството со кое се соочиле Евреите, би сакал да издвојам една разлика во нејзиниот теолошки поглед што се разликува од мојот. Како што ќе прочитате, Тери се држи до погледот дека татковците на раната црква пропагирале доктрина дека црквата го заменила Израел во Божји очи и затоа ветувањата и припаѓаат на црквата, а не на Израел. Иако не се сомневам дека е во право кога зборува за она што го проповедале водачите на раната црква, треба да се спомне дека погледот што јас и други го проповедаме е дека поради постојаното отфрлање на Бог и на Месијата, Исус Христос, еврејскиот народ навистина е оставен настрана додека вратата на спасението е отворена за неевреите. Исто така, мое верување е дека ветувањата што уште од почетокот му беа дадени на Израел не биле само за оние што се родени како Евреи, туку за Евреите или неевреите што поверувале во Месијата. Тие луѓе се вистинскиот Израел и она што јас го нарекувам Божја “вистинска црква” и наследници на Божјите ветувања. Ова беше многу јасно изнесено на нашиот предмет за заветот и следува дел од таа дискусија.

* Цитат од нашиот предмет за заветот: (“Кога Јован Крстителот им зборувал на религиозните водачи на Израел им велел дека нивното наследство по раѓање не е доволно. Ако се вистински деца на Авраам тогаш треба да ги вршат неговите дела, всушност, да живеат по вера. Подоцна Јован ги нарекува змии отровници, што не одговара на опис за Авраам, иако неговата крв течела низ нивните вени.

**Матеј 3:9** И не мислете да речете во себеси: ,Авраам е наш татко', зашто ви велам, Бог може од овие камења да му издигне чеда на Авраам.

* Исус повторно се навратил на таа тема кога зборувал за фарисеите и за разликата на нивната поврзаност со Авраам преку раѓање и нивниот недостаток на вистински однос од срце со Авраам и Бог.

**Јован 8:33-44** Му одговорија: “Ние сме Авраамово потомство и никогаш никому не сме му робувале. Како велиш Ти: ,Ќе бидете слободни?'“ 34 Исус им одговори: “Вистина, вистина, ви велам дека секој што прави грев, роб му е на гревот. 35 А робот не останува дома довека, Синот останува довека. 36 И така, ако Синот ве ослободи, навистина ќе бидете слободни. 37 Знам дека сте Авраамово потомство, а сепак сакате да Ме убиете, зашто Моето слово нема место во вас. 38 Јас го зборувам тоа што сум го видел кај Мојот Татко; исто и вие го правите тоа што сте го чуле од вашиот татко.” 39 Му одговорија и рекоа: “Наш татко е Авраам.” Исус им рече: “Ако сте Авраамови чеда, вршете ги Авраамовите дела. 40 А сега сакате да Ме убиете Мене, Човекот, Кој ви ја кажа вистината, што ја чув од Бог. Авраам не постапи така. 41 Вие ги вршите делата на својот татко.” Тие Му рекоа: “Ние не сме родени од блудство, имаме еден Татко - Бог.” 42 Исус им рече: “Ако Бог беше ваш Татко, ќе Ме љубевте Мене, зашто Јас излегов и дојдов од Бог, и не дојдов Сам од Себе, туку Тој Ме прати. 43 Зошто не сфаќате што ви велам? Затоа што не можете да го слушате Моето слово. 44 Вие потекнувате од вашиот татко - ѓаволот, и сакате да ги исполнувате желбите на вашиот татко. Тој беше човекоубиец од почетокот и не остана при вистината, зашто во него нема вистина. Кога зборува лага, зборува од своето, зашто е лажливец и татко на лагата..

**Иако тие фарисеи по крвна линија биле потомци на Авраам, Исус вели дека не сите од авраамовите природни потомци Бог ги смета за вистински авраамови потомци.**

* Во Лука 19, Исус се сретнал со Закхеј, даночник и грешник од најлош вид, кој бил сметан за предавник зашто му служел на Рим. Но кога Закхеј поверувал во Исус и го покажал тоа давајќи им половина од тоа што го имал на сиромашните и враќајќи четирикратно на оние што ги оштетил, Исус знаејќи ја промената во срцето на Закхеј рекол**, “...и тој е син на Авраам”.** Исус не го рекол тоа за да опише некој што природно е наследник на Авраам, туку да посочи дека Закхеј го имал “срцето на Авраам” затоа што верувал во “Богот на Авраам”.
* Павле го поткрепува истото во неговото писмо до верниците во Рим. Тој вели дека вистински Евреин не е оној што тоа го покажува надворешно, туку оној што тоа го покажува внатрешно со срце што копнее по Бог. Обрежувањето кое е надворешен знак, немало никаква вредност без обрежување на срцето. Вистинскиот потомок на Авраам искусил обрежување на срцето, во духот и пред Бог, не барајќи пофалба од луѓето туку од Бог.

**Римјаните 2:28-29** Зашто не е Евреин оној кој е тоа надворешно, ниту е вистинско обрежување она што е надворешно, на телото. 29 Евреин е оној кој е тоа однатре, а вистинското обрежување е во срцето, во Духот, а не во буквата. Пофалба не му доаѓа од луѓето, туку од Бог.

* Во неговото писмо до Галатите, Павле им зборува и на Евреите и на неевреите, велејќи дека за да се биде син на Авраам не игра голема улога крвта во вените, туку верата во срцето. Луѓето на вера се синови на Авраам.

**Галатите 3:6-7** Како што и Авраам “му поверува на Бог и тоа му се припиша за праведност.” 7 Затоа, бидете сигурни, дека Авраамови синови се оние кои се од верата.

* Тој им пишува и на Евреите и на неевреите кои поверувале во Христос и вели дека без ралика кои сме, сите сме едно во Христос. Ако си Христов, тогаш си потомок на Авраам и наследник на ветувањето што Бог му го дал на Авраам.

**Галатите 3:26-29** Зашто, сите сте Божји синови преку вера во Христос Исус, 27 бидејќи сите кои се крстивте во Христос, се облековте со Христос. 28 Нема веќе ни Евреин ни Грк, нема веќе ни роб ни слободен, нема веќе ни машко ни женско, зашто вие сите сте едно во Христос Исус. 29 А ако сте пак вие Христови, тогаш сте Авраамово потомство, наследници според ветувањето.

* Поради ова биле повеќето од расправиите во книгата Дела. Затоа Евреите го мразеле Павле, затоа што **проповедал дека ветувањата на Авраам не биле само за Евреите, туку и за сите што ќе го прифатат Исус Христос преку вера.** Можеме да видиме пример за ова во **Дела 28:20**, каде што Павле е окован поради неговото сведоштво дека “надежта на Израел”, Месијата, оно што требало да го исполни заветот со Авраам, дошол и му бил даден на секој што ќе го повика неговото име. Евреите велеле дека заветот е нивни, но Павле велел дека тој е за сите оние во Христос.

**Дела 28:20** Ете, затоа ве замолив да дојдете, да ве видам и да ви позборувам, зашто заради надежта на Израел сум окован во овие вериги.”

* Во Галатите, поглавје 3, почнувајќи со стих 16, Павле повторно зборува за “семето” на Авраам. Кога зборуваме за “семето” можеме да зборуваме за “семе” и во еднина и во множина. На пример, јас можам да имам едно “семе” во раката или можам да имам повеќе “семе”. Ако сакам да зборувам за моето “семе” нема да знаете дали зборувам за еден, тројца или тристотини, зашто “семе” е збор и во еднина и во множина. Павле го употребува истиот термин и вели дека **преку семето на Авраам сите народи на земјата ќе бидат благословени.**

**Галатите 3:16-18** А ветувањата им беа дадени на Авраам и на неговото потомство. И не вели: “И на потомците", како за мнозина, туку како за еден: “И на твоето потомство", Кое е Христос. 17 Го велам и ова: Законот што настапи по четиристотини и триесет години, не го поништува заветот, што Бог го потврдил порано, ниту го поништува ветувањето. 18 Зашто, ако наследството доаѓа од законот, тоа веќе не е од ветувањето; но Бог му го подари на Авраам преку ветување.

* Во стих 16 Павле вели дека ветувањата му беа дадени на Авраам и на неговите потомци, однесувајќи се на многу, а сепак на еден, кој е Христос. Дали тоа значи меѓу еврејскиот народ? Не, тоа значи **преку Христос**. Така што, **ветувањето се сведува на еден, Христос, и потоа секој што е “во Христос”, дали Евреин или неевреин, станува вистинско “семе на Авраам”, “вистинскиот Божји Израел” и наследник на ветувањата на заветот.**

**Вистинскиот Божји Израел не се оние што ја имаат “крвта на Авраам”, туку оние што ја имаат “верата на Авраам”.** Тие се оние што го примаат Божјиот благослов. Затоа што некој е Евреин не значи дека автоматски е избран, зашто за да се прими аврамовиот благослов треба да се биде “во Христос”.

Се согласувам со Тери дека Бог ќе се справи со Израел како народ и дека ќе ги исполни ветувањата дадени и на Израел како народ и на “вистинскиот Израел кој ја има верата на Авраам, без разлика дали е Евреин или неевреин по раѓање”. Крај на коментарите на Рев Си. Следниов дел е од книгата “Свети за Јахве” од Тери Голдблум Сидман:

**Темнината на човечките доктрини**

Почнувајќи со Ориген (185-254), била поставена погрешна основа на библиско толкување преку алегорискиот поглед на старозаветните пророштва. Според толкувањето на Ориген, Израел бил отфрлен од Семоќниот и неговиот завет со нив бил поништен поради нивното отфрлање на Месијата. Таа лага родила друга лага која сè уште опстојува и денес – *дека сега црквата е “вистинскиот Израел” и ја заменила еврејската нација во Божјите очи.* Според оваа измамлива теологија, сите ветувања за Израел, пророчки благослови и завети сега и припаѓаат исклучиво на црквата.

Познатиот автор, Хал Линдзи, вели:

*Последиците од таа доктрина најпрво биле суптилни. Најсериозната последица била одземање на заштитата што му ја давале Божјите ветувања на неговиот народ и предупредувањата против оние кои му наштетувале. Природно, следело чувство на презир, затоа што во очите на оние што го имале тој поглед Евреите се држеле до надеж која сега исклучиво и припаѓала на црквата. Водачите на црквата не гледале никакво оправдание Евреите да останат одвоен народ, зашто според нив нивната надеж засекогаш и припаѓа на црквата. Кога црквата почнала да се гледа како Божјиот вистински Израел, наследник на заветните ветувања дадени на Израел, тогаш во нејзините очи Израелците престанале да имаат легитимна цел или право да егзистираат како народ.*

Линдзи продолжува:

*Овие пророчки погледи биле комплетно напуштање на првобитните поучувања на апостолските татковци на црквата, чиј период се протегал од 33 г. па кратко по 100 г....раните христијани...ги препознавале Евреите како избран народ кој Бог допрва ќе ги исполни неговите ветувања.*

**Неславни зборови на славни црковни отци**

Јован Хризостом бил фален како еден од најдинамичните проповедници на вистината и божествената љубов; дури и неговото име значи “златоуст”. Поради неговото елоквентно проповедање, тој бил почитуван како еден од забележителните црковни отци. Парадоксално, и за жал, неговите сочувство и чувствителност не се манифестирани во неговите ставови спрема Евреите. Златоуст пишува:

*Синагогата е полоша од бордел...таа е дувло на расипници и диви ѕверови...демонски храм посветен на идолски култови...прибежиште за разбојници и демони. Таа е криминален собир на Евреи...место за средба за Христовите убијци...дом полош од место на пијанство...дувло на крадци...*

*За Евреите тој коментира, “Истото би го рекол и за нивните души”. Исто така, “Ако се прашувам јас, ја мразам синагогата...ги мразам и Евреите поради истата причина”.*

Св. Јероним се обидел да *докаже* дека Евреите се неспособни за разбирање на Словото и дека треба да се вбројат меѓу простите и неписмените. Нелогично е да се сметаат за неспособни да го разберат, затоа што тие се оние преку кои било напишано Словото. Поучувањата на Св. Јероним биле упатени кон силното прогонство на Евреите, терајќи ги да исповедаат вера во христијанството.

Св. Августин (354-425) продолжил да гради врз алегорискиот метод на толкување на Ориген. Преку неговото учење се создала силна теологија што станала дел од човечката структура на организираното христијанство во следните илјада години. Тоа учење ја поткрепувало погрешната доктрина дека сега црквата е наследник на израеловите ветувања. Августин ги обвинил Евреите дека се слика на Јуда Искариот, кој бил засекогаш виновен и во духовно незнаење...

Руал Хилберг, познатиот истражувач на холокаустот, ја сумира суштината на стратегијата на сатаната да ја инфицира црквата со антисемитизам на следниов начин:

*Уште од 4 век по Христос постоеле три антиеврејски полиси. Првата била присилна и вклучувала обраќање, исклучување, уништување. Втората се појавила како алтернатива на првата, а третата како алтернатива на втората. Мисионерите на христијанството со други зборови велеле, “Немате право да живеете меѓу нас”. На крајот нацистите наредиле, “Немате право воопшто да живеете”.*

*Процесот почнал со обидот да се натераат Евреите да станат христијани. Развојот продолжил со цел да се прогонат жртвите, а завршил кога Евреите биле однесени во смрт. Германските нацисти не го отфрлиле минатото, тие граделе врз него. Тие не го почнале развојот, тие го завршиле.*

**Анти-еврејски злостроства**

Во 313 година, императорот Константин се обратил кон христијанството и христијанската вера ја направил официјална религија на Римската Империја. Обраќањето на Константин била славна точка-пресвртница за прогонетите христијани. Сепак, неговата политика се покажала како деструктивна за Евреите и светите еврејски корени на христијанската вера.

Константин го продолжил старото непријателство на сатаната кон Израел и ги обележал Евреите како расипана, злобна и изопачена секта. Хал Линдзи вели:

*До крајот на раниот 5 век, црквата верувала дека таа е наследникот на Израеловите заветни ветувања, вклучувајќи го и поседувањето на ветената земја. Тргнувајќи од таа погрешна претпоставка, црквата почнала да ја употребува својата нова политичка моќ да создаде и примени анти-еврејска легислација-практика што станала вообичаена во Средниот век. Во многу случаи во Средниот век, институционалната црква или ги присилувала Евреите да се обратат преку политичко угнетување и застрашување или ги убивала.*

*Уште еднаш лажните претпоставки на црквата биле основата за нејзините анти-еврејски ставови и постапки. Црквата почнала да дејствува на начин што бил целосно контрадикторен на учењето на Господ Исус Христос.*

*Прогонството ги следело Евреите каде и да оделе и во вековите после Константин...Само две години откако Константин го направил христијанството официјална религија на империјата, тој иницирал цела серија на репресивни одредби...предрасудите за Евреите биле гарантирани.*

Како што се појавувале нови христијански доктрини и ставови, тие ја поткопувале Божјата заповед нееврејските верници да ги љубат и благословуваат нивните еврејски браќа.

*Историчарот Аузубел зборува за уште еден важен белег на неславниот пат на антисемитизмот: “Два века подоцна (по владеењето на Константин), императорот Јустинијан (527-565) ја издал неговата позната одредба што ја поставила легалната основа за антисемитизмот како ПОСТОЈАНА ХРИСТИЈАНСКА ДРЖАВНА ПОЛИТИКА. Една клаузула велела дека, “Тие (Евреите) нема да уживаат никаква почит. Нивните статути ќе ја отсликуваат нивната неблагородност што самите ја избрале и посакувале”.*

Имало времиња кога Евреите биле понижувани и присилувани да носат посебна облека што го истакнувала нивното понижување. Во вековите по Августин и Константин, тие биле оттуѓени од општеството, терани да живеат во гетоа и масакрирани на повеќе места.

Анти-еврејските злостроства го достигнале зенитот со крстоносните војни во 1096 г. Во периодот меѓу 11 век и 13 век, европските христијани испраќале воени експедиции на територијата на Израел. Решени да ја преземат Светата земја од еврејското и муслиманското население, тие измамени крстоносци ги напаѓале Евреите и муслиманите како “непријатели на христијанството”.

Според историскиот извештај на Соломон бар Самсон, во врска со крстоносните војни, “Сите неевреи беа собрани против Евреите за да го избришат нивното име и силата на нашиот народ ослабе кога видоа како безбожните Едомци ги надвладејуваат. Едомците биле стари непријатели на Евреите...”

*Вековите на застранети проповеди за тоа дека целата еврејска раса е виновна за распнувањето на Господ Исус, долгата историја на официјална црковна политка за нивно понижување и прогонство и претставувањето на Евреите од страна на свештенството како народ без иднина во Божјиот план, почнале да го даваат убиствениот плод меѓу пониската класа крстоносци.*

*Наскоро почнале да се слушаат извици за крвта на “христоубијците” пред да се замине во Палестина на пресметка со муслиманите. Нема ништо поопасно и без контрола отколку толпа народ измамена дека врши религиозно дело преку уништувањето на Божјите непријатели.*

*Кога крстоносците, предводени од Годфри, го заземале Ерусалим на 15 јули, 1099 г., влегле во градот најпрво преку еврејскиот дел. Таму се случил ужасен колеж, а преживеаните Евреи биле продавани како робови. Еврејската заедница на Ерусалим била искасапена. Севкупно, десетици илјади Евреи биле масакрирани во името на христијанството како последица на крстоносните војни.*

Со знамиња високо развеани во името на Исус Христос и огромни распетија подигнати, трупите на лукавиот парадирале како христијани извршувајќи ја волјата на сатаната. Крстоносците се втурнале кон Ерусалим, ги опколиле Евреите во нивната голема синагога, ги заклучиле портите и ја запалиле. Додека пискотот на браќата на Месијата го прободувал срцето на Јахве, измамената армија гордо и безмилосно марширала околу огнот, веејќи ги христијанските знамиња и пеејќи, “Христе, ние ти се поклонуваме”.

Усрдната мисија на крстоносците била подгреана од погрешната доктрина на “теологијата на замена”. Тие христијани верувале дека Ерусалим не им припаѓа повеќе на Евреите. Црквата го заменила Израел, а Ерусалим требало да стане христијански град. Еден од водачите на војните, Рејмонд Агилер, ја водел војската преку килим на искасапени тела носејќи ги кон сатанска победа. Додека марширале, ти го пееле Псалм 118:24, “Ова е ден од Бог создаден; да пееме и да се радуваме”.

Всушност, старата змија си извојувала голема победа! Преградниот ѕид на непријателство меѓу Евреите и неевреите, кој бил разурнат преку крвта на Месијата, сега бил обновен и испрскан со крвта на Неговите браќа, Евреите.

**Мрачниот среден век**

Антисемитските крстоносни војни го донеле периодот во историјата кој се нарекува мрачното доба. За време на мрачното доба, еден христијански слоган бил прифатен меѓу луѓето како песна за потпевнување, “Убиј Евреин и спаси си ја душата”. За старата змија, таа морбидна мелодија одекнувала како победнички извик од устите на илјадници заблудени христијани.

**Немилосрдната инквизиција**

Неславните инквизиции ги следеле суровите крстоносни војни. Длабока темнина ја покривала црквата низ целиот свет. Повеќето траги на љубов и милост спрема браќата на Месијата биле закопани со илјадниците Евреи што биле убиени како “христоубијци”.

Инквизициите траеле неколку стотици години и помогнале да се продолжи стратегијата на сатаната против Евреите. Од владеењето на Константин до Средниот век, секоја религиозна традиција што не била во согласност со учењето на “црквата” била прогласувана за ерес. Евреите, во нивната упорност да ги одржат своите библиски еврејски корени, биле сметани за закана на тој вид христијанство.

Европските инквизиции делумно целеле кон бришење на сè што е еврејско и било сметано за ерес. За време на тие мрачни векови многу Евреи биле убивани и масакрирани. Ако Исус, Евреинот од Евреите, живеел во нивно време, водачите на црквата, неговата несомнена еврејска природа ќе ја сметале за закана за нивната форма на христијанство.

*За време на долгите години од Средниот век, Евреите често се соочувале со опција за крштавање или исклучување, тортура и смрт. Секаков вид на деградирачки закони биле донесувани против нив. Им било забранувано да работат добри работи, зашто сепак, тие биле проколнати луѓе, Христови убијци, па тогаш како би им било дозволено да напредуваат? Биле присилени да слушаат понижувачки јавни проповеди што целеле кон нивно обраќање, нели било тоа света обврска на црквата? Нивните деца биле киднапирани и крштавани како “христијани”, спасувајќи ги така од пеколниот оган. Биле опколувани и тепани како врв на велигденските празнувања, зашто тоа го заслужувале како Господови убијци.*

Следново е извадок од типична исповед на верата што Евреинот кандидат за крштавање бил присилен да ја исповеда:

*Тука и сега, се откажувам од секаков ритуал или обичај на еврејската религија, гадејќи се од нејзините свечени церемонии...Во иднина нема да практикувам никаков ритуал или обичај поврзани со неа...Ветувам дека никогаш нема да се вратам кон блуежот на еврејското суеверие. Никогаш повторно нема да ги исполнувам должностите на еврејските церемонии од кои бев зависен, нит пак ќе ми бидат драги. Ќе избегнувам секакво општење со други Евреи и кругот на пријатели ќе ми биде составен од христијани.*

*Нема да се поврзуваме со проколнатите Евреи што останале некрстени...Нема да практикуваме телесно обрезание и нема да ја празнуваме Пасхата, Саботата или другите празници поврзани со еврејската религија...*

*Се откажувам од еврејското обожавање...и целосно го отфрлам секој обичај и институција на еврејските закони...со еден збор, се одрекувам од сè што е еврејско...*

*Ако се отстранам од правиот пат и на каков било начин ја осквернам светата вера, и се обидам да се држам до некој ритуал на еврејската секта, или ако лажно се заколнам со оваа заклетва...тогаш сите клетви од законот нека паднат врз мене...Нека паднат врз мене и врз мојот дом и врз сите мои деца сите несреќи што го удрија Египет и нека пострадам како Датан и Абирам, така што земјата жив да ме голтне, а после тоа, кога ќе го завршам овој живот нека бидам предаден на вечен оган, во друштво на ѓаволот и неговите ангели, страдајќи ја казната на жителите на Содом и Јуда. Кога ќе пристигнам пред судот на страшниот и славен Судија, или Господ Исус Христос, нека бидам вброен меѓу оние на кои страшниот судија ќе им рече, “Бегајте од мене, вие кои вршите зло, во вечниот оган приготвен за ѓаволот и неговите ангели”.*

Во Шпанија, за време на 14 век, Евреите биле присилувани да се обратат кон христијанството или да бидат масакрирани или искасапени. Седумдесет заедници биле уништени. Во Виена, за време на 15 век, сопственостите на Евреите биле конфискувани и нивните деца биле присилно обраќани. Неколку стотици биле запалени на клада. За време на Средниот век, Евреите биле терани да носат посебна облека што ги обележувала како посебни и одбивни.

*Во раниот 16 век, цели градови со Евреи биле изолирани од општото население во таканаречените гета. Најлошиот дел од градот бил одвојуван и околу него се градел висок ѕид. Потоа бил чуван од христијани чија плата морале да ја обезбедуваат Евреите. Гетата биле затворани за време на сите христијански празници како Велигден или Божиќ. Оние што живееле во тие области биле приморани да слушаат долги проповеди за нивно обраќање.*

**Отров во столбот**

Мартин Лутер се смета за голем столб на протестантизмот – човек што многумина во христијанството го почитуваат. Што имал Мартин Лутер да каже за Евреите? Во раниот период од неговиот живот тој се застапувал за нив. Во 1523 г. тој напишал еден памфлет со наслов, “Исус Христос беше роден како Евреин” со надеж дека ќе ги придобие Евреите за христијанството. Но, при крајот на неговиот живот, Лутер бил исфрустриран од Евреите затоа што не одговориле на неговата презентација на евангелието.

Мартин Лутер, дури и со неговата вера и ревност не ги разбрал Евреите, ниту ги разбрал срцето и целта на Јахве за Неговиот избран народ. Тој не ја разбрал целосно сувереноста на авраамовиот завет (Бит. 12:3) или мандатот за неевреите да покажат љубов и милост спрема Евреите (Рим. 11). Тој претставувал Спасител соголен од неговиот еврејски идентитет и испревртен со нееврејски карактеристики...

Јакоб Р. Маркус, познат еврејски историчар, го објаснува Лутер, “Неговата сè поголема огорченост и чувство на разочарување конечно излегле на површина во 1543 г. преку серија германски анти-еврејски изјави...”

Зборовите на Мартин Лутер често биле употребувани како доказ за Евреите дека љубениот Спасител на неевреите не е можно да биде нивни пријател, а уште помалку долгоочекуваниот Месија.

*Што треба да правиме ние христијаните со овој проколнат еврејски народ? Затоа што живеат меѓу нас и знаеме за нивното лажење и колнење, не можеме да ги толерираме ако не сакаме да станеме дел од нивните лаги, колнењето и хулењето...Мораме преку молитва и почит да практикуваме милозлива строгост...Да ви дадам мој искрен совет:*

*Како прво, да се запалат нивните синагоги или училишта и да се покрие со пепел сè што нема да изгори, така што никој нема да може да види ниту камен или каков бил знак од нив. Тоа треба да се направи со почит кон нашиот Господ и христијанството...*

*Како второ, советувам нивните куќи да бидат уништени...*

*Како трето, советувам сите нивни молитвеници и талмудски списи, во кои се поучуваат идолопоклонство, лаги и богохулие, да им бидат одземени.*

*Како четврто, советувам да им биде забрането на нивните рабини да продолжат да поучуваат за болката од губењето на животот...*

*Како петто, советувам да се укине заштитата на патиштата за Евреите...нека седат дома...*

*Како шесто, советувам да им биде забрането земање заем и да им се одземат сите пари, среброто и златото и да се чува настрана...*

*Како седмо, препорачувам да се стави секира, мотика, гребло во рацете на младите, силни Евреи и Еврејки и да се натераат да си го заработуваат лебот со сопствени раце и пот.*

Познатиот автор Ервин Луцер го дава овој личен пример кога еднаш водел група луѓе во Витенберг:

*Кога ќе се помине градскиот плоштад се стигнува до градската црква каде што Лутер им го проповедал евангелието на обичните луѓе во Витенберг. Но, ако свртите и појдете позади црквата и погледнете таму каде што се сретнуваат покривот и ѕидот, ќе видите фигура на свиња, скулптура висока еден метар и долга околу половина метар.*

*Оваа свиња, како што дознав додека ја водев групата низ познатите места на реформацијата, е Judensau (еврејската “свиња”) подигната како обележје за изгонувањето на Евреите од Витенберг во 1305 г. Еврејскиот натпис вели, ‘Rabine Schem Ha Mphoras’ што значи, “Големо е името на благословениот”. Таа фраза Евреите ја употребувале кога зборувале за Бог затоа што тие верувале дека неговото име не треба да се спомнува. Овие зборови саркастично се однесувале на нив, со презир поврзувајќи ги со свињата, животно што Евреите го сметале за несвето! Целата група гледаше згрозено од фактот дека таков симбол на омраза е ставен на христијанска црква. Нашата тага малку се намали кога видовме видовме една спомен-плоча од 1988 г. која служеше како извинување за она што се случило пред многу векови.*

*Како што некој рекол, “За некои е чудно тоа што Бог избрал Евреин, а не е тоа што оние што избрале еврејски Бог ги мразат Евреите”.*

**Од Поглавје 14 од книгата на Тери:**

**Антисемитизмот е разгорен**

Адолф Хитлер, еден од клучните луѓе на сатаната, бил инспириран од антисемитистичките пишувања на Мартин Лутер.

*Германија имала долга историја на “христијански” антисемитизам, не само во римокатоличката црква, туку и во протестантската црква. Мартин Лутер бил тој што во подоцнежните години се свртел против Евреите со религиозен гнев, поплочувајќи го патот за Адолф Хилтер да ја реализира големата желба на реформаторот за елиминација на еврејскиот народ. Затоа не изненадува тоа што Хитлер го вбројува Мартин Лутер во неговата книга Мојата Борба како еден од најголемите херои на германскиот народ.*

*Христијанството не го создало холокаустот; всушност нацизмост бил антихристијански, но тоа го направиле возможен. Без христијанскиот антисемитизам, холокаустот би бил незамислив...Хитлер и нацистите нашле модел во една средновековна католичка антиеврејска легислатива, а пишувањата на Мартин Лутер ги читале и ги печателе. Многу кажува тоа што холокаустот бил започнат во единствената поголема земја во Европа што имала речиси еднаков број на католици и протестанти. И ДВЕТЕ ТРАДИЦИИ БИЛЕ ПОЛНИ СО ОМРАЗА СПРЕМА ЕВРЕИТЕ.*

На судењата во Нирнберг, познатиот нацист и воен злосторник, Јулиј Штрајхер, ги цитирал лутеровите списи во одбрана на нацистичките злостроства. Всушност, делото на Лутер им обезбедило христијанско оправдување на Адолф Хитлер и нацистите за нивното смртоносно “конечно решение” за Евреите. Хитлер напишал, “Затоа што денес верувам дека дејствувам во согласност со семоќниот создател, преку тоа што се бранам од Евреинот, јас се борам за Господовото дело”.

Повеќето од Евреите имаат загубено еден или двајца роднини поради антисемитизмот што бил разгорен преку пишувањата на Мартин Лутер. Во сеќавањето на многу преживеани од холокаустот се врежани зборовите што биле напишани на влезот на одредени концентрациони логори, “Ве убиваме затоа што го убивте Исус”.

**Продолжено непријателство**

Нацистите се забавувале со страдањето и измачувањето на нивните еврејски жртви. Историчарот на холокаустот, Ели Визел, е цитиран од Мајкл Браун:

*“...главниот рабин во градот беше присилуван од германските офицери да го чисти тротоарот, да го мете со својата брада. А наоколу, горди војници, воини надуени поради своите победи гласно се исмеваа...Еден офицер, човек од добро семејство, им нареди на еврејските деца да трчаат, како зајаци, а потоа го извади револверот и почна да пука врз исплашените живи мети, раштркувајќи ги и покосувајќи ги на земја”.*

Кога нацистите ги убиле сите пациенти во болниците во гетото во Лоѓ, ги фрлале *новородените бебиња* од горниот кат на болницата. Скапоцени еврејски бебиња биле распрснувани на бетонот! Но, за еден СС војник-тинејџер, тоа не било доволно. Тој побарал дозвола, која му била дадена, да ги пречекува бебињата што паѓаат со својот бајонет. Немало ли крај на пеколните маки?

Многу од овие нацисти биле сметани за добри семејни луѓе; многумина требало да бидат богобојазни католици или протестанти. Со едната рака тие ги облекувале, ги хранеле и се грижеле за своите семејства, додека со другата рака, тие ги разголувале, прегладнувале, измачувале и убивале еврејските семејства.

Овие наци “пастири” ги носеле Евреите како стадо кон гасните комори. Ладнокрвно, тие ги слушале извиците на мачење на браќата на Месијата што умираат. Многумина од нив, ќе ги сменеле крвавите облеки и би влегле како “волци во овча кожа” во нивните цркви. Безбедни во нивните христијански катедрали, тие побожно би пееле химни како, “Тивка ноќ” и “Христе, ние те славиме”.

Д-р Луцер зборува за грозоморната слика во поранешната зграда на германското министерство за војна, каде што, “...сликите што ми го привлекоа вниманието беа оние на кои протестантски пастори и католички свештеници поздравуваат со наци поздрав. Бев уште повеќе изненаден од сликите со знамиња со свастика како ги украсуваат христијанските цркви”.

Луцер продолжува со друга алармантна сторија за еден германец што живеел во нацистичка Германија за време на холокаустот:

*“Себеси се сметав за христијанин. Слушавме стории за она што им се случува на Евреите, но се обидувавме да се дистанцираме од нив, зашто што можеше да се стори да се сопре тоа? Зад нашата мала црква минуваше железничка пруга и секоја недела наутро можевме да ја слушнеме свирката во далечината и тркалата како газат по шините. Се вознемиривме кога ги слушнавме извиците што доаѓаа од возот што минуваше. Сфативме дека ги носеше Евреите како стока во вагоните! Недела по недела се слушаше свирката. Се ужаснувавме кога ќе ги слушневме тркалата, зашто знаевме дека ќе ги слушнеме извиците на Евреите што одат кон нивната смрт. Нивните извици нè измачуваа. Знаевме во колку часот поминува возот и кога ќе ја слушневме свирката почнувавме да пееме химни. Кога возот минуваше покрај црквата пеевме на цел глас. Ако ги слушневме врескањата, пеевме уште погласно и тие се губеа. Поминаа години и никој веќе не зборува за тоа. Но сè уште ја слушам свирката на возот во мојот сон. Бог нека ни прости, и на мене и на сите што се нарекуваме христијани, а не направивме ништо во врска со тоа.*

Не е ни чудо што денес повеќето Евреи во светот реагираат со ужас кон името на Исус Христос. Името што е над сите имиња за христијаните, за нив станало проклетство, ширејќи го мирисот на мачењето и смртта, за никогаш да не биде изговорено во еврејските домови.

Д-р Браун повторно вели:

Да ви ги преведам зборовите на еден израелски писател кој ги изразува срцата на многумина од неговиот народ:

*“Наместо да им донесе избавување на Евреите, лажниот христијански месија ни донесе омаловажување и исклучување, опресивни ограничувања и палење на нашите свети книги и уништување. Христијанството, кое тврди дека внесува во овој болен свет љубов и сочувство, оди во насока сосема спротивна на неговата реторика. Гласот на крвта на милиони наши браќа извикува од земјата, “Не! Христијанството не е религија на љубов, туку религија на незамислива омраза! Целата историја, од старите времиња па до денешен ден е доказ за целосниот банкрот на оваа религија во сите нејзини сегменти”.*

*Д-р Браун продолжува, цитирајќи го професор Јуџин Барс, “Можеби ќе им дадевме на христијанските тврдења одреден кредибилитет ако ги видевме христијаните низ вековите како се однесуваат како модели на откупено човештво. Гледајќи низ прозорецот на историјата, гледаме дека и нив им е потребно спасение како и на останатиот дел од човештвото. Нивните социјални неуспеси особено ги дискредитираат нивните доктрини зашто тие тврдат дека се слободни од грешноста и се инспирирани од нивната вера да го доведат светот во состојба на љубов и мир...Сè додека грешноста не заврши и добросостојбата не надвладее, Евреите знаат дека Месијата не дошол”.*

*“По деветнаесет века христијанство, истребувањето на шест милиони Евреи, меѓу кои еден и пол милиони деца, ладнокрвно извршено во самото срце на христијанска Европа, поттикнато од криминалното насилство на буквално целото христијанство вклучувајќи го и римскиот папа, била природна кулминација на тој банкрот. Права линија се протега од првиот чин на угнетување во 4 век, па сè до холокаустот во 20 век”.*

*Светецот Израелев не се променил. Вечните зборови што Тој ги изговорил против непријателите на Израел се соодветни денес како што биле и во времето на Едом. Во Словото, Едом е симбол на секој поединец или народ кој го манифестира непријателството на сатаната спрема Божјиот избран народ. Јахве пророкувал против Едом и сите непријатели на Израел.*

*“Бидејќи во тебе има ВЕЧНО НЕПРИЈАТЕЛСТВО и синовите Израелови ги предаваше на меч во време на нивните маки, дури и при крајот на нивните беззаконија, затоа, жив сум Јас, вели Господ Бог, бидејќи со крв си згрешила и крвта ќе те прогони...”* ***(Ез. 35:5-6)***

*“Вака му вели Господ Бог на Едом...’ГОРДОСТА НА ТВОЕТО СРЦЕТО ТЕ ИЗМАМИ...И да се кренеш високо како орел...и оттаму ќе те симнам...’”* ***(Авд. 1:1-4)***

*“Во оној ден, вели Господ, ќе ги погубам мудрите во земјата едомска...Поради насилството и заради убиството, што му го направи НА БРАТОТ ТВОЈ ЈАКОВ, со срам ќе бидеш покриен и ќе бидеш отфрлен засекогаш. Во оној ден кога ти си стоеше настрана...не радувај се на несреќниот ден на твојот брат...” (Авд. 1:8-12).*

Пророкот Исаија извикува:

*“БЕЗЗАКОНИЈАТА ВАШИ ВЕ РАЗДЕЛИЈА ОД ВАШИОТ БОГ, И ГРЕВОВИТЕ ВАШИ ПРАВАТ ДА ГО СОКРИВА ЛИЦЕТО СВОЕ ОД ВАС, за да не слуша. ЗАШТО РАЦЕТЕ ВАШИ СЕ ОСКВЕРНЕТИ СО КРВ, а прстите ваши – со беззаконие. УСТАТА ВАША ГОВОРИ ЛАГА...никој не го крева гласот за правда...НЕСАТ ЗМИСКИ ЈАЈЦА...КОЈ ЌЕ ГИ ИЗЕДЕ ЈАЈЦАТА НИВНИ-УМИРА”.* ***(Ис. 59:2-5)***

Оние што се нарекуваат Божји деца мора да застанат во јазот и да се покајат за мноштвото убиени Евреи во името на Исус Христос и христијанството.

**Ј. ЦРКВАТА ВО 20 ВЕК** (Материјалот во овој дел е составен од Авис Стегеман од книгата “Црковна историја на едноставен јазик” од Брус Шели)

**1. Почетоците на модерното индустриско доба**

**а. Либерализам** – во доцните години на 19 век, од страна на некои американски служители кои студирале во Германија или на американските теолошки факултети каде што биле поучувани европска мисла и либерални религиозни убедувања, почнало да се шири движење.

**(I)** Секоја модерна протестантска деноминација го отсликува влијанието на либералната теологија.

**(II)** Предметот на либерализмот: тој се обидел да ги воведе протестантските цркви во модерна наука, модерна филозофија и модерна историја, па така, да му овозможи на човекот да се смета себеси за модерен, а сепак, сериозен христијанин.

**(III)** Протестантскиот либерализам потоа се осврнал на еден проблем стар колку и самото христијанство: како верата на христијаните да прави смисла во еден нов свет на размислување без да се изврти или уништи евангелието?

**а)** Либералите верувале дека христијанската теологија мора да му зборува и на човековиот интелект и не ги прифаќале религиозните верувања само врз основа на авторитетот на Словото. Тие верувале дека религиозните верувања мора да го издржат тестот на разумот и логиката, искуството и човечката интуиција. Со други зборови, ако нешто не прави смисла научно или експериментално, тогаш не може да биде вистинито.

**б)** Тие сметале дека христијаните треба да бидат отворени за вистина од секаков извор.

**в)** Тие целеле кон редуцирање на разликите меѓу:

* откровението и природната религија
* христијанството и другите религии
* спасените и загубените
* Христос и другите луѓе
* Човекот и Бог

**г)** Во однос на природата, тие верувале дека Бог дејствувал преку природата за полека да го создаде светот каков што го познаваме денес – еволуција.

**б. Еволуција**

**(I)** Еволуција е теоријата дека сите комплексни живи суштества се развиле од прости форми по пат на природна селекција. Така, ниту еден вид не е фиксен и непроменлив. Овој поглед е спротивен на Божјото Слово.

**(II)** Преку отвореноста на либералното христијанство и тврдењата на светот на науката, сцената била поставена за теоријата на еволуција на Чарлс Дарвин преку издавањето на неговата книга “Потеклото на видовите”.

**а)** Чарлс Дарвин живеел од 1809 г. до 1882 г. Неговото име станало синоним за теоријата на еволуцијата.

**б)** Од 1831 г. до 1836 г. тој ги проучувал видовите додека била на истражувачка експедиција покрај брегот на Јужна Америка, а потоа продолжил со истражувањето на островите Галапагос каде што има многу животни што не можат да се сретнат на други места.

**в)** Во 1871 г. тој ја издал книгата “Потеклото на човекот” што преку неговата теорија за природна селекција заклучувало дека човекот потекнува од мајмуните. Таа теорија ги нападнала фундаменталните христијански верувања дека човекот е создаден во лик и подобие Божјо. Изјавата за тоа во книгата Битие е контрадикторна на теоријата на еволуцијата зашто таа вели дека ние не сме како животните што Бог ги создал.

* Либералите ја прифатиле теоријата на еволуција, рационализирајќи дека таа ги надополнува, а не се судира со основите на христијанството.
* Во 1892 г., Лиман Абот, пасторот на црквата “Плимут” во Бруклин, ја издал “Еволуцијата на христијанството”. Таа книга била обид да се направи компромис меѓу научните откритија и Словото.

**(III)** Библиски критицизам

**а)** Како што се развивал библискиот критицизам, погледот што станувал доминантен бил тој дека Словото е погрешиво и без авторитет.

**б)** Луѓето што го следеле овој начин на размислување верувале дека Бог постепено му се откривал на човекот и дека тој го создал светот преку процес на еволуција.

**(IV)** Либерална промена

**а)** Нова теологија

* Новата теологија била протест против “старата теологија” на евангелскиот пуританизам кој бил длабоко вкоренет во Словото.
* Во 1881 г. Едвард Амаса Парк дал оставка од неговата позиција како професор по теологија во Андовер, Англија. Тој бил последниот значаен гласноговорник за пуританската теологија.
* Пред 1880 г. проповедниците се држеле до:
* Божјата сувереност
* вродената одвоеност на човештвото од Бог
* откупувањето на Исус Христос
* Светиот Дух како основен за обраќање
* вечната одвоеност на спасените и загубените, рај или за пекол
* После 1880 г. сите од овие верувања биле нападнати од либерализмот.

**в. Индустриската револуција**

Брзиот растеж на градовите донел нов социјален систем што повторно го предизвикал христијанството. Личното богатство се зголемувало кај мал број луѓе и кај оние со подобро образование. Но тоа богатство донело и многу општествени проблеми како намалувањето на моралните стандарди, глад меѓу пониските класи и општ недостиг од грижа за сожителите.

*Laissez Faire* била теоријата што се однесувала на социјалните маани на индустриската револуција. Таа тврдела дека секој поединец треба да биде оставен сам да ги исполнува своите интереси: тогаш сè требало да дејствува за доброто на мнозинството. Сепак, работничката класа немала пристап до богатството. Се создавала пониска класа на работници, а сиромаштијата и гладот владееле меѓу нив.

**(I)** Првиот напад против *Laissez Faire* дошол преку социјализмот.

* Социјализмот немал негативна конотација на самиот почеток. Тој се залагал за јавно поседување на бизнисите и ја осудувал концентрацијата на богатството само кај малкумина.
* Тоа бил идеалистичен поглед што верувал дека во природата на човекот има природна љубов за другите. Социјалистите верувале дека капитализмот е тој што ги поттикнува луѓето едни против други.

**(II)** Како резултат, на милиони луѓе им биле одземени сопственостите.

* Црквата не била силна и не можела да се справи со социјалната криза.
* Политичката одвоеност на црквата и државата не и давала на црквата платформа за дејствување во власта.
* Типично, просечниот работник ја сметал црквата за безмоќна институција.

**г. Марксизам**

**(I)** Еден нов вид на социјализам почнувал да се шири и се базирал на насилното отфрлање на владеачката класа. Војната меѓу класите била поттикнувана, а христијанството било отфрлено (1848 г.).

**(II)** Карл Маркс (1818-1883) бил роден во германско-еврејско семејство кое се обратило кон христијанството. Откако докторирал на тема филозофиите на Џорџ Хегел, тој преживувал како новинар. Тој отишол во Парис каде што почнал да се интересира за социјалистичките идеи и почнал доживотно пријателство со Фридрих Енгелс. Во 1854 г. бил избркан од Франција и отишол да живее со Енгелс во Брисел. Три години подоцна, Маркс и Енгелс го издале *Комунистичкиот манифест.*

Тој прокламирал револуција против средната класа во Европа. Тоа било револуција за ослободување на работниците од нивната сиромаштија и да се присилат сопствениците на бизниси од средната и високата класа да го делат богатството. Маркс го минал остатокот од својот живот во Лондон каде што го напишал и го издал *Капиталот*, што била една од највлијателните книги во модерното време. Во 20 век (1900-2000), речиси половина од светот е организиран врз основа на неговите учења.

**(III)** Христијаните биле на сите страни на филозофијата, од социјализмот па до капитализмот. Тие биле членови на сите економски класи. Во втората половина на 19 век (1850-1900) многу христијани вредно работеле да ги подобрат условите на работничката класа.

* Вилијам Бут (1829-1912) – основач на Армијата на спасот.
* Тој доживеал голем успех со сведочење на улиците на источниот дел на Лондон.
* За 11 години тој имал 32 станици низ цел Лондон што евангелизирале, обезбедувале храна, облека и привремен престој за сиромашните.
* Името Армија на спасот дошло од системот на организација кој бил по примерот на војската. За 20 години тој имал 1.000 работници во Лондон и испраќал работници во други земји.
* Армијата на спасот се соочила со духовните потреби и основните потреби на луѓето. Тоа не било случај со Црквата на Англија, која се држела до минатото и не можела да се справи со зголемувањето на населението во Англија и сите свои несреќи.

**2.** Дваесетиот век (1900-2000)

**а.** Подемот на нацизмот

**(I)** Историчарот Арнолд Тојнби рекол дека 20 век го обележал заменувањето на големите религии со три пост-христијански идеологии: национализмот, комунизмот и индивидуализмот.

**(II)** Секоја од овие идеологии имала сличен карактер на религиозна вера.

**(III)** “Новата религија” на Европа во раниот 20 век била национализмот.

**(IV)** Растечката милитантност и економскиот империјализам ја поставиле сцената за војна.

**(V)** Првата светска војна почнала кога принцот на Австро-Унгарија бил убен од еден студент поттикнат од српски национализам.

**(VI)** Пред војната да заврши, имало 27 нации вклучени во неа.

**(VII)** И на двете страни во војната, луѓето верувале дека војуваат праведна војна.

**(VIII)** Сојузничките нации како Франција, Русија, Британија и Америка барале од Германија исповед на вина, како и осакатување на нацијата.

* Тој одмазднички став ја подготвил сцената за нацизмот.
* Дефиниции:

* Тоталитаризам

Централизирана контрола од автократски власт.

Политички концепт во кој граѓанинот треба целосно да и е потчинет на апсолутната државна власт.

* Автократ

Оној што има целосно влијание и власт.

Личност со неограничена власт.

* Фашизам

Политичка филозофија, движење или режим што ја издига нацијата, а често и расата, над поединецот и која се залага за централизирана автократска власт водена од водач-диктатор, остра економска и општествена политика и насилно противење на опозицијата.

Тенденција кон извршување на силна автократска и диктаторска контрола.

**б.** Фашистички движења

**(I)** Целта е да се прослави нацијата – дефинирајќи ја во однос на нејзината мисија, расна единственост или самата држава.

**(II)** Фашистичките водачи дозволувале приватна сопственост и капиталистички корпорации, но тие биле силно контролирани.

**(III)** Десничарски влади: два примера од екстремно десничарски групи во САД: Кју Клукс Клан и Аријанска нација – групи за супериорност на белата раса. Што е нивната движечка сила? ОМРАЗА.

**(IV)** Христијаните под Хитлер

* Додека правел кампањи за добивање на моќта, тој ја барал поддршката на христијаните преку потенцирање на националната гордост и зборување за важноста на улогата на црквата во државата.
* Тој ја добил поддршката од католиците со потпишување договор со папата, во 1933 г., кој гарантирал слобода за практикување на католичката религија.
* Движењето на германските христијани било формирано за да се доближи до нацистичката партија. Германските христијани сакале да ги обединат дваесет и осумте регионални протестантски тела под еден епископ и го избрале Лудвиг Милер, лојален нацист. Тие исто така го посвоиле аријанскиот параграф во црковното управување. Параграфот велел дека сите црковни водачи со еврејско потекло треба да бидат отпуштени од нивните позиции. Тоа движење имало 3.000 од 17.000 германски протестанти.
* Постоела и контра-група наречена ‘Итна лига на пастори’ која поставила алтернативно црковно управување познато како Исповедната црква. Тоа исто така била група од 3.000 луѓе. Во 1934 г., таа група ја формирала декларацијата Бармен која ги повикувала протестантите да се вратат на основните вистини на христијанството и да го отфрлат тоталитаризмот. Група била подложена на многу прогонства.
* Третата група, или мнозинството, биле христијаните кои биле послушни на Хитлеровите барања без никаков отворен протест, иако не се согласувале со нацизмот.
* Во 1937 г., како повик кон Ватикан на германските католици, папата издал писмо, ‘Mit brennender Sorge’ (‘Со голема загриженост’) во кое бил критичен кон нацизмот. Тоа било тајно внесено во Германија и било прочитано од секоја католичка проповедалница. Тоа ги повикувало католиците да се противстават на идолопоклоничкиот култ на расата и државата и да ја задржат својата лојалност кон Христос и Рим.
* Хитлеровата реакција на тоа била молк и уште поголем притисок врз црквите со цел да го задуши отпорот.

**в.** Руската револуција: руските болшевици (комунисти) создале левичарска влада, уште една тоталитарна власт.

**(I)** Се случувале истите закани како во Германија: диктаторско водство, еднопартиска власт, безмилосен терор, пропаганда, цензура, контролирана економија и непријателство спрема сета организирана религија.

**(II)** Разликата: акцент на работничката класа и револуција за социјална промена и бескласно општество.

**(III)** Ленин бил водачот на ова движење (1870-1924). Тој верувал дека насилството било оружјето на марксизмот.

* Неговата цел била да го уништи капитализмот и да ја формира комунистичката партија. Тој ги отфрлил сите традиционални институции.
* Кога Ленин умрел во 1924 г. Советското водство го преземал Сталин, по силна политичка борба со Леон Троцки.
* Сталин ја преземал власта во 1927 г.
* Тој бил посуров и од Хитлер.
* Кога болшевиците ја преземале власта, тие ги конфискувале имотите на црквата и одлучиле државна црква да биде Руската православна црква. Таа била контролирана од комунистичката влада. Сите црковни средби биле илегални и станале подземни. Забрането било децата да бидат поучувани во христијанството дури и во сопствениот дом. Никакво религиозно образование не било дозволено во училиштата.
* Православната црква и објавила војна на државата како одговор на религиозните рестрикции. Следувале немири во речиси сите градови. Во првите шест години од револуцијата, биле убиени 28 епископи и 1.000 свештеници. Следувале многу години на интензивно прогонство. Илјадници од свештенството биле затворени или убиени. До 1939 г., сталиновиот терор против црквата речиси ја уништил. Од протестантските цркви буквално не останало ништо.
* Папата застанал против комунизмот и ја заземал страната на прогонетата црква.

**г.** Втората светска војна почнала во Европа во 1939 г. кога Германците ја нападнале Полска.

**(I)** Хитлер нашол сојузник во Мусолини и Италија и во Јапонија.

**(II)** Сите три нации биле водени од желба за проширување.

**(III)** Хитлер потпишал пакт со Сталин пред Русија да ја нападне Полска, но после две години тој се свртел против Русија.

**(IV)** Русија се свртела кон сојузништво со Франција, Британија и САД.

**(V)** За време на војната христијаните имале помала патриотска ревност отколку во Првата светска војна.

**(VI)** Отпорот на германските цркви кон Хитлер бил слаб. Во Германија, на пасторите им биле одземани сите привилегии. Христијанството требало да доживее “природна смрт”.

**(VII)** Во Источна Европа, свештениците, пасторите и црковните служители биле третирани како криминалци и биле испраќани во концентрациони логори или убивани.

**(VIII)** Сталин им дозволил на црквите повторно да се организираат зашто знаел дека религијата е добра за моралот на луѓето. Тој повторно дозволил децата да добиваат религиозна поука. Во 1945 г. православната црква си го заземала статусот на легална институција, но била управувана од комунистичката партија.

**(IX)** Севкупно, Втората светска војна имала уништувачки ефект врз христијанството.

**д.** Раѓањето на фундаментализмот во модерното доба на црквата

**(I)** Незадоволството меѓу верниците во доцниот 19 век ги натерало да се собираат во домовите и во мали групи за библиско проучување и молитва и довело до социјална незаинтересираност.

* Акцентот бил врз личната светост
* Почетокот на ова движење бил во Јули, 1876 г. во Свампскот, Масачусетс. Евангелски христијани од многу деноминации се собрале на летни библиски конференции за да дискутираат за второто Христово доаѓање.
* Две големи пророчки конференции се одржале во Њујорк во 1878 г. и во Чикаго во 1886 г. а биле организирани од баптистичкиот служител А.Џ.Гордон. За време на овие конференции, биле зацртани деталите на второто Христово доаѓање.
* Во истиот период евангелските христијани се собирале на конференции за светост.
* Интерес за втор благослов, целосно посветување или христијанска перфекција биле акцентот на таквите средби.
* Групите за светост, како Назаренската црква, ги поттикнувале луѓето да му се покорат на Светиот Дух како начин да живеат победнички христијански живот.
* Во 1910 г. - 1915 г. биле издадени дванаесет мали книги. 3.000 копии биле бесплатно поделени меѓу пасторите, студентите по теологија и мисионерите низ целиот свет.
* Лиман Стјуарт бил богат нафташ од јужна Калифорнија кој верувал дека нешто е потребно за да се потврдат христијанските вистини наспроти библискиот критицизам и либерализмот. Со финансиската помош на неговиот брат и духовната поддршка на Амзи Ц. Диксон, пастор на црквата ‘Муди’ во Чикаго, Стјуарт го почнал проектот.
* Во него учествувале шеесет и четири автори.
* Првата светска војна го одложила појавувањето на контроверзата со модернистите и фундаменталистите кај протестантските деноминации. Но кратко по крајот на војната, конзервативните христијани почнале своја војна на зборови за опасностите од либералната теологија во црквите.
* Меѓу баптистите од тоа време се формирала нова деноминација, Генералната асоцијација на редовни баптисти. Меѓу презвитеријанските деноминации, теолошкиот факултет Принсетон бил реорганизиран. Чувствувајќи дека реорганизацијата и мешањето на одборите го зацврстувало либералното влијание во школото, професор Гришам Машен и други професори со фундаменталистичко убедување формирале нов факултет, Теолошкиот факултет ‘Вестминстер’ во Филаделфија.

**ѓ.** Обновата на евангелското христијанство

По Втората светска војна, евангелското христијанство се вратило во јавноста. Били Греам станал познато име преку проповедањето на илјадници на сите големи стадиони во САД и преку радио.

**е.** Евангелското движење доживеало кулминација и во 1960 г. било засилено со уште еден извор, пентекостализмот.

**(I)** Во 1906 г., модерниот пентекостализам почнал во мисијата на улицата ‘Азуса’ во Лос Анџелес. Христијани од целиот свет доаѓале на улицата ‘Азуса’ за да го “однесат дома огнот”.

* По тригодишниот период од пробудувањето во улицата ‘Азуса’ следело основање на одредени деноминации. Божјите собранија, Божјата црква во Христос, Божјата црква и Пентекосталната црква на светоста. Овие цркви обично биле полни со економски погодени семејства.
* Сепак, во 1960 г. пентекосталното движење било свртено главно кон средната класа.

**ж.** Црковни движења од 1960 г. па до денес

**(I)** Екуменско движење

* Водачи
* Вилијам Адолф Хуфт ја составил следнава фраза како опис на движењето, “Светскиот совет на цркви е заедништво на цркви што го исповедаат Господ Исус Христос како Бог и Спасител според Светите Писма и затоа заеднички сакаат да го исполнат заедничкиот повик за слава на Бог Таткото, Синот и Светиот Дух.
* Џон Р. Мот (1865-1955) бил американски методист. На 23 години тој бил секретар на YMCA. Преку неговата позиција, тој дошол во контакт со стотици црковни водачи и ја увидел потребата за обединето дело меѓу младите во светот. Тој ја формирал Студентската федерација и станал претседател на Единбуршката мисионерска конференција. Во 1921 г., Меѓународниот мисионерски совет бил формиран и Мот служел дваесет години како негов претседател. Тој работел кон единство базирано на Христовата љубов.
* Чарлс Брент (1862-1929) бил англиканец од Канада. За разлика од Мот, тој бил посвесен за доктриналните разлики меѓу христијанските деноминации. Тој го гледал англиканизмот како начин да се премостат разликите и ја изнел идејата на една конференција во Чикаго. За време на конференцијата била предложена покана “сите цркви што го прифаќаат Исус Христос како Бог и Спасител, да се придружат на конференциите следејќи го општиот метод на Светската мисионерска конференција за разгледување на сите прашања што се однесуваат на верата и редот во Црквата. Во 1927 г., првата Светска конференција за верата и редот се одржала во Лозана, Швајцарија, каде присуствувале 150 претставници од 69 деноминации. Тоа било основата за Светскиот совет на цркви.
* Натан Содерблом (1886-1931) бил лутерански епископ од Упсала, Шведска. Тој бил основачот и главниот промотер на движењето за живот и работа. Тој во 1914 г. бил назначен од шведскиот крал за архиепископ што поттикнало контроверзи во врска со неговите доктринални верувања, од кои една ја промовирала идејата дека “Вистинската религија не почива врз концептот за Бог туку во нашиот морален карактер”. Религијата е она што човекот е или она што го прави, а не она што го верува.

**з.** Што се случувало со римо-католичката црква

**(I)** Ватикан II (1962-1965) зборувал за црквата како за “Народ на поклоници”. Тоа била слика за црквата што се движи низ земјата и се грижи за слабите и сиромашните. Тоа била нова слика за црквата.

**(II)** Папата Јован XXIII – Неговиот план бил црквата да го остави ригидниот легализам на минатото и да се сврти кон пасторалните прашања на сегашноста. Во неговите почетни белешки, папата рекол дека црквата мора да не зависи од репресија за да го спроведува својот авторитет туку да “владее со медицината на милоста наместо со строгоста”.

**(III)** Таму се развиле две групи на бискупи: конзервативни и прогресивни.

* Конзервативните се држеле до старите начини на размислување и сметале дека “оние што гледаат во иднината се закана за минатото”.
* Прогресивните биле “оние што во иднината ги гледаат ветувањата на иднината”.
* Ватикан III бил средба што ја продолжила дебатата меѓу конзервативците и прогресивците, но бил фокусиран на правилата за животот и службата на свештениците, мисијата на лаиците во светот и мисионерското дело во нехристијанските области. На 7 декември, 1965 г. била прифатена одредбата што велела дека ниедна држава нема право да го спречува, преку надворешен притисок, проповедањето и прифаќањето на евангелието. Исто така се свртил од претпоставката уште од времето на Константин дека црквата има право да наметнува религиозни барања. Тоа била главна точка-пресвртница за црквата и било прифаќање на фактот дека нема државна моќ и дека мора да работи само во нејзиниот домен. Тоа било напуштање на петнаесетвековната практика.

**ѕ.** 1980-1990 беа години на мегацркви и самоизразување.

**(I)** Имајќи негативна слика за традиционалната црква, црквите чувствителни на потребите на оние што трагаат бараа да ги исполнат популарните вкусови. Тие се подигнаа во доба на приватизација и го употребија тоа културно однесување да ги градат црквите преку масовни изрази на грижа, сочувство и љубов.

**(II)** Карактеристики на мегацрквите

* Не се идентификуваат со некоја конкретна деноминација. Најчесто зборот, “капела”, “центар” или “заедница” е инкорпориран во името на црквата.
* Обожавањето во мегацрквите се разликува од другите по живата, ентузијастичка и модерна музичка изведба.
* Мегацрквите се градат околу личноста на некој харизматичен проповедник. Проповедите се инспиративни и се применливи во секојдневието. Лојалноста на луѓето е на пасторот, а не на деноминацијата.
* Мегацрквите се опремени со врвна технологија, нови згради, современа опрема и доброобучени вработени.

**(III)** Едно испитување на Галуп од 1978 г. покажало дека 80 % од Американците веруваат дека поединецот треба да дојде до своите убедувања за религијата без влијание од религиозни институции. Како резултат на тоа, луѓето што одат во црквите често имаат став, “Што добивам јас од тоа?”

**и.** Глобалното село

**(I)** Берлинскиот ѕид

* Во 1989 г. падна берлинскиот ѕид а со него и студената војна и рускиот комунизам. Под водството на Михаил Горбачов, Советскиот Сојуз почна драстична промена.
* Црквите што биле затворени сега биле отворени за богослужби и христијаните од целиот свет оделе во Русија да помогнат во ширењето на евангелието.
* Глобализација
* Опис: луѓето низ целиот свет се откриваат едни со други наспроти глобалните културни, политички и религиозни разлики.
* Таа била потпомогната од новата технологија за информации и комуникација. Можеме да разговараме со некого на другиот крај на светот преку телефон или имејл. Можеме да купуваме преку интернет во Јапонија или Англија. Вестите од целиот свет ни се лесно достапни.
* Меѓународните договори за слободна трговија го имаат зголемено глобалното учество во производството и трговијата.
* Глобализацијата како предизвик за црквата. Христовото тело е посвесно денес, отколку кога било во историјата, за разновидноста на религиите во светот. Во ниедно друго време во историјата, светската евангелизација не била толку достапна како што е сега преку модерната технологија. “Затоа, одете и направете од сите народи Мои ученици, крштавајќи ги во името на Таткото и Синот и Светиот Дух, учејќи ги да го чуваат сето она што ви го заповедав! И еве, Јас сум со вас во сите дни до крајот на светот” (**Матеј 28:19,20**).